**DOKTOR ƏLİ ƏKBƏR FURUTƏN**

**ANALAR, ATALAR VƏ UŞAQLAR**

**valideynlər üçün əməli məşğələlər**

**MÜNDƏRİCAT**

**İNGİLİSCƏ NƏŞRƏ ÖN SÖZ**

**I FƏSİL. ALTI PEDAQOJİ MƏSLƏHƏT**

Çalışın fikir birliyinə çatasınız

Uşaqlıq illəri və vərdişlərin gücü

Valideynlərin sözü və əməli uşaq üçün nümunədir

Özünə nəzarət

Uşağa verdiyiniz sözün üstündə dayanın

Uşaqları aldatmayın

**II FƏSİL**. **UŞAQLARA EHTİRAM GÖSTƏRİN**

Lüzumsuz sərtlikdən çəkinin Söyüş, hədələr və fiziki cəza Uşaqları qorxutmaq olmaz

Zarafatda müəyyən hədd gözlənilməlidir

Səhvlərə və kiçik xətalara göz yumun

**III FƏSİL. TƏRBİYƏ METODLARI**

Uşaqlarla böyüklər kimi davranmayın

Uşaqların istək və tələbləri Uşaqlar şahiddirlər Uşaqların verdiyi suallar

Uşaq yalanları və özündən uydurmalara meyillik

Uşaqlarda özünə məhəbbət halları

**IV FƏSİL. BƏZİ ÜMUMİ PROBLEMLƏR**

Tərslik

Öz niyyətini gizli saxlamaq

Paxıllıq və rəqabət

Qeybət və dalınca danışma Valideynlərin mövqeyi Əsəbilik

Passivlik

**V FƏSİL. PRAKTİKİ MƏSLƏHƏTLƏR**

Boy və çəki Görmənin gigiyenası Yaddaş

Yorğunluq və pis yuxu

Axşam qonaqlığı Əsəbi uşaqlar İrsiyyət

**VI FƏSİL. UŞAQLAR VƏ AZADLIQ**

Küçə qrupları

Uyğun qrupun seçilməsi

Alkoqol – uşaqların sağlamlığının qorxulu düşmənidir

Kino və televiziya

Kitablar

**VII FƏSİL. UŞAQLARIN İNKİŞAFI ÜÇÜN ƏLVERİŞLİ ŞƏRAİT**

Anaların məsuliyyəti

Valideynlər və uşaqların qarşılıqlı münasibətləri

Ana ilə uşaq arasında dostluq münasibəti

Tərbiyəyə etinasız yanaşma

Ananın ləyaqət hissi

Uşaqların tərbiyəsində atanın rolu

Çətin yaş dövrü

Yeniyetmələrlə məsləhətləşin

**VIII FƏSİL. MÖMİNLİK RUHUNDA TƏRBİYƏ**

Allah xofu

Qeybət

İkiüzlülük və riyakarlıq

Valideynlərə ehtiram

**IX FƏSİL. İNTELLEKTİN İNKİŞAFI**

Qavrama və tanıma

Yaddaş

Yaddaşın işləmə mexanizmi Yaddaşın pozulması Yaddaşın növləri

Yaxşı yaddaş nədir?

Yaddaşın məşqi və inkişaf etdirilməsi

Biliyin rolu

**X FƏSİL. MƏNƏVİ TƏRBİYƏ**

İtaətkarlıq İntizam və qayda Əməksevərlik Vicdan Mənəviyyat Gözəl ədalar

**ƏDƏBİYYAT SİYAHISI**

**İNGİLİSCƏ NƏŞRƏ ÖN SÖZ**

Bu kitabı uşaqlar və analarla çalışan bir uşaq psixoloqu kimi qazandığım təcrübələrdən yararlanaraq yazmışam. İçində elm adamlarına və tərbiyəçilərə bəlkə də maraqlı görünəcək fikirlər olmasına baxmayaraq, bu kitab elmi əsər deyil, analar və atalar üçün nəzəri rəhbərlikdir. Məqsədim uşaq tərbiyəsi kimi çətin bir mövzuda valideynlərin hər gün qarşılaşacağı sualların cavabını tapmaqda onlara yardımçı olmaqdır. Kitabı yazarkən, Bəhai Yazılarından,



İncil və Qurandan, həmçinin Loke, Rosse, Kant, Darvin və Spencer kimi filosofların əsərlərində yer alan fikirlərdən dəyərlənmişəm. Bu əsərlərin hamısını kitabda sadalamasam da, fəqət maraqlanan valideynlər kitabxanalarda çox zəngin bir elm mənbəyi tapa bilərlər. Orijinalı farsca yazılan bu kitab qərb oxucuları üçün yenidən nəzərdən keçirilmişdir. Kitabın tərcüməçiləri Katayoon və Robert Krerara, farsca şeirlərin tərcüməçisi Mahnaz Əflətuna, düzəlişləri nəzərdən keçirən Qinnis Busey, Stev Eoydu, Rüstəm Sabit və Stefan Tomplinə öz dərin təşəkkürümü bildirirəm.

– *Əli Əkbər Furutən*

8

**I FƏSİL**

**ALTI PEDAQOJİ MƏSLƏHƏT**

*Həzrət Bəhaullahın təliminə görə, insan birliyinin forması olan ailə bütün məziyyətlərlə bəzədilməli və müqəddəs qaydalarla tərbiyə edilməlidir1.*

İngilis filosofu Herbert Spenser, hər birimizin həyatında əhəmiyyətli rol oynayan ailəni mütəşəkkil cəmiyyətin ilkin özəyi adlandırmışdır. Sivilizasiyanın tərəqqisi və mədəniyyətin inkişafı üçün qanunlar nə dərəcədə gərəklidirsə, ailə daxilində onun funksiyalarının və strukturunun müəyyən edilməsi də bir o qədər əhəmiyyətlidir. Ailə işlərinin idarə edilməsində tarazlıq əldə edilməli, evdə bərabərlik və ədalət bərqərar olmalıdır. Yalnız bu zaman, uşaqlar ədəb-ərkana əməl etməyin, qayda-qanunların, cavabdehlik hissinin, ədalətin və insan haqlarını qorumağın həqiqi mənasını qavrayacaqlar. Bunsuz, uşaqların təlim-tərbiyəsinin əsasını təşkil edən fundament, Bəşəriyyətin həqiqi müəllimləri olan Allah Elçilərinin – Peyğəmbərlərin tanınmasına xidmət edə bilməz.

Keçmişdə bu fundamental məqsəd uşaqların təlim-tərbiyəsinə olduqca güclü təsir göstərmiş və şübhəsiz, onların qəlbinə insanlıq və mədəniyyət toxumlarını səpməklə gələcəkdə də təsir göstərəcəkdir. Alimlər ailəni kiçik sosial qrup kimi ətraflı şəkildə tədqiq etmişlər. Nəticədə, mütəxəssislərin rəyi bir məsələdə üst-üstə düşmüşdür: diqqət mərkəzində uşaqlara münasibətdə valideynlərin mövqeyi durmalıdır. Bununla bağlı biz bəzi məsələləri nəzərdən keçirəcəyik.

***Çalışın fikir birliyinə çatasınız***

*Siz bir-birinizə məhəbbət göstərmək üçün yaradılmısınız, inad və kin üçün deyil2.*

Hər bir ailədə ata və ana həm qanunverici, həm icraedici hakimiyyət, həm də məhkəmədir. Bu cür kiçik və məhdud “dövlət” olan ailədə bu üç funksiya valideynlərin əlində cəmləşmişdir. Onlar uşaqlara müxtəlif qaydalar təyin edir, bəzi hərəkətləri yerinə yetirməyə məcbur edir, digərlərinə isə qadağalar qoyurlar. Bununla əlaqədar valideynlərə aşağıdakıları tövsiyə edirik:

1. Uşaqların tərbiyəsi ilə bağlı həm əsas, həm də ikinci dərəcəli məsələlərdə valideynlər tam qarşılıqlı anlaşmaya gəlməlidirlər. Onlar həmçinin bir-birilərinə qarşı səmimi olmalı və öz aralarında uşaqların tərbiyəsi, onların fiziki və ruhani inkişafı ilə bağlı bütün məsələləri ardıcıl şəkildə müzakirə etməlidirlər. Uşağın davranışını müzakirə etdikdən və onun cavablarını diqqətlə götür-qoy etdikdən sonra, valideynlər ailədə həqiqi tərbiyə ruhuna uyğun qaydalar və normalar qoymalı, hamılıqla ona əməl etməlidirlər. Əgər valideynlərin özləri müzakirələrdən nəticələr çıxara bilmirlərsə, onlar kömək üçün pedaqogika və psixologiya sahəsində nüfuzlu mütəxəssislərə müraciət edə bilərlər. Övladını sevən dərrakəli ana və ata uşaqlar qarşısında heç vaxt fikir ayrılıqlarını büruzə vermir, uşaqların tərbiyəsi və ailə işləri ilə bağlı aralarında yaranmış ixtilafı aşkarda göstərmirlər. Beləliklə, uşaqlar erkən yaşlarından vahid hərəkət planını əllərində rəhbər tutmalıdırlar.

Əgər ana və ata yekdil fikrə gələ bilmir, mübahisə edir, höcətləşir və uşaqların yanında müxtəlif nöqteyi-nəzərlər irəli sürürlərsə, onda uşaqlar erkən yaşlarından disharmoniya və ruhani uyğunsuzluq mühitində tərbiyə olunacaq, birlik ruhu ailəni tərk edəcək və bu evdə xoşbəxtlik üçün qapılar bağlanacaqdır. Uşaqların bəziləri ananın, digərləri atanın tərəfini saxlayacaqdır. Bu kimi hallar həqiqi tərbiyənin mümkünsüzlüyünə gətirib çıxaracaqdır.

2. Əgər valideynlər düşmənçilik edir, daim dalaşır, bir-birinin işinə qarışır və hər dəfə günahkar axtarırlarsa, əgər ata ananın istəyini nəzərə almadan göstərişlər verir, ana isə atanın qoyduğu qaydaların əleyhinə gedirsə, bu cür ailədaxili vəziyyət uşaqları çaşdırır, onları çətin vəziyyətə salır. Onlar kimin tərəfini saxlayacaqlarını bilmirlər. Bu cür şəraitdə valideynlərin öyüd-nəsihəti faydasızdır, uşaqlar isə tərs, prinsipsiz və yüngül xasiyyətli böyüyürlər.

Məsələn, ata on üç yaşlı qızının rəfiqəsigilə qonaq getməsinə etiraz etmir, ana isə hesab edir ki, qızı ora getməməlidir. Valideynlər bu məsələni qabaqcadan müzakirə etməmiş, öz şübhələrini bölüşməmiş və razılığa gəlməmişdilər.

Rəfiqəsigilə getmək istəyən qız atasından icazə istəyir. “Əlbəttə, gedə bilərsən, qızım” – deyə ata etiraz etmir. Bundan sonra ata evdən gedir. Qız evdən çıxmağa hazırlaşarkən, atanın verdiyi icazəni “səhv” hesab edən ana onu buraxmır. Qızına: “evdən bir addım da kənara atmayacaqsan” – deyir. Qız atasının ona icazə verdiyini anasına bildirir. Əsəbiləşmiş ana: “Atan səhv edib” – deyir. Nəhayət, uzun höcətləşmədən sonra qız anasına tabe olur. Axşam ata evə qayıdanda, qız ona öz incikliyini bildirməklə, valideynlər arasında mübahisəyə zəmin yaradır. Evdə sözü keçməyən ata hirslənib, ana ilə mübahisəyə girişir. Ana öz düzgünlüyünü sübuta yetirmək üçün susmur və onun haqqında fikirləşdiyini söyləyir. Nəticədə, anlaşmazlıq açıq dalaşa keçir.

Yaranmış vəziyyət, şübhəsiz, ailədə dostluq ab-havası yaratmır. Aydındır ki, atanın uşaqların qarşısında ananı alçaltdığı, tez-tez öz qəzəbini onun üzərinə tökdüyü bu cür ailədə uşağın xarakteri korlanmış olacaqdır. Ailə mübahisələri, valideynlərin qarşılıqlı anlaşma yaratmaqda göstərdiyi bacarıqsızlıq acınacaqlı nəticələrə gətirib çıxarır:

1. Belə ailələrdə böyüyən uşaqlar kobud və sırtıq olurlar. Analarına hökm edir, sözünə qulaq asmırlar. Bununla da Allahın gözündən düşür, tanışları yanında özlərini biabır edirlər.

2. Ana atanı ağılsızlıqda ittiham etməklə ondan qisas almağa çalışır və beləliklə də uşaqların qəlbində atalarına qarşı damla-damla düşmənçilik hissi yaradır. O, atanın nüfuzunu qırır, onu uşaqların ehtiramından məhrum edir. Lakin ən dəhşətlisi odur ki, o, atanı uşaqlara zalım kimi tanıtmaqla, onlarda ona qarşı qorxu hissini yaratmış olur. Məsələn, ana uşağı mağazaya aparıb, ataya aid puldan ona ayaqqabı alır. Sonra uşağa bu haqda atasına heç nə deməməyi tapşırır: “Əgər atan bundan xəbər tutsa, ikimizi də öldürər”. Bu cür göstərişin uşaqda ataya qarşı hansı münasibətin yaradacağı tamamilə aşkardır.

Əgər valideynlər hər zaman və hər məsələdə bir-birinə qarşı zidd gedirlərsə, bu günahsız uşağın mənəvi tərbiyəsinə pis təsir göstərir, onu həyatın ən yaxşı və ən şirin meyvəsindən – ata və anaya qarşı məhəbbətdən məhrum edir. Düşüncə və baxışların birliyi, xoşbəxt ailə həyatının ən əhəmiyyətli elementlərindən biridir. Onsuz ailədə əmin-amanlıq və yekdillik mümkün deyildir.

Valideynlər çox tez-tez uşaqlara düşüncəsiz suallar verir və onlardan kifayət qədər aydın cavab gözləyirlər. Məsələn, ata uşaqdan ananın yanında kimi daha çox sevdiyini soruşur və əlbəttə, uşağın ona üstünlük verəcəyinə ümid edir. Uşaq tərəddüd edir və düzgün cavab tapmağa çalışır. O, bir müddət susur, fikirləşir ki, əgər ataya üstünlük verərsə, anaya ağrı gətirər və ya əksinə əgər anaya üstünlük verərsə, atanın xətrinə dəymiş olar və nəhayət müdrikcəsinə cavab verir ki, hər ikisini eyni dərəcədə sevir. Kədərli haldır ki, bu cür cavab bir çox valideynləri razı salmır və onlar uşağı seçim etməyə məcbur edirlər. Bu an uşaqda riyakarlığın yaranmasının başlanğıcıdır, belə ki, o təzyiq altında (və ola bilsin ki, şəxsi mülahizəsinə zidd olaraq) maddi mənfəət gözlədiyi kəsə üstünlük verir. Hətta ola bilsin ki, uşaq ürəyində anasına daha çox məhəbbət bəslədiyi halda, atasını seçir. Sonradan, ata olmayanda ana bunu onun yadına salır və onu nankor adlandırır. Uşaq etiraf edir: “Ana, əlbəttə, mən səni hamıdan çox sevirəm. Atam mənə yeni oyuncaq alacağına

söz verdiyinə görə mən belə dedim. Belə deməsəm atam mənə yeni oyuncaq almayacaqdı”. Şübhəsiz, bu cür tərbiyə üsulu həm mənəvi, həm də pedaqoji nöqteyi-nəzərdən arzuolunmaz nəticələr verə bilər.

Ata və ana öz uşaqlarına deyəcəyi istənilən sözü, istənilən göstərişi və ya öyüd-nəsihəti qabaqcadan müzakirə edirsə, tam hərəkət birliyi və səmimi qarşılıqlı münasibət nümayiş etdirirsə, ailədə məhəbbət və bağlılıq hakimdir, ailə mühiti mehribançılığı ilə seçilir. Lakin valideynlər arasında fikir birliyi pozulubsa, ev zülmətə qərq olur. Orada daim gərginlik, ədavət və ya soyuq laqeydlik hökm sürür. Hamı bir-birinə yad nəzərlərlə baxır. Arvad öz fikirlərini və hərəkətlərini ərindən gizlədir. Eynilə də ər arvadına öz niyyətini bildirmir və işləri haqqında ona danışmır. Arvad ərinə etinasız yanaşır, ər isə onu uşaqlarının anası kimi dəyərləndirmir, uşaqların yanında onu alçaldır. Hər biri öz üstünlüyü haqqında düşünür və son söz demək hüququnu özündə saxlamağa çalışır.

Valideynlər bütün ailə məsələlərində razılıq əldə etməklə münaqişə və mübahisələrdən qaçmağı, ziddiyyətləri yumşaltmağı və ya aradan qaldırmağı, tərbiyənin sağlam prinsiplərinə əsaslanaraq ailəni təlatümsüz idarə etməyi yəqin ki, öyrənə bilərlər.

Ata və ana arasında olan məhəbbət ruhu və bağlılıq uşaqlara sirayət edir, birliyin nuru onların ürəyinə işıq saçır, ahəngdar ailə ab-havası onları qızılgül bağı kimi əhatə edir; uşaqlar valideynlərinə ehtiramla yanaşır, onlar arasında ayrılıq duyulmur, böyüdükdə isə onlar Bəşəriyyətin həqiqi xidmətçilərinə çevrilirlər.

***Uşaqlıq illəri və vərdişlərin gücü***

*Yetkinlik çağından sonra bir insanı tərbiyələndirmək və xarakterini formalaşdırmaq çox çətindir. Təcrübə göstərmişdir ki, bu dövrdən sonra onun bəzi nöqsanlarını düzəltməyə yönəldilmiş bütün səylərin heç bir nəticəsi olmayacaqdır. Bəlkə bu gün bir az düzəlsin; fəqət bir neçə gündən sonra bunlar da unudulacaqdır, yenə də əvvəlki vəziyyətinə və vərdişlərinə qayıdacaqdır. Demək, sağlam bir təməl uşaqlıq illərində qoyulmalıdır. Budaq təzə və yaşıl ikən asanlıqla əyilib düzəldilə bilər3.*

İnsanın uşaqlıq dövrü çox uzundur. Bəzi uşaq psixoloqları uşağın yetkinlik çağına iyirmi, başqaları isə on dörd yaşında çatdığını söyləyirlər. Şair Nizami Gəncəvi yazmışdır:

*Bir gün hənüz yeddi yaşındaydın, Çiçək kimi çayıra əmanət edilmişdin, İndi dörd və on oldun,*

*Göyə doğru şam kimi uzandın, Fikir eləmə, oyun zamanı deyil, Hünər, öyrənmə günüdür,*

*Özünü yüksəltmə günüdür.*

İnsan övladı heyvandan fərqli olaraq dünyaya tamamilə köməksiz və zəif doğulur. Onun daim böyüklərin qayğısına ehtiyacı var və uzun vaxt ərzində onlardan asılıdır. Uşaqlıq dövrünün uzun sürməsində böyük hikmət vardır və hər bir tərbiyəçi bunu bilməlidir. Əgər valideynlər biliklərinin azlığı səbəbindən uşaqlığın dəyərli illərinə lazımınca əhəmiyyət verməsələr, uşaqların zərif ürəyinə kədər və ümidsizlik gətirə bilərlər. Bu cür valideynlər öz sərvətini bədxərcliklə sərf edən və axırda başqalarına əl açmağa məcbur olan adamlara bənzəyirlər.

Uşaqlıq illəri – insan həyatının ən əhəmiyyətli illəridir. Bu dövrdə valideynlərin, müəllimlərin, tərbiyəçilərin rəhbərliyi altında uşaqların fiziki, ruhani və intellektual qabiliyyətlərinin təşəkkül tapması və inkişafı baş verir. Onlar təhsil alır, çox vaxt acı və ədalətsiz olan həyatın gözünə dik baxmaqdan ötrü zəruri olan tərifəlayiq keyfiyyətlər qazanırlar. Uşaqlar tədricən sonrakı yaşlı həyata hazırlanır, çətinliklərin öhdəsindən gəlməyi, həmçinin öz ehtiyacları ilə cəmiyyətin tələbini əlaqələndirməyi öyrənirlər. Digər tərəfdən, onlar fiziki keyfiyyətlərinin (25 yaşında) və ruhani qabiliyyətlərinin (35 yaşında) tam inkişafına nail olmaqdan ötrü kifayət qədər resursa malik olmalıdırlar.

Təcrübə göstərir ki, yetkinlik yaşına kimi uşaqlar asanlıqla öyrənirlər, lakin böyüdükcə onları tərbiyələndirmək getdikcə çətinləşir. Ona görə də həm müəllimlər, həm də valideynlər bu illərdən səmərəli istifadə etməlidirlər. Onlar bu illərin hər saatının, hətta hər dəqiqəsinin müəyyən məqsədə xidmət etdiyini və uşaqlıq illərinə laqeydliyin gələcəkdə ağır nəticələr verə biləcəyini bilməlidirlər.

Dənizçi təhlükəli su məkanını üzüb keçmək qərarına gəlibsə, o vaxtı hədər yerə itirmir və öz gəmisini əsaslı surətdə təchiz edir. Təyinat yerinə sağ-salamat çatmaqdan və şiddətli fırtına zamanı gəminin nəhəng dalğalardan ziyan çəkməməsindən ötrü o, bütün ehtiyat tədbirlərini görməlidir. Eynilə valideynlər də uşağın tale gəmisinin təlatümlü həyat dənizində sakit üzməsi, qurtuluş sahilinə sağ-salamat yan alması üçün ilk növbədə lazımi tədbirlər görməli, uzun və təhlükəli səfər üçün onu lazım olan şeylərlə təmin etməlidirlər.

Bəzi valideynlər səhlənkardırlar və uşaqlıq dövrünə o qədər də əhəmiyyət vermirlər və hesab edirlər ki, uşaq ehtiyaclarına və meyillərinə uyğun olaraq inkişaf edəcəkdir. Onların nəzərincə, vaxt gələndə, o böyüdükcə həyatı dərk etməkdən ötrü zəruri vərdişləri və cəmiyyətdə necə hərəkət etmək və özünü aparmaq anlayışını öz-özünə əldə edəcəkdir. Belə valideynlər körpə ağacın qayğısına qalmayan, ona qulluq etməyən, qurumuş budaqlarını kəsməyən, ətrafındakı torpağı yumşaltmayan, ağacın öz-özünə düz və qəşəng böyüyəcəyinə ümid edən bağbana bənzəyirlər. Sədi demişkən:

*Kiçik ikən hər uşaq edilməzsə tərbiyət, Böyüyəndə görünməz onda ədəb, nəzakət. Yaş çubuğu, istəsən hər şəkilə salarsan*

*Od qurudub düzəldər o çubuğu nəhayət.*

Uşaqlığın o ən böyük faydanı gətirməsindən ötrü – bu faydanı o həqiqətən də gətirməlidir – uşaqların həm evdə, həm məktəbdə, həm də cəmiyyətdə daim tərbiyəsi qayğısına qalmaq, onların vaxtını düzgün təşkil etmək, hər dəqiqəsindən səmərəli istifadə etmək lazımdır. Bəzi uşaq psixoloqları uşaqların hətta istirahət və oyunlarını belə elmi tövsiyələrə uyğun olaraq planlaşdırmağı məsləhət görürlər. Tərbiyəçi uşaqların oyuna intuitiv göstərdikləri təbii idraki marağından maksimum istifadə etməlidir. Oyun prosesində uşağın fiziki və ruhani qabiliyyətləri inkişaf edir, bu vaxt hədər getmir və onun həyatı isə bundan bəhrəsiz olmur.

Valideynlərin və tərbiyəçilərin çox vaxt saya salmadığı əhəmiyyətli amil vərdişlərin gücüdür. Əgər diqqət yetirsək görərik ki, “vərdiş ikinci xasiyyətdir” məsəli gerçəkliyi çox dəqiqliklə əks etdirir, belə ki, insanın vərdiş etdikləri onun davranışına, şəxsiyyətinin formalaşmasına təsir göstərir, hətta bəzən onun özünə və ətrafdakılara narahatçılıq yaradır.

Nə üçün uzun illər cib saatından istifadə etməyə alışmış insan vaxtı bilməkdən ötrü əlini cibinə salır, halbuki çox yaxşı bilir ki, saat qolundadır? O bu hərəkəti qeyri-iradi olaraq, vərdişin təsiri ilə edir. Başqa bir nümunə: siz məktub yazmalısınız, mürəkkəbqabı masanın sağ tərəfindədir. Bir neçə cümlə yazdıqdan sonra, mürəkkəbqabını sol tərəfə keçirirsiniz və yazmaqda davam edirsiniz. Siz qələmi yenə mürəkkəbə batırmaq istəyəndə, qeyri-iradi olaraq onu sağ tərəfə yönəldirsiniz. Vərdişiniz dəyişənə kimi, səhv hərəkətləri bir neçə dəfə təkrar edirsiniz.

Bu sadə hadisənin nümunəsində vərdişin dəyişməsindən ötrü bir neçə dəqiqə tələb olunursa, uzun uşaqlıq dövründə həyatın qalan hissəsində gərəkli olacaq faydalı vərdişlərin və yaxşı davranışların öyrənilməsindən ötrü daha çox imkan vardır.

Tanınmış ingilis filosofu Con Lokkun nəzərincə, müəllim təlim-tərbiyədən alət kimi istifadə edib uşağın “daxili lövhəsində” xasiyyətin irsi xüsusiyyətlərindən asılı olmayaraq, istədiyini yaza bilər. Bu fikri bu cür də ifadə etmək olar: “*Uşaqlıqda öyrənilmiş bilik daş üzərinə həkk olunmuş yazıya bənzəyir”.*

Uşaqlar, onları tərbiyə edən kəslərin qayğı və diqqətini hiss edəndə həqiqətən xoşbəxtdirlər. Onlar tərifəlayiq davranışa öyrədiləndə və pis hərəkətlərdən çəkindiriləndə, biliklər əldə edəndə, kamilləşəndə bağda qulluq edilən ağaclar kimi sevinc gətirir, bəhrə verir, bir sözlə cəmiyyətin səmərə verən üzvlərinə çevrilirlər.

***Valideynlərin sözü və əməli uşaq üçün nümunədir***

*Məbada, ey insanlar, o kəslərdən olmayın ki, insanları yaxşı işlər görməyə çağırır, özləri isə bunu unudurlar4.*

Valideynlərin uşaqların təlim-tərbiyəsinə böyük maraq göstərməsi təbiidir. Siz istəyirsiz ki, uşaqlarınız vicdanlı, ədəbli, təmkinli şəxs kimi böyüsünlər, cəmiyyətdə mədəni və mütərəqqi düşünən insanlar kimi layiqli yer tutsunlar. Siz, əlbəttə, uşaqlarınıza yalan danışmağı, fitnə törətməyi, başqalarına şər atmağı öyrətmirsiniz. Ümid edirsiz ki, onlar böyüklərə ehtiramla yanaşacaq, bəşəriyyətin tərəqqisinə səbəb olmuş mənəvi prinsipləri gözləyəcək, yüksək ruhani keyfiyyətlər nümayiş etdirəcəklər. Lakin valideynlər bir şeyi dərk etməlidirlər: onların ümidləri o zaman gerçəkləşə bilər ki, xoş arzular konkret əməllərlə əvəz olunsun. Başqa sözlə, uşaqlarınızın uğur əldə etməsindən ötrü siz özünüz zəruri müsbət keyfiyyətlərə və məziyyətlərə malik olmalısınız. Alimlərin ümumi fikrinə görə, valideynlərin sözləri və əməlləri uşaqlara böyük təsir göstərir. Məhz valideynlər uşaqların mənəviyyatını, rəftarını, dəyərlər

dünyasını, şəxsiyyətini formalaşdırır. Burada ananın məziyyətləri və tərbiyə məsələlərində mövqeyi daha güclü təsirə malikdir. Valideynlərin dediyi sözlər və etdikləri əməllər uşağın davranış tərzində əks olunur.

Bir çox uşaq psixoloqları, uşaqların, demək olar ki, bütün davranış qaydalarını təqlid və müşahidə yolu ilə mənimsədiklərini söyləyirlər. Ona görə də, biz uşaqda valideynlərin və onunla ünsiyyətdə olan digər şəxslərin davranış və rəftarının güzgü tək əksini görə bilərik.

Valideynlərin hər bir əməli, onlar tərəfindən deyilmiş hər bir söz uşaqların təlim-tərbiyə prosesində əhəmiyyətlidir. Əgər valideynlər uşaqların doğruçu böyüməsini, təfriqəçi olmamasını, dua və dinin başqa tələblərinə biganə yanaşmamasını, pis sözlərlə dillərini murdarlamamasını ürəkdən istəyirlərsə, onların özləri də evlərində yalan və qeybətdən qaçmalı, Allahın qanunlarına əməl etməlidirlər. Onda uşaqlar da gözləri qarşısındakı valideynlərinin nümunəsində öz yaxın ətraflarında ruhaniyyət, möminlik və Allaha bağlılıq taparlar.

Əgər siz uşağınıza yalan danışmağın pis hərəkət olduğunu, yalançının özünü başqaları qarşısında alçaltdığını və ya bir İran şairinin şeirində deyildiyi kimi “*yalan insanı alçaldır, yalan onu hörmətdən salır*” söylədiyiniz halda, onun yanında yalan danışırsınızsa, onda o sizin sözlərinizdəki riyakarlığı dərk edəcək, sizin bütün öyüd-nəsihətləriniz dərhal unudulacaq, günəş şüaları səhər dumanını dağıtdığı kimi səpələnəcəkdir. Məsələn, ata uşağa öyrədir ki, yalan insan üçün çox böyük qüsurdur, yalan danışmaq olmaz, hər zaman və hər məsələdə doğruçu olmaq lazımdır və s. Bu zaman kimsə qapını döyür. Ata oğlunu qapıya göndərir və ona deyir ki, əgər onu soruşsalar desin ki, evdə yoxdur. Bu hərəkətdən sonra atanın öyüd-nəsihəti uşağın tərbiyəsinə müsbətmi təsir edəcək?

Valideynlər öz uşaqlarına mənəviyyatla bağlı nə deyirlər desinlər və nə öyrədirlər öyrətsinlər, özləri ilk növbədə gündəlik həyatlarında həmin mənəvi prinsipləri gözləməlidirlər. Əks halda

şəxsi nümunəyə əsaslanmayan öyüd-nəsihətlər vaxtın əbəs yerə itirilməsindən başqa heç nəyə gətirib çıxarmayacaqdır.

Əksər valideynlər səhvən elə hesab edirlər ki, balaca uşaqlar “hələ çox şeyi dərk etmirlər”. Əksinə, uşaqlarda təqlid etmə meyli hər şeyi bilmək həvəsi ilə birləşir, hansı ki, o qədər güclüdür ki, onlarda hər şeyi bilmək və hər şeyi görmək arzusunu daim gərginlikdə saxlayır. Onlar tam mənası ilə valideynlərinin hər sözünü tutur, sadə hərəkətlərlə onları təqlid etməyə cəhd edir və böyüklərin davranışındakı ümumi tendensiyanı əks edirlər. Heç nə bu həssas, fəal, diqqətcil və hər şeyi bilmək istəyən varlığın nəzərindən gizlədilə bilməz. Onu qabiliyyətsizlikdə və düzüncəsizlikdə ittiham etmək olmaz. Onun öz nöqteyi-nəzəri var. O, ətrafında gördüyü və eşitdiyi hər şeyi özünün düşüncəsinə və dərk etməsinə uyğun olaraq izah edir və fikir söyləyir.

Suyu odun üstünə qoyduğumuz andan o yavaş-yavaş qızır, qaynama nöqtəsinə çatana kimi özündə istilik “toplayır”. Suyun qaynamasından ötrü müəyyən vaxt lazımdır. Eyni hadisə uşaqlarla da baş verir. Onlar erkən çağlarından başlayaraq, ətraflarında gördüklərini və eşitdiklərini sanki süngər kimi toplayırlar. Budur vaxt yetişir və onların topladığı hər şey özünü göstərməyə və bəhrə verməyə başlayır.

Atalar və analar əmin olsunlar ki, uşaqlar, hətta öz fikirlərini, duyğularını, düşüncələrini bildirməsələr də onların hər sözünü və hərəkətini diqqətlə izləyir və öz dünya görüşlərinə uyğun olaraq hər şeyi dərk edirlər.

Çox vaxt elə olur ki, ana və ata uşağın yatdığını və heç nə eşitmədiyini zənn edib, özlərini təklikdə hiss edərək aralarında uşaqların yanında yol vermədikləri, deyək ki, uşağın tərbiyəsi ilə bağlı mövzularda söhbətlər edirlər. Bu zaman əlbəttə ki, valideyn nüfuzunun qarşılıqlı möhkəmləndirilməsinin zəruriliyini qeyd edir, tərbiyə ilə bağlı uşağın yanında müxtəlif baxışları aşkarda bildirməməyi, yalnız o olmayan zaman mübahisəyə yol verməkdən danışırlar. Səhər uşaq valideynlərin danışdığını təkrar edəndə, ata və ana onun axşam özünü yalandan yuxuluğa vurduğunu başa düşürlər.

***Özünə nəzarət***

*İnsan elə yüksək tərbiyə almalıdır ki, qılınca və ya mizrağa hədəf olmağı qəzəblənməkdən və ya kiməsə iftira atmaqdan üstün tutsun 5.*

Hövsələsiz, tez-tez əsəbləşib özündən çıxan insan, adətən, öz düşüncələrinə, sözlərinə nəzarət etmək gücündə olmur. Xasiyyətcə hövsələsizliyi ona Sədinin aşağıdakı nəsihətindən yararlanmağa da imkan vermir:

*Hər kəs çalışsa ki, tez versin cavab, Çox sözü səhv olar, çəkər iztirab,*

*Ya dil aç söz söylə huşlu insantək, Ya da sus, danışma dilsiz heyvantək.*

Daxili təlaşı sakitləşəndə və sakit halına qayıdanda, həmin insan dediyi sözlərdən, tutduğu işdən peşmançılıq çəkir. Amma, şübhəsiz ki, “sonrakı peşmançılığı ona bir fayda vermir”.

Təlim-tərbiyə nöqteyi-nəzərindən bu cür təəssüfedici vəziyyət uşaqlar üçün kədərli nəticəyə malikdir. Çox vaxt elə olur ki, ata və ananın ağzından çıxmış bir neçə kobud, ürəksındıran söz böyük itkilərə səbəb olur və uşağın şəxsiyyət kimi inkişafına mənfi təsir göstərir.

Təsəvvür edin ki, ata və ana arasında məhəbbət və bağlılıq hissi soyuqluqla əvəz olunub. Hansısa səbəbdən arvad ərindən inciyib və onun ürəyində narazılıq və qəzəb yetişib. O, özünü ələ almaq və hissləri ilə mübarizə aparmaq iqtidarında deyildir. Nəhayət onu içindən yeyən qəzəb üzə çıxır və uşaqların gözü qarşısında ailə ixtilafı baş verir.

Ana sakitləşdikdən sonra öz hiddətindən xəcalət çəkir və haqsız olduğunu, səbrini itirdiyini və hərəkətlərinə nəzarət etmək iqtidarında olmadığını uşaqlara izah etməyə çalışır. Lakin onun cəhdləri əbəsdir, çünki onun işlətdiyi sözlər artıq müəyyən reaksiyaya səbəb olmuş və məhvedici zəhər öz işini görməyə başlamışdır. Uşaq qəlblərinə səpilmiş inamsızlıq və məsuliyyətsizlik toxumları cücərtilər verəcək və alınan məhsul o qədər acı olacaq ki, onu təsəvvür etmək belə çətindir.

***Uşağa verdiyiniz sözün üstündə dayanın***

*Etibarlılıq insanları dinclik və əmin-amanlığa aparan ən böyük qapıdır. Həqiqətən, hər bir işin möhkəmliyi ondan asılı olmuş və asılıdır6.*

Əhdə vəfa və verilmiş sözün üstündə durmaq kimi müsbət keyfiyyətlərin əsası erkən uşaqlıq dövründə qoyulur. Əgər cəmiyyətin üzvləri verdikləri vədlərə sədaqətlidirlərsə və razılaşmalara hörmətlə yanaşırlarsa, onda etibar darvazaları onların üzünə geniş açılacaq. Sözünün üstündə durmayan və cəmiyyətdə işlərin normal gedişini pozan adamların hansı narahatçılıqların mənbəyi olması yaxşı məlumdur. Məsələn, siz çəkməçiyə bir cüt ayaqqabı sifariş edirsiniz, o da sizə ayaqqabının hazır olacağı günü və saatı deyir. Lakin təəssüflər olsun ki, çox vaxt elə olur ki, sifariş vaxtında hazır olmur. Dərzilər, modelçilər, saatsazlar, optiklər, tacirlər – bir sözlə cəmiyyətin bütün təbəqələri – qeyri-ciddilik adlanan xəstəlikdən əziyyət çəkirlər. Əgər cəmiyyət bu qüsurdan xilas olmaq istəyirsə, onda müalicəyə uşaqlardan başlamalıdır. Elə etmək lazımdır ki, sözünün üstündə durmaq qabiliyyəti onlar üçün təbii keyfiyyətə çevrilsin və onlar verdikləri vədləri pozmağa vərdiş etməsinlər. Təəssüflər olsun ki, əksər atalar və analar bu cür əhəmiyyətli vərdişin inkişafına lazımınca əhəmiyyət vermir və öz davranışları ilə uşaqlarda qeyri-ciddilik tərbiyə edirlər.

Harasa tələsən ana uşağa vəd edir ki, əgər evdə qalsa və ağlamasa ona oyuncaq və ya konfet alacaq. Ana uşağa vəd verərkən, anlayır ki, nə oyuncaq, nə də konfet almaq imkanında deyil, onun yalnız bir məqsədi var, həmin an onu sakitləşdirmək. Ananın fikrincə, bu “xilasedici” yalanda pis şey yoxdur: bu hoqqa uşağın ağlamasını kəsməsindən ötrü zəruridir. “Sadəlövh” uşaq, əlbəttə, bilir ki, əvvəllər də anası verdiyi vədləri yerinə yetirməyib, bununla belə yenə yeni ümidlə evdə qalır. O, hədiyyə almaq ümidi ilə gözlərinin yaşını silir və özünü yaxşı aparmağa çalışır. Nəhayət, əzablı gözləmə sona yetir, o, gəzintidən qayıdan anasının ayaq səslərini eşidir, sevinclə onun qarşısına qaçır və nəzərləri ilə onun əllərini axtarır. Ana, əlbəttə, uşağın onun belə asanlıqla verdiyi vədi yadda saxlamasına çox təəccüblənir və heç bir əzab çəkmədən vədinə əməl etmədiyini boynuna alır: “Aman Allah, görürsən, tamam yaddan çıxarmışam. Gələndə qonşu qadınla rastlaşdım və başım söhbətə qarışdı. Gələn dəfə sənə hər şey alacağam, arxayın ol”.

Uşaqların yerinə yetirilməmiş vədə reaksiyası müxtəlif olur: bəzi uşaqlar ağlayır, digərləri analarını yalançılıqda və xəsislikdə ittiham edir və s. Lakin nəticə bütün hallarda eynidir: bir halda ki, valideynlər verdikləri vədi tez-tez pozurlar – uşaqlar bundan nəticə çıxarır – “verilmiş vədə əməl etmək o qədər də vacib deyil, bir çox analar və atalar dediklərini etmirlər, demək, bu o qədər də pis şey deyil”.

Valideynlər və tərbiyəçilər yaxşı bilməlidirlər ki, vədə əməl etməmək vərdişi uşaqların tərbiyəsinə mənfi təsir göstərir. Bundan qaçmaqdan ötrü bütün mümkün olanı etmək lazımdır: ya ümumiyyətlə heç bir vəd verməməli, ya da əgər vəd verilibsə, o dəqiqliklə və istisnasız olaraq yerinə yetirməlidir. Uşağa bir şey vəd verməmişdən əvvəl bir fikirləşin, bunu yerinə yetirə biləcəksinizmi? Uşağı aldatmaqdan ötrü yalan vədlər verməyin, çünki uşaqların qəlbinə səpilmiş hər cür tənəyə layiq bu vərdişin toxumları tezliklə cücərtilər verəcək, məhsul yetirəcək və onun iti tikanları bir çox problemlərin səbəbkarı olacaqdır.

***Uşaqları aldatmayın***

*Doğruluq bütün insani fəzilətlərin əsasıdır. Doğruluq olmazsa, Allahın heç bir aləmində heç bir ruh üçün tərəqqi və yüksəliş mümkün olmaz. İnsan ruhunun bütün ilahi keyfiyyətləri insan bu yeganə xassəyə malik olduqda gerçəkləşə bilər 7.*

Çox vaxt analar “uşaqlardan bezdim”, “bu uşaqlar həyatımın ən yaxşı illərini məhv etdilər”, “onlar mənə hətta nəfəs almağa belə imkan vermirlər” və s. deyə sözə baxmayan şıltaq uşaqlarından gileylənirlər.

Uşaqların “zülmündən” canını qurtarmaq və bir qədər nəfəs almaqdan ötrü valideynlər cürbəcür kələk və fəndlərə əl atırlar. Halbuki bunlar həm Allahın iradəsinə, həm də pedaqoji nəzəriyyələrə ziddir. Alternativ yollardan və düzgün metodlardan xəbərsiz olmaları səbəbindən onlar bu qaydalardan bərk-bərk “yapışırlar”. Valideynlər yalanda gizlənmiş təhlükəni dərk etməli və uşaqlarda doğruçuluq, düzlük, səmimiyyət kimi keyfiyyətlərin tərbiyə edilməsi imkanlarına diqqətlə yanaşmalıdırlar.

Ana kinoya getmək istəyir, lakin uşağa deyir ki, özünü pis hiss etdiyi üçün həkimə getməyə hazırlaşır. Oğul anasının parıldayan gözlərini və canfəşanlığını görüb sözlərinin düzgünlüyünə şübhə edir. O, səbirsizliklə onun qayıtmasını gözləyir və ananın gec qayıtdığını və dərmansız gəldiyini görür. Bütün bunlar onun şübhələrini bir daha təsdiq edir. Lakin o şübhələrini büruzə vermədən qayğıkeşliklə soruşur: “Ana, həkimə getdinmi?”

Əvvəlki yalanını ört-basdır etməkdən ötrü ana növbəti yalana əl atır və oğluna yolda tanışına rast gəldiyini və ondan məsləhət aldığını və başı söhbətə qarışdığı üçün həkimə gedə bilmədiyini və evə qayıtmağa məcbur olduğunu söyləyir. Təsadüfən kino bileti ananın cibindən yerə düşür və yalan açılır.

Bu cür hadisələr, şübhəsiz ki, uşağın mənəviyyatına, onun psixi sağlamlığına mənfi təsir göstərir və psixikanı korlayan bu təsirin dərəcəsini qiymətləndirmək olduqca çətindir. Böyüklərin uşaqları aldatması dağıdıcı təsirə malikdir və o başqa şər əməllərlə müqayisədə daha çox viranedicidir.

Valideynlər uşaqlarını elə tərbiyə etməlidirlər ki, yalana ehtiyac qalmasın. Onlar uşaqlarına həqiqəti danışmalı və gözlənilməz suallar qarşısında özlərini qəliz vəziyyətlərə salmamalıdırlar. Uşaqlar böyüklərin etibarsızlığını ürək ağrısı ilə qarşılayırlar. Ona görə də ailənin həyatında yalana, riya və hiyləyə yer olmamalıdır. Şövqi Əfəndi yazır:*“valideynlər səbir və mülayimliklə uşaqlarına mənəvi davranış prinsiplərini aşılamalı, onları bu prinsiplərdən agah etməli, nəzakət və məhəbbətlə Dinin əsaslarını öyrətməlidirlər. Yalnız bu zaman onlar “Allahın həqiqi övladları”, İlahi Səltənətin sədaqətli və şüurlu vətəndaşları olacaqlar. Bu həmin yüksək məqsəddir ki, Həzrət Bəhaullah istənilən təlim-tərbiyənin əsas məqsədi kimi müəyyən etmişdir”8.*

**II FƏSİL**

**UŞAQLARA EHTİRAM GÖSTƏRİN**

*Ey insan övladları! Bilirsinizmi, sizi nə üçün bir torpaqdan yaratdıq? Ki, heç kəs özünü başqasından üstün tutmasın. Hər an ürəyinizdə necə yaradıldığınızı düşünün9.*

*Sizlərə ədəb tövsiyə edirəm, zira bu hər şeydən başqa, məziyyətlərin şahıdır... Ədəb sahibi çox yüksək məqama malikdir10.*

Bir çoxları öz təcrübəsindən bilir ki, öz təbiətinə görə uşaqların qəlbi olduqca zərifdir, uşaqlar çox həssas və hər şey ilə maraqlanandırlar, gördükləri hər bir şeyə onların şəxsi mülahizəsi, öz nöqteyi-nəzərləri vardır. Biz uşaq qəlbinin zərifliyini çiçəyin ləçəyinə, həssaslığını saf suya, hər şeyi bilmək istəyini isə bizi nəzərdən keçirən güclü mikroskopa bənzədə bilərik: birinci kobud toxunuşdan solur, ikinci çalxalanmadan bulanır və çirklənir, üçüncü ehtiyatsız hərəkətdən yerə düşüb sınır.

Təəssüflər olsun ki, əksər valideynlər uşaqlarda mülayimlik, nəzakət, mərhəmət və məhəbbət tərbiyə etmək əvəzinə, onlara kobudluqla və tənqidlə yanaşır, hökm, məcburetmə və qəzəb vasitəsilə təsir etməyə çalışırlar. Bu cür valideyn tərbiyəsini cəmiyyətin müxtəlif təbəqələrinə aid ailələrdə müşahidə etmək mümkündür.

Atalar və analar öz uşaqlarının insani ləyaqəti ilə az hesablaşırlar. Bu uşağı şəxsiyyət, ailənin bərabər hüquqlu üzvü kimi tanımamağın nəticəsidir. Onlar güman edirlər ki, uşaqlar hələ balacadır, fiziki və psixi baxımdan inkişaf etməyiblər. Ona görə də onların ehtiyaclarına və davranışlarının motivinə diqqət yetirməmək olar. Bu cür mövqenin səhv və yalan olması, hansı ki, elm və praktika tərəfindən təsdiq olunmuşdur, uşaqlarla əlaqənin pozulmasına gətirib çıxarır, uşaqlarda böyüklərə qarşı ehtiramı tərbiyə etmir, onlara mənəvi ağrı gətirir. Valideynlərin sərtliyi onların öz uşaqlarına olan məhəbbətinə ziyan yetirir, uşaqların gözündə ata və ananın əhəmiyyətini aşağı salır.

Uşaqlar tez təsirlənən varlıq olub, eyni zamanda zəif və xeyirxahdırlar. Onlar həmçinin eqoist və tələbkar da ola bilirlər. Bədxahlığın kiçik təzahürü onların zərif və həssas ürəyinə ağrı gətirir, qəlbini ağrıdır. Valideynlər uşağa ehtiram göstərməyəndə, onunla razılaşmayanda, ona mehribançılıq, hüsn-rəğbət və anlaşma ilə yanaşmayanda uşaq şiddətli əzab çəkir. Onun əsəb sistemi zəifləyir, psixi müvazinəti pozulur. O, kobudluğa, söyüş və danlağa alışır, təhqirə cavab vermir və valideynlərin sözlərinə görə “gönü qalın”, yəni kobudluğa qeyri-həssas olur. Tədricən uşaq valideynlərindən uzaqlaşır, özünə qapanır ki, bu da onun şəxsiyyətinin fiziki və psixi inkişafını pozur.

Uşağın sual və xahişinə ana kobud və kəskin cavab verir: “kəs səsini”, “rədd ol”, “çərənnəmə”, “zırıldama” və s. Bu cür münasibətə alışmamış uşaq ağlamaqla göstərmək istəyir ki, sevdiyin insanla bu cür danışmaq olmaz. Lakin bir neçə gündən sonra ananın davranışına emosional baxımdan alışaraq, o özü eşitdiyi frazaları işlətməyə başlayacaq, kobudlaşacaq, bu zaman qadağalar və cəza faydasız olacaq. Ana onu söyəndə o cavab qaytaracaqdır.

Əgər ana uşağına ehtiramla yanaşır, onu əzizləyir və Müqəddəs Yazılara uyğun olaraq, ona qarşı kəskin sözlərdən və hərəkətlərdən çəkinirsə, bu zaman uşaq valideynlərinin kiçik iradından təsirlənib, öz səhvini etiraf edəcək və özünü yaxşı aparmağa çalışacaqdır. Müdrik valideynlər uşaqda tərifəlayiq şəxsiyyət görür və tez-tez ona qarşı öz rəğbətini aşağıdakı sözlərlə ifadə edirlər: “Sən özünü çox yaxşı aparırsan”, “əgər bundan sonra da özünü bu cür aparsan başqa uşaqlara nümunə olacaqsan”, “çox sağ ol ki, öz vədini yerinə yetirdin” və s.

Əlbəttə, hər yaş dövrünün xüsusiyyətlərini də nəzərə almaq lazımdır və hər şeyi dəqiqliklə izah etmək mümkün deyildir. Ən mühümü odur ki, uşaqlara böyük ehtiramla yanaşmaq və onlarla kobud rəftardan çəkinmək lazımdır.

İstənilən halda atalar və analar anlamalıdırlar ki, heç bir halda nəzakət və ehtiramın sərhədini keçmək, hələ balaca olduqlarına, çox şeyi bilmədiklərinə və bacarmadıqlarına görə uşaqları ağılsız və dərrakəsiz hesab etmək olmaz. Bilməlidirlər ki, uşaqlarda da özünə hörmət hissi var. Ona görə də valideynlər uşaqlarına nümunə olmalı və uşaqlarının dünyasına ehtiramla yanaşmalıdırlar. Uşaqlar da böyüklər kimi, onları təhqir edən və alçaldan kəslərə nifrət edir, bundan əziyyət çəkir və nəzakətsizlik və kobudluğun istənilən təzahürünü ağrılı halda qəbul edirlər.

***Lüzumsuz sərtlikdən çəkinin***

*Uşağı balaca olduğu üçün sıxışdırmaq və ya töhmətləndirmək olmaz, onu səbirlə tərbiyə etmək lazımdır11.*

1. Ana uşağı əmizdirir. Əmizdirmənin öz psixi əhəmiyyəti vardır. Belə ki, anasının sinəsinə sıxılmış uşaq anadan istilik, sevgi və məhəbbət alır. Elə də olur ki, əmizdirilən vaxt uşaq hansısa narahatçılıqdan, məsələn, qarnının ağrısından döşü tuta bilmir və sızıldamağa başlayır. Narahatçılığın səbəbi vaxtında aradan götürülməzsə, uşağın sızıldaması qışqırığa keçir. Uşağın ağlaması valideyn üçün ən böyük sınaqlardan biridir. Özünü ələ almaq, uşağın hansı səbəbdən ağladığını səbirlə araşdırmaq, onu sakitləşdirmək əvəzinə, ana onu içinə almış qəzəbinə güc verir. O, uşağı şapalaqlayır və söyür. Əgər ağlama xeyli müddət davam edirsə, onu otaqda tək qoyur.

2. Uşaq danışmağı öyrənir. O, hər şeyə maraq göstərir, özünün qurtarmaq bilməyən “nə üçün”, “bu nədir” suallarını verir, anasının yanından əl çəkmir, kölgə kimi onun arxasınca gəzir. Ananın səbri tükənir. Bu arada uşaq evdə hər şeyi alt-üst edir və ana onu “səs-küyə” görə cəzalandırır.

3. Böyüklər bir yerə yığılıb, gülüb danışırlar. Onlar vaxtlarını şən və xoş keçirirlər. Yanlarında oturmuş uşaq onların hərəkətini diqqətlə izləyir. Söhbətin nədən getdiyini anlamadığı üçün o tez-tez böyüklərin sözünü kəsərək, onlara mane olur, söhbətə qarışaraq onu başa salmalarını və ya nə isə təkrarlamalarını istəyir. Böyüklər uşağı balaca və dərrakəsiz varlıq saydıqlarından onun hüquqlarını tanımır, onu söyüb təhqir edir və buradan uzaqlaşdırırlar. Uşaq öz aralarında danışıb-gülən, lakin ona münasibətdə qəflətən ciddilik və sərtlik nümayiş etdirən böyüklərin davranışındakı bu dəyişikliyi çətin ki başa düşə.

Bu cür tərbiyə metodları uşaq üçün ağrılı və xoşagəlməzdir, bunlar ona iztirab gətirir. Onun zərif ürəyi hüzn içində olacaq, qəlbi isə qaralacaq. Şən və xoşbəxt böyümək əvəzinə bu cür ailələrin uşaqları öz uşaqlıq illərini kədər və ümidsizlikdə keçirir, daim qəm-qüssə duyurlar.

Əksər uşaqlar xoşbəxt üzlər və təbəssüm görür, şən gülüş səsləri eşidirlər; onlar rahat şəraitdə yaşayır, onların nəzərləri təbiətin gözəlliyindən zövq alır; onlar sərgi və mədəni mərkəzlərə baş çəkir, maraqlı və elmi kitablar oxuyur; onları çox yüksək pedaqoji səriştə ilə, etibarlı və yoxlanılmış metodlarla tərbiyə edirlər. Təəssüf ki, ətrafındakı insanlardan və valideynlərindən kobudluq və amansızlıqdan başqa heç bir şey görməyən başqa uşaqlar da var; onların gəzməyə yeri yoxdur, onların uşaq kitablarına, filmlərinə və əyləncələrə yolu bağlıdır və onlar öz həyatlarını məhbuslar kimi mənfur və qaranlıq həbsxananın dar və qaranlıq kameralarında keçirirlər.

Tənqid, məzəmmət, həddindən artıq tələbkarlıq uşağın şəxsiyyətinin inkişafına mənfi təsir göstərir və cəmiyyətdə zəif, xəstə, əsəbi, fiziki və ruhani qüsurları olan və həyata uyğunlaşmamış bədbinlərin meydana çıxmasına səbəb olur. Bu şəxslər tədricən cəmiyyəti içəridən dağıdır və ona ziyan vururlar.

Valideynlər, müəllimlər və tərbiyəçilər – bir sözlə, uşaqlarla əlaqəsi olan hər kəs aşağıdakıları bilməlidir:

1. Balaca uşaqlar duyğulara, emosiyalara, düşünmək və intellektual fəaliyyət qabiliyyətinə malikdirlər. Onlar böyüklərdən onunla fərqlənirlər ki, onların inkişafın başlanğıc mərhələsində olan qabiliyyətləri, təzə əkilmiş körpə ağac kimi, onu güclü küləkdən qoruyan, kökünə, budaq və gövdəsinə zərər vurmasın deyə nəzarətdə saxlayan təcrübəli bağbanın qayğısına ehtiyacı vardır.

2. Uşağın qəlbini etinasızlıq, diqqətsizlik və ona kömək etməkdən imtina etməklə sındırmaq, ona qarşı səbirsizlik göstərmək, onu çox sərt şəkildə töhmətləndirmək – ciddi səhv və böyük günahdır. Valideynlər uşağın göz yaşlarının və kədərinin səbəbkarı olmamalıdırlar.

3. Əgər uşaqlar valideynləri tərəfindən tez-tez təhqirə məruz qalırlarsa, onların ata və analarına məhəbbəti və bağlılığı nifrət və qisasçılığa çevrilir. Ailənin əsası zəifləyir, onun birliyi təhlükə altına düşür, uşağın emosional müvazinətinin və psixi sağlamlığının əhəmiyyətli amili – özünə inam hissi yox olur. Ailə üçün mənfi uşaq hisslərindən təhlükəli heç nə yoxdur.

4. Əgər valideynlər uşaqlarını səmərəli tərbiyə etmək və onları çatışmazlıqlardan qurtarmaq istəyirlərsə, onlar pedaqoji qaydaları mənimsəməlidirlər və onlar üçün yalnız bir yolun – zorakılıq və amansızlıq yolunun açıq olmasına inanmamalıdırlar.

Şən ailə atmosferi – xoşbəxt təbəssüm, anlaşma, məhəbbət və bağlılıq – ən yaxşı tərbiyə vasitələridir. Nə üçün uşaqlar ağlamalı və kədərlənməlidirlər? Məgər xeyirxahlıq, ucadan gülüş və sevinc ifadə edən çöhrələr göz yaşından, qışqırıq və inciklikdən daha yaxşı deyilmi? Gəlin bizim məsum balalarımıza yalnız sevinc və xoşbəxtlik gətirək.

***Söyüş, hədələr və fiziki cəza***

*Uşaqları döymək və onları söymək yolverilməzdir; əgər valideynlər fiziki cəzaya əl atsalar uşağın xarakteri korlanacaqdır 12.*

*Məhəbbət və xeyirxahlıq insan xarakterinin kamilləşməsinə daha güclü təsir edir, nəinki, cəza 13.*

Yaxşı bilirik ki, bir çox ailələrdə hədə və söyüş adi haldır. Valideynlər uşaqların sözə baxmaması və tərsliyi səbəbindən hövsələdən çıxır, sərt cəza tədbirlərinə, danlaq və hədələrə əl ataraq, öz narazılıqlarını açıqca ifadə edirlər: “Görüm səni heç doğulmayaydın”, “Bir də bu sözü işlətsən dilini kəsərəm”, “Allah səni öldürsün”, “görüm zəlil olasan” və s. bu cür yanaşma uşaqlar üçün mənfi nəticələr törədə bilər. Onların bəziləri üzərində bir qədər ətraflı dayanaq.

Müəllim və valideynlərə məsləhətlərdən biri də odur ki, uşaqları heç vaxt söyməsinlər, çünki nitqin bu cür təsirli forması uşaqlarda abır-həya hissini dağıdır, onları özünəhörmət hissindən məhrum edir və onları öz tərbiyəçilərinə münasibətdə həyasızcasına aparmağa sövq edir. Vaxt ötdükcə uşaq kobudluq xəstəliyinə yoluxacaqdır. Əvvəlcə o, bu mənfur sözləri həmyaşıdları ilə ünsiyyətdə işlədəcək, sonra onun kobudluğu o dərəcədə artacaq ki, o, bu söyüşü müəllim və valideynlərinə qarşı işlətməkdən də çəkinməyəcəkdir.

Elə də olur ki, uşaq uzun müddət təhqirlərə dözür, lakin an yetişir ki, onun səbri tükənir. Qürur hissi təhqirlərə dözməyə imkan vermir və qəzəb onu boğur, hörmətsizlik pası qəlbinin aydınlığını qaraldır. Nəticədə o, valideynlərini, onlar onu təhqir etdikləri kimi təhqir edəcək, vaxtı ilə onlardan aldığı həmin ləyaqətsiz və kobud sözləri onların özünə “qaytaracaq”dır. Nəzərə almaq lazımdır ki, əvvəlcə uşaq üçün söyüş və təhdidlər elə bir məna kəsb etmir, lakin sonralar tez-tez işlədilməsi nəticəsində o, özü üçün bu sözlərin mənasını aşkar edəcək və nəhayət, pislik bataqlığına elə batacaq ki, qurtuluşa aparan bütün qapılar onun üçün bağlı qalacaqdır.

Əgər valideynlər uşaqlara nümunə və insani münasibətlər sahəsində müəllim olmaq istəyirlərsə, onlar hər bir halda söyüş və qarğışdan imtina etməlidirlər. Davranışı düzəltməkdən ötrü kobudluqdan istifadə metodu alimlər tərəfindən müdafiə olunmur. O nəinki uşağın əxlaqını korlayır, həm də uşağın qəlbində güclü intiqam hissi yaradır. Bir gün gələcək ki, toplanmış qəzəb püskürəcək və uşağı əvəz çıxmağa məcbur edəcəkdir.

Əgər uşaqlar valideynlərini xeyirxah insanlar kimi qiymətləndirmirlərsə və onlarda özlərinə qarşı hiddət və qəzəb görürlərsə, onların valideynlərinə qarşı məhəbbət və bağlılığı, sədaqət və səmimiyyəti günbəgün azalacaqdır. Onlar təkcə sözə baxmayan olmayacaq, onların ürəyində nifrət və ədavət cücərtisi boy atacaqdır. Əgər atalar və analar sərt tərbiyə üsulu üzərində möhkəm dururlarsa, uşaq və valideynləri arasında həmişə mövcud olmuş dostluq və bağlılıq münasibəti dağılacaq və uşaqlarda iddialılıq və təkəbbürlülük özünü daha çox göstərəcəkdir.

Digər tərəfdən, danlaq və söyüş kimi mənfi halların tətbiqi zamanı səciyyəvi olan uşağın hüquqsuz vəziyyəti, uşaq qəlbinin əhatə oluna biləcəyi məhəbbət və xeyirxahlıqdan olduqca uzaqdır. Hətta analar iddia etsə ki, onlar hədə və söyüşü vərdiş olaraq işlədirlər və onları hərfi mənada başa düşmək lazım deyildir, hər halda deyilmiş sözlərin və edilmiş rəftarın uşaq qəlbinə çox ziyanlı təsirini inkar etmək mümkün deyildir. Ağıllı insan hər hansı işi görməzdən əvvəl onun nəticəsi haqqında düşünür, yəni “yeddi dəfə ölçür, bir dəfə biçir”. Beləliklə, valideynlər məzəmmət olunan o təcrübədən imtina etməli və uşağın arzu olunmaz hərəkətlərinin qarşısını kobudluq və qəddarlığa əl atmadan almağa çalışmalıdırlar.

Valideynlər, xüsusən də analar uşaqlarla mərhəmət və məhəbbət dili ilə danışmaqla onların ürəyini ələ ala bilərlər. Əgər psixi gərginlik, ağır imtahanlar və daxili konfliktlər zamanı valideynlər öz uşaqlarına dost və ya yoldaş kimi nəzər yetirsələr, uşaqlar da onlara “təhlükəsizlik adası” kimi baxacaq, onlara etibar edəcək və onlardan qaçmayacaqlar. Əgər uşaq onun gözündə amansız və hökmlü görünən ata və anasını sevmirsə, onda dərin uçurum uşağı və valideynləri bir-birindən ayıracaqdır. Vəziyyət o dərəcədə ağırlaşa bilər ki, uşaq ailə ocağına arxa çevirə bilər. O, ailəni düşmən kimi qəbul edərək, təskinlik tapmaqdan ötrü başqalarında (hansılar ki, ona heç də yaxşılıq arzulamırlar) dayaq axtarmağa başlayacaqdır.

Əlbəttə, biz hamımız bilirik ki, valideynin əsassız ciddiyyət nümayiş etdirdiyi, uşağın istəkləri ilə hesablaşmadığı və ona ehtiram göstərilmədiyi istənilən ailədə uşaqlar tədricən amansızlaşırlar. Tez-tez kədərlə üzləşən uşaqlar insanlardan kənar gəzir, onlara qarşı kobudluq edir və cəmiyyətdə qanun pozuntusuna yol verirlər.

Uşaqlarımız bağdakı gənc fidanlara bənzəyirlər. Onların bizimlə bağlılığa, xoşqəlbliliyə, dostluq və rəğbətə ehtiyacı vardır. Həssas və zərif uşaq qəlblərini qırmamaqdan ötrü valideynlər uşaqlarını çox böyük mərhəmət və səbirlə tərbiyə etməli, yüksək pedaqoji peşəyə yiyələnməli, uşaq psixologiyasının xüsusiyyətlərini nəzərə almaqla elmi metodikaları tətbiq etməlidirlər.

Boş və mənasız hədə-qorxular uşağın psixikasına ziyan yetirir. Onu da demək lazımdır ki, hətta həqiqi valideyn qəzəbini uşaqlar çox vaxt ciddi qəbul etmirlər. Ana öz hədəsini şişirtməklə uşağı hədələyirsə və bu zaman onu həyata keçirmirsə, uşaq başa düşür ki, onun sözləri boş səs-küydən başqa bir şey deyildir. Məqsədi də onu sadəcə qorxutmaqdır. Bu halda valideynlərin bütün öyüd-nəsihəti “kar”a ünvanlanmış olur və uşaq təzyiq, təhdid və başqa təsir vasitələrinə öz əks-tədbirləri ilə, kobudluq, bəzən isə qəhqəhə ilə cavab verir. Bütün İlahi Zühurların – Peyğəmbərlərin, müdriklərin və hər millət və mədəniyyətin alimlərinin tez-tez təkrar etdikləri Ümumbəşəri əxlaq prinsipləri, bəzən insanların düşüncəsinə yol tapa bilmir və özünün tərbiyəvi əhəmiyyətini itirir. Kimsə ona həvalə olunmuş işi axıra çatdıracağına söz verirsə, lakin bunu yerinə yetirmirsə, o, öz sözünə əməl etməyən adam reputasiyasını qazanır.

İnsani xeyirxahlıqlardan və nəcib keyfiyyətlərdən biri də verilmiş söz və ya vədi yerinə yetirməkdir. Uşaq erkən yaşlarından ata və anasından icrası mümkün olmayan hədələr eşidirsə, o, valideynlərinin başqa vədlərini də boş və mənasız hesab etməyə və qulaq ardına vurmağa başlayır. O, özü də tədricən öhdəliklərini yerinə yetirməmək və boşboğazlıq vərdişlərinə yiyələnir.

Əgər valideynlər hədə və söyüşlər vasitəsilə uşağı tərbiyə etmək, onun davranışındakı qüsurları islah etmək istəyirlərsə, onlar məqsədlərinə nail olmaqdan ötrü bundan daha uzun yol seçə bilməyəcəklər. Əgər onların məqsədi uşağı qorxutmaqdırsa, bir daha qeyd edirəm ki, o, bu yolla əldə edilə bilməz. Valideynlərin bu təsir metodunun gərəksizliyi və ziyanı haqqında düşünmələri yaxşı olardı.

Uşaqları elə tərbiyə etmək lazımdır ki, ata və ana tərəfindən onlara qarşı cüzi diqqətsizlik belə öz-özlüyündə onlar üçün ən böyük cəza sayılsın. Buna yalnız xeyirxahlıq, mülayim davranış və düzgün danışıq tərzi ilə nail olmaq mümkündür. Valideynlər və uşaqlar arasında yaxınlıq qarşılıqlı ünsiyyət üslubundan asılıdır. Ailədə düzgün olmayan danışıq tərzi – valideynlərin nəzakətsizliyinin və pedaqoji hazırlıqsızlığının çox mühüm göstəricisidir. Bununla da, uşaqların mənəvi tərbiyəsinin əsas məqsədi həyata keçməmiş qalır.

Valideynlər uşaqlara hansı hallarda onları cəzalandıracaqlarını (həm də cəzanın dərəcəsi öncədən müəyyən edilməlidir) öncədən xəbərdarlıq edirlərsə, o zaman onlar öz sözlərində ardıcıl olmalı, həmişə vədlərinə əməl etməli və uşağı deyilmiş qaydada tənbeh etməlidirlər. Tərbiyə qaydaları təsadüfdən təsadüfə tətbiq olunursa, səmərəsiz olacaqdır. Cəzadan imtina ona gətirəcək ki, gələcəkdə valideynlərin xəbərdarlıqları öz əhəmiyyətini itirəcəkdir. Məsələn, ona tapşırılmış işi görməsə onu özləri ilə aparmayacaqlarına və ya bu və digər tapşırıqları yerinə yetirərsə ona nəsə alacaqlarına söz vermiş valideynlər, gərək öz sözlərinin üstündə dursunlar və uşaq ağlasa da, qışqırsa da onun tələbi yerinə yetirilməməlidir. Rəhm hissinə qapanan, istədiyi şeyi əldə etmədiyi üçün ağlayan uşağa yazığı gələn valideyn bununla da uşağı göz yaşını tökməklə istədiyi hər şey əldə etmək vərdişinə alışdırır. Beləcə, valideynlər öz tələblərinin yerinə yetirilməsi məsələsinə son qoyurlar və bununla da onların qabaqlayıcı tədbirlərinin bundan sonra uşağa heç bir təsiri olmur. Çox əhəmiyyətlidir ki, valideynlər bu məsələyə xüsusi diqqət yetirsinlər (hətta ilk baxışda bu onlara o qədər də əhəmiyyətli görünməyə bilər), onu hərtərəfli müzakirə etsinlər, çünki uşağın sonrakı inkişaf mərhələlərində ona təsir etmək imkanları bundan çox asılıdır.

Təhqir və hədə kimi, fiziki cəza da uşaq üçün olduqca təhlükəlidir. Əksər mütəxəssislər uşaqla qəddar münasibətin onu korlaması və xarakterini pozması fikrindədirlər. Hələ XVI-XVII əsrlərdə Martin Lüter, Con Lokk, Tomas Mor, Yan Amos Komenskiy kimi maarifçilər və pedaqoqlar uşaqların döyülməsinə ikrahla yanaşmış və valideynlərə və tərbiyəçilərə bu cür mənfur hərəkətdən uzaq olmağı məsləhət görmüşlər. XX əsrin əvvəllərində hətta uşaqların fiziki cəzalandırılması ideyası əksər pedaqoqlar üçün yolverilməz hesab olunurdu.

Valideynlər öz uşaqları ilə bacarmayanda, onların pis davranışlarını dəyişdirə bilməyəndə, suda batan saman çöpündən yapışan kimi, onlar da bu vasitədən yapışırlar. Halbuki onun yanlışlığı uşaq psixologiyası elmi tərəfindən sübuta yetirilmişdir. Bu elm, tərbiyəçilərə güc və məcburiyyətə güvənmək deyil, uşağın hər bir yaş dövründə psixi inkişaf qanunauyğunluğunu dərk etməyi və onun ruhunun qapılarını sındırmaqdan ötrü deyil, asanlıqla açmaqdan ötrü uyğun açar seçməyi tövsiyə edir.

Fiziki cəzanın mənfi nəticələri çoxsaylıdır və bu özünü onda göstərir ki, uşaqlar hissiyyatsız və kobud şəxsə çevrilirlər, onların ürəyində qisas hissi yetişir. Tədricən onların özünü dəyərləndirməsi aşağı düşür, söhbət və öyüd-nəsihətlər öz səmərəsini itirir ki, bu da öz növbəsində tərbiyəçini daha sərt cəza tədbirlərinə əl atmağa məcbur edir. Savadsız tərbiyəçi cəza vasitəsi kimi uşaqlara ağrı gətirməklə, onlara əziyyət verməklə onlarda yumşaq ürəklilik, həlimlik və zərifliyin inkişafına imkan vermir, uşağı daşürəkli qəddar və kinli varlığa çevirir. Görünür ki, bu cür tərbiyəçilərin sayı artır və bu da cəmiyyətin tərəqqisi haqqında düşünən kəsləri ciddi narahat etməyə bilməz. Russonun nəzərincə, uşaq öz təbiətinə görə ruhən pak və xeyirxahdır. Ona görə də onun təbii xasiyyətini, temperamentini dəyişmək, fərdiyyətini sındırmaq olmaz.

***Uşaqları qorxutmaq olmaz***

*.....bizim davranışımızda nəzakətlilik və təvazökarlıqdan başqa heç bir başqa mənəvi keyfiyyət heç bir halda özünü göstərməməlidir14.*

Valideynlərin tərbiyə ilə bağlı başqa geniş yayılmış səhvi onların uşaqları qorxutmaq cəhdidir. Əgər uşaqlar qorxmağa başlayıblarsa – bu ağır nəticələrə gətirib çıxaracaq çox ciddi bəladır.

Məsələn, balaca uşaq (ola bilsin ki, onun qarnı ağrıyır və yaxud diş çıxarır) şıltaqlıq edir, qışqırır, özünü pis aparır. Ana onu sakitləşdirmək istəyir. Bu ona müyəssər olmayanda, anasının və ya dayəsinin oxşar hallarda nə cür hərəkət etməsi yadına düşür və “düşüncəsiz” uşağı qorxutmağa cəhd edərək, ona deyir: “indi canavar gəlib səni yeyəcək”. Ana bu cür hərəkət etməklə ümid edir ki, “düşüncəsiz” uşaq qorxacaq və şıltaqlıq etməkdən əl çəkəcək. Bəzi valideynlər uşağı bu və ya digər hərəkətə sövq edən səbəbləri araşdırmaq əvəzinə, onun diqqətini cinlər, divlər, əcinələr, küp qarıları, qulyabanilərin qorxulu hadisələri ilə yayındırmağa üstünlük verirlər. Bu mifik obrazlar balaca mələkdə qorxu və dəhşət törədir ki, bu da onlarda emosional pozğunluğa gətirib çıxarır. Bu cür tərbiyə taktikasının əsas səbəbi – uşaq psixologiyası haqqında biliyin azlığı, valideynlərin pedaqoji savadsızlığıdır.

Qızları uşaq yaşlarının fiziologiyası və psixologiyasının əsasları ilə tanış etmək olduqca əhəmiyyətlidir. Bu onlara ana olanda əldə etdikləri biliklərdən ailə həyatında səmərəli istifadə etməyə imkan verərdi.

Hər bir yaş dövründə uşağın psixologiyasını dərk etməyə, ailə tərbiyəsinin pedaqoji metodlarını anlamağa cəhd edən valideynləri gün işığında açıq gözlə yol gedən, düz yolu tikanlı kolların basdığı dolaşıq yoldan asanlıqla ayıran adama bənzətmək olar; pedaqoji bilikləri olmayan valideynləri isə gözləri torlanmış adamlara oxşatmaq olar ki, onlar yolu əl ilə yoxlayıb tapmaq məcburiyyətindədirlər. Onlar bu çətin yolda saysız-hesabsız çətinlik və təhlükələrdən mühafizə olunmayıblar.

Valideynlər narahat və bir yerdə qərar tuta bilməyən uşaqları qorxutmaqdansa, bu cür davranışı törədən səbəbi öyrənməyə və uşağı başa düşməyə cəhd etməlidirlər. Daim qorxutma, təhdid və ya cəzadansa, bu cür “profilaktik tədbirlər” daha yaxşıdır. Ailə pedaqogikasının əsas qaydalarının birində bildirilir: uşaq səbəbsiz nə ağlayır, nə də qışqırır. Əgər uşağın narahatçılığı davam edirsə və ana bunun səbəbini aydınlaşdıra bilmirsə, onda mütəxəssisə

– həkim və ya psixoloqa müraciət etməlidir. Uşağı qorxutmaq praktikası onun fiziki və psixiki inkişafına ölçüyəgəlməz dərəcədə ziyan vurur və gözləndiyinə zidd olaraq əks səmərə verir. Həyəcan və qorxu hissi uşağın əsəb sistemini zəiflədir.O həmçinin xəstə düşüncənin və qorxaqlığın əsas səbəbkarıdır. Uşaq müşayiətçisiz evdən çıxa bilmir, həyat təcrübəsinin olmaması səbəbindən o bir sıra təbiət hadisələrindən, məsələn, göy gurultusundan, ildırım çaxmasından, leysan yağışdan, küləkdən qorxur. Adət etmədiyi, tanımadığı hər bir şey onda qorxu yaradır. Hətta sürəkli yuxu əsəb sistemini bərpa edə bilmir, gecə qarabasmaları onu dəhşət içində yuxudan oyanmağa, ağlamağa və qışqırmağa məcbur edir. Uşaq özünə yer tapa bilmir, anasından onu tək qoymamağı, yuxuya gedənə kimi əlindən tutmağı xahiş edir.

Bəllidir ki, qorxudulmuş adam gənclik və yetkinlik çağlarında həyatda rastlaşacağı çətinlik və məşəqqətlərlə mərdlik və ləyaqətlə üzləşmək iqtidarında olmayacaqdır. Bu fəslin sonunda aşağıdakıları bir daha yada salmaq vacibdir: uşaqlıq çağlarında yaşanmış mənəvi sarsıntılar öz təbiətinə görə dayanıqlıdır. Bu sarsıntılar uşağın fiziki və əqli inkişafına mənfi təsir göstərir və ona görə də valideynlər öz ailə praktikalarında uşaqları qorxutmaq kimi “tərbiyə vasitələrindən” tamamilə imtina etməlidirlər.

***Zarafatda müəyyən hədd gözlənilməlidir***

*Bütün məsələlərdə mötədillik arzuolunandır. Əgər bir şey ifrata çatdırılarsa, o şər qaynağı olar15.*

Qədimlərdə yaşamış bir ərəb mütəfəkkiri demişdir: “Yeməkdə duz nədirsə, söhbətdə də zarafat odur”. Həddən artıq duz qatılması yeməyi yeyilməz hala gətirdiyi kimi, həddi aşan zarafat da əksər hallarda xoşagəlməz emosiyalar, ixtilaf, narazılıq yaradır və ailə üzvləri arasında düşmənçiliyin əsasını qoyur.

Bəzi yaşlı adamlarda istehzalı və zarafatyana danışıq tərzi təkcə öz hissiyatını bildirmək qaydası deyil, həm də həyat tərzidir. Təəssüf doğuranı odur ki, böyüklərin yersiz zarafatları arabir uşaqlara da yönəldilmiş olur. Böyüklər söhbət zamanı uşaqlarla kobud zarafatlar edir ki, bu da davranış mədəniyyətinin tələblərinə cavab vermir və uşaqlarda müsbət mənəvi keyfiyyətlər tərbiyə etmir. Bu cür danışıq tərzinin müəyyən mənfi nəticələri vardır ki, onların bəziləri üzərində ətraflı dayanacağıq.

1. Əgər zarafat həddini aşırsa, bu zaman hər iki adam, həm zarafat edən, həm də dinləyən nəzakət və özünə hörmətin sərhədini aşmış olurlar. Əylənmək xətrinə pərdəni aradan götürən yaşlı adamın şəxsiyyəti uşağın gözündən düşür və o, həmin adama hörmət etməyi özünə borc bilmir. Belə uşaq böyüdükcə, tədricən kobud, sırtıq və cavab qaytaran olur.

2. Böyüklərin bu cür hərəkəti ona gətirib çıxarır ki, məsum uşaq ədəb qaydalarını pozmağa başlayır; yersiz zarafatlar və ədəbsiz söhbətlər edir, özünü təlxək kimi aparır. Bu onun üçün vərdişə çevrilir. Onun təhqiredici sözlərinin nəticəsi isə inciklik olur.

3. Təcrübə təsdiq edir ki, təlxək hoqqaları insanda həddini aşma halına gətirib çıxaran vərdişlərdən biridir. Bu xüsusiyyətinə görə o, qumar oyununa bənzəyir. O zaman ki, insan zarafatları ilə ətrafdakıları əyləndirir və onların tərifini qazanır, o, öz hərəkətlərinə hədd qoya bilmir, nəsə daha kəskin, daha əyləndirici söz demək istəyir. Əgər hansısa zarafat və ya lətifə uğursuz alınırsa, öz uğursuzluğunu ört-basdır etməkdən ötrü cəhdlərini bir qədər də artırır və “bu döyüş meydanında” uğur əldə etmək ümidi ilə hücuma keçir və daha uzağa gedərək özünə həddqoyma hissini itirir.

4. Arasıkəsilməyən zarafat və maskara vasitəsilə kənar şəxslərin diqqətini özünə cəlb etmək vərdişi uşaqları və böyükləri hoqqabazlığa alışdırır və onlar cəmiyyətdə hörmətə layiq olmayan arsız və nəzakətsiz kimi tanınırlar.

5. Uşaq başqa insanlara nəzakətsizlik nümayiş etdirəndə, səfeh sözlər deyəndə, hoqqabazlıq edəndə, özü də bunu bilmədən özünün zərif və həssas ürəyini yaralayır, tədricən söyüş və əsəbiliyə alışır, fərdiyyətini itirir və qəlbi daşa dönür. Uşaqlıqda pis xasiyyətlərə vərdiş etmək, şübhəsiz ki, insanın ruhani inkişafına mənfi təsir göstərəcəkdir.

Ədəbsiz zarafatlar və uşaqların qıcıqlandırılması ailə praktikasından tamamilə çıxarılmalıdır. Böyüklərin uşaqlara böyük məhəbbət, hörmət, nəzakət və ləyaqətlə yanaşması daha düzgün olardı. Hətta qısa və ötəri söhbətlər zamanı belə, uşaqların başa düşdüyü sadə dildə onların dünyagörüşü genişləndirilməlidir. Böyüklər uşaqları xoşbəxt görmək istəyirlərsə, həddi aşmadan və ədəb qaydalarını gözləməklə, onların ürəyini şən və məzəli əhvalatlarla sevindirə bilərlər. Bununla belə, uşaqlarla söhbət zamanı ciddi mövzulardan çəkinmək yanlış fikirdir. Bu tamamilə belə deyildir. Uşaqların da ciddi və faydalı informasiyaya ehtiyacı vardır. Lakin onlar istəyirlər ki, böyüklər onlara bir şey haqqında danışanda sadə və onların dərk edə bildiyi dildən istifadə etsinlər.

Valideynlər uşaqlara ağılsız şeylər danışmaq, lağa qoymaq və onları faydasız mübahisəyə cəlb etmək əvəzinə (hesab etmək ki, uşaqları yalnız mənasız və səthi söhbətlərlə maraqlandırmaq olar), uşaqlara şeylərin mahiyyətini izah etməli, onların dünyagörüşünü genişləndirməli, onlarda biliklərə, elmi axtarışlara və məntiqi düşüncəyə maraq yaratmalıdırlar.

Təbiətdə insanın da tabe olduğu ümumi bioloji prinsip mövcuddur. Bu prinsipə görə əgər orqan daim işləyirsə, o uzun müddət fəaliyyət göstərəcəkdir. Yox, o əgər işləmirsə, fəaliyyətsizlikdən onun funksional imkanları zəifləyəcəkdir. Bu prinsip təfəkkür qabiliyyətinin funksiyasına da aiddir. Təfəkkür qabiliyyəti inkişaf etdirilmirsə və ya istənilən predmetin mahiyyəti dərk edilmirsə, hər şeydə və hər zaman zarafata salmaqla və mənasız mülahizələrlə canını qurtarmağa cəhd edilirsə, təfəkkür qabiliyyətinin potensialı tədricən aşağı düşəcəkdir.

Bu həqiqəti unutmayaq və bu fəsildə nədən başladığımızı da yada salaq: ədəbsiz və yersiz zarafatlar ətrafdakılara narahatçılıq yaradır, uşaqların və böyüklərin sərbəst və təbii ünsiyyətini mümkünsüz edir, uşaqlara mənfi təsir göstərir.

***Səhvlərə və kiçik xətalara göz yumun***

*Başqa insanın hissiyatına toxunmaqdan və ya qəlbini qırmaqdan çəkinin, heç kimə məzəmmət etməyin və heç kimdə qüsur axtarmayın, istər dost, istərsə də düşmən olsun...16*

Valideynlər uşaqları kiçik səhvlərə və xətalara görə cəzalandırmaqla çox böyük səhvə yol vermiş olurlar, halbuki onlara diqqət yetirməmək də olar. Atalar və analar əksər hallarda uşağın hərəkətlərində və ya danışığında hər hansı xəta və ya səhv görəndə üstünə düşür və onu cəzalandırmağa çalışırlar. Onlar İlahi bağın bu zəif fidanlarının xəcalət çəkməsini, həyəcan keçirməsini və öz gücünə inamını itirməsini görəndə, bundan hətta zövq alırlar.

Təkcə öz görkəmi ilə ceyranı vahiməyə salan daşürəkli aslan kimi, valideynlər, zəif və köməksiz uşaqlara nəzər salmaqla öz güc və hakimiyyətinə sevinirlər. Bu cür mövqe mənfur olduğu üçün insaniyyət və məhəbbət naminə hər bir ailədə rədd edilməlidir. Yalnız pis olana diqqət yetirilərsə, bəs uğur qazanmaqdan ötrü uşaq gücü haradan almalıdır?

Uşaq məktəbdə qələmini sinif yoldaşına verir. Çətinliyə düşmüş dosta kömək etməyi təbii hesab edən böyüklər də iltifat və yumşaqürəklilik nümayiş etdirərək çox vaxt bu cür hərəkət edirlər. Uşaq evə qayıdanda, anası narazı halda ondan qələmin yerini öyrənmək istəyir.

– Doğru olanı desəm, mütləq söyüləcəyəm, – oğlu düşünür – əgər deməsəm, bu yalan olacaq. Atam, anam və ümumiyyətlə, hamı deyir ki, yalan danışmaq günahdır və heç bir halda yalan danışmaq olmaz.

Nəhayət, uşaq o nəticəyə gəlir ki, indiki vəziyyətdə o, kiçik yalana əl atmalı və bununla da “sərt” ananın tükənmək bilməyən suallarından canını qurtarmalıdır. Tez seçim edərək, uşaq anasına deyir ki, qələmi məktəbdə itirmişdir.

Bir neçə gündən sonra ana təsadüfən oğlunun sinif yoldaşından oğlunun qələmi dostuna verdiyini öyrənir və aldadıldığını başa düşür. Sonrakı hadisələri təsəvvür etmək yəqin ki, çətin olmaz. Məktəbdən qayıtmış uşaq kiçik qardaşı və bacısı ilə nahar stolunun arxasında oturur. Ana düşmən qalasını zəbt etməyə hazırlaşan qəsbkar kimi hücuma keçir və uşaqdan soruşur: “iki gün əvvəl səndən qələmini soruşanda mənə nə cavab verdiyini təkrar et!” Bu zaman uşağın məhbəsə salınmış cinayətkartək “ittihamçının” və “məhkəmənin” qərarını dinləməkdən başqa alternativi qalmır. O, təlaş içində anasına baxır və lakin susmaqda davam edir.

Ana təkidlə sualını təkrar edir: “Qələmini nə etmisən?”

– Mən dedim axı, onu məktəbdə itirmişəm. Bir ucuz qələmdən ötrü məni niyə bu qədər sorğu-suala çəkirsən?

– Əlbəttə, – ana cavab verir – qələmin elə bir qiyməti yoxdur. Məni qələm heç narahat etmir. Məni narahat edən sənin davranışındır. Sənin hərəkətlərin mənim üçün daha əhəmiyyətlidir nəinki qələm. Ona görə də mənə de görüm qələm haradadır?

– Mən onu məktəbdə itirmişəm.

– Sən yalan danışırsan, – ana hirslə qışqırır – boynuna al, sən onu dostuna vermisən. Niyə görə sən bunu məndən gizlətmisən? Neçə dəfə sənə demişəm ki, yalan danışmaq olmaz? Yalan danışmaq günahdır....

Yəqin ki, uşaq özünü müdafiə etməkdən ötrü ağzını açmağa imkan tapmamış, ana onun haqqında düşündüklərinin hamısını deyəcək və onun bu kiçik səhvinin bağışlanılmaz qəbahət olduğunu söyləyəcəkdir. Ruhdan düşmüş, göz yaşlarını güclə saxlayan qəlbi qırılmış uşaq məktəbə qayıdacaqdır.

Anadan, ola bilsin ki, soruşmaq lazımdır ki, “əgər mərhəmətli Allah sənin bütün qüsurlarının və günahlarının hesabını tutsaydı, onlara görə səni cəzalandırsaydı, onda sənin halın necə olardı?”

Uşağın cəzalanmaq qorxusu altında həqiqəti gizlətməsi valideynlərin tərbiyə prosesində artıq səhvə yol verdiklərindən xəbər verir. Uşaqların kiçik səhvlərinə və xətalarına göz yumulmalıdır və onlar sərtliyə və amansızlığa yol verilmədən ağılla və tədbirlə düzəldilməlidir. Oxatan ağac budağından ox düzəltmək istəyirsə, onu qayğı və ehtiyatla əyməlidir ki, sınmasın.

Uşağı pərt etmək və ağlama həddinə çatdırmaq düzgün olmayan hərəkətdir və valideynlər istənilən vəziyyətdə səbirli olmalı, uşağın davranışında “düzgün olmayan” hər hansı bir şeyi sezəndə o dəqiqə onun üstünə atılmamalıdırlar. Əgər uşaq haqsızsa, təmkin və səbirlə uğursuzluğun səbəbi araşdırılmalı, səhvin pedaqoji vasitələrlə düzəldilməsinə cəhd edilməli, kobudluq və qəddarlıqdan, əsassız tənqiddən qaçılmalıdır.

Valideynlərin uşağa şüurlu şəkildə yalana əl atdığını sübut etmələrinin nəticəsi yaxşı olmayacaqdır.

Möhtərəm tərbiyəçilər! Hörmətli valideynlər! Sizin uşaqlar böyük bağda yetişən zərif çiçəklər kimidir. Onların üzücü hərarətə və güclü küləyə yox, səhər mehinə və bahar günəşinin istiliyinə ehtiyacı vardır. Uşaqlarınıza buraxdıqları səhvlərə və xətalara görə nifrət edib, onları lənətləməyin, onları təhqir etməkdən, onlara qarşı zor işlətməkdən, dostları qarşısında alçaltmaqdan çəkinin. Uşaqlarla son dərəcə mehribanlıqla və nəzakətlə davranın ki, onların sizə qarşı ehtiramı ürəkdən gəlsin və sizə qarşı münasibətdə Allah qarşısındakı borclarını yerinə yetirə bilsinlər.

**III FƏSİL TƏRBİYƏ METODLARI**

*Uşaqlar təzə və yaşıl budağa bənzərlər, onları necə tərbiyə*

*etsəniz, elə də böyüyəcəklər17.*

Zərgər təmiz qızılı aşağı keyfiyyətli qızıldan fərqləndirdiyi kimi, həkim dəqiq diaqnoz qoyduğu kimi, dulusçu müxtəlif növ gili bir-birindən ayırdığı kimi uşaqların təlim-tərbiyəsi ilə məşğul olan mütəxəssislər də uşaq yaşlarının xüsusiyyətlərini bilməlidirlər. Əgər onlar uşağın təfəkkürünü, psixi vəziyyətini, ruhani və fiziki inkişafını, yəni uşaq psixologiyasını başa düşmək qabiliyyətində deyillərsə, belə tərbiyəçiləri təcrübəsiz və bacarıqsız saatsaza bənzətmək olar. O, saat mexanizmində xırda qüsurları düzəltmək əvəzinə, onu elə xarab edir ki, bir daha düzəltmək mümkün olmur.

Yeni elm sahəsi olan uşaq psixologiyası hələ çox cavan olsa da, uşaq psixologiyasının inkişaf qanunauyğunluqlarının, onun ruhunun sirlərinin öyrənilməsi sahəsində böyük uğurlar əldə etmişdir. Bir sıra mürəkkəb problemləri həll edərək, o, uşaqların təlim-tərbiyəsi sahəsində böyük xidmətlər göstərmişdir.

***Uşaqlarla böyüklər kimi davranmayın***

*İnsan bütün həyatı boyu müəyyən dövrlərdən və ya mərhələlərdən keçir. Hər dövrün və mərhələnin öz xüsusiyyətləri vardır. Məsələn, uşaqlıq dövrü intellektin, təxəyyül və idrakın inkişafına xüsusilə həssasdır18.*

Uşaq psixologiyası sahəsində edilmiş kəşflərdən biri də odur ki, uşaqlar böyüklərə bənzəmirlər və ya başqa sözlə desək “gündüz gecədən fərqləndiyi kimi onlardan fərqlənirlər”. Uşağın hissiyatı, düşüncəsi, xəyala dalmağı, gülməyi və ya kədərlənməyi böyüklərinkindən fərqlənir. Uşaqlar üçün böyüklərin mücərrəd mühakimələri də əlçatmazdır.

Təəssüflər olsun ki, tez-tez tərbiyəçilər və valideynlər səhvən uşaqları özləri ilə eyniləşdirirlər və düşünürlər ki, onlar üçün maraqlı olanlar çox güman ki, uşaqlar üçün də maraqlı olacaq və ya əksinə onların xoşlamadıqları, əlbəttə, uşaqların da xoşuna gəlməyəcəkdir. Onların düşündüyünün əksi olaraq, onları güldürən və ya kədərləndirən şeylər uşaqlarda əksinə kədər və ya gülüş yaradır. Zahirən bir-birinə necə də oxşayan, lakin xasiyyətlərinə görə fərqlənən uşaqların və valideynlərin tezliklə genişlənməkdə olan uçurumun əks tərəflərində durduqları aşkar olur.

Uşaq psixoloqları elmi baxımdan əsaslandırılmış metodlardan istifadə etməklə sübut etmişlər ki, düşünmək, təsəvvür etmək, anlamaq və fikir söyləmək qabiliyyətinin uşağın hər bir inkişaf fazasında öz xüsusiyyətləri vardır və hər bir yeni mərəhələyə keçid isə onun düşüncə tərzinə əhəmiyyətli dəyişikliklər gətirir. Məsələn, dörd-beş yaşlı uşaqlar hər bir hərəkət edən obyekti özləri kimi şüurlu hesab edirlər. Onlar günəşi, ayı, küləyi, buludu, bir sözlə hərəkət edən hər bir varlığı canlı sayırlar. Onlar ayın göydə addımladığına, küləyin tarlalar üzərində uçduğuna, çayın öz yatağında yatmağa hazırlaşmasına, günəşin göyü başdan-başa dolaşmasına əmindirlər.

Böyüklərdə yalnız təbəssüm yaradan şeylərdən uşaqların böyük zövq alması yaxşı məlumdur. Digər tərəfdən böyüklərə olduqca gülünc görünən şeylər uşaqların kədərlənməsinə və hətta ağlamasına səbəb ola bilər. Analar tez-tez adi nağıla uşağın qeyri-adi reaksiyasının şahidi olurlar. Uşağın rəngi ağarır, böyüklərdə heç bir reaksiya yaratmayan nağıldakı təfsilatlar uşaqda ürəyin sürətli döyünməsinə səbəb olur. Ana qızına “Qırmızı papaq” nağılını danışır. Uşaq narahatçılıqla anasının sözünü kəsərək, hadisənin sonunun yaxşılıqla və ya pisliklə qurtaracağını soruşur. Hadisələrin yaxşı sonluqla qurtaracağını yəqinləşdirdikdən sonra dərindən nəfəs alır və nağılı axıra kimi dinləyir.

Uşağın xəyal aləmi və onun dünyaya baxışı böyüklərin dünyagörüşündən və təsəvvüründən kəskin şəkildə fərqlənir. Məsələn, uşaq atın dırnağının taxtadan düzəldildiyinə və iplə atın ayağına bağlandığına sadəlövhcəsinə inandığı halda, bu böyüklərə gülməli görünür. Uşaqlar qanadlı sehirli atın, süpürgəsinə minib uçan küpəgirən qarının, sehrlə özünü daşa, quşa və ya əjdahaya çevirən sehrbazın varlığına inanırlar.

Valideynlər uşaqları yersiz güldüklərinə, ürəkdən gələn hisslərinə görə cəzalandırmağa meyillidirlər. Onlar hirsli-hirsli uşaqlara deyirlər: “Nə üçün yersiz gülürsən?” Lakin onlar anlamırlar ki, böyüklərə ən adi görünən şeylər, məsələn, arxa ayaqları üstə dayanıb arını tutmağa cəhd edən pişiyin hərəkətləri, qardaşının divara düşmüş kölgəsi və s. uşaqları güldürə bilər. Əksinə uşaq valideynlərinin bu cür əyləncələri görməməsinə təəccüblənir və güldüyünə görə onu cəzalandıranda özünü itirir.

Hər bir uşaq yaradıcılıq qabiliyyətinə, fərdi xüsusiyyətlərə malikdir və biz onları özümüzlə necə müqayisə edə, onlar haqqında öz nöqteyi-nəzərimiz əsasında mühakimə yeridə bilərik? Biz həmişə yadda saxlamalıyıq ki, uşaqlar böyüklər dünyasını anlaya bilmədiyi kimi, biz də uşaq olub, uşaq dünyasına qayıda bilmərik.

Valideynlər (xüsusən də analar) uşaq psixologiyası sahəsində müəyyən biliklərə malik olmalı, uşaqların inkişafı haqqında

mümkün qədər çox məlumat almağa çalışmalıdırlar ki, uşaqlığın özünəməxsusluğunu, xüsusən də hər yaş dövründə uşaqların düşünmək, təsəvvür etmək, anlamaq və təxəyyül qabiliyyətini dərk edə bilsinlər, yoxsa uşağın ruhunda gizlənmiş qabiliyyətlər ananın nəzərləri qarşısında həmişəlik açılmamış qalacaqdır.

***Uşaqların istək və tələbləri***

*Məlumdur ki, bu tərbiyə məsələsi uşağın tərbiyələndirilməsi və kamilləşdirilməsi, təqdir və uşağa dayaq olmaq məsələsidir, lakin ən əhəmiyyətlisi odur ki, bu Allahın hökmləridir19.*

Uşaqların istək və tələblərinin idarə edilməsinin ağlabatan metodlarının tapılması pedaqogikanın ən vacib məsələlərindən biridir.

Valideynlər uşaqların bəzi arzularını yerinə yetirməli, digərlərini isə rədd etməlidirlər. Çünki uşaqlar yaxşı ilə pis arasında fərqi görmürlər, onların tələbi təsadüfi, arzuları isə ağlasığmaz ola bilər. Uşaqlar zənn edir ki, onların istədiyi hər şey həmin an onlara verilməli və istənilən xəyalları o dəqiqə gerçəkləşməlidir. Uşağı razı salmağı özünə bir borc bilmək – səhvdir. Bu yol uşaqda eqoizmi inkişaf etdirir. Digər tərəfdən, arzu və tələblərinin tam əksinə getməklə uşağı tərbiyələndirməyə cəhd etsək, o yaxınlarına (hətta doğma anasına) antaqonist münasibətdə böyüyəcəkdir.

Əksər uşaqlar, onlara nədəsə imtina etdikdə öz hiddətlərini büruzə verir və istəklərinin yerinə yetirilməməsi onlarda qəzəb və hirs yaradır. Onlar həmçinin öz narazılıqlarını sızıltı və ağlamaqla bildirirlər. “Sən məni daha sevmirsən,” – deyə uşaq sızıldıyanda ana özünü çıxılmaz vəziyyətdə hiss edir.

Buna bənzər hallarda uşaq psixoloqu valideynlərə uşağın ağılsız tələblərinə elə cavab verməyi tövsiyə edir ki, bir tərəfdən

onu alçaltmasın, digər tərəfdən isə onun bütün şıltaqlıqlarına yol açmasın, ona nizam-intizamı pozmağa, özünü qüdrətli şəxsiyyət və ya diktator kimi hiss etməyə imkan verməsin.

Əksər hallarda valideynlər ifrat tərbiyə mövqeyini tuturlar və yalnız az bir qismi mötədillik yolu ilə hərəkət edirlər. Belə ki, bəzi valideynlər, xüsusən də analar, uşağa istədiyini etməyə icazə verir, onun bütün tələblərini, ağıllı və ya ağılsız olmasından asılı olmayaraq, bütün istəklərini yerinə yetirirlər. Uşağı hər necə olursa olsun istədiyini əldə etməyə alışdırırlar. Belə vəziyyətlərdə uşaq öz valideynləri və onu əhatə edən insanlarla hökmdar-diktator kimi rəftar edir.

Digər valideynlər tamamilə əksinə hərəkət edir, hətta uşağın qanuni və tamamilə məntiqi xahişini inkar edir, ona qarşı ehtiramsızlıq nümayiş etdirir və onun haqlarına məhəl qoymurlar. Onlar uşaqların təbii və normal istəkləri ilə tamamilə hesablaşmayaraq, onlarla sərt rəftar edirlər. Valideynlər “səsini kəs”, “əl çək”, “sənə deyiləni et” kimi əsassız tələblərlə uşağın zərif və həssas qəlbini qırırlar. Bu cür valideynlər uşaqla tabeçilik prinsipi əsasında münasibət qururlar.

Uşaqla rəftarda bu hər iki ifratçılıqdan qaçmaqdan və orta mövqedə durmaqdan ötrü valideynlər (xüsusən də əksər hallarda uşağın tərəfində duran analar) aşağıdakı tövsiyələri yadda saxlamalıdırlar:

1. Uşağın xahişini diqqətlə nəzərdən keçirməli və həqiqi ehtiyacla şıltaqlıq və ya tərslik arasında fərqi görməlidirlər.

2. Valideyn öz dediyinin üstündə durmalı, ardıcıl olmalı və eyni zamanda uşağın irəli sürə biləcəyi istənilən sağlam, dərrakəli və məntiqi tələbini rədd etməməli, ona səbəbsiz müqavimət və təzyiq göstərməməlidir. Valideynlər uşağın istədiyinə nail olmaqdan ötrü istifadə etdiyi təzyiqə qarşı durmağı bacarmalı, bu döyüşdə məğlub olmamalıdırlar. Bununla da uşaq tədricən dərk edəcək ki, valideynlər qətiyyət göstərərək onun şıltaqlıqlarını rədd edir, lakin onun dərrakəli və məntiqi xahişlərini yerinə yetirirlər.

Uşaqlar məhdudiyyətləri yalnız valideynlərinin inadcıllığı sayəsində dərk edirlər. Əgər valideynlər bir dəfə qəbul etdikləri qərarın üstündə daim dururlarsa, uşağın yalnız bir dəfə, xüsusən də anadan “yox” eşitməsi kifayət edəcəkdir. Qışqırmaq və səs-küy salmaqla öz istədiyini həyata keçirmək hətta onun ağlına belə gəlməyəcəkdir. Əgər məhdudiyyət ara-sıra tətbiq edilirsə və valideynlərin özləri unutqanlığın, ardıcılsızlığın, diqqətsizliyin nümunəsidirlərsə, onda bu cür tərbiyənin, əlbəttə ki, müsbət səmərəsi olmayacaqdır.Valideynlər tərbiyə prosesində aşağıdakı prinsipləri gözləməlidirlər: *uşağın dərrakəli və münasib xahişlərini xeyirxahlıq və səbirlə yerinə yetirməli, onun şıltaqlıqlarına yol verməməlidirlər.*

Bu metodun sosial cəhətlərinə görə əhəmiyyəti də eyni dərəcədə böyükdür və bizim onun üzərində dayanmağımız vacibdir. Uşaq tədricən dərk edəcək ki, cəmiyyətdə bəzi tələblər *dərrakəli* və *məqbul* hesab edildiyi halda, digər tələblər *qeyri-məqbul* və *dərrakəsiz* kimi qəbul olunur. Dəyərli və faydalı istəklər həyata keçirilməli, dəyərsiz və faydasızlar isə cəmiyyətin həyatından uzaqlaşdırılmalıdır.

Doqquz yaşlı uşaq anasına deyir: “Ana, mənim rəngli karandaşlarım qurtarıb, zəhmət olmasa mənə başqalarını ver. Mən dərslərimi etdikdən sonra, şəkil çəkmək istəyirəm”. Ana uşağın nəsə istəmək hüququnu tanımırsa, o, düşünmədən qətiyyətlə uşağa belə cavab verəcək: “Buna ehtiyac yoxdur. Sən yəqin ki, qələmləri yondurmaq, sındırmaq, əllərini və paltarını rəngə bulaşdırmaqdan ötrü istəyirsən və ümumiyyətlə sən mənasız şəkillər çəkirsən”.

Uşaq etiraz edir: “şəkillər məktəb üçündür, mən mütləq onları çəkməliyəm. Karandaşları şəkil çəkməkdən ötrü almadınmı?”

Uşağın haqlı olduğunu dərk edən, lakin səhvini boynuna almaq istəməyən ana öz təkidində davam edir: “sən fikirləşirsən ki, sənə alınan hər bir şeyi sındıra bilərsən?”

Nəhayət, özünün zəifliyini dərk edən uşaq anasından soruşur: “ev tapşırığını bitirdikdən sonra mən nə etməliyəm?”

–Ev tapşırığını bitirdikdən sonra, böyüklər kimi yerində dinməzcə otur – deyə ana cavab verir.

Anasının ona qarşı ədalətsiz hərəkət etdiyini düşünən uşaq onu ittiham edir, onun tələbinə tabe olmamaqdan ötrü çoxlu sayda səbəb tapır; əvvəla, şəkil çəkməyi müəllim ona tapşırıb, ikincisi, o, böyüklər kimi sakitcə otura bilməz və s. Ona görə də uşaq özü üçün itaətsizlik strategiyasını seçir, valideynlərin qəbul etdiyi qaydalara müqavimət göstərməyə başlayır və bununla da kiçik yaşından ürəyində üsyankarlıq və itaətsizlik toxumu əkmiş olur.

Əgər valideynlər uşağın qanuni tələbini qəbul edir və yersiz qadağaları rədd edirlərsə, onda uşaq ana və atasının onun həqiqi dostları olduğuna, daim onun yaxşılığını istəyib, qayğısına qaldıqlarına əmin olacaqdır. Ona görə də onlarla razılaşıb, hər cür dəyərsiz istəklərdən və pis hərəkətdən uzaqlaşmağa çalışacaqdır.

***Uşaqlar şahiddirlər***

*Şübhəsiz ki, insanlar müxtəlif mühakimə və düşüncələrə sahibdirlər və bu müxtəlifliyin tarixi insan şüurunun mövcudluğu kimi qədimdir20.*

Əksər insanlar hesab edir ki, uşaqların gizli niyyəti, aldatmaq və ya həqiqəti gizlətmək istəyi yoxdur. Ona görə də, onlar işin mahiyyətini olduğu kimi izah edir, eşitdiklərini və ya gördüklərini olduğu kimi, əsla azaltmadan və ya artırmadan təsvir edirlər. Düşünürlər ki, uşaqlar həmişə həqiqəti deyirlər. Lakin uşaqların müşahidəsi, gördüklərinin yanlış şərhi bir çox ailə konfliktlərinin səbəbinə çevrilir.

Ata və ana tərəfindən təlim-tərbiyənin əsaslarına və metodlarına əhəmiyyət verilməməsi, bu məsələdə fikir ayrılıqları, onların pedaqoji hazırlıqsızlığı, razılıq və qarşılıqlı anlaşma əldə

etmək qabiliyyətlərinin olmaması uzun sürən ailə mübahisələrinə gətirib çıxarır. Bu mübahisələrdə ata və ya ana hakim rolunda, uşaqlar isə şahid sifətində “məhkəmə”də iştirak edirlər. Onlar “məhkəməyə” bəzən könüllü və həvəslə, bəzən isə təzyiq altında öz şahid ifadələrini təqdim etməli olurlar. Hakimlər, istər ata və ya ana olsun, fərqi yoxdur, uşaq şahidliyinin etibarlı olması fikrindən bərk yapışaraq (yəni uşaqlar həmişə həqiqəti deyirlər), ondan mübahisədə həlledici arqument kimi istifadə edirlər.

Məşhur psixoloqlar Frans və Hermann böyüklərin şahidliyini tədqiq edərək, belə bir ümumi rəyə gəlmişlər ki, onlara bu məsələdə həm özünü inandırmanın, həm də təxəyyülün təsiri vardır. Fransız psixoloqu Alfred Bin və alman psixoloqu Vilyam Ştern uşaqların şahidliyində doğru və yalanların öyrənilməsi və onların uşaq psixologiyası ilə əlaqəsi ilə bağlı bir sıra əhəmiyyətli eksperimentlər qoymuşlar. Nəticələrin hər tərəfli təhlilindən sonra belə bir nəticə əldə edilmişdir ki, uşaqların söylədikləri tamamilə həqiqətə uyğun hesab edilə bilməz və onlar qərar qəbul etməkdən ötrü çox zəif əsasdır. Təcrübə göstərir ki, həm uşaqların, həm də böyüklərin yaddaşı hadisələrin gedişatının bütün detallarını yadda saxlamaq qabiliyyətində deyildir və çox hallarda predmetin və ya hadisənin əsas mahiyyəti nəzərdən qaçırılır. Onlar bəzən həqiqətdə baş verəndən tamamilə fərqli şəkildə ortaya qoyulur.

Böyüklərin yaddaşını qiymətləndirməkdən və onların şahidliyinin dəyərini müəyyən etməkdən ötrü V. Ştern aşağıdakı eksperimenti aparmışdır: bir qrup insana detallarla zəngin şəkillər göstərilmiş və onlar qarşısında qırx beş saniyə sonra diqqətlərini cəmləşdirib gördüklərini yazmaq tələbi qoyulmuşdur. Nəticə o olmuşdur ki, hətta ən diqqətli və ağıllı böyükləri yaddaşı aldatmışdır. Belə ki, onların təsvir etdikləri əksər hallarda şəkildə olanlarla uyğun gəlməmişdir.

Lobsen oxşar təcrübəni uşaqlarla aparmışdır. O da həmçinin uşaqlara şəkillər göstərmiş, onları teatra aparmış, sonra isə yadda saxladıqlarını təsvir etməyi onlardan xahiş etmişdir. Bu cür

çoxsaylı eksperimentlərdən sonra Lobsen belə nəticəyə gəlmişdir ki, uşaqlar böyüklərlə müqayisədə özünü inandırmaya daha çox məruz qalırlar və onların söylədikləri etibarlı deyil və faktlara uyğun gəlmir.

Alfred Bin Paris məktəbliləri ilə eksperiment aparmışdır. O, onlara üstünə poçt markası, bir neçə xırda pul, reklam, düymə, bir nəfərin və bir qrup adamın təsviri olan iki fotoşəkil yapışdırılmış karton parçası göstərir. Fərdi şəkildə yoxlamadan keçirilən hər bir uşağa iyirmi saniyə ərzində diqqətlə bu karton parçasına baxmaq və sonra da ona yapışdırılmış əşyaların rəngi, forması və başqa detalları haqqında eksperimentatorun suallarına cavab vermək tapşırılır. Eksperimentator təsiretmənin gücünü yoxlamaqdan ötrü uşaqlara həmçinin təhrikedici suallar da verir.

İyirmi dörd uşaqdan on beşi markanın rəngini düz demir. Onlardan bəziləri markanın üzərində möhür olduğunu və göndərildiyi şəhərin adını gördüklərini söyləyir, halbuki ki, markanın üstünə möhür vurulmamışdı. İyirmi uşaq karton üzərindəki düymənin yerini düz demir. Beləliklə, uşaqlar onlara verilmiş qırx sualdan yalnız on birinə düzgün cavab verirlər.

Bin eksperimenti davam etdirərək uşaqları hər birində üç nəfər olmaqla yeddi qrupa bölür. Hər bir qrupdan ayrılıqda soruşulur. Müşahidələr nəticəsində qruplar daxilində uşaqların və həmçinin qrupların bir-birinə təsir göstərdiyi məlum olur.

Uşaqların kənar təsirlərə asanlıqla məruz qalması, danışdıqlarının etibarsızlığını aşağıdakı hekayədən də əyani olaraq görmək mümkündür.

Aşağı sinifdə oxuyan şagird sinif rəhbərinə qələmdanını məktəbdə itirdiyini xəbər verir. O, dediyinin üstündə nəinki dururdu, hətta qələmdanın üstünə qoyulduğu stolu da göstərirdi. Onun sinif yoldaşları da qələmdanı həmin stolun üstündə “gördüklərini” inamla təsdiq edirdilər. Növbəti gün həmin şagird qələmdanla məktəbə gələrək, sinif rəhbərinə qələmdanın evdə tapıldığını bildirir.

Uşaqlarla görüşə başqa məktəbdən müəllim dəvət olunur. Qonaq papağını başından çıxarmadan sinifdəki şagirdlərlə on dəqiqə söhbət edir. O gedəndən sonra şagirdlərdən qonağın papağını hansı əlində tutduğu soruşulur. İyirmi yeddi şagirddən on yeddisi “sağ əlində”, beşi “sol əlində”, yalnız beşi “papağı başından çıxarmadığını” söyləyir.

Uşaqlardan məktəbdə işləyən bir yaşlı müəllimin bığlarının hansı rəngdə olması soruşulur. On şagird “şabalıdı”, ikisi “qara”, ikisi “açıq şabalıdı”, ikisi “ağarmış”, ikisi “ağ”, biri “kürən” olduğunu söyləyir. Yalnız bir şagird düzgün cavab verərək müəllimin bığı olmadığını deyir.

Bu eksperimentlər bizə aşağıdakı nəticələrə gəlməyə imkan verir:

1. Uşaqlar hadisələri təhrif etmədən ardıcıl təsvir edə bilmir, çünki uşaqların yaddaşı bütün detalları saxlamaq qabiliyyətində deyildir. Onların dedikləri çox vaxt həqiqətdən uzaq olur. Uşaq müşahidəsinin keyfiyyəti, məzmunu və möhkəmliyi bir sıra amillərdən, o cümlədən, diqqətin cəmləşdirilməsindən, motivasiya və maraqlanmanın dərəcəsindən asılıdır.

2. Uşaqlar təsirə tez düşürlər, onlar çox tez mütəəssir olan və tez inanandırlar. Onlar xəyali olanla real olanı qarışdırırlar və ona görə də onların dedikləri heç də həmişə həqiqətə uyğun deyildir.

3. Bəzən uşaqlar, onlara sərfəli olanda bilərəkdən faktları təhrif edirlər. Ona görə də, onların dediklərinə inanmaq, sözlərinə və şahidliyinə bel bağlamaq düşüncəsizlik olardı.

Valideynlər uşaqların söylədiklərinin ailə konfliktlərində arqumentə çevrilməsinə yol verməməli və diqqətlərini uşaqların verdiyi məlumatlar üzərində cəmləşdirməməlidirlər. Valideynlərə bu cür hallardan çəkinməyi tövsiyə edirik. Əgər uşaq görürsə ki, valideynlərdən biri onun şahidliyindən öz xeyri üçün istifadə edir və bu ata-anası arasında münasibətlərin kəskinləşməsinə səbəb olur, o, valideynlərindən hansınasa ağrı gətirməməkdən ötrü nə edəcəyini, kimin tərəfində duracağını və bu vəziyyətdə özünü necə aparacağını bilmir. Evdə daim gərginlik və düşmənçilik

hökm sürürsə, uşaqlar bitərəf qala və bu konfliktə cəlb olunmaya bilmirlər və onlar düşdükləri çətin vəziyyətdən çıxmaqdan ötrü addımbaşı yalan danışmağa məcburdurlar. Valideynlər bilməlidirlər ki, bu cür yanaşma məsum uşağın mənəviyyatını pozur, ailədə ziddiyyət yaradır və ailənin rifahı üçün olduqca təhlükəlidir.

***Uşaqların verdiyi suallar***

*Onlar insanlıq zirvəsinə yüksəlmək üçün səylə həvəsləndirilməlidirlər21*

*Hər bir yeni olanı, incəsənəti, nadir və gözəl sənətləri onlara öyrədin22*

Allahın hər şeyi əhatə edən hikməti ilə insanın fitrətinə qoyduğu cəhətlərdən biri də – insanın hər şeyi bilmək həvəsidir. Öyrənmək arzusunun şiddəti tərəqqiyə və bəşəriyyətin yüksəlişinə aparır, böyük kəşflərə nur saçaraq dünyanın bir çox sirrlərinin açılmasının, əvvəllər məlum olmayan yeni şeylərin yaradılmasının mənbəyinə çevrilir.

Kiçik yaşlı uşaqlar böyükləri suallar “dəryasına” qərq edərək, hər şeyi, onu əhatə edən əşyaların adını, xüsusiyyətlərini və iş prinsipini anlamaq və mümkün olduğu qədər çox şeyi bilmək, hər şeyin mahiyyətinə varmaq istəyirlər. Əlləri altında olan hər bir şey onların çox ciddi analizinə məruz qalır. Məsələn, tikiş maşınının sirrini açmaq və ya saatın gizli işini bilməkdən ötrü uşaq onları söküb-tökərək, nəticədə tam yararsız hala salır. Bu hadisədən qanı qaralmış və üstəlik sual yağışından təngə gəlmiş ana, əlbəttə uşağı cəzalandıracaqdır.

Böyüklər dərk etməlidirlər ki, hər şeyi bilmək həvəsi uşağın şəxsiyyət kimi formalaşmasında böyük rol oynayır. Ətraf dünyaya maraq göstərməklə, uşaq öz bilik ehtiyatını

zənginləşdirir. Pedaqoji psixologiya sahəsində mütəxəssislər valideynlərə uşaqların suallarına asan dildə, aydın formada, onların anlayışına, təfəkkür səviyyəsinə və qabiliyyətinə uyğun olaraq cavab verməyi məsləhət görürlər. Onlar bilməlidirlər ki, məhz bu yolla uşaq yeni biliklər əldə edir. Çox təəssüflər olsun ki, bunu dərk etməyən bəzi analar uşağın sözünü ağzında yarımçıq qoyur (“əl çək”, “mənasız suallarla məni dəng etmə” və s.), atalar onlara diqqət yetirmir və hesab edirlər ki, bununla uşağın “gurultuluğunun” və “coşqunluğunun” qarşısını almış olurlar.

Öz övladını sevən ata və ana uşağının sağlamlığına və fiziki inkişafına böyük diqqət yetirdiyi kimi,uşağın əqli qabiliyyətlərinin inkişaf etdirilməsi də valideynlərdən böyük səbir, nəzakət və bacarıq tələb edir. Valideynlər uşağın bütün suallarına səbirlə cavab verməli, ətraf dünyada baş verən hadisələri aydın və asan dildə ona başa salmağa cəhd etməlidirlər. Bundan başqa, onlar heç vaxt verdiyi suallara görə uşağa gülməməlidirlər. Ən əsası isə uşaq verdiyi sualın əvəzində “nə axmaq sualdır” cavabını almamalıdır. Valideynlər həmçinin məsum uşağı gülüş obyektinə çevirməməlidirlər. Təəssüflər olsun ki, əksər hallarda valideynlər öz uşaqlarına oyuncaq kimi baxır və onların səmimiyyətinə gülərək uşaqların zəif və həssas qəlblərini yaralayırlar.

Uşaq üzərində ticarət firmasının markası – ağac şəkli olan balıq yağının reklamına nəzər yetirir. “Ana, bu balıq yağı ağacıdır?” – deyə anasından soruşur. Bu sözləri eşidən yoldan keçən adamlar gülməyə başlayırlar. Sualının nə üçün böyüklərin gülüşünə səbəb olmasını anlamayan uşaq pərt olur.

Uşaqlarlaünsiyyətdəolanböyüklərdaimyaddasaxlamalıdırlar ki, onlara qarşı münasibətdə qayğı, mülayimlik, nəzakət və ehtiram həmişə zəruridir.

***Uşaq yalanları və özündən uydurmalara meyillilik***

*Bütün uşaqların qəlbi son dərəcə pakdır.... orada nə riyakarlığa, nə də yalana yer vardır23.*

Əgər yalanın tərifi – həqiqəti bilərəkdən təhrif etmək, başqa adamları qəsdən aldatmaqdırsa, onda uşaqlar, xüsusən də yaşı beş yaşına qədər olan uşaqlar bu sözün tam mənasında – yalançı adlandırıla bilməzlər. Baxmayaraq ki, böyüklər anlayır ki, uşaq həqiqəti düz demir, lakin onun düzgün olmayan danışığı nə pis niyyətdən, nə də onu dinləyəni aldatmaq məqsədindən irəli gəlir.

Uşaqlar bəzən cəza qorxusundan, qardaş və bacılarına qısqanclıqdan, eqoizm və ya hətta onu intizamlı etməkdən ötrü hakimiyyətdən istifadə taktikasına əl atan valideynlərinin “gözünə toz üfürmək” məqsədi ilə yalan danışırlar. Həm danışıqda, həm də əməldəki tərslik də əksər hallarda yalana gətirib çıxarır. Əgər uşaq hər hansı bir səbəbdən doğru olanı demirsə, tərslik onun öz sözlərinin üzərində inadla durmasına gətirib çıxaracaqdır. Lakin əksər hallarda uşaqların uydurduğu tarixçələr onların təxəyyülünün məhsuludur. Qızlar və oğlanlar, xüsusən də yeniyetməlik dövründə özlərindən qeyri-adi hadisələr uydurur və onları elə təsvir edirlər ki, bunlar sanki doğrudan da baş verib, həm də bu hadisələrdə özlərini, şübhəsiz ki, qəhrəman kimi ön plana çəkirlər. Bu an onlarda təxəyyül elə qüvvə ilə işləyir ki, uydurma ilə real olan arasında sərhəd pozulur, xəyali olanlar onlara real həqiqət kimi görünməyə başlayır və uşaqlar hətta öz dediklərinə inanmağa başlayırlar. Məsələn, uşaq sadəlövhcəsinə anasına inandırmağa çalışır ki, dünən evlərinin üzərindən keçən təyyarəni o özü sürürdü və ya bir yumruqla qonşunun evinin divarını uçurmaq gücünə malikdir. Bu uydurmalar yalan sayıla bilməz, ona görə də uşağı pis davranışda ittiham edib, cəzalandırmağa ehtiyac yoxdur.

Uşaq davranışının tipləri haqqında kitab yazmış pedaqoq Robert Qoup bu cür fantaziyalara görə uşaqların

cəzalandırılmasını “ziyansız göyərçinlərin atəşə tutulmasına” oxşadır. Üç-dörd yaşlarında uşaqlar elə bir inkişaf mərhələsinə çatırlar ki, gördüklərini şişirtmək onlar üçün təbii haldır. Ona görə də, onların danışdıqlarını yalan kimi şərh etmək və buna görə onları cəzalandırmaq – ədalətsizlikdir.

Deyək ki, siz balaca qızdan gəlinciyini soruşursunuz. Qız isə cavabında həvəslə gəlinciyinin ağlamasından və sözə baxmamasından sizə söhbət açır. Qızın xoşbəxt çöhrəsi və parlayan gözləri onu göstərir ki, onun sözləri, qəribə də görünsə, həqiqətdir. Onu da demək lazımdır ki, uşaq ona qadağan olunmuş işi gördükdə, eynilə öz günahını düşünmədən, qərəzsiz olaraq başqalarının üzərinə qoyur. Çox nadir hallarda uşaq şüurlu və məqsədli şəkildə yalan danışır. Həqiqətdən sapma – əslində təfəkkürün yetişməməsindən, onun sözlərini böyüklərin anlamamasından irəli gəlir. Gələcəkdə əqli inkişafı sayəsində uşağın özündən uydurması, müxtəlif real olmayan şəraitlərdə həyəcan keçirməsi arxada qalacaqdır. Uşaqların xəyalları, özündən uydurmaları, adətən uşaq təxəyyülünün zənginliyindən irəli gəlir. Ona görə də, onları böyüklərin məqsədli aldatma məqsədi daşıyan yalanları ilə eyniləşdirmək olmaz.

Fransız filosofu və yazıçısı Jan Jak Russo düzgün aparılmayan tərbiyəni uşağın yalançıya çevrilməsinin səbəbi hesab edirdi. Uşağın psixologiyasına bələd olmayan tərbiyəçi və ya müəllim onu düzgün tərbiyə etmir, onu yalana təhrik edir. Bütün pedaqoqlar onu da yadda saxlamalıdırlar ki, özündən uyduran uşağı məzəmmət etmək və utandırmaq, xüsusən də dostların və tanışların yanında onu yalanda ittiham etmək olmaz. Başqa sözlə desək, onun uydurduğu hekayədən mənfi nəticə çıxarmaq lazım deyildir. Ən əsası isə tərbiyəçilər “düzgün yoldan çıxdığına” görə uşaqları cəzalandırmamalıdırlar. Əksinə, böyük səbir və mərhəmətlə uşağın davranışında tədricən düzəlişlər etməli və o faktı da tam dərk etməlidirlər ki, bu cür davranış uşaqlar üçün təbii haldır və onlar böyüdükcə tədricən aradan götürüləcəkdir.

Bəzən valideynlər elə düşünürlər ki, cəzalandırmaqla uşağı intizama sala və onu doğruçuluğa öyrədə bilərlər. Lakin son nəticə tam əksinə alınacaqdır. Belə ki, uşaq təbiəti etibarilə zəngin təxəyyülə malik olduğundan heç vaxt görmədiyi və həyatını yaşamadığı hadisə və predmetlərin obrazlarını yaratmaq qabiliyyətinə malikdir. Cəza təbiəti dəyişmək qüdrətinə malik deyildir. Kəmsavad və amansız tərbiyəçidən canını qurtarmağa və özünü müdafiə etməyə çalışan uşaq pis vərdişdən və həqiqi yalandan daha “möhkəm” yapışacaq və beləliklə də, addım-addım birinci dərəcəli yalançıya çevriləcəkdir.

Yeddi yaşlı oğlan məktəbdən qayıdır və sevinclə məktəbdə dərsə hamıdan yaxşı cavab verdiyini, müəllimin onu hamıya nümunə göstərdiyini və düzgün cavablarına görə onu təbrik etdiyini, hətta bir uşağın paxıllığından ağladığını, başqa uşaqların isə paxıllıqlarını gizlədə bilməməsini və tənəffüsdə ona söz atmalarını və döyməyə cəhd etmələrini, sonra sinfə direktorun gəlməsi, məsələni araşdırması və s. haqqında danışır. Söyləmək olar ki, uşaq təxəyyülünün gücü uşağın xəyallarında baş vermiş hadisəni əməlli başlı “yuyaraq” real hadisəyə çevirmişdir. Lakin oğlunu yaxşı tanıyan ana çox gözəl anlayır ki, onun uşağı heç nədən belə böyük nailiyyətlər əldə edə bilməz. Əgər ana bu zaman övladına diqqət yetirməsə və onun məqsədini və davranışındakı motivləri anlamağa cəhd etməsə, onun hekayəsini yalanın bir növü kimi qəbul edərək acıqlı halda qışqıracaq: “bunların hamısı uydurmadır!” və ya “yalan danışdığına görə utan!” və ya “hazırlaş bu dəqiqə gedirik müəllimin yanına, əgər danışdığın yalan olsa özündən küs!” Ananın bu kəskin reaksiyasından xəyallar aləmindən yerə enmiş və qorxuya düşmüş uşaq, tam səmimiyyətlə inandığı öz poetik fantaziyalarına görə xəcalət çəkir. Cəzadan qorxaraq və məktəbdə nə cür alçalmaya məruz qalacağını gözləri önünə gətirərək yaxasını qurtarmağa, yalan danışmağa başlayır. Ağlına gələn uydurmalar və yalanlar üst-üstə o qədər qalaqlanır ki, hadisələrin gedişatı tamamilə ağlasığmaz hala düşür və beləliklə də alınmış effekt gözlənilənin əksi olur.

Əgər ana diqqətcil və qayğıkeşdirsə və oğlunun tələblərinə anlama ilə yanaşırsa, həmin an susmaq, sifətdə ciddi ifadə yaratmaqla onun dediklərinə qulaq asmaq kifayət edərdi. Bu vəziyyətdə uşağın özündən uydurmaq həvəsi tədricən sönəcəkdir. O öz uydurmalarını ya yaddan çıxaracaq, ya da danışdıqlarının yalan və öz təxəyyülünün məhsulu olmasını boynuna alacaqdır. Bu zaman müdrik və xeyirxah ana oğluna onun dediklərində ilahi hikmətin olduğunu söyləyəcək, çünki Allah istəyir ki, onun oğlu həqiqətdə hamıya nümunə olsun. O ümid edir ki, uydurma hadisə həqiqətə çevriləcəkdir. Əgər şərait imkan verərsə, ana uşağa danışdığı bütün hadisələrin həmişə həqiqətə uyğun olmasına çalışmasını ehtiyat və nəzakətlə oğluna başa salmalıdır.

Canlı və zəngin təxəyyülə, su zanbağından da zərif ürəyə malik həssas varlıqlarla işləyən böyüklər öz düşünülməmiş hərəkətləri ilə onları yaralaya bilərlər. Əgər uşaq sıxma-boğmaya salınmazsa və onun uydurmaya meylinə qəsdən aldatma kimi baxılmazsa, o şübhəsiz ki, təxəyyülün inkişafı ilə bağlı onda yaranmış bəzi xoşagəlməz halları tədricən özündən uzaqlaşdıracaqdır. Ona görə də müəllim diqqətli olmalı, böyük səbir və mərhəmət nümayiş etdirməli, ana isə öz hərəkətlərində ciddilik və cəzaya deyil, daha çox uşaq psixologiyasına istinad etməlidir.

***Uşaqlarda özünə məhəbbət halları***

*Özünəməhəbbət insanın xəlqedildiyi həmin o gilə qatılmışdır...24*

*Əgər insan bütün yaxşı keyfiyyətlərlə doldurulmuş ola, lakin məncil ola, onda qalan bütün məziyyətlər silinib gedəcək və son nəticədə o ən pis məxluq olacaq.25*

İnsanın öz şəxsiyyətinə olan sevgisi və ehtiramı onu öz mənliyini qorumağa, öz maraqlarını müdafiə etməyə, hər cür pis və zərərli olanlardan uzaqlaşmağa sövq edir. Bu sevgi bizə Allah tərəfindən verilib və o insan nəslinin qorunmasına xidmət edir.

Əgər özünə instinktiv məhəbbət mötədillik həddini aşmırsa, o faydalıdır və tərifəlayiqdir; lakin Allahın qadağalarına baxmayaraq, o mötədillik həddini aşıb insanı məncil və xudbinə çevirirsə, nəticəsi başqa insanlara qarşı tam biganəlik və onların maraqlarına etinasızlıq olacaqdır. Dahi yazıçılar və müəllimlər öz əsərlərində bizim üçün qiymətli bilik gövhərləri, o cümlədən məncil davranışın nanəcibliyinə dair çoxlu dəlillər yığmışlar.

Balaca uşaqlarda təfəkkür proseslərinin özəyində özünə qarşı güclü instinktiv sevgi durur: onlar özlərini ümumi marağın mərkəzində hiss edir və düşünürlər ki, bütün dünya onlardan ötrü yaradılıb, hamı onlara diqqət yetirməli və onlara tabe olmalıdır. Ətrafdakıların ona böyük maraq göstərdiyini görən uşaq, onlardan bütün istəklərinin həyata keçirilməsini tələb edir.

Balaca uşaqların bir çox hərəkət və sözləri böyüklər üçün elə bir əhəmiyyət kəsb etmir, bu hətta onlara bir qədər qəribə görünür, halbuki uşaqların özü üçün onlar məntiqli və başa düşüləndir.

Uşaq ananın konfet və peçenyeni şkafa qoyduğunu görür. O, qətiyyətlə şkafın qapısını açıb, istədiyini götürüb yeyir və anlamır ki, bir halda ki, valideynlər şirniyyatı ortadan götürüblər, demək bunun üçün bir səbəb vardır. Ata və ana “söz başa düşməyən” uşağın hərəkətini düzgün hesab etməyərək, onu cəzaya layiq bilirlər.

Balaca qız gəlinciyə təzə paltaq tikmək qərarına gəlir. O, tərəddüd etmədən anasının parçasını götürüb paltar üçün doğramağa başlayır. Ana baş vermiş hadisəni biləndə, əlbəttə, qəzəblənərək, qızının üstünə qışqıraraq, bunu nə üçün etdiyini soruşur. Uşaq əvvəlcə heyrətlə, lakin tam səmimiyyətlə cavab verir: “bu mənə lazım idi”, sonra bir qədər fikirləşərək, inamla əlavə edir: “mənə lazım idi, ona görə də götürdüm”.

Tərbiyəçilərin və valideynlərin əsas vəsifəsi – ani olaraq ortaya çıxan istəklərin gur axınını lazımi məcraya yönəltmək və “özünəməhəbbət”in “mən”əmliyə böyüməsinə yol verməməkdir. Bununla bağlı bir-neçə praktiki məsləhət vermək istərdik:

1. Valideynlər uşaqlara daim, lakin nəzakətlə başa salmalıdırlar ki, başqa insanların da Böyük və Hamınısevən Allahın nemətlərindən bəhrələnmək haqqı vardır, ona görə də ailənin hər bir üzvü digərlərinin qayğısına qalmalı, kömək etməli və onlara xidmət göstərməlidirlər.

2. “Özünə rəva bilmədiyini başqalarına arzulama” qızıl qaydası uşaqlara daim təkrar edilməli və praktikada tətbiq olunmalıdır. Uşaqlara öz ehtiyaclarını ödəyərkən və ya öz maraqlarını qoruyarkən əxlaq normalarını gözləməyin vacibliyi çox incəliklə xatırladılmalıdır.

3. Ən vacibi – uşaqda yanan özünəməhəbbət işartısını üfürüb atəşə çevirməməkdir. Valideynlərin sakitləşmək bilməyən məftunluğu kimi heç nə uşağın xarakterini korlamır və onun özünü qiymətləndirməsinə mənfi təsir göstərmir: “Bizim uşağımız qeyri-adidir, o necə də qabiliyyətlidir, O, öz yaşıdlarından ağıllıdır, o, hər şeyə yaradıcı yanaşır” və s. Yersiz təriflər və heyranlıq uşaqda lovğalıq və özündən razılığa gətirib çıxarır. Uşaqda ətrafdakı insanlar üzərində ağalıq etmək, onlara öz baxışlarını və maraqlarını zorla qəbul etdirmək meyli yaranır.

Müdrik valideynlər yaxşı bilir ki, uşağı ruhlandıranda, onu həvəsləndirəndə, o, kiçik yaşlarından mənəvi prinsiplər sistemini mənimsəyir və ona əməl edir və yaxşı başa düşür ki, onun hər bir hərəkəti ya təriflənir, ya da cəzalandırılır və əgər o, tərifəlayiq hərəkət edərsə, onu mükafatlandıracaq və ya əksinə pis hərəkət edərsə, cəzalandıracaqlar.

Uşaqlar kiçik yaşlarından görsələr ki, mükafat və cəza ictimai həyatın ayrılmaz hissəsidir, onlar öz davranışlarında kənaraçıxmalara yol verməyəcəklər.

Ruhlandırma və həvəsləndirməni və ya yaxşı davranışa görə qazanılmış minnətdarlığın açıq ifadəsini uşağın tərbiyəsinə ziyan vuran və məzəmmətə layiq şişirdilmiş və əsassız tərif və hədsiz məftunluqla qarışdırmaq olmaz.

Əgər siz özünüsevən və məncil adama rast gəlirsinizsə, təəssüflər ki, cəmiyyətdə belələri kifayət qədərdir, əmin olun ki,

onun davranışının kökündə – düzgün olmayan tərbiyə, uşağın şəxsiyyətinin inkişaf prosesində bu məsələyə ata və ana tərəfindən kifayət qədər diqqətin yetirilməməsi və cavan ağaca qamətli və gözəl olmaq üçün yardım etməkdə onların səriştəsizliyi durur.

**IV**

**BƏZİ ÜMUMİ PROBLEMLƏR**

*Hər bir uşaq – dünyanın nuru və eyni zamanda onun zülmətidir;*

*bu səbəbdən də, təlim-tərbiyə məsələsinə ciddi yanaşılmalıdır26.*

*Günahın əsas səbəbi – cahillikdir. Ona görə də, bizim möhkəm dərketmə alətimiz olmalıdır. Yaxşı xasiyyət tərbiyə olunmalıdır27.*

Kiçik yaşlı uşaqların davranışı düşünülməmiş motivlərə əsaslanır. Onlar fikirləşmədən, həmin an yaranmış hiss və istəklərin təsiri altında hərəkət edərək, xoşlarına gələn və istədikləri hər bir şeyi əldə etməyə çalışırlar. Bu, uşaq öz davranışını şüurlu şəkildə idarə etməyi, öz hisslərini ətraf aləmin qaydalarına uyğun nəzarətdə saxlamağı öyrənənə kimi davam edir. Ehtiyatlı olmaq, nəticəni görmək, yaxşı və pisi bir-birindən ayırmaq qabiliyyəti onda hələ inkişaf etməmişdir. Ani yaranan hiss və istəklər uşaqların davranışını müəyyən etdiyinə görə, onlar tez-tez valideynlərə anlaşılmaz görünən hərəkətlərə yol verirlər.

***Tərslik***

*İnsan məcburiyyət qarşısında gördüyü xeyirxah işlərlə deyil, könüllü gördüyü xeyirxah işlərlə kamilliyə nail olur28.*

Uşaq suda oynamaq, gölməçədə üzmək istəyinə müqavimət göstərmək gücündə deyildir. Sevincək halı ona oynayarkən suya düşüb boğulacağını ağlına gətirməyə imkan vermir. O, maraqla ülgüc, qayçı, iynə, bıçaq kimi “oyuncaqları” əlində oynadarkən onlarda gizlənən təhlükəni hətta ağlına belə gətirmir. Bu əşyalar onu özünə o qədər cəlb edir ki, anası onları əlindən almağa cəhd edərkən, onun müqaviməti və etirazı ilə üzləşir. Analar bu cür vəziyyəti çox vaxt “uşağın qəti etirazı” kimi qiymətləndirirlər. Uşağın davranışını düzəltmək arzusu ilə onlar onu məzəmmət edir, cəzalandırır, zorla susdurmaq istəyirlər ki, bu da onların yalnız tərsliyini gücləndirir və tərbiyəsini korlayır.

Ana zorla bıçağı uşağın əlindən alır və onu öz yerinə qoyur və uşağa deyir ki, bu cür əşyalarla oynamaq olmaz. Lakin bir-neçə dəqiqədən sonra ana uşağın əlində yenə bıçağı görür və hirslə qışqırır: “Tez yerinə qoy. Sən nə başadüşməz uşaqsan. Nə qədər sənə deyərlər ki, bu cür şeylərlə oynamaq olmaz”. Ani yaranmış istəyindən imtina etmək və ananın tələblərinə tabe olmaq uşaq üçün çox çətindir, ona görə də, o çaşmadan sakitcə bildirir: “Mən oynamaq istəyirəm. Əl çək məndən. Get öz işinlə məşğul ol”. Təbii ki, bu səhnə uşağın cəzalandırılması ilə bitəcək. Lakin şapalaq və təhqirlər kömək etməyəndə işə ata qarışmalı olur. Bu cür toqquşma və konfliktlərin pis nəticələri yaxşı məlumdur.

Uşağın tərsliyinin qarşısını almaqdan ötrü sərt üsullara əl atmadan bu problemi həll etməyə imkan verən bəzi tərbiyə qaydalarından istifadə etməyi təklif edirik.

1. Uşaqlar təbiətcə səbirsizdirlər, hərəkətlidirlər. Onlara öz fiziki bacarıqlarını məşğələlər və gimnastika vasitəsilə inkişaf etdirmək imkanı verilməlidir. Uşaqlarının səssiz-səmirsiz oturmağını istəyən valideynlər Allahın uşağın təbiətinə qoyduğunun əksinə hərəkət edir və uşaqlarla qarşılıqlı münasibətlərini bu yolla həllinə cəhd etməklə özlərini çətin məsələ qarşısında qoyurlar. Uşağa daha çox hərəkət etmək imkanı vermək və onu kifayət qədər azad buraxmaq lazımdır ki, müxtəlif vəziyyətlərdə təcrübə toplaya bilsin və nəhayət ciddi səbəb olmadan onu oyundan ayırmaq məsləhət görülmür. Uşaqlara sərəncamlarında bir-neçə oyuncağın və ya hansısa əşyaların olması kifayət edər. Bütün valideynlər, əgər bir qədər düşünsələr, uşağı (ailənin gəlirləri nəzərə alınmaqla) yaşına və maraqlarına uyğun oyuncaqlarla təmin edə bilərlər. Oyuncaqlar çox baha olmamalıdır: kubiklər, kağız vərəqlər, karandaşlar, qutular, gəlinciklər, maşınlar və bu səpgidən olan digər əşyalar uşağın başını qata bilər.

2. Uşaq təhlükəli işlə məşğuldursa, valideynlərə məsləhət görürük ki, güc tətbiq etməsinlər, gərginliyi azaltmaq üçün cəld və qətiyyətlə onun diqqətini nəyinsə üstünə yönəltsinlər. Məsələn, əgər uşaq əlinə ülgüc alıbsa, qorxu hissinin təsiri altında üstünə qışqırmaq və ya bu təhlükəli əşyanı əlindən güclə almaq əvəzinə, hansı ki, bu hərəkət onda etiraz və tərslik yaradacaq, valideynlərə uşağı hər hansı bir əşya ilə maraqlandırmağı tövsiyə edirik. Konfet və ya rəngli şəkil uşağı təhlükəli işdən ayırmaqda köməyə gələ bilər.

3. Uşaq təhlükəli işlə məşğul deyilsə, onda onu dayandırmamalı, ciddiyyət göstərilməməlidir. Məsələn, uşaq xalça üstündə oturub, təmiz kağız vərəqləri parça-parça edib, yerə tökür. Bu işin yeganə pis cəhəti odur ki, ondan sonra evi təmizləmək lazım gələcəkdir. Anaya uşağın üstünə qışqırmaq, onu qıcıqlandırmaq və işindən ayırmaq tövsiyə olunmur. Uşaqlara müəyyən hüdudlar daxilində azadlıq verilməlidir. Hədsiz ciddilik, hərəkətlərinə daim düzəlişlər etmək və məhdudlaşdırmaq uşağı əsəbi, dikbaş edir, səhv etdiyini bildiyi halda da onda tərslik yaradır. Uşaqda valideynə qarşı düşmənçilik münasibəti yaranır və onlar belə hallarda deyirlər: “Mənim anam həmişə mənə qarşıdır”, “O, mənə hər şeyi qadağan edir”, “O, məni sevmir” və s. Əgər bu nifrət hissi artırsa, onda uşaqda valideynlərə münasibətdə mənfi baxış yaranacaqdır ki, bu da öz növbəsində onu pis davranışında inadkarlığa sürükləyəcək və bunun da nəticəsi pis olacaqdır.

4. Uşaqlar qaçmağı, açıq havada hərəkətli oyunları, valideynləri ilə gəzintiyə getməyi sevirlər. Uşaqlar təbii şəraitdə böyüyəndə, oynayan zaman valideynləri tərəfindən səbəbsiz məhdudiyyətlərə məruz qalmırlarsa, onlar zaman-zaman özlərini ələ almağı, öz hisslərini idarə etməyi öyrənir və tərslik nümayiş etdirmirlər.

***Öz niyyətini gizli saxlamaq***

*Anadan doğulmuş uşaq mükəmməllikdən son dərəcə uzaqdır. Bu təkcə köməksizlik deyil, həqiqətdə mükəmməl olmamaq və hətta şərə meyillilikdir. O, tərbiyə edilməli, mükəmməlləşdirilməli, onun təbii meyli istiqamətləndirilməli və əgər ehtiyac varsa, elə formalaşdırılmalıdır ki, onun fiziki və mənəvi sağlamlığı təmin olunsun29.*

Balaca uşaqlar əməllərinin çoxunu gizlincə etməyə cəhd edirlər. Onlar xeyli səy göstərirlər ki, öz əməllərini analarından gizlətsinlər və başladıqları işi sona çatdırsınlar. Uşaqlara təsir göstərməzdən əvvəl, tərbiyəçi, bu davranışın səbəbini dərk etməlidir. Bu da ona öz vəzifəsini daha yaxşı yerinə yetirməkdə köməklik edər.

Müəllifin nəzərincə, uşağın gizli əməlləri onunla izah edilə bilər ki, təbii instinktlər balaca uşaqları onlar üçün maraqlı olan, həzz gətirən və onlarda hər şeyi bilmək həvəsini qızışdıran şeylərə güclü və hərisliklə can atmağa məcbur edir. Onlar tez-tez nəyisə götürmək, əldə etmək, almaq impulsuna müqavimət göstərə bilmir, məqsədlərinə çatmaqdan ötrü məqbul hesab etdikləri istənilən vasitədən istifadə edirlər və bununla da böyüklərin qoyduğu tələbləri və qadağaları pozmuş olurlar.

Balaca uşaq meyvə ilə dolu vazaya baxır. Onların iyi, rəngi və dadı onu özünə cəlb edir. İnstinkt həmin an ona necə hərəkət etməyin yollarını və ardıcıllığını pıçıldayır. Daxili səs deyir: “Bu qəşəng, qırmızı, şirəli almanı götür”.

O, əlini uzadır, lakin anasının ciddi xəbərdarlığını eşidir: “Əl dəymə. Bu qonaqlar üçündür. Birdən, çaşıb götürərsən ha”.

Uşaq iki ziddiyyətli məsələ qarşısında qalır: bir tərəfdən iştaha onu narahat edir, digər tərəfdən isə cəzalandırılmaqdan qorxur. Daxili mübarizə çox vaxt onunla qurtarır ki, istək ananın qorxunc xəbərdarlığına üstün gəlir. Deyə bilərik ki, “şeytan onu azdırır” və onun qulağına pıçıldayır: “mənim balam, sən necə də bu meyvələrin, qəşəng almanın, şirəli gilasın və dadlı əriyin dadına baxmaq istəyirsən, lakin sən bunun nəticəsindən qorxursan. Onları gizlincə götürmək daha yaxşı olardı, anan sənə tərəf baxmayanda götürərsən, onun xəbəri olmayacaq”. Beləliklə, qərar qəbul olunur və uşaq anasını “aldatmağa” çalışır. O, vazaya yaxınlaşıb, xoşuna gəldiyi meyvələri götürüb yeyir. Sonra heç bir şey olmamış kimi anasının yanına qayıdır və özünü elə göstərir ki, sanki ananın xəbərdarlığı ona təsir etmişdir. Ana uşağın hərəkətlərindən, onun “itaətkarlığından” razı qalır. Lakin sonra meyvə vazasına yaxınlaşarkən, meyvələrin azaldığını görür və o, ailənin qalan üzvlərindən şübhələnir. Ailə konfliktini xəlvəti guşədən izləyən “sakit və məsum” uşaq pis iş gördüyünü düşünmür və özünü inandırır ki, onun heç bir günahı yoxdur. “Mən meyvə istəyirdim, ona görə də onu yedim. Əgər anam yad adamları, qonaqları məndən, öz doğma balasından üstün tutursa, onda o özü pis iş tutur”.

Uşaq hər gün onun diqqətini özünə cəlb edən müxtəlif əşyalar və hadisələrlə üzləşir və o, onların mahiyyətini dərk etməyə çalışır. Addım-addım o, kiçik kəşflər edir və öz bilik ehtiyatını zənginləşdirir. Müəyyən müddətdən bir musiqi aləti kimi melodiya səsləndirən divar saatı uşağın diqqətini özünə cəlb edir. Hər şeyi bilmək həvəsi onu bu qəribə şeyi araşdırmağa məcbur edir, halbuki saata toxunmaq ona qadağan olunmuşdur. Ailənin böyük üzvlərinin evdə olmaması ona öz planını həyata keçirməyə imkan verir. O saatın asıldığı divara tərəf gedir, stulun üstünə çıxır və saatı yerindən tərpədir. Saatın başına gələnlərdən artıq danışmağa ehtiyac yoxdur.

Qısası, gizli niyyətli davranışın əsasında həzzlər əldə etmək istəyi durur. Böyüklərdə oxşar davranışı araşdırmayacağıq, belə ki, onun da əsasında oxşar motivlər durur. Analoji hallarda böyüklər də özlərini uşaqlar kimi aparırlar, onlar da öz ehtiyaclarını ödəməkdən və ya həzzlər əldə etməkdən ötrü uşaqlar kimi əxlaq normalarını, dini hökmləri və göstərişləri pozmağa meyillidirlər.

Uşaqlarda gizli niyyətli davranışın qarşısını almaqdan ötrü bəzi tövsiyələr aşağıdakılardır:

1. Ana ailənin büdcəsini nəzərə almaqla, uşağı dəyərli qida ilə təmin etməli, onu gigiyena qaydalarına və sağlam həyat-tərzinə öyrətməlidir. Başqa sözlə, Allahın verdiyi haqlara uyğun olaraq, uşağın alınan və evə gətirilən yeməli, içməli və geyməli hər bir şeydən öz payı vardır.

Heç nəyi gizlətmək və ya gizlində saxlamaq olmaz, çünki ananın istənilən gizlin işi uşaqların gizlin işinə səbəb olur. Niyyəti gizli saxlamaq olduqca sirayətedicidir: o böyüklərdən uşaqlara keçir. Məsələn, ana evə meyvə gətiribsə, o uşağın payını ayırıb ona verməlidir. Uşaq əmin olmalıdır ki, öz payını almışdır, yerdə qalanları isə başqalarınındır. Valideynlərə şirniyyatın uşaqlardan gizlədilməsi adətindən imtina etməyi məsləhət görərdim. Lakin ana uşağa nəzarət etməli, əgər o nəfsinə qarşı dura bilmirsə və qadağanı poza bilərsə, ehtiyatla və tədbirlə onun hərəkətlərini düzəltməlidir.

Fərz edək ki, uşaq şkafdan peçenye, pirojna və ya konfet götürür. Bu zaman ananın reaksiyası kobud və sərt olmamalıdır. Təmkinlilik birinci addım kimi zəruridir, sonra əlverişli vaxt seçib, bunu ona xatırlatmaq və irad tutmaq olar. Bir qədim ərəb mütəfəkkiri demişdir: “yasaqlanan arzu olunandır”. Uşaq müəyyən edəndi ki, ona qarşı heç bir ədalətsizlik edilmir, şkaf açıq saxlanılır və onun şkafdan konfet və ya meyvə götürmək istəyinə ciddi məhdudiyyətlər qoyulmayıb, tədricən “onun gözləri qarnı kimi tox olacaq” və o, qaydalara tabe olmağı, nəfsə müqavimət göstərməyi, başdan çıxaran şeylərdən özünü saxlamağı öyrənəcəkdir.

2. Uşaqların hər şeyi bilmək həvəsini təmin etməkdən ötrü, bu marağı yaradan mürəkkəb şeylər haqqında onların məlumatlılıq səviyyəsini yüksəltmək lazımdır. Məsələn, valideynlər uşağa ucuz saat ala bilərlər və əgər o, onun iş prinsipini öyrənmək arzusunda olarsa, saatı onun sərəncamına da vermək olar. Beləliklə, onun hər şeyi bilmək istəyi təmin olunacaq, arzuların şiddəti tədricən aşağı düşəcəkdir. Valideynlər uşaqda qəfildən yaranmış, ani və dəyişkən görünən faydalı marağı möhkəmlədə də bilərlər.

Bizim nəzərdən keçirdiyimiz misallar və tərbiyə qaydaları valideynlərə yalnız sadə əyani tövsiyələr kimi təqdim edilir. Valideynlər özləri uşaqlarının gizli niyyətlərinin qarşısını almaqdan ötrü Allahın verdiyi əqlə, sağlam düşüncə və toplanmış təcrübəyə uyğun olaraq yollar axtarmalıdırlar.

***Paxıllıq və rəqabət***

*Özünə və başqalarına münasibətdə vicdanlı olmalı, özünün və sadiq bəndələrin işlərində səmimiyyət, doğruçuluq və düzlük nümayiş etdirməli30.*

*Daim ailə tellərinin möhkəmliyi qayğısına qalmalı və ailə üzvlərindən heç birinin haqqını tapdalamamalı...Uşağın atasına qarşı münasibətdə vəzifəsi olduğu kimi, atanın da uşağa qarşı münasibətdə vəzifələri vardır31.*

Bir çox ailələrdə uşaqlar arasında rəqabət, məzəmmət, qərəzkarlıq ruhu hakimdir. Ana böyük qızına paltar tikir, kiçik qız kifayət qədər paltarının olmasına baxmayaraq, ona da paltar tikilməsini istəyir. Ata kiçik oğluna ayaqqabı almışdır, böyük oğul ona qarşı da bu cür qayğı göstərilməsini tələb edir.

Siz yəqin ki, şirniyyat və ya meyvəni bölən anaya diqqətlə göz qoyan uşaqları müşahidə etmisiniz. Onlar baxırlar ki, kiməsə az və ya çox çatmasın. Hətta paylarını alandan sonra da onlar verilənlərin bərabər olduğuna və “ədalətin” gözlənildiyinə əmin olmaqdan ötrü müqayisə edir, təkrar sayır, ölçür və ya çəkirlər.

Əgər biz ədalət deyəndə, ədalətli tələblər irəli sürən kəslərə, onların məqamı, yaşı, intellektual qabiliyyəti və başqa keyfiyyətləri nəzərə alınmaqla onlara hüquqların inzibati verilməsini başa düşürüksə, müraciətlərində tam bərabərlik tələb edən uşaqlar ədalət anlayışına bəzən tamamilə başqa məna verirlər. Ona görə də onlar xudbinlik və məncillik nümayiş etdirir, hər şey haqqında öz nöqteyi-nəzəri ilə mühakimə yeridir, öz davranışlarını hamıya nümunə hesab edirlər.

Bunun səbəbi kifayət qədər aydındır: uşaqlıq çağında insan təbii instinklərlə hərəkət edir, sağlam düşüncə və məntiqi mühakimə yalnız təzə-təzə özünü göstərməyə başlayır. Şüurlu rəqabət, daha çox öyrənmək, biliklər əldə etmək, dünya görüşünü genişləndirmək, böyük qardaş və bacılarından geri qalmamaq istəyini yalnız alqışlamaq olar. Lakin əgər rəqabət nifrət və düşmənçilik mənbəyinə çevrilirsə, ailədə şübhəlilik, inamsızlıq və mühahisə yaranırsa, şübhəsiz ki, bu olduqca pis və təhlükəli haldır. Çünki bunlar uşaqların davranışda əyrintilərin yaranmasına səbəb olur. Böyüdükcə onlarda tədricən ancaq özünə məhəbbət, eqosentrizm və qanısoyuqluluq kimi mənfi keyfiyyətlər üzə çıxır.

Rəqabətin qarşısını almaqdan və evdə xeyirxahlıq, əmin-amanlıq və qarşılıqlı anlama atmosferi yaratmaqdan ötrü biz sizə iki yanaşma təklif edə bilərik.

1.Təəssüflər olsun ki, əksər valideynlər uşaqlarına münasibətdə özlərini qeyri-bərabər aparırlar. Onlar uşaqlardan birinə daim məhəbbbət və bağlılıq, digərinə isə narazılıq və soyuqluq nümayiş etdirirlər. Ata və ya ananın bir uşağı digərlərindən necə ayırdığını, onu öz “istəklisi” etdiyini, ona hədsiz diqqət göstərdiyini, digərinə qarşı isə özündən kənarlaşdırma mövqeyində durduğunu həyatda tez-tez görmək mümkündür. Valideynlərin tərbiyə məsələlərində bu cür düşünülməmiş yanaşmasının birbaşa nəticəsi paxıllıq hissinin və bacı-qardaşlar arasında qeyri-sağlam rəqabətin yaranmasına gətirib çıxarır ki, bu da tədricən nifrət və düşmənçiliyə kimi böyümə təhlükəsini yaradır.

Məsələn, ailənin başçısı evə qayıdır və başqa uşaqlara diqqət yetirmədən, öz sevimlisinə tərəf gedir, etdiyi hərəkətin fəsadları haqqında düşünmədən onu qucaqlayır, öpür, ona hədiyyələr bağışlayır, bununla da uşaqlar arasında qısqanclığın səbəbkarı rolunda çıxış edir. Əgər bu vaxt burada qərəzsiz müşahidəçi iştirak etmiş olsa idi, o, uşaqların üzündə atanın bu cür ədalətsiz davranışına qarşı məzəmməti oxuya bilərdi. Aşkar görünür ki, atanın qəbahətli davranışı onların ürəyində nifrət və narazılıq alovunu alışdırmış, bir-birinə qarşı rəqabət hissi oyatmışdır.

Hər şey ata və ananın öz tərbiyə prosesini necə qurmasından asılıdır. Valideynlər bütün uşaqlarına onların yaşına uyğun olaraq kifayət qədər diqqət yetirməli, onların qabiliyyətlərini və dərrakəsini tərifləməli, onların marağını və istedadını rəğbətləndirməlidir. Əgər ədalət gözlənilirsə, uşaqlara eyni münasibət bəslənilirsə, hər bir uşağın hüququ qorunursa və hamı öz hərəkətlərinə görə məsuliyyət daşıyırsa, onda uşaqlar biləcək ki, onların ailədə vəziyyəti sabitdir və onlara münasibətdə ayrı-seçkilik yoxdur.

Ata və ana ailənin başçıları, uşaqlar isə ailənin bərabər hüquqlu üzvləridirlər. Ədalətli hökumət hər bir vətəndaşın hüquqlarına təminat verdiyi və bu zaman bütün vətəndaşlar bərabər hüquqlara malik olduğu kimi, uşaqları tərbiyə edən valideynlər də öz “balaca dövlətlərinin” qanunlarına əməl etməlidirlər; uşaqlarda qısqanclıq hissini aradan qaldırmalı, uşaqlar arasından kiməsə üstünlük verməməli, öz məhəbbət və bağlılığını bütün uşaqlar arasında bərabər şəkildə paylamalı, hər birinin status və mövqeyini qorumalıdırlar.

2. Valideynlər əlverişli məqamdan istifadə edib, uşaqlara onların hər birinin ailədə yaşına, dərrakəsinin səviyyəsinə, qabiliyyətinə və biliklərinə uyğun olaraq xüsusi yeri olduğunu izah edə bilərlər. Məsələn, böyük qardaş balaca qardaşdan böyük və güclü olduğuna və ondan daha çox iş görə bildiyinə görə onun qidaya tələbatı daha çoxdur və s.

Allah bütün bəndələrinə qarşı mərhəmətli olduğu kimi, valideyn də bütün uşaqlarını eyni bərabərdə sevir və onların hamısına eyni gözlə baxır, hamısı onun üçün dəyərli və əvəzsizdir. Dərrakəli valideynlərin diqqəti bütün uşaqlara qarşı eyni bərabərdə olsa da, hamısı ilə eyni cür rəftar etmək mümkün deyildir, çünki uşaqların yaşı, təcrübəsi, təfəkkür səviyyəsi, qabiliyyəti və əlbəttə, ailədə vəzifələri müxtəlifdir. Əgər uşaq əmin olsa ki, onun üçün valideyn qəlbində etibarlı yer vardır, valideynin başqa ailə üzvlərinə qarşı yaxşı münasibəti onu narahat etməyəcəkdir. Əgər valideynlər bütün uşaqların qayğısına qalıb, onları səmimi sevərsə, uşaqlar arasında paxıllıq və rəqabəti dəf etmək mümkün olar.

***Qeybət və dalca danışma***

*Dildə gizlədilmiş atəş yaşayır və hədd-hüdud bilməyən dil öldürücü zəhərdir. Tonqalın atəşi bədəni yandırar, dilin atəşi isə ürəyi və ruhu32.*

Bütün Peyğəmbərlər qeybətə həqarətlə baxmışlar və öz şagirdlərinə ondan çəkinməyi tövsiyə etmişlər. Hər savadlı insan qeybətin şərəfsiz iş olduğunu yaxşı bildiyindən kitabın müəllifi bu mövzu üzərində ətraflı dayanmağı məqsədəuyğun saymamışdır. Bunun əvəzinə, kitabın məqsədinə uyğun olaraq, bu mənfur vərdişin yaranma səbəbini anlamağa və onun uşaqlarda qarşısını almağa cəhd edək.

Böyüklər uşaqlarda tez-tez “yeniliklərin daşıyıcısı” olmaq kimi güclü istəyin olduğunu müşahidə edirlər. Onlar bütün gördüklərini və ya eşitdiklərini, bəzən şişirtməklə başqalarına çatdırmağa çalışırlar.Məsələn, böyük bacı məktəbdən evə qayıdır. Balaca bacı işıq saçan gözləri ilə onun qarşısına qaçır və bir nəfəsə ev xəbərlərini ona çatdırır. “Sənin rəfiqən bizə gəlmişdi. O dedi ki, sənin məktəbdə problemlərin var; sən pis qiymət almısan və müəllim səndən narazı qalıb. Atam və anam o gedəndən sonra çox deyindilər və sənin ünvanına çox sözlər dedilər” və s.

Əgər uşaq valideynlərindən ehtiyat edirsə, bu cür işlər gizlində ediləcək. Məsələn, ana otaqdan çıxan kimi o, hər şeyi bir anda əks tərəfə çatdıracaq.

“Xəbər çatdırmaq” arzusu demək olar ki, bütün uşaqlara xasdır. Onların əlbəttə, qeybət etmək, bu sözün tam mənasında, məqsədləri yoxdur. Onlardan heç birinin hadisələri təhrif etmək, yaxınlarına böhtan atmaq niyyətləri də yoxdur; onlar sadəcə olaraq öyrəndikləri hər bir şeyi danışmaq istəyirlər, çünki onlara elə gəlir ki, bu çox maraqlıdır və ona diqqət yetirməyə dəyər.

Əgər uşaqda “xəbər çatdırmaq” meyli zaman-zaman keçmirsə, onda qeybət etmək, dalca danışmaq və böhtan atmaq tədricən vərdişə çevriləcək və nəticədə onlardan can qurtarmaq onun üçün olduqca çətin olacaqdır. Biz uşaqlarda mənfi keyfiyyətlərin formalaşmasının qarşısını almaqda sizə yardımçı ola biləcək bir neçə məsləhət verə bilərik.

1. Valideynlər (xüsusən də analar) müxtəlif misallar çəkmək və hadisələr danışmaqla uşaqlarına bu töhmətə layiq hərəkətlərdən çəkinməyi tövsiyə etməli və özünü saxlaya bilməməyin onlara mənfi təsirini əyani olaraq göstərməlidirlər. Uşaqların bilməyi vacibdir ki, onların özləri də əgər kiminsə boş söhbətlərinin və mənasız uydurmalarının predmetinə çevrilərsə, bundan əziyyət çəkəcəklər.

2. Valideynlərə ehtiyatlı və səbirli olmağı, uşaqların yanında başqaları haqqında pis danışmamağı tövsiyə edirik. Əgər uşaqlar şayə yaymağa və başqaları haqqında qərəzli danışmağa cəhd edirlərsə, valideynlər qətiyyətlə, lakin təmkinlə onlardan mövzunu dəyişməyi tələb etməlidirlər. Uşaqlara bildirilməlidir ki, insanların yalnız müsbət cəhətlərindən danışmaq olar, qeybət və dalca danışma isə günahdır. Başqa sözlə valideynlərin nə özü qeybət etməli, nə də bunu uşaqlara icazə verməlidirlər.

3. Pedaqoji bilikləri olmayan bəzi valideynlərin özləri uşaqları qeybətə, dalca danışmağa və xəbərçiliyə öyrədirlər. Məsələn, ana balaca qızına öyrədir ki, o evdə olmayanda diqqətlə qulaq asıb, atasının onun haqqında dedikləri hər bir şeyi ona çatdırsın.

Vəziyyəti düzgün anlamaqdan ötrü uşağın hələ təcrübəsi yoxdur, onun müşahidələri həmişə əsas hadisələri görmək imkanında deyildir. Uydurmaçılığa meyillik isə bəzən sağlam düşüncəni üstələyir. Uşaq fantaziyası qanadlanıb elə yüksəkliklərə qalxa bilər ki, o, ağlına gələn hər bir şeyi danışa bilər. Ana uşağın uydurduqlarını həqiqət kimi qəbul edib, onun əsassız fantaziyalarına inanaraq, ürəyində ataya qarşı kin bəsləməyə başlayır.

Qeybət etmək, deyinmək, arxaca danışmaq vərdişinin həm uşağın özü üçün, həm də onu əhatə edən mühit üçün acınacaqlı nəticələri olur. Uşağı əhatə edən insanlar (valideynlər, müəllimlər və digər böyüklər) onun qeybətlərinə, söz gəzdirmələrinə qarşı qəti şəkildə dursalar və onu dinləməkdən imtina etsələr, uşaq əvvəl-axır bu davranışının məqsədəuyğun olmadığını dərk edəcəkdir. Yalnız bu üsulla bu qüsurun cəmiyyətdə yayılmasının qarşısını almaq mümkündür.

***Valideynlərin mövqeyi***

*Ədalətə can atan kəs heç bir halda mötədillik həddini aşmamalıdır33.*

Uşaqlara münasibətdə valideynlərin mövqeyini şərti olaraq iki qrupa bölmək mümkündür.

*Birinci qrupu* əmr edən valideynlər, “avtoritar tərbiyə” tərəfdarları təşkil edir. Belələrinin qarşısında uşaqlar sanki cansız, “divardan asılmış şəkil” kimidirlər. Hökm taktikasını əldə tutaraq onlar hətta uşaqların əsaslı tələblərini də rədd edirlər. Onlar uşaqlarını “sərt rəftar məngənəsi” arasında sıxır, onların sərbəstlik hüququnu tanımırlar. Valideynlərin sarsılmazlığı, məhdudlaşdırmağa və sərtliyə meyli özünü onda göstərir ki, onlar

uşaqlarını ciddi nəzarət altında saxlayırlar. Məsələn, qonaqların yanında uşağa fəallıq göstərməyə, sərbəst hərəkət etməyə, gülməyə, zarafat etməyə icazə vermirlər, çünki bu cür hərəkətlər, valideynlərin nəzərincə, onu qonaqların gözündə alçalda bilər. O, masa arxasında heykəl kimi oturmalı və ona aydın olmayan “nəzakətli”, “ləyaqətli” davranış qaydalarına əməl etməlidir.

*İkinci qrupa* “sərbəst tərbiyə” prinsipini əlində tutan valideynlər daxildir. Onların nəzərincə, uşaq yetkinlik yaşına çatana və əqlin işığı ona pisi yaxşıdan ayırmağa imkan verənə kimi, “əngəlsiz”, qeyri-məhdud və üzərinə heç bir öhdəlik götürmədən inkişaf etməlidir. Valideynlərin qeyri-məhdud uşaq “azadlığı” haqda direktivi ona gətirib çıxarır ki, bu cür ailələrdə uşaqlar çox vaxt ərköyün və tərs böyüyürlər. Onlara davranış mədəniyyətinə sahib olmaqdan və tədqirəlayiq vərdişlər əldə etməkdən ötrü hədiyyə olunmuş uşaqlığın dəyərli illəri səmərəsiz keçir və yetkinlik yaşına çatmış bu cür insanlar saysız –hesabsız çətinliklərlə üzləşirlər. Məsələn, məhəbbət və məftunluqla əhatə olunmuş beş yaşlı uşağı təsəvvürümüzə gətirək. O, otaqda bir an dayanmadan ora-bura qaçır, hərdən əlini uzadıb böyüklərin gözü qarşısında stolun üstündən meyvə və ya konfet götürür və yaxud yer fındığını yeyib, qabığını yerə atır. Sonra babanın əl ağacını ələ keçirib, onu otaqdakıların üstünə yelləməyə başlayır. Nəhayət, ağlına böyük bacısının başına bu ağacla vurub, onu diksindirmək fikri gəlir...

Böyüklər onun qarşısını almaq əvəzinə gülür, uşağın çevikliyini və fərasətini alqışlayırlar. Ana uşağı yerinə oturtmaq istəsə də, ona bunu etməyə imkan vermirlər. Baba işə qarışaraq anaya deyir: “narahat olmağa dəyməz, axı o hələ uşaqdır”. “Biz də uşaq olmuşuq. Uşaq belə olur. Onu öz ixtiyarına burax”. Sonra üzünü uşağa çevirib əlavə edir: “Get oyna, biz anadan xahiş edərik ki, sənə mane olmasın”, “get qaç, amma ehtiyatlı ol ki, yıxılmayasan”. Bu cür ərköyün böyüdülmüş uşağın böyüyəndə özünü cəmiyyətdə necə aparacağını təsəvvür etmək çətin deyildir.

Uşaqlar məhdudiyyət qoyulmadan böyüyəndə, onlar özlərini ədəbsiz və dikbaş aparırlar. Çox vaxt arzuolunmaz hərəkətlərə yol verirlər. Məsələn, anasının ən adi – gedib əl-üzünü yumaq göstərişinə uşaq imtina ilə cavab verə bilər. Ana bunu ona təzyiqlə etdirmək istəyəndə isə cavabında elə qəzəb və hay-həşirlə üzləşir ki, “gündüzü gecəyə dönür” və təslim olub və onu sakit buraxmaq məcburiyyətində qalır.

Hər iki taktika, qadağalar və məhdudiyyətlər, yol vermələr və hər şeyi bağışlamalar, öz mahiyyətlərinə görə səhvdir və labüddən uşağın şəxsiyyətinin inkişafında əyilmələrə və eybəcərliklərin yaranmasına gətirib çıxarır. Valideynlər orta mövqe tutmalıdırlar, çünki artıq sərtlik və kobudluq, avtoritarizm və uşağın bütün hüquqlarına qarşı etinasızlıq da intizamsızlıq və hədsiz azadlıq kimi təhlükəlidir.

Uşaqlıqda valideynləri tərəfindən güclü təzyiqlərə və ciddi nəzarətə məruz qalmış adamlar təşəbbüssüz və tez təsirlənən olurlar. Onlar öz güclərinə inanmır, özünəqiymət onlarda aşağı səviyyədə olur. Digər tərəfdən, uşaqlıqda ərköyün böyüdülmüş və məhdudiyyət bilməyən adamlar isə məncil olub, mövcud qaydalardan yan keçməyə və məsuliyyətdən qaçmağa çalışırlar. Onlar tez-tez öz baxışlarını başqalarına qəbul etdirir və onları əhatə edən insanların düzgün məsləhətlərini qulaq ardına vururlar, çünki özlərinə hədsiz inamlıdırlar və hər bir şeyə öz nöqteyi-nəzərləri vardır. Göründüyü kimi, bu cür tamamilə zidd valideyn mövqeləri arzuolunmaz istiqamətlərdir. Müəllimlər və valideynlər uşaqların təlim-tərbiyəsində emosional baxımdan təmkinli orta xətti tutmalıdırlar. Bu uşağa müsbət təsir göstərir, ona xoşbəxt olmağa və həyatda uğur qazanmağa imkan verir, cəmiyyətdə təcavüzkarlıq və ekstremizmi azaldır.

***Əsəbilik***

*Uşaqlarda təcavüzkarlıq və dəlisovluq özünü göstərə bilər. Lakin müəllim uşağı sındırmağa çalışırsa, onun xarakterindəki mənfi keyfiyyətlər hər dəqiqə artır34*.

Balaca uşaqlar bu və digər dərəcədə bir anda hiddətlənməyə meyillidirlər və bununla üzləşən analar hədsiz dərəcədə əziyyət çəkirlər. Analar bəzən çaşıb qalır, tədbir görməyin və yaranmış vəziyyətdən çıxmağın yollarını tapa bilmirlər.

Uşaq hələ öz hisslərini idarə etməyi bacarmır. O, tərslik edir, sızıldayır, sonra ayaqlarını yerə döyməyə və oyuncaqlarını döşəməyə atmağa başlayır. Təşvişə düşmüş ana onu sakitləşdirməyə çalışır və yumşaq tərzdə ondan soruşur: “Sən nəyə görə qışqırırsan? Nə baş verdiyini mənə niyə demək istəmirsən?”. Lakin onun xeyirxahlığı və şəfqəti uşağın hiddətini daha da artırır. Ana uşağa “soyumağa” imkan verməyərək, sorğu-sualını davam etdirir və ağlamağının səbəbini öyrənməyə cəhd edir. Öz davranışını necə izah edəcəyini bilməyən uşaq ağlına gələn birinci fikri söyləyir: “Mən portağal istəyirəm”. “Axı sən bilirsən, evdə portağal yoxdur” – deyə, ana onu dilə tutmağa çalışır, – “qoy atan gəlsin gedib portağal alarıq”. Anasının onun arzusunu həmin an yerinə yetirə bilməyəcəyini çox yaxşı bilən uşaq, bununla belə öz dediyində təkid etməkdə davam edir. İstədiyini ala bilməyən uşağın hiddəti bir qədər də şiddətlənir və yerinə yetirilə bilməyən daha nə isə tələb edir və s. Nəhayət, səbri tükənmiş və əsəbləri son həddə qədər gərilmiş ana uşağın üstünə qışqırmağa və onu şapalaqlamağa başlayır. Bununla da o səhvə yol vermiş olur. Fiziki cəza və qorxutma – uşağın özündən çıxma halları ilə mübarizədə ən səmərəsiz vasitədir. Bundan sonra bu hal tez-tez təkrarlanmağa və uşağın tərslik və təcavüzkarlığının daha kəskin şəkildə özünü göstərməsinə səbəb ola bilər.

Bir qadın mənə səkkiz yaşlı oğlunun tərbiyəsi zamanı üzləşdiyi çətinliklərdən danışmışdı.

Uşaq gecənin bir vaxtı yuxudan oyanıb anasından su istəyir. Ana ona tərəf bir fincan su uzadanda, o soruşur: “Suyu haradan gətirdin, krandan yoxsa soyuducudan?”. “Krandan. İç və çox danışma. Sən məni yatmağa qoymursan”, – ana cavab verir. Onun sözləri uşağın əsəb tutmasına səbəb olur: “Bu su istidir. Mən soyuq su istəyirəm”. Ana bir söz deməyərək, fincanı ondan alır və istədiyini ona gətirir. Lakin fincanı dodaqlarına toxundurmamış, uşaq qəzəblə qışqırır: “Su niyə belə soyuqdur? Məgər içməyə belə soyuq su verərlər? Məni xəstələndirmək istəyirsən”. “Səsini kəs! Sən özün nə istədiyini bilmirsən. Bu su soyuducudandır. Sən özün soyuq su istədin” – özünü güclə ələ alan ana cavab verir. Lakin ananın oğlunu qane etmək cəhdləri onun qəzəbini daha da artırırdı. “Mən bu suyu içmək istəmirəm. Onun dadı yoxdur” – o, göz yaşları içində qışqırmağa başlayır.

Uşaqlarda hirslilik, hiddət, inadcıl itaətsizlik müxtəlif səbəblərdən yaranır. Belə ki, bəziləri geyim, digərləri qida, bəziləri isə onlara irad tutanda və yaxud valideynlərinin hər hansı konkret hərəkətindən hiddətlənir, əsəbilik nümayiş etdirirlər. Lakin əksər hallarda uşaqlarda bu cür davranışların səbəbi aşağıdakılarla əlaqədardır:

1.Zəif inkişaf etmiş (məsələn, düzgün qidalanmamaq səbəbindən), hədsiz həssas və çox tez təsirlənən uşaqlar başqalarından fərqli olaraq daha tez hiddətlənməyə meyillidirlər. Onlar asanlıqla inciyir, əsəbləşir, kobud rəftarı qəbul etmir, ən kiçik narahatçılığa dözmür, tez-tez arzuolunmaz hərəkətlərə yol verirlər. Hirslilik və özündən çıxmalar xroniki xəstəliklərin yaranmasına, emosional pozulmalara və başqa mənfi fəsadlara gətirib çıxara bilir.

2. Düzgün olmayan valideyn mövqeyi də güclü emosional reaksiyalara, özündən çıxmalara və əsassız qəzəbə səbəb olur. Məsələn, valideyn uşağın bütün hərəkətlərinə göz yumur, onun istənilən arzu və şıltaqlığını yerinə yetirməyə tələsirsə, bununla da uşaqda sərbəstliyin formalaşmasına mane olursa, onda o, təbii ki, hirsli və özündən tez çıxan kimi böyüyəcəkdir. Bu cür

uşaqlarda ərtafdakı insanlar üzərində hökmranlıq etmək meyli yaranır. O, özünə qarşı xüsusi diqqət tələb edir, ən yaxınlarına hətta zülm etməkdən belə çəkinmir. Onu da demək lazımdır ki, ərköyün uşaq – həyat onun istəklərinə tabe olmadığına görə daim əsəbilik keçirən uşaqdır.

Hisslərin coşqun və qarşısıalınmaz təzahürünə meyillik çox zəif emosional reaksiyalar kimi valideynləri narahat etməli və onlarda bunları yaradan səbəbi bilmək istəyi yaratmalıdır. Biz öz növbəsində valideynlərə aşağıdakılara diqqət yetirməyi məsləhət edirik:

1.Fiziki cəhətdən zəif, tez əsəbləşən, öz-özünə hirslənən uşaq mütəxəssisə göstərilməli və əgər lazımsa psixiatrın yanında müalicə kursu keçməlidir. Bu ona bir qədər sakitləşməkdə kömək edər. Tez təsirlənən uşaqlara ailə daxili gərginliklər və konfliktlər xüsusilə ziyanlıdır. Bu cür uşaqlara sakit, həlim və xeyirxahlıqla yanaşılmalıdır. Onların, tibbi müalicəyə daha çox ehtiyacı var, nəinki cəza və ciddi intizama. Ciddi tədbirlər onlara nə fayda verir, nə də onları əsəbililikdən qurtarmaq gücündədir.

Əksər valideynlər öz uşaqlarının həyəcanına və emosional reaksiyalarına əhəmiyyət vermirlər. Bununla da özləri üçün gələcəkdə “bir ümman göz yaşı” hazırlayırlar. Yoluxucu xəstəlik bütün bədənə yoluxmamış onunla mübarizə aparıldığı kimi, uşağın hissləri də tərbiyə olunmalı, mənfi olanlar ləğv edilməli və bütün müsbət olanlar isə möhkəmləndirilməlidir.

2. Valideynlər uşağın şıltaqlığı ilə oynamamalıdırlar, nizam-intizamın saxlanması onlardan qətiyyət tələb edir. Uşaqlar valideynlərinin reaksiyasına çox həssasdırlar. Valideynlərin qəti mövqeyi qarşısında uşaq tədricən özünü ələ almağı öyrənəcək və başa düşəcək ki, onun bütün arzuları heç də həmişə yerinə yetməyə bilər, göz yaşları və fəryad etmək mənasızdır və valideynlər onun şıltaqlıqlarına əhəmiyyət vermirlər.

Əgər uşaqda hirslilik, tez özündən çıxmalar və hədsiz həssaslıq azalmırsa, valideynlər uşaq psixoluquna müraciət etməlidirlər. Çünki arzuolunmaz davranışın həqiqi səbəbi xroniki xəstəliklər və əqli pozuntular da ola bilər.

***Passivlik***

*...ona görə də mürəbbi həm də həkim olmalıdır; belə ki, uşağı tərbiyələndirərkən, onun qüsurlarını da düzəltməli, eyni zamanda onu ruhən yüksəltməlidir. Qoy müəllim uşaq*

*xasiyyətinin həkimi olsun. Belə olan halda bəşər övladlarının mənəvi xəstəlikləri müalicə olunmuş olacaqdır35.*

İnsanlar arasında, reallığa və təcrübəyə əsaslanmayan, belə bir mülahizə hökm sürür ki, süstlük və lənglik səfehlikdən, axmaqlıqdan xəbər verdiyi halda, diribaşlılıq, çeviklik və fiziki fəallıq – yüksək əqli inkişafın göstəricisidir. Bununla belə, ətrafdakıların gözündə laqeyd və süst görünən passiv uşaqlar kifayət qədər ağıllı və istedadlıdırlar.

Lənglik və süstlük əqlin çatışmamazlığının əlaməti deyildir. Burada valideynlərə uşağın davranışını dəyişməyə tələsməkdənsə, araşdırılması tələb olunan başqa səbəblər vardır.

Bəlkə də, oxucular gündəlik həyatlarında fiziki işi yerinə yetirmək gələndə “əlini batırmaq istəməyən” tənbəlləşən və süstləşən uşaqlara rast gəliblər. Müəllifin özü də pedaqoji praktikasında ağıllı və istedadlı, məktəbdə fəal, lakin evdə tənbəl və süst uşaqlarla çox rastlaşıbdır. Bu cür uşaq yatmaq istəyəndə kimsə onun üçün yer salır və ya su içmək istəyəndə kimsə ona su gətirir. Onlar özlərini ev işlərindən yayındırır və zahirən daxili enerjidən məhrum olmuş xəstə adam təəssüratı yaradırlar.

Üç tip passiv uşağın qısa səciyyəsini və onların süstlüyünün səbəblərini izah edək:

1.Fiziki cəhətdən zəif uşaqlar. Orqanizmin xəstəliklərə həssaslığı, fiziki zəiflik uşağın məktəbdə təhsilinə mənfi təsir göstərir və sərbəst fəallığını məhdudlaşdırır.

2. Xroniki xəstəliklərdən əziyyət çəkən, ciddi psixi pozuntuları olan və bu səbəbdən də intellektual fəaliyyətə yaramayan uşaqlar.

3. Fiziki cəhətdən sağlam, lakin müəyyən işi görmək həvəsi olmayan süst və ya tənbəl uşaqlar.

Birinci iki qrupa gəldikdə onların üzərində dayanmayacağıq. Xroniki xəstəliklərə tutulmuş uşaqların inkişafı və tərbiyə edilməsi ayrıca izah tələb edən xüsusi sahədir. Bu halda mütəxəssisə, həkimə və ya psixoloqa müraciət etmək, onların fikirini öyrənmək və onlardan yardım almaq lazımdır.

Üçüncü qrup uşaqlara gəldikdə isə onlar haqqında aşağıdakıları demək olar:

1. Uşaqlarda süstlük əksər hallarda onların qarşısında qoyulmuş vəzifə ilə onların anadan gəlmə qabiliyyətləri arasında yaranmış ziddiyyətdən yaranır. Məsələn, idmanda uğur qazanan və ya incəsənətin hansısa sahəsi ilə maraqlanan uşaq riyaziyyat və ya xarici dil dərsində özünü süst aparır. O, bu fənləri məcburən, marağı olmadan oxuyur ki, bu da onun qiymətlərinə mənfi təsir göstərir. Süstlüyü götürməkdən ötrü onu maraqlandırmaq, gördüyü işi onun üçün zövqverən etmək lazımdır. Buna o zaman nail olmaq mümkün deyil ki, qarşıya qoyulan məqsəd onun düşünmə tərzinə, əqli qabiliyyətlərinə ziddir və uşaqda yalnız ikrah hissi və süstlük yaradır.

2.Yüksək əqli inkişafa malik uşaqlar, onların əqli qabiliyyətlərinə uyğun gələn intellektual işlərin yerinə yetirilməsində maraqlıdırlar və onlar adətən, fiziki güc tələb edən işlərdən qaçırlar. Onlar uzun müddət riyazi məsələləri həll etdikləri və ya saatlarla kitab oxuduqları halda, valideynlərinin adi ev işlərində kömək etmək xahişi onlarda həvəssizlik və süstlük yaradır.

Şübhəsiz ki, uşaqların fiziki və ruhani qabiliyyətləri inkişaf etdirilməlidir. Həm oğlanlar, həm də qızlar idmanla məşğul olmalıdırlar. Onlar beyinlərini və bədənlərini məşq etdirməli, fiziki və psixi olanın müvazinətinə nail olmalıdırlar. Onda süstlük və həvəssizlik yox olub gedəcək və valideynlər öz uşaqlarına tənbəllik və passivliyə görə acıqlanmayacaqlar.

**V FƏSİL PRAKTİKİ MƏSLƏHƏTLƏR**

*...istənilən xəstəlik insan bədəninə ağrı gətirməklə, onda ruhani güc və enerjinin təzahürünə əngəl törədir36.*

*Onlara öz bədənlərinin qayğısına qalmağı və fiziki sağlamlığı saxlamağı, həmçinin müxtəlif xəstəliklərdən*

*qorunmağı öyrədin37.*

“Sağlam bədəndə sağlam ruh olar” zərbi-məsəl hər kəsə yaxşı məlumdur. Hələ qədim dövrün mütəfəkkirləri fiziki və ruhani inkişaf arasında qarşılıqlı asılılığın olduğunu söyləmişlər. Bununla belə, bizim biliklər və kəşflər əsrində, maarifçiliyin öz işığını dünyaya səpələdiyi elmi-texniki tərəqqi dövründə, təəssüflər olsun ki, hələ də öz uşaqlarının fiziki inkişafına laqeyd yanaşan və orqanizmlə psixikanın ayrılmaz vəhdət təşkil etdiyini dərk etməyən valideynlərə rast gəlmək mümkündür. Şübhə yoxdur ki, sağaldılmamış xəstəlik və aradan götürülməmiş nasazılıq vəziyyəti bundan sonra xroniki hal ala və uşaqlara düzəldilməsi mümkün olmayan ziyan vura və onların gələcək xoşbəxtliyinin əsasını dağıda bilər.

Körpə ağacların hündür və güclü olacağı və bəhər verəcəyi günü görmək arzusu ilə yaşayan bağban onların yetişdirilməsi ilə məşğul olur, onları zədələnmələrdən qoruyur. Eynilə, uşaqlarının gələcəyi haqqında düşünən valideynlər də uşaqlarının sağlam olmasından, yaxşı görünməsindən, düzgün böyüməsindən və yaxşı inkişaf etməsindən ötrü əllərində olan istənilən vasitədən istifadə etməlidirlər.

Şübhəsiz ki, fiziki sağlamlıq və gigiyena uşağın davranışı və onun rəftarı ilə sıx bağlıdır. Bədənin aləti ruh olduğu kimi, ruhun özü də söz vasitəsilə dünyaya öz kamilliklərini və fiziki qiyafə vasitəsilə gücünü göstərmək kimi ilahi vəzifənin daşıyıcısıdır. Sərbəst səyahət etmək və qabaqcadan təyin edilmiş məqsədinə çatmaq arzusunda olan, lakin zəif bədənə bağlanmış ruh, cansız və gücsüz atla cıdır yarışlarında iştirak etmək istəyən adama bənzəyir.

Uşaqlarının sağlamlığını qorumaqdan və onların təbii inkişafını və böyüməsini təmin etməkdən ötrü valideynlər hər imkandan istifadə etməlidirlər. Belə ki, rejimin gözlənilməməsi (məsələn, düzgün qidalanmamaq) uşağın həzm sistemində müxtəlif pozuntulara gətirib çıxarır və onun fiziki inkişafına mənfi təsir göstərir. Belə bir hadisəni təsəvvür edək.

Səhərdir. Uşaq məktəbə hazırlaşır. O, nizam-intizam və qaydaya alışdırılmadığına, valideynlər isə səhər saatlarında ona nəzarət etmədiyinə görə onun yığışması tələsik və əsəb gərginliyi şəraitində keçir. O, otaqda var-gəl edərək formasını, corablarını, köynəyini və digər əşyalarını axtarır. Çünki dünən axşam onları yerinə qoymamış, hara gəldi atmışdı. Sonra yadına düşür ki, ayaqqabısındakı kiçik mismar dünən ona yeriməyə mane olub, tələsik alətləri axtarmağa başlayır. Evdə dəhlizdən tutmuş anbarçaya kimi hər şey bir-birinə qarışır, müxtəlif yerlərdən çəkic, ayaqqabı qəlibi və biz tapılıb üzə çıxarılır. Nəhayət, mıx vurulur. Saatın vurması göstərir ki, onun ixtiyarında vaxt qalmamışdır! O, özünü tez vanna otağına salaraq, tələm-tələsik əl-üzünü yuyur. Cəld mətbəxə qaçaraq, dərslikləri çantasına dürtə-dürtə anasının üstünə qışqırır: “Tez ol, mənə yeməyə bir şey ver!”. “Otur, ayaq üstə yeməyəcəksən ki? indi qızdırılmış çörək olacaq” – ana ciddi şəkildə cavab verir. Səbri tükənmiş uşaq anasına başa salmağa çalışır ki, onun vaxtı daha yoxdur və əgər səhər yeməyi hazır deyilsə, o yeməmiş gedəcək. Anası ilə bir qədər höcətləşdikdən sonra o ayaq üstə bir tikə çörək yeyib, bir qurtum çay içib, ac halda məktəbə qaçır.

Dərsin ortasında kəskin aclıq ona əziyyət verməyə başlayır və o, dostlarının ona təklif etdiyi konfet, çipsi və ya yer fındığı ilə mədəsini sakitləşdirməyə çalışır. Bu cür qidanın çətin ki, bir xeyri ola. Qida rejiminin pozulması ona gətirib çıxarır ki, sonra uşaq naharı gözləməyərək, köhnə sınanmış üsula əl atır, fasilədə sandviç və başqa tez hazırlanan qidalarla özünü doydurur. Nəticədə, məktəbdən qayıtdıqdan sonra anası onu nahara dəvət edəndə, onun yeməyə iştahası olmayacaqdır. O, masa arxasında şitlik edəcək, salatı nimçənin qıraqlarına yaxacaq və ya çörəyi ovxalamaqla məşğul olacaqdır və nəhayət səbri dara çəkilmiş valideynlər ondan masanı danışıqsız tərk etməyi tələb edəcəklər.

Əlbəttə, əksər atalar və analar öz uşaqlarının sağlamlığına qayğı ilə yanaşırlar və onların diqqəti xoşagəlməz təsadüflərdən yaxa qurtarmağa imkan verir. Məsələn, əgər ana kifayət qədər ertədən qalxırsa, o, səhər yeməyini hazırlamağa və uşaqları səhər yeməyinə vaxtında çağırmağa imkan tapır. Onların nə etdiyinə nəzarət edən ana, səbirlə onlara xatırladır: “əllərinizi və üzünüzü yuyun, başınızı səliqə ilə darayın, yeməyi aramla çeynəyin, vaxt itirməyin – tezliklə evdən çıxmalısınız”.

Ana uşağın dərslikləri və paltarını axşamdan yerinə qoymasına, ertədən yatmasına və səhər qalxmasına, səhər yeməyi yeməsinə və vaxtında evdən çıxmasına nəzarət etməlidir. Uşağın gündəlik rejimi nə valideynlərin rahatlığı naminə, nə də uşağın tərsliyi səbəbindən pozulmamalıdır.

Bu qaydalar xüsusi biliklər, böyük xərc tələb etmir, lakin eyni zamanda onlar uşağın sağlamlığını və əmin-amanlığını qorumağa, bir çox xoşagəlməz təsadüflərdən qaçmağa imkan verir.

***Boy və çəki***

Fiziki inkişaf müəyyən göstəricilərlə səciyyələnir. Uşağın sağlamlığını səciyyələndirən göstəricilərdən biri onun boy və çəkisinin hər konkret yaş üçün səciyyəvi olan fiziki inkişafın normalarına uyğun gəlməsidir.

Bəzi səhlənkar valideynlər uşağın çəkisindəki dəyişikliklərə (artıq çəki, arıqlıq) əhəmiyyət vermir və ya “böyüdükcə hər şey qaydasına düşəcək” deyə özlərinə təskinlik verirlər. Bu cür analar bilməlidirlər ki, uşağın boy artımı bədən çəkisinin uyğun artımı ilə müşayiət olunmalıdır. Əgər uşağın çəkisi onun boyuna uyğun gəlmirsə, bunun səbəbi araşdırılmalı, lazım gələrsə mütəxəssisə müraciət olunmalıdır. Uşaqlıq dövrünün səciyyəvi xüsusiyyətlərindən biri – boy və inkişafın sürətli getməsidir. Bu sahənin mütəxəssisləri valideynlərə bədən çəkisi ilə boyun bütün “böyümə dövründə”, xüsusən də, üç yaşından səkkiz yaşına kimi, diqqətlə izləməyi, uşağın çəkisinin az və ya həddən çox olmasına yol verməməyi məsləhət görürlər. Uşaqların boyuna irsi amillərlə yanaşı iqlim, qidalanma, ətraf mühit və xüsusən də günəş şüaları da təsir göstərir.

Nəzərə almaq lazımdır ki, yaşın boy göstəriciləri mütləq deyildir. Müxtəlif ölkələrdə uşaqlar müxtəlif cür böyüyürlər: bir ölkədə hündür sayılan boy, başqa bir ölkədə normal hesab edilə bilər. Aşağıdakı cədvəldə (cədvəl 1) üç ölkənin orta statistik göstəriciləri verilmişdir. Seçmələrə 3 yaşından 8 yaşına kimi həm qızlar, həm də oğlanlar daxil edilmişdir; boy santimetrlə, çəki kiloqramlarla verilmişdir.

Cədvəl 1

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **yaş** | **Ölkə A** | | | | **Ölkə B** | | | | **Ölkə C** | | | |
| **Boy** | | **Cəki** | | **Boy** | | **Cəki** | | **Boy** | | **Cəki** | |
| qız | oğlan | qız | oğlan | qız | oğlan | qız | oğlan | qız | oğlan | qız | oğlan |
| 3 | 89,7 | 93,2 | 13,0 | 14,5 | 85,4 | 86,4 | 12,4 | 12,5 | 92,0 | 93,0 | 14,0 | 14,0 |
| 4 | 96,8 | 95,0 | 15,3 | 15,7 | 91,5 | 92,7 | 13,9 | 14,0 | 98,0 | 99.0 | 16.0 | 16.0 |
| 5 | 99,5 | 103,0 | 16,4 | 16,5 | 97,4 | 98,7 | 15.3 | 15,9 | 103,0 | 104,0 | 17,5 | 17,5 |
| 6 | 106,7 | 106,6 | 18,2 | 18,2 | 103,1 | 104,6 | 16,7 | 17.8 | 107.0 | 109,0 | 19,0 | 19,0 |
| 7 | 110,2 | 111,2 | 19,2 | 20,2 | 108,7 | 110,4 | 17,8 | 19,7 | 113.0 | 115.0 | 22,0 | 22,0 |
| 8 | 113,2 | 113,8 | 21,0 | 21,0 | 114,2 | 116,2 | 19,0 | 21,6 | 118,0 | 120,0 | 24,0 | 24.0 |

***Görmənin gigiyenası***

Görmə insanların əmək fəaliyyətinin bütün növlərində böyük rol oynayır və biliklərin əldə edilməsində onun əhəmiyyəti olduqca böyükdür. Əgər uşaqlıqda onun funksional fəaliyyəti kifayət qədər qulluğun olmaması və ya gigiyena səbəbindən zəifləyirsə, biliklərin əldə edilməsi və qabiliyyətlərin inkişaf etdirilməsi xeyli çətinləşəcəkdir. Göz qiymətli daş kimidir və onu hər zaman qorumaq lazımdır. Təəssüflər olsun ki, görmənin pozulması uşaq xəstəlikləri içərisində ən çox təsadüf olunandır.

Bu kitab valideynlər üçün nəzərdə tutulduğuna görə biz yalnız ailə tərbiyəsinə aid məsələlər üzərində dayanacağıq. Görmənin pozulmasının qarşısını almaqdan ötrü valideynlərdən bir sıra gigiyena qaydalarını gözləmək tələb olunur.

1.Uşaqlar zəif işıqlandırılmış şəraitdə oxuyub-yazmamalıdırlar. Nəzarət edilməlidir ki, dəftər, kitab, məşğuliyyət yeri yaxşı işıqlandırılmış olsun.

2.İşıq mənbəyi məşğuliyyət zamanı həmişə solda olmalıdır.

3.Kitab oxuyarkən, onun gözdən məsafəsi 30-35 sm-dən az olmamalıdır.

4. Görmə qabiliyyətinə mütaliə zamanı düzgün olmayan poza, xüsusən də uzanan vəziyyətdə oxumaq düzəldilməsi mümkün olmayan ziyan vurur. Məşğuliyyət zamanı uşağın qamətini düz saxlamasından ötrü, masa və stul onun boyuna uyğun olaraq seçilməlidir. Qamətin pozulması onurğanın əyilməsinə, düzgün olmayan tənəffüs, qan dövranı və həzmetməyə, tez yorulma və görmənin zəifləməsinə gətirib çıxarır.

5.Hərəkət edən nəqliyyatda da oxumaq olmaz, çünki daimi təkanlardan gözlə kitab arasında məsafə bütün vaxtı dəyişdiyindən göz əzələsi zəifləyir və görmənin pozulması başlayır.

6.Əgər uşaq kitabı yaxın məsafədə tutur və mətnə gərgin halda baxır, bir qədər uzaqda yerləşmiş əşyaları seçə bilmirsə, onun görmə qabiliyyəti okulist həkimdə yoxladılmalıdır.

***Yaddaş***

Yaddaş – insan şüurunun çox qəribə xassəsidir. Yadda saxlamaq qabiliyyəti bizim həyatımıza böyük təsir göstərir. Allahın bizə verdiyi bu qabiliyyət bütün əqli prosesləri idarə edir və onları istiqamətləndirir: əgər bizdə fikirləri yadda saxlamaq qabiliyyəti olmasaydı, əqli iş faydasız olardı, keçmişlə rabitəmiz itərdi, bizim idrakımızın məqsədi indiki andan kənara çıxa bilməzdi.

Hər bir insan yaddaşla təmin olunmuşdur. Yaddaşın səviyyəsi başqa psixiki proseslər və qabiliyyətlərdən fərqli olaraq insanın fərdi xüsusiyyətlərindən asılı olub, yüksək, orta və ya zəif göstəricilərə malik ola bilər. Əgər tərbiyəçilər uşaqlarda yaddaşı formalaşdırmaq və inkişaf etdirməyin qaydasını bilirsə, yükləmələrdə mötədilliyi gözləyirsə, uşaq çox şeyi yadda saxlayacaq və öyrənəcəkdir. Əgər onların yanaşması düşüncəsiz və səthidirsə, bunun nəticəsi psixi proseslərin pozulması və yaddaşda qüsurun yaranması olacaqdır. İnsan – qabiliyyətlər quyusudur, onun yaddaşı isə keçmişə açılmış qapılardır. Lakin bu bolluqdan daha yaxşı istifadə etməkdən ötrü ona şüur, zəka və bunlarla yanaşı təcrübə də lazımdır.

Məktəbəqədər yaşda olan uşaqlarda mexaniki yaddaş üstünlük təşkil edir. Uşaq gördüyü və eşitdiyi hər bir şeyi yaddında saxlayır, şerləri asanlıqla əzbərləyir. Lakin valideynlər Allahın bəxş etdiyi bu qabiliyyəti istismar etməyə meyillidirlər. Onlar müxtəlif səbəblərdən öz uşaqlarının yaddaşını yükləyirlər və görünür, yaddaşı inkişaf etdirməyin məharət olduğunu dərk etmirlər və elə bir an gələr ki, “at yorulur, yolun yarısına kimi gəlmiş atsürən çıxılmaz vəziyyətə düşür”.Ona görə də böyüklər uşaqlarda yaddaşın inkişaf etdirilməsində özlərinin əhəmiyyətli rolunu dərk etməlidirlər. Uşaqların üzərində ardıcıl müşahidələr aparmalı, onların inkişaf, o cümlədən yaddaşlarının formalaşma xüsusiyyətlərini öyrənməlidirlər. Deyilənləri nəzərə alaraq aşağıdakılara diqqət yetirməyinizi tövsiyə edirik:

1.Bəzi uşaqlar yadda saxlama ilə bağlı çətinlik çəkirlər. Onlar informasiyanı pis dərk edir və pis yadda saxlayır, assosiasiya yarada bilmirlər. Digərləri isə əksinə aldıqları informasiyanı tez və uzun müddət yadda saxlayırlar. Buna görə də biz yaddaşı yaxşı və yaddaşı pis olan uşaqdan eyni uğuru gözləyə bilmərik. Valideynlər yükləmənin dərəcəsini müəyyən etməkdən ötrü uşaqlarının yadda saxlama qabiliyyətinin imkanını bilməlidirlər. Bəzi valideynlər bunu nəzərə almır, uşaqlarının zehni imkanları haqqında düşünmür, ürək sındıran müqayisələr aparmaqla onları dostlarının və həmyaşıdlarının yanında pərt edirlər.

2. Əsəbi, həzm sistemi xəstəliklərindən və ya daxili sekresiya vəzlərinin pozulmasından əziyyət çəkən, fiziki cəhətdən zəif uşaqların yaddaşı, adətən, zəif olur. Bu cür uşaqları daim “tələsdirmək” əvəzinə, valideynlər onların fiziki qüsurlarına səbir və şəfqətlə yanaşmağı öyrənməli, müalicə yollarını axtarmalıdırlar, belə ki, səbəbi aradan götürməklə yanaşı, onun nəticələri ilə də daim mübarizə aparmaq lazım gələcəkdir.

3. Yaddaşının yaxşı və ya pisliyindən asılı olmayaraq uşağın yüklənməsi ziyanlıdır. Şeir və ya mətnlərin əzbərlənməsi o zaman faydalı ola bilər ki, onlardan gündəlik həyatda istifadə olunsun və ya onlar hafizənin məşq etdirilməsindən ötrü lazımdır. Uşaqların heç vaxt praktikada istifadə etməyəcəkləri, nəticə etibarilə tezliklə unudacaqları, anlamadıqları şeyləri əzbərləməyə məcbur etmək, bu yalnız əbəs yerə gərginlik və narahatçılıq yaratmaqdan başqa bir şey deyildir. Valideynlər yaddaşlarını möhkəmləndirməkdə uşaqlarına yardımçı olmalıdırlar. Lakin bu məsələdə də onlar mötədilliyi gözləməlidirlər.

***Yorğunluq və pis yuxu***

Uşaqlarda zehni əməyin səmərəli təşkili, həddindən artıq yorulma və onun mənfi təsirlərinin nəticələrinin uzun müddət qarşısının alınması problemi alimlərin diqqətini özünə cəlb

etmişdir; pedaqoqlar və uşaq psixoloqları metodika əsasında birgə elmi tədqiqatlar aparmışlar. Biz bu tədqiqatların bəzi nəticələrini sizə çatdırırıq:

1. Yorğunluğun iki növü vardır: a) müvəqqəti və yüngül yorğunluq; b) uzunsürən və dərin yorğunluq. *Müvəqqəti və yüngül yorğunluq* sərf olunmuş enerjinin yerini dolduran kiçik istirahət vasitəsilə aradan götürülür. Səbəbi zehni və fiziki tükənmə olan *uzunsürən və dərin yorğunluq* nəinki uzun müddətli istirahət və qüvvənin bərpasından ötrü relaksasiya, həmçinin ciddi tibbi müalicə tələb edir.

2. Yorğunluğun səbəbləri müxtəlif olub, bir çox amillərdən, təcrübə, yaş, maraq, yerinə yetirilən işin xarakterindən və s. asılıdır. Belə ki, məsələn, uşaqlar affektın təsirinə müxtəlif reaksiyalar göstərir, zehni və fiziki fəaliyyətlərdən müxtəlif dərəcədə yorulurlar. Fiziki xüsusiyyətlər (çəki, boy, əzələ sisteminin inkişafı), əqli qabiliyyətlər və vərdişlər həmçinin yorğunluğun dərəcəsinə böyük təsir göstərir. Əgər uşaq işə həvəslə, sevinclə girişirsə, iş prosesi və bu zaman əldə etdiyi uğur ona zövq verirsə, yorğunluq özünü onda az göstərəcəkdir. İşə həvəs göstərməyən və ona laqeyd yanaşan uşaq isə əksinə tez yorulur.

3. Yorğunluq o deməkdir ki, insan itirdiyi enerjini yuxu və istirahətdən başqa heç bir şeylə doldura bilmir. Lakin zehni və fiziki yorğunluğun bir sıra növlərində qüvvənin bərpa olunmasının başqa qaydaları daha faydalıdır. Məsələn, zəifləmiş, xəstəlikdən təzə qalxmış, sinir sisteminin zəif tipinə mənsub nevrastanik uşaqlar üçün dərin yorğunluq, daim fiziki və psixi narahatçılıq hissinin olması və iş qabiliyyətinin aşağı səviyyəsi səciyyəvidir. Bu halda uşaq müalicə kursu keçməli və onun inkişafı üçün münasib şərait yaradılmalıdır.

4. Psixoloqların nəzərincə, həqiqi yorğunluğun mahiyyəti ondan ibarətdir ki, iş prosesində insan orqanizmində enerji azalır və əvəzində ziyanlı maddələrin toplanması baş verir.

5. Fiziki iş qurtaranda bədənin orqanları (o cümlədən sinir sisteminin mərkəzi hissəsi olan beyin) yorğunluq hiss edir. Bu səbəbdən, güman etmirəm ki, gimnastika, qılıncoynatma, üzmək, alpinizm və idmanın başqa növləri ilə məşğul olmaq

– zehni yorğunluğu götürməkdən ötrü ən yaxşı üsuldur. Çünki idmanla məşğul olarkən də zehni əməkdə olduğu kimi yorğunluq yaranır. Hər ikisində mexanizm demək olar ki, eynidir. Yalnız hərtərəfli istirahət və dərin yuxudan başqa heç nə yorğunluğu götürmək gücündə deyildir. Hətta biz gün ərzində işləməsək də, axşamın düşməsi ilə yuxuya ehtiyac duyduğumuzu hiss edirik. XIX əsrin tanınmış alman pedaqoqu, eksperimental pedaqogikanın yaradıcılarından biri Ernest Meyman hesab edirdi ki, hədsiz fiziki iş də zehni əmək kimi uşağın beynini yorur və taqətdən salır. Sonrakı tədqiqatlar göstərdi ki, riyazi məşğələlər nəticəsində yaranmış yorğunluq əzələnin gərginliyi nəticəsində yaranmış yorğunluqla demək olar ki, eynidir.

6. Kiçik yaşlı uşaqlar həm zehni, həm də fiziki işdən tez yorulurlar. Həddindən artıq yorulma əlamətlərindən biri yuxunun pozulmasıdır. Uşaq tez yuxuya gedir, lakin sonra qəfil oyanır və bütün gecəni yatmır və ya əksinə çətinliklə yuxuya gedir.

7. Həddindən artıq yorulmanın uşaqlarda müxtəlif fəsadları ola bilər: diqqətin zəifləməsi, fikri dağınıqlıq, hərəkət koordinasiyasının pisləşməsi və s. Həddindən artıq yorulmuş uşaqlar tez həyəcana gələn, tez acıqlanan və ya süst, ağlağan, psixi cəhətdən tez təsirlənən olurlar. Dərs zamanı öz fikirlərini aydın ifadə edə bilmir, onların müvəffəqiyyət dərəcəsi və yaradıcı qabiliyyətləri aşağı düşür. Həddindən artıq yorulma və həyəcan ürək-damar pozuntuları, baş ağrıları, qan təzyiqinin dəyişməsi və həmçinin yuxusuzluqla müşayiət olunur.

Gigiyena mütəxəssislərinin, psixoloqların və pedaqoqların tədqiqatları məktəblilərin yorğunluq səviyyəsinin qiymətləndirilməsinin elmi prinsiplərini və onların iş qabiliyyətinin dinamikasını müəyyən etməyə imkan vermişdir. Bu tədqiqatlar nəticəsində orqanizmin ritmik fəaliyyətini nəzərə

almaqla uşaqların zehni və fiziki fəaliyyətinin gigiyenasının və səmərəli təşkilinin proqramı hazırlanmışdır. Alimlərin hazırladığı tövsiyələrə uyğun hərəkət etməklə valideynlər uşağın iş qabiliyyətini saxlaya və yorulmasının qarşısını ala bilərlər.

1. Məktəb məşğələlərindən evə qayıdan uşaqlar özlərini yorğun hiss edirlər. Zehni əmək və fiziki fəallıq (səhərdən günortaya kimi) uşaqların qabiliyyətlərini aşağı salır. Onlar rahatlanmalıdırlar. Uşaqların bir neçə dəqiqə hərəkətsiz uzanması və ya qısa müddətli gəzintiyə çıxması daha yaxşı olardı.

2. Dərslər zamanı müntəzəm fasilələr yorğunluğu götürür. Uşaqlar bunu yadda saxlamalıdırlar və evdə dərsləri hazırlayarkən hər 30-45 dəqiqədən bir 15 dəqiqəlik fasilə edilməlidir.

3. İtirilmiş enerjinin bərpasından ötrü hamı üçün (xüsusən də uşaqlar üçün) ən yaxşı metod – kifayət qədər dərin yuxudur. Valideynlər Allahın verdiyi bu istirahət imkanından faydalanmalı və uşağın yuxusunu kəsməməyə çalışmalıdırlar. Valideynlər axşam qonaqlıqlarından imtina etməlidirlər. Uşağın gecə yarıya kimi qonaqlıqda oturması – onu tam dəyərli istirahət hüququndan məhrum etmək deməkdir.

Bəzən analar uşaqların pis yatmasından şikayətlənirlər. Artıq deyildiyi kimi, yuxusuzluğun səbəbi həddən artıq zehni yorğunluq və əsəbilikdir. Bu halda nə məsləhət vermək olar?

1. Uşaq həmişə eyni vaxtda yatmaq üçün yerinə girməlidir. O, ya sağ yanı, ya da arxası üstə yatmalıdır.

2. Yatmaq ərəfəsində uşaq ağır yeməklər yeməməlidir. Belə ki, onlar həm çətin həzm olunur, həm də xoşagəlməz yuxugörmələrə səbəb olur. Həm də şam yeməyindən dərhal sonra da yatağa girmək olmaz. Ağzına kimi dolmuş mədə diafraqmaya təzyiq göstərir, tənəffüsü çətinləşdirir, nəticədə uşaq narahat yatır.

3. Uşağın psixikasına qıcıqlandırıcı təsir göstərən kofe, çay və digər stimulyatorlardan çəkinmək lazımdır.

4. Hər gün yatmazdan əvvəl uşağın otağının havası dəyişdirilməli və oradakı tozlar silinməlidir.

Qüvvəsini bərpa etməkdən ötrü uşaq neçə saat yatmalıdır? Müxtəlif yaş qruplarından olan uşaqlarda yuxunun müddəti müxtəlifdir. Bütövlükdə sağlam uşaq zəif və ya əsəbi uşaqla müqayisədə az yata bilər. Cədvəl 2-də müxtəlif yaşda olan uşaqlar üçün yuxu norması verilmişdir.

Cədvəl 2

|  |  |
| --- | --- |
| **Yaş** | **Saatların miqdarı** |
| Südəmər uşaqlar | 16 |
| 4 yaşına kimi | 13 |
| 4-7 | 12 |
| 8-12 | 10 |
| 12-15 | 8-9 |

***Axşam qonaqlığı***

Axşam qonaqlıqları praktikası cəmiyyətin bütün təbəqələri üçün ənənəyə çevrilmişdir. Əgər yalnız böyüklər axşamlar öz sərbəst vaxtlarını evdən kənarda keçirsəydilər, uşaqların tərbiyəsinə həsr olunmuş bu kitabda biz bu məsələyə toxunmazdıq. Valideynlər bu cür qonaqlıqlara uşaqlarını da özləri ilə apardıqlarına görə asudə vaxtın bu cür formasının mənfi təsiri haqqında bir neçə kəlmə danışmağa dəyər.

1. Məktəbə gedən uşaqlar vaxtında yatmalıdırlar. Onlar 8 saat normal yatmalıdırlar ki, oyandıqdan sonra özlərini yorğun

və süst hiss etməsinlər. Gecə yarıya kimi oyaq qalmaq uşaqların yuxusuna çox pis təsir göstərir. Əgər uşaqlar hər hansı səbəbdən, məsələn, axşam qonaqlığına görə yaxşı yata bilməyiblərsə, səhər duranda özlərini zəif hiss edəcəklər, çünki gün ərzində itirdikləri enerjini bərpa etmək onlara müyəssər olmamışdır və üstəlik onlar məktəbdəki dərslərdə də diqqətli olmayacaqlar. Yuxu – istirahətdir. Xroniki olaraq doyunca yatmamaq son nəticədə müxtəlif növ nasazlıq hallarına gətirib çıxara bilər.

2. Bir yerə yığılan böyüklər, çox vaxt siqaret çəkir, havanı siqaret tüstüsü ilə çirkləndirirlər. Məktəbdə yorulmuş uşaqlar boğanaq otaqda vaxt keçirməli olurlar. Uşaqda baş ağrısı başlayır, əsəbilik yaranır və yuxusu qaçır. Hətta yatıb durandan sonra belə o özünü yorğun və əsəbi hiss edir. Bu cür ayıq qalmalar onun sağlamlığına mənfi təsir göstərir. Üzün solğun rəngi, hədsiz əsəbilik və daim mədə pozulmaları – bütün bunlar böyüklərin düşüncəsiz və düzgün olmayan davranışının nəticəsidir.

3.Qonaqlıqda nəzarətsiz qalmış uşaqlar masa üstünə qoyulmuş qidaların – fındıq, biskivit, tort, konfetlər və s. dadına baxmaqdan çətin ki, özlərini saxlayalar. Şirniyyatın bu cür bolluğu onların axşam yeməyini yeyib və ya yeməməsindən asılı olmayaraq mədələrinə ağırlıq gətirəcəkdir. Həzm prosesinin pozulmasının fiziki və zehni qabiliyyətlərə mənfi təsirinin yəqin ki, sübuta ehtiyacı yoxdur.

4. Böyüklərin bu cür qonaqlıqlarda öz gündəlik həyatlarından, çox vaxt şəxsi və ya intim anlarla bağlı hadisələr danışmaq vərdişləri vardır. Uşaqlar, bu söhbətlərin qeyri-ixtiyarı şahidləri, bu müzakirələrə cəlb olunurlar. Bu zaman böyüklər arasında pedaqoji savadı olan adam olsaydı, o, övladlarını öz əlləri ilə ləyaqətsizlik yoluna itələyən valideynlərin bu cür məsuliyyətsizliyindən dəhşətə gələrdi. Əgər böyüklər söhbət zamanı ədəbsiz zarafatlara da yol verirlərsə, valideynlərin ədəbsizliyinin uşaq əxlaqını kökündən necə kəsdiyini də görmək olardı. Sonralar, uşaq qəlblərinin torpağında əkilmiş toxumlar cücərəcək, böyüyəcək və çox güman ki, acı meyvələr yetirəcəkdir.

***Əsəbi uşaqlar***

Əksər atalar və analar düşünürlər ki, uşaqlarda hər şeydən qıcıqlanma və əsəbləşmə valideynlərdən uşaqlara irsən keçən anadan gəlmə xüsusiyyətdir. Bu baxışın bir qədər əsası olsa da, əksər hallarda bu cür yanaşma səhvdir. Çox vaxt nevroz əlamətləri ilə seçilən valideynlər dünyaya tamamilə sağlam övladlar gətirirlər; lakin sonralar bu sağlam, sakit və təmkinli uşaqlar ailə konfliktlərinin, ailələrindəki disharmoniyanın, valideynlərinin gündəlik emosional vəziyyətlərinin təsiri altında əsəbi və hər şeydən özündən çıxan olurlar.

Əsəbi uşaqlar tez qıcıqlanandırlar və onları özlərindən çıxarmaqdan ötrü elə böyük səy tələb olunmur. Bu cür uşaqlar gecə ərzində bir neçə dəfə yuxudan oyanır, qışqırır və ağlamağa başlayırlar, sanki nədənsə qorxurlar. Bu zaman onları sakitləşdirmək olduqca çətin olur. Dostları ilə oyun zamanı hər kiçik şeydən ötrü tez-tez əsəbləşir, dalaşır və belə təsəvvür yaranır ki, onların əlləri, ayaqları və hətta dilləri belə dayanmadan hərəkətdədir. Bir işi qurtarmamış başqasından yapışır, yorğunluq üstün gələndə hövsələdən çıxırlar.

Əsəbi uşaqların istedadlı, ağıllı və qabiliyyətli olması nadir hadisə deyildir. Lakin problem ondan ibarətdir ki, həddindən artıq hərəkətlilik, emosional özündən çıxmalar onlara öz enerjilərini lazımi məcraya yönəltməyə imkan vermir.

Bu tip davranışın səbəbi nədir? Nevrotik reaksiyalar əksər hallarda anadan gəlmə deyildir, onlar sosial amillərin təsiri altında yaranırlar və ilk növbədə tərbiyə şəraitindən asılı olur. Əgər ailədə uzun əlverişsiz şərait hökm sürürsə, valideynlər yola getmir və uşağın yanında höcətləşirlərsə, bu konfliktli vəziyyət onun psixikasını zədələyir, nevrozun yaranmasına gətirib çıxarır.

Əsəbi uşaqlar partlayıcı qaytağına bənzəyirlər.Valideynlərin kobud davranışını isə bu qaytağa od vuran kibritə bənzətmək olar. Süngər suyu özünə çəkdiyi kimi, uşaqlar da gördükləri və eşitdikləri hər bir şeyi özlərinə çəkirlər. Ona görə də soyuqluq

və kobud davranış onların əsəb sistemini sarsıdır. Əgər başları mübahisəyə qarışmış ata və ana öz zavallı uşaqlarına bir an dayanıb nəzər sala bilsəydilər, onun solğun və pərişan olduğunu görər və onun daxili gərginliyinin dərəcəsini qiymətləndirərdilər. Ailə qalmaqalları uşaqların sinir sistemində öz güclü təsirini qoyur.

Aşağıda biz uşaqlarda əsəb pozulmalarının qarşısını almaqdan ötrü bəzi tövsiyələrimizi veririk:

1. Valideynlər, dostlar və qohumlar arasında baş verə biləcək xoşagəlməz münaqişələrdə uşaqların iştirakına yol verilməməlidir.

2. Valideynlərin uşaqlarla bir otaqda yatması məsləhət görülmür, çünki bu onların sağlamlığı üçün zərərlidir. İmkan olan halda uşaqların yataq otağı valideynlərinkindan ayrı olmalıdır. Bunun vacibliyi hamıya məlumdur və əlavə izahata ehtiyac yoxdur.

3. Biz uşağı ətrafında gördüyü və eşitdiyi hər bir şeyi özünə çəkən süngərə bənzətdik, lakin bu analogiya o zaman yararsız hesab olunur ki, uşaq böyüklərin etdiyi və danışdığı hər şeyi təkrarlamağa həddən artıq səy göstərir. Uşaqların daim ünsiyyətdə olduğu adamlar tez-tez dalaşır və ya mübahisə edirlərsə, onları təkrarlamağa çalışan anadan möhkəm və sağlam doğulmuş uşaq özünü əsəb pozğunluğu həddinə çatdıra bilər. Bu cür qeyri-normal hallar tədricən möhkəmlənəcək və onun şəxsiyyətinin inkişafını eybəcərləşdirəcəkdir.

Uşaqlarda bu zərərli vərdişin formalaşmasının qarşısını almaqdan ötrü atalar, analar və başqa böyüklər öz hərəkətlərinə nəzarət etməli və özlərini hiddətdən saxlamalıdırlar.

4. Hədsiz ciddiyət və təzyiqlə öz valideynlik nüfuzunu təsdiq etmək arzusu, saysız göstərişlər və qaydalar, hər xırda məsələdən ötrü cəzalandırma və avtoritar tərbiyənin buna bənzər digər təzahürləri uşağın psixikasını zədələyir. Fiziki cəzalar onun fiziki və zehni inkişafına mənfi təsir gəstərir. Psixoloqlar hesab edirlər ki, uşaqlarla qəddar davranış onlarda psixiki və sinir sistemi

pozulmalarının səbəbi olmaqla yanaşı, onların mənəviyyatına da mənfi təsir göstərir. Bu fiziki cəzadan imtina etməkdən ötrü daha bir ciddi arqumentdir.

5. Bəzi valideynlər özlərini uşaqlarla hövsələsiz aparır, məntiqsiz hərəkətlərə yol verirlər. Onlar asanlıqla bir ifratçılıqdan digərinə, hədsiz ciddilikdən yersiz əzizləməyə və ya əksinə keçirlər; əvvəlcə cəzalandırılan uşağın qışqırığı və fəryadı evdən kənara yayılır, bir neçə dəqiqə sonra qəzəb məhəbbətlə əvəz olunur və sözəbaxmaz uşağın üzərinə o qədər öpüş və əzizləmələr tökülür ki, valideynin cəzası ona qeyri-real görünür. Tərbiyəyə bu cür yanaşma uşaqları qərarsız edir və onlar valideynlərinin onların davranışına necə, məhəbbət və mehribanlıqla, və yaxud əksinə qəzəb və əsəbliklə cavab verəcəyini bilmirlər.Ona görə də valideynlər istifadə etdikləri metodları diqqətlə yoxlamalıdırlar ki, onların aydın və sağlam prinsiplər üzərində qurulduğuna əmin olsunlar.

6. Əsəbi uşaqların yaxşı düşünülmüş və ehtiyatlı münasibətə xüsusi ehtiyacı vardır. Onların həyatı əlverişli ailə şəraitində keçməlidir. Bu zaman uşağın vəziyyəti ilə bağlı səlahiyyətli həkimlə məsləhətləşməli və onun rahatlığı və sakitliyi təmin edilməlidir.

7. Uşaqlar üçün yuxunun əhəmiyyətini qiymətləndirmək çətindir. Əsəbi uşaqlar gündəlik fəaliyyətlərində öz yaşıdları ilə müqayisədə daha çox enerji sərf edirlər. Bu enerjini doldurmağın ən yaxşı yolu rahatlanma və sakit yuxudur. Balaca uşaqların daha uzun yuxuya ehtiyacı vardır. Lakin beş və ya altı yaşına qədər olan uşaqlara gecə yuxusu ilə yanaşı gündüz saatlarında yatmaq üçün bir saat yarımdan iki saata kimi vaxt ayrılmalıdır. Yuxarı yaşlardan olan əsəbi uşaqlara gündüz saatlarında bir saatdan az olmamaq şərti ilə yuxulamaq da vacibdir. Uşaqlar bu saatlarda hətta yuxuya gedə bilməsələr də, rahatlanma onlara əsəb gərginliyinin dərəcəsini aşağı salmağa imkan verəcəkdir. Bütün uşaqlar axşam müəyyən edilmiş vaxtda yatağa girməlidirlər, əsəbi uşaqlara ələlxüsus gündəlik qaydaları pozmaq və gecə yarısına kimi oturmağa icazə verilməməlidir.

***İrsiyyət***

İrsiyyət və onun insan tərbiyəsinə təsiri həmişə mürəkkəb və dolaşıq problem olmuşdur. Bunu bir sıra nəşrlərdən də görmək mümkündür. Kitablarda müəlliflər bu və ya digər əlamətlərin irsən verilməsinin səbəb və qanunauyğunluqları haqqında bir-birinə əks nöqteyi-nəzərlər söyləyirlər. Bu qısa başlıqda nə Çarlz Darvin, Huqo Devriye, Herbetr Spenser, Hans Fişer kimi mütəfəkkirlərin nəzəriyyələrini şərh etmək, nə də irsiyyət haqda Mendel təliminin qanunlarından danışmaq mümkündür. Bununla belə valideynlər irsiyyətin tərbiyəyə təsiri ilə yaxından tanış olmalı, uşaqlar qarşısında məsuliyyətlərinin dərəcəsini yaxşı anlamalı və aşkarda olanı inkar etməməlidirlər.

1. Valideynlərin fiziki və əqli pozulmaları, həmçinin ananın hamiləlik dövründə keçirdiyi qıcolmalar dölün ana bətnində inkişafına mənfi təsir göstərir.

2. Həyəcan, qəzəb, qorxu və təlaş halında insan qanının tərkibi dəyişir. Ananın qanı dölün qıdalandığı yeganə mənbədir. Bu o deməkdir ki, ana olmağa hazırlaşan qadının sakit və tarazlaşdırılmış həyatı gələcək uşağın fizki və əqli qabiliyyətlərinin inkişafına müsbət təsir göstərir. Tədqiqatlar nəticəsində müəyyən olunmuşdur ki, dölün inkişafına təkcə rejim və qida rasionu deyil, ananın üstünlük verdiyi istirahət tipinin də təsiri vardır.

Toksiki maddələrlə zəhərlənmə və alkoqollu içkilərə aludəçilik, şübhəsiz ki, nəslin sağlamlığına mənfi təsir göstərir. Valideynləri daim alkoqollu içkilər qəbul edən uşaqlar antisosial davranışlara meyillidirlər və onların mərkəzi sinir sistemində ciddi pozuntular yaranır ki, bu da əqli inkişafın ləngiməsinə gətirib çıxarır.

4. Qan qohumluğu olan valideynlərin dünyaya gətirdiyi uşaqlarda çox vaxt fiziki və əqli qüsurlar müşahidə edilir.

5. Valideynlərin xarakterində üstünlük təşkil edən sabit cəhətlər, onların xüsusiyyətləri uşaqlara keçir; bu, o demək deyil ki, onlar dərhal üzə çıxırlar. Onlar tədricən, həyatın müxtəlif mərhələlərində, xüsusən də yetkinlik yaşlarında özünü göstərməyə başlayırlar. Əqli və fiziki pozulmalar da həmçinin uşaqlıq dövrü ərzində gizli halda qalır və yalnız sonrakı yaş dövrlərində özünü göstərir.

6. Əgər uşaqlar hətta valideynlərinin həmin istedad və qabiliyyətlərini göstərə bilməsələr də, fərqi yoxdur, onlar ümumi qanunauyğunluğa tabedirlər. Tanınmış alim və ya ixtiraçının övladı, həmin sahənin adamı olmasa da, məsələn, yazıçı, dövlət xadimi və ya iş adamı ola bilər.

Beləliklə, valideynlərin həm yaxşı, həm də pis keyfiyyətləri, məziyyətləri və qüsurları uşaqların tərbiyəsinə böyük təsir göstərir. Ona görə də valideynlər öz hərəkət və davranışlarına daim diqqət yetirməlidirlər. Onlar çox şeyin onların özlərindən asılı olmasına şübhə etməməlidirlər və onlar istəsələr uşaqlarını ya xoşbəxt və sağlam edər, ya da onları kədər və alçalmaya məhkum edə bilərlər.

Jan Jak Russonun “Emil və ya tərbiyə haqqında” kitabında deyilir:

Allah hər şeyi yaxşı yaratmışdır, İnsan əlində hər şey korlanır.

Bu sözlərdə həqiqət vardır, çünki insan xeyirxah məxluq kimi yaradılmışdır və mühakimə etmək, yaxşını pisdən ayırmaq qabiliyyəti ona əzəldən xasdır. Bəsirət nuru onun nəzərlərini ona görə işıqlandırır ki, o öz mahiyyətini saxlamaqla həqiqi tərbiyəçilərin öyüd-nəsihətlərinə biganə yanaşmasın, xeyirlə şəri bir-birindən ayıra bilsin. Allahın verdiyi sağlam düşüncəni və əqli itirməsə, o, rəzalət, tərslik və yalandan canını qurtaracaqdır. Yox, əgər o Allahın bu bəxşişlərinə etinasızlıq göstərərsə, möminlik yolundan kənara çıxıb, hissi həzzlərin arxasınca gedərsə, onda, şübhəsiz ki, həm özünün, həm də uşaqlarının xoşbəxtliyinin dayaqlarını uçurmuş olacaq, onların ehtiramını itirəcəkdir. Öz valideynlərinin qüsurlarını mənimsəmiş uşaqlara təlim-tərbiyə vermək hətta ən təcrübəli pedaqoq üçün belə mümkünsüz bir işdir.

Zamanı geriyə döndərmək bizim imkanımız xaricindədir və biz əcdadlarımızın buraxdıqları səhvləri düzəltmək qüdrətində deyilik. Lakin biz bugünki və gələcək problemləri həll edə, gələcək nəsli fiziki cəhətdən sağlam və ruhani cəhətdən kamil tərbiyə edə bilərik.

Gəlin tanınmış pedaqoqların məsləhət və təcrübəsinə qulaq asaq və onlar tərəfindən insanın təlim-tərbiyəsi ilə bağlı elmin hər tərəfli öyrənilməsi nəticəsində əldə edilmiş biliklərə diqqət yetirək.

1. Cinsi yetişkənlik dövrünə çatmış oğlanlar və qızlar, dərk etməlidirlər ki, onlar gələcəyin valideynləri, öz uşaqlarının tərbiyəçiləridirlər. Ona görə də onlar hər bir şeydə mötədilliyi gözləməli, özlərini mütərəqqi və yaradıcı düşünən insanlar kimi aparmağa çalışmalıdırlar. Onlar pak və xeyirxah əməllər və bəyənilmiş əxlaq yolundan kənara çıxmamalıdırlar. Hər zaman xatırlamalıdırlar ki, onların borcu – cəmiyyətə aydın düşüncəli və sağlam bədənli nəsil verməkdir. Bundan bir qədər sapma, şübhəsiz ki, onların övladları üçün acınacaqlı nəticələrə gətirib çıxaracaqdır.

2. Gələcək valideynlərin tərbiyəsinə erkən yaşlarından başlanılmalıdır. Gənclər nikaha girməyə hazırlaşanda, onlar bilməlidirlər ki, nikahın əsas məqsədlərindən biri – nəslin artırılmasıdır. Bu səbəbdən də, öz düşüncələrini bu məcraya yönəltməklə, onlar əqillərini və bədənlərini möhkəmlətməli, öz həyatlarını elə qurmalıdırlar ki, bu məqsədə itkisiz və acı səhvsiz çatsınlar. Ailədə dəyərli qonaq peyda olanda isə o mehribanlıqla qarşılanmalı və ona qulluq edilməli, o, bütün qəlblə sevilməli, hər cür təhlükədən qorunmalıdır.

3. Ərlər hamilə arvadlarına hər tərəfli qayğı göstərməli, onlara həkimlərin məsləhət və tövsiyələrinə uyğun olaraq rahatlıq üçün əlverişli şərait yaratmalıdırlar. Hamilə qadınlara düzgün qidalanmaya daha çox diqqət yetirmək, özündə müsbət emosiyalar yaratmağa səy göstərmək, daxilən sakit olmaq, mütəxəssislərin məsləhətlərinə qulaq asmaq tövsiyə olunur.

4. Valideynlər alkoqollu içkilərdən və siqaretdən çəkinməlidirlər, çünki bu vərdişlər həm onların özlərinə, həm də gələcək övladlarının sağlamlığına mənfi təsir göstərir.

5. Yaxın qohumlar arasında nikah yolverilməzdir, çünki bu cür nikahlardan əsəb sistemi pozulmuş və digər qüsurları olan uşaqlar dünyaya gəlir.

Əgər valideynlər cidd-cəhdlə bu tövsiyələrə əməl etsələr, onlar uşaqlarının təlim-tərbiyəsi prosesini xeyli yüngülləşdirə bilərlər. Uşaqlar isə qısa müddət ərzində tədqirəlayiq keyfiyyətlər əldə edər, özlərini lazımi qaydada aparmağı öyrənərlər.

**VI FƏSİL UŞAQLAR VƏ AZADLIQ**

*Məlumdur ki, heyvanlar – azadlığın mücəssiməsi və onun rəmzidir. İnsan məhdudiyyətlərə tabe olmalıdır ki, öz cahilliyindən mühafizə olunsun və özünü mənəvi hərcmərcliyin ağırlığından qorusun... İnsanın həqiqi azadlığı Allahın qanunlarına onları dərk etdiyi qədər tabe olmaqdan ibarətdir38.*

*....yüksək əxlaqi davranış tərki-dünyalığın bu və ya digər forması kimi qəbul olunmamalı və ya hədsiz, fanatik puritanizmə bərabər tutulmamalıdır. Həzrət Bəhaullah davranışın elə normasına dəvət edir ki, hansı ki heç bir halda hamını sevən Xaliqin bizim dünyaya bu cür bolluca səpdiyi çoxsaylı şadlıq, həzz və gözəllikdən mümkün dərəcədə maksimum fayda götürməyin qanuni haqqını və imtiyazını inkar etmir39.*

Qeyri-məhdud azadlığa coşqun canatma – bəşəriyyətə iztirablar gətirmiş ən böyük bəlalardan biridir. Köhnə vərdişlərdən və ənənələrdən uşaqlaşma mənəviyyatın, əxlaq və ruhani dəyərlərin itirilməsi ilə müşayiət olunur. Bu cür vəziyyət saysız-hesabsız problemlər yaradaraq, bizlərdən hər birimizə mənfi təsir göstərir. Təəssüflər olsun ki, insanların böyük hissəsi baş verən dəyişikliklərin “avanqardında” durduqlarına görə fəxr edirlər və belələri hər cür məsuliyyətdən, tələb və nüfuzdan tam azad təəssüratı yaradırlar.

Əgər bütün bəşəriyyətin sosial münasibətlərini bütövlükdə ətraflı tədqiq etmək kiminsə ağılına gələrsə, o, həm Şərqdə, həm

də Qərbdə mənəviyyatın sürətlə düşdüyünü aşkar etmiş olar. Davranış kodeksi dərhal həzz almağa yönəlmiş bayağı və adətən, eybəcər ədalara bağlı insanların sayı sürətlə artmaqdadır. Nəfsin bu cür saxlaya bilməməzliyi azadlıq anlayışı ilə bağlıdır!

Kimsə qumar oyunlarının, içki düşkünlüyünün, cinsi pozğunluğun, narkotiklərdən istifadənin, dinsizliyin, valideynlərə qarşı ehtiramsızlığın və digər qüsurların yerdə yaşayan insanlar arasında geniş yayıldığını inkar edə bilərmi? Günaha batmanın meydanı getdikcə genişlənməkdədir və bu da cəmiyyətin daha ciddi, sağlamdüşüncəli insanlarını narahat etməyə bilməz.

Kitabın müəllifinə müxtəlif ölkələrə səyahət etmək və sosial şəraitləri müxtəlif olan cəmiyyətlərdə bu mənasız “azadlığın” zərərli təsirinin şahidi olmaq müyəssər olmuşdur. Valideynlər nəzərə almalıdırlar ki, cinsi yetişkənlik yaşına çatmış uşaqlar öz şəhvəti meyillərinə sərbəstlik verirlər; bəzi hallarda bu yaş kateqoriyasından olanlar sərbəstlik dərəcəsinə görə başqa yaş qruplarını da üstələyirlər. Qəribə görünsə də, bir çox ölkələrdə gənc insanlar şəhvəti hisslərin təsirinə o qədər məruz qalıblar ki, həyatlarının elə başlanğıcında dünyəvi istəklərin coşan burulğanına atılmaqla öz əlləri ilə qabiliyyət və istedadlarını dağıdır, ruhlarını məhv edirlər. Bu həqiqətən belədir.

Təbii ki, şüurlu tələbkarlıqla heç bir ümumi cəhəti olmayan hədsiz ciddiyyət, diktat, zor, uşağın normal və tamamilə qanuni istirahətdən məhrum edilməsi ağır nəticələrə gətirib çıxarır, lakin öz hərəkətlərinə görə insan üzərinə mənəvi və sosial məsuliyyət qoymayan qeyri-məhdud və mütləq azadlıq (bunu sübut etmək çətin olsa da) da olduqca zərərlidir. Mötədilliyin gözlənilməsi olduqca əhəmiyyətlidir və bu hər iki ifratçılıq pislənməyə layiqdir. Uşaqlar onların şəxsiyyət kimi inkişafına gərəkli olan şeylərdən məhrum edilməməli, onların bütün istəklərinə göz yumulmamalıdır. Onlara öz fiziki və zehni qabiliyyətlərini göstərməkdən ötrü imkan verilməlidir.

Əgər uşaq oyunlarının və şənliyinin qızğın çağında valideynlər kobudluqla və ədəbsizcəsinə fəallığın təbii və normal

təzahürünü söndürürlərsə, onlar böyük səhvə yol verirlər. Bu cür ailələrdə köməksiz uşaqlar həmişə özlərini bədbəxt hiss edirlər. Hökümlü valideynlərin yanında onların özünü ifadə etməsi mümkün deyildir, onlar daim daxili gərginlik keçirirlər və bunun nəticəsi kimi məyusluq, yüksək həyəcanlanma və müxtəlif xəstəliklərə qarşı həssaslıq yaranır. Uşaqların azadlığını kəskin məhdudlaşdıran valideynlər onlara qəm və kədər gətirirlər.

Söhbət əksəriyyəti qadağalar və məhdudiyyətlərdən ibarət, uşaqlarla ünsiyyəti məhdudlaşdıran taktiki yanaşmadan gedir. Valideynlər çox vaxt yalnız iki ifadədən istifadə etməklə kifayətlənirlər: “bunu et” və “bunu etmə”. Onlar hətta diqqət və himayəyə ehtiyacı olan uşaqlarından harada olduqlarını, evə hansı səbəbdən gec gəldiklərini, nə üçün bu kitabı aldıqlarını və ya nə üçün bütün günü vaxtlarını boş keçirdiklərini və indi də gecə yarıya kimi dərs oxumaq məcburiyyətində qaldıqlarını soruşmağa belə cəhd etmirlər. Uşaq üzərində nəzarətin qoyulmasında mötədilliyin gözlənilməsinin vacibliyini qiymətləndirmək çətindir.

***Küçə qrupları***

*Palçığa batmış qanadlarla uçmaq olmaz40.*

Uşağın vaxt keçirdiyi xarici aləm onun davranışına təsir göstərən üç amildən (ev, məktəb, küçə) biridir.

Pedaqoqların nəzərincə, küçə qrupları uşaqlara çox vaxt pis təsir göstərir. Tərbiyə nöqteyi-nəzərindən bu əhatəyə münasibətdə nə müsbət göstəriş hazırlamaq, nə də bu problemin guya mövcud olmadığını göstərmək mümkün deyildir. Uşağın müxtəlif nalayiq hərəkətləri bir çox səbəblərdən, o cümlədən uşağın əhatəsindən və onun yaşıdları ilə qarşılıqlı münasibətlərindən törəyir.

Birincisi, yoldan təsadüfən keçən kəslər, adətən, pedaqoji prinsipləri gözləməyi özlərinə borc bilmir, bunun vacibliyini və əhəmiyyətini dərk etmirlər. Onlar elə məsələlərdən danışa bilərlər ki, uşaqların eşitməsi tamamilə yol verilməzdir və yeniyetmələrin mənəviyyatına mənfi təsir göstərir. İkincisi, qanun pozulmalarının səbəbi olan küçə qruplarının nəzarətsizliyi də uşaqların mənəviyyatına və psixikasına mənfi təsir göstərir. Üçüncüsü, mahiyyətinə görə şəxslərarası səthi və məhdud təmaslar davranışın nalayiq stilini formalaşdırır.

Bəzi psixoloqlar hesab edir ki, davranış S – R (stimul

– reaksiya) prinsipinə əsaslanır, yəni bu və ya digər təsirə – stimula məruz qalan insan ona müəyyən reaksiya ilə cavab verir. Stimullar (mühitin dəyişməsi) insanlara ya müsbət, ya da mənfi təsir göstərə bilər. Məsələn, tutaq ki, siz bağda gəzirsiniz, gözəl zanbağa, nərgizin sarı çiçəklərinə baxır, quşların nəğmələrinə qulaq asırsınız. Heyranlıq və sevinc hissi sizin qəlbinizi doldurur. Əgər siz xaraba və bərbad bir məhəlləyə düşsəniz, oradakı yoxsulluq mühiti sizdə ikrah hissi yaradacaq və kədər və məyusluğa düşməməkdən ötrü xeyli səy göstərməli olacaqsınız.

Bu prinsip uşaqlara da tətbiq oluna bilər, çünki onlar bütün stimullara cavab verdiklərinə görə, istənilən söz və istənilən hərəkət onlara təsir göstərir. Küçə qrupları isə bu təsirin mənfi hissəsini təşkil edir. Bu təsirin çox ziyanlı nəticələri o qədər çoxdur ki, onların hamısını saymaq mümkün deyildir. Əlbəttə uşaqları tamamilə küçədən təcrid etmək mümkün deyildir. Lakin biz uşağa xüsusi zəruriyyət olmadan bu qeyri-mütəşəkkil qruplarda vaxt keçirməyə icazə verməklə və onu orada nəzarətsiz qoyub, öz ixtiyarına buraxmaqla tez-tez ciddi səhvlərə yol veririk.

Çox vaxt valideynlərin özləri beş-on dəqiqə asudə vaxt qazanmaqdan ötrü uşaqlarını güclə küçəyə göndərirlər. Uşaq getmək istəməyəndə isə ana onu dilə tutmağa cəhd edir: “Sən niyə küçəyə gedib başqa uşaqlarla oynamaq istəmirsən?” və ya “Evdə oturmaqdan xəstələnəcəksən, get təmiz havada uşaqlarla gəz” və s.

Burada ifratçılığın başqa bir forması olan hədsiz himayədarlığı da yada salmaq düzgün olardı. Bəzi valideynlər, əksinə, öz uşaqlarını heç vaxt tək küçəyə buraxmırlar və bununla da onlara azad seçim imkanı vermirlər.

Biz artıq küçədə məqsədsiz vaxt keçirməyin çox saylı mənfi təsirlərini sadaladıq. Lakin indi bəzi əsas məsələlər üzərində dayanmaq istərdik:

1. Əsasən uşaqların birgə əylənməsi bazasında formalaşan küçə qruplarında uşaqlar təlim-tərbiyə nöqteyi nəzərindən arzuolunmaz təsirlərə məruz qalırlar.

2. Oyunlar zamanı onlar tez-tez tərbiyəçinin müdrik rəhbərliyinə malik olmayan, mənəvi prinsipləri və davranışı səviyyəsiz yeniyetmələrlə qarşılaşmalı olurlar. Pis ad çıxarmış çətin uşaqlarla ünsiyyət edən tərbiyəli uşaqlar onların davranış tərzini qəbul edir, onların baxışlarını, həyat təcrübəsini, norma və dəyərlərini mənimsəyirlər. Küçə qruplarının mənfi təsiri hər kəsə bəllidir.

3. Təsadüfü rast gəldiyi adamlarla küçədə birgə vaxt keçirmək vərdişi ona gətirib çıxarır ki, uşaqlar “azad” həyatdan və “azad” ünsiyyətdən həzz almağa başlayırlar. Heç kim onlara nəzarət etmir, heç kim onların nə işlə məşğul olduğunu və özlərini necə apardığını bilmir, heç kim onlara göstəriş vermir. Tədricən “azadlıq mühiti” onların beynini zəhərləyir, onlar öz gələcəkləri haqqında düşünməyərək, evdə və məktəbdə heç bir iş görməməyə adət edirlər. Müxtəlif xarakterli məhdudiyyət və qadağalardan, “olmaz”, “bunu et”, “bunu etmə” və s. ibarət valideyn tövsiyəsindən və müəllim göstərişlərindən canını qurtarmağa çalışan bu cür uşaqlar öz istəklərini hər şeydən həmişə üstün tutacaqlar.

4. Şübhəli küçə tanışlıqları həmçinin yolxucu xəstəliklərə yoluxma, uşaqların sağlamlığı və fiziki inkişafı üçün təhlükə də yarada bilər.

Beləliklə, uşağın valideynin və ya tərbiyəçinin nəzarəti olmadan evdən kənarda keçirdiyi müddət, istər istirahət olsun,

istərsə də birgə əyləncə, onun həm ruhu, həm də cismi üçün böyük təhlükə yaradır. Valideynlər (xüsusən də analar) heç vaxt öz əlləri ilə uşaqlarını pedaqoji nöqteyi-nəzərdən həqiqətən fəlakətli olan bu yola itələməməlidirlər. Valideynlər, təbii ki, təmkinli və səbirli olmalıdırlar, çünki bu keyfiyyətlərə yiyələnmədən onlar uşaqların tərbiyəsi ilə bağlı öz müqəddəs borclarının öhtəsindən gələ bilməyəcəklər. Uşağa biganə yanaşan, onu özbaşına buraxan etinasız valideynləri okeanın ortasında öz postunu tərk edən və bununla da sərnişinlərin həyatını təhlükə altına atan gəmi kapitanına bənzətmək olar.

Evdəkilərə qarşı uşaqda incikliyin yaranmamasından və ailənin nəzarətindən çıxıb, küçədə rahatlıq tapmamasından ötrü valideynlər onun təbii fəallığına şərait yaratmalı, qaçmaq və oynamağına icazə verməli, səs-küy və narahatçılıqla barışmalıdırlar. Əmrani ifadələrdən,“bunu et”, “bunu etmə” və kobud danışıq tərzindən sui-istifadəyə yol verilməməlidir. Çox vaxt zərərsiz şuluqluq böyüklər tərəfindən səhvən “dəcəllik” və sırtıqlıq kimi başa düşülür. Valideynlər bilməlidirlər ki, yalnız heykəllər hərəkətsiz və sakit qala bilər və Allahın həyat üfürdüyü və fiziki və əqli qabiliyyətləri daim inkişafda olan uşaq əgər süst və hərəkətsizdirsə, bu o deməkdir ki, o xəstədir. İmkan daxilində valideynlər uşaqlarını əyləndirməkdən ötrü onları oyuncaqlarla təmin etməklə onların “dəcəlliyinin” qarşısını almış olarlar.

***Uyğun qrupların seçilməsi***

*Şər adamlarla ünsiyyət qəmi artırar, təqvalı adamlarla söhbət qəlbin pasını təmizlər41.*

Günahkarlarla dostluq ruhu rahatsız edir, bədəni yorur və insanı tədricən dibsiz girdaba sürükləyir. İran şairi Sədinin poemasında ruhani məqsədlərini şeytani arzulara dəyişmiş mələyin iblislə dostluğundan danışılır:

Mələk iblislə dostluq edərsə

Qorxu, hiylə və xəyanəti dadar.

Xeyirxah insanlarla dostluq qəlbi təmizləyir, ruhu yüksəklərə qaldırır, insanın xasiyyətini nəcibləşdirir və qəlbinin lampasındakı işığı boş arzu və istəklərin yelindən qoruyur. Məhz bu səbəbdən İlahi Vəhylər çox sərt şəkildə ruhunu iblisə satmışlarla dostluqdan çəkindirir və mömin insanlarla dostluğa çağırırlar.

Biz bunu başlanğıcda qeyd etdik ki, tərbiyə ilə bağlı bu əhəmiyyətli tərəfə daha çox diqqət yetirək: cinsi yetkinlik yaşına çatmış yetiyetmələrin onları tədricən düz yoldan sapdıran, tədrisdən uzaqlaşdıran və nəhayət, təəssüf doğuran kədərli sonluğa gətirib çıxaran “dostları” ilə qarşılıqlı münasibəti mənəviyyatın pozulmasının əsas səbəbidir.

Siz valideynlər evdə uşağın tərbiyəsi üçün əhəmiyyət kəsb edən bütün vacib məsələlərə və uşağı günahlardan qorumağa nə qədər diqqət yetirsəniz də, əgər uşaq pis qrupa düşübsə, sizin səyləriniz hədər gedəcəkdir və bir gün siz aşkar edəcəksiniz ki, illərlə ailədə səbirlə yaratdığınız, başqaları tərəfindən insafsızcasına dağıdılmışdır. Sizin ən önəmli valideyn borcunuz uşağa ailədən kənarda nəzarət etməkdir: sizin uşaqlar kiminlə ünsiyyət edir, evdən kənarda onun ünsiyyət dairəsi kimlərdən ibarətdir, bütün bu məsələlər sizi narahat etməlidir. Uşağın evdə nəzarət altında olması sizi arxayınlaşdırmamalıdır. Uşaqlarınızın dostları, onların tanışlıq dairəsi haqqında mümkün qədər çox bilməkdən ötrü lazım gələrsə vacib gündəlik işləri kənara qoyub, vaxtınızın bir hissəsini bundan ötrü ayırmalısınız. Əgər burada sizin rəhbərlik və köməyinizə ehtiyac olduğunu aşkar etsəniz, şəxsi təcrübə, sağlam düşüncə və valideyn intuisiyasına arxalanaraq düzgün həll yolunu tapmağa çalışmalısınız. Bu məsələdə mütəxəssislərin məsləhəti də sizə kömək edə bilər. Uşaqlarınızın yaşını və problemlərini yaddan çıxarmayın. Bir an gecikmək sizə çox baha başa gələ bilər, sərf etdiyiniz qüvvə və vaxt havayı yerə itər.

Bu çətinlikləri dəf etməkdən ötrü istənilən üsul və vasitədən istifadə olunmalıdır. Siz uşaqların dostluq münasibətlərinə bilavasitə təsir göstərməyə cəhd etməlisiniz. Onlara kömək etməli, pis qrupların çox zərərli təsirini onlara izah etməlisiniz. Bu problemin müzakirəsinə məktəb administrasiyasının üzvləri də cəlb edilməli və zəruriyyət yaranarsa, çətin tərbiyə olunan yeniyetmələrin sizin uşaqla əlaqəsinin kəsilməsinə nail olmalısınız.

Fiziki xəstəliklər insanın bədəninə hücüm etdiyi kimi, yüzlərlə hər cür ruhi mərəzlər də onlardan əziyyət çəkən şəxsiyyəti ruhani ölümə məcbur etməklə onun ruhunu ələ keçirməyə çalışır. Siz, əlbəttə, bilirsiniz: uşağı yoluxucu xəstəliklərdən qorumaqdan ötrü onu xəstələrdən təcrid etmək lazımdır. Bəs onda siz öz uşaqlarınızın başqaları ilə sərbəst ünsiyyətinə nə üçün biganə yanaşır və onunla maraqlanmırsınız? Nə üçün mənəvi pozğunluğu ilə tanınan insanlarla tanışlığına mane olmamaqla siz öz sevimli uşaqlarınızı təhlükə altına atırsınız?

***Alkoqol – uşaqların sağlamlığının qorxulu düşmənidir***

*Müqəddəs Kitaba uyğun olaraq spirtli içkilərdən istifadə qadağandır, çünki o xroniki xəstəliklərə, sinirin*

*zəifləməsinə və əqlin itirilməsinə səbəb olur42.*

*Ey Allaha səcdə edənlər, sizin əqlinizi dağıtmayan*

*Allaha məhəbbət şərabı ilə sərxoş olun!43*

Dünyanın hər yerində alimlərin və pedaqoqların yekdil fikiri budur: alkoqol sağlamlıq üçün zərərlidir və insanlara saysız-hesabsız bədbəxtliklər gətirir. Alkoqol fiziki, mənəvi və psixi inkişafı hələ başa çatmamış uşaqlara xüsusən zərərli təsir göstərir. Aşağıda biz bəzi tədqiqatların nəticələrini göstərmişik:

1. Alkoqol – insan üçün öldürücü zəhər və cəmiyyət üçün qorxunc bəladır. O, təkcə dağılma təhlükəsi yaratmır, o, həmçinin uşaqlara saysız-hesabsız iztirablar gətirir, onları gələcəyindən məhrum edir. Alkoqoldan istifadə insanda loru dildə “sərxoşluq” adlanan xüsusi vərdiş yaradır. Alkoqolun, orqanizmin bütün fəaliyyətini tənzim edən mərkəzi sinir sisteminə təsiri olduqca güclüdür: danışıq və davranış üzərində nəzarət zəifləyir, nitqin rabitəsizliyi yaranır, yeriş dayanıqsız olur, düşüncə və qərarvermə qabiliyyəti zəifləyir. Alkoqol əgər müntəzəm qəbul edilirsə, əqli və psixiki pozğunluq, dipsomaniya, korsakov sindromu və polinevrit halları yaranır. Alkoqolun uzun müddət qəbulu qarabasmalarla müşahidə olunan alkoqol psixozlarının yaranmasına gətirib çıxarır. İnsana elə gəlir ki, o hansısa fantastik heyvanları görür, kiminsə hədələyici sözlərini eşidir. Bu cür hal üç-beş gün davam etdikdən sonra, xəstə dərin yuxuya gedir. Böhrandan sonra ürək ritminin, tələffüzün, böyrəklərin fəaliyyətinin pozulması müşahidə edilir. Başgicəllənmələr və qan təzyiqinin tərəddüdü yaranır.

Alkoqolizm sağlamlığı məhv edir, orqanizmdə düzəlməsi mümkün olmayan dəyişikliklər törədir.

2. Alkoqolun zəhərləyici təsiri elə güclüdür ki, bəzi Avropa ölkələrində spirtli içkilərdən sui-istifadə nəticəsində hər il minlərlə insan dünyasını dəyişərək, biçarə uşaqlarını başlı-başına qoyurlar.

3. Ailənin başçısı içkiyə aludədirsə, bu ailəyə maddi ziyan gətirir. Qazancın bir hissəsi spiritli içkilərin alınmasına sərf olunur və bu səbəbdən də uşaqların qidalanması pisləşir ki, bu da onların inkişafına mənfi təsir göstərir.

4. Valideynlərin hər ikisinin sərxoşluğu ailədə əsəb sarsıntıları törədən vəziyyət yaradır. Valideynlər ləyaqət hissini itirir, söyüşçül olur, konfliktə girir və elə hərəkətlərə yol verirlər ki, ayıq vaxtı bunu etməyə, bəlkə də, utanardılar. Uşaqlar valideynlərin davranış tərzini, onların əməllərini mənimsəyirlər. Nalayiq sözlərdən və ifadələrdən istifadə onlar üçün vərdişə çevrilir, çünki onların gözləri və qulaqları buna alışmış olurlar. 5. Alkoqolizm əqli və fiziki cəhətdən zəif uşaqların doğulmasına səbəb olur. Valideynləri içkiyə aludə olmayan uşaqlarla müqayisədə ata və anaları spirtli içkilərdən sui-istifadə edən yüz uşaqdan altmış altısının təhsildə çətinlik çəkdiyi, zəif yaddaşa və intellektual qabiliyyətə malik olduğu müəyyən edilmişdir. Qalanlarının 17%-də eşitmə və nitq qabiliyyətində,

17%-də isə digər fiziki qüsurlar aşkar edilmişdir.

6.Sərxoş valideynlərin yaratdığı dava-dalaş uşaqları istirahət və rahatlıqdan, normal yuxudan məhrum edir. Bütün bunlar uşaqların əsəb-psixi vəziyyətinə öz mənfi təsirini qoyur.

7. Valideynlərini daim sərxoş halında görən uşaqlar evdən uzaqlaşmağa çalışır, onları saymır, onlara ikrahla yanaşır. Valideynlərinin özlərini ləyaqətsiz apardığını dərk edən uşaqda onlara qarşı güclü və dərin düşmənçilik hissi yaranır. Kənardan dəstək almağa çalışan uşaqlar, hər yoldan ötənlə əlaqə yaratmağa çalışır və bu da son nəticədə onların cəmiyyətin ən pozğun və əxlaqsız üzlərinin təsiri altına düşməsinə gətirib çıxarır.

8. İçkiyə aludə valideynlərin uşaqları öz vəziyyətlərinə görə daxili əzab keçirir, özlərini alçaldılmış kimi hiss edir, öz yaşıdları qarşısında xəcalət hissi keçirirlər.

9. Alkoqollu içkilərin şəxsən uşaqların özlərinə olan mənfi təsirini görməkdən ötrü alimlər tərəfindən araşdırılıb ortaya çıxarılmış bəzi rəqəmlərin üzərində dayanaq:

*“A” qurupu: Heç vaxt alkoqol qəbul etməyənlər*

42 % – yüksək əqli qabiliyyət nümayiş etdirirlər;

49 % – orta səviyyədə qabiliyyət nümayiş etdirirlər;

9 % – pis qabiliyyət nümayiş etdirirlər.

*“B” qrupu: Ara-sıra alkoqol qəbul edənlər*

34% – yaxşı qabiliyyət nümayiş etdirirlər;

56% – orta səviyyədə qabiliyyət nümayiş etdirirlər;

10% – pis qabiliyyət nümayiş etdirirlər.

*“C” qrupu: Müntəzəm alkoqol qəbul edənlər*

27% – yaxşı qabiliyyət nümayiş etdirirlər;

56% – orta səviyyədə qabiliyyət nümayiş etdirirlər;

15% – pis qabiliyyət nümayiş etdirirlər.

Bu qrupların müqayisəsi aydın göstərir ki, alkoqolun hətta az bir miqdarda müntəzəm qəbulu, əqli qabiliyyətə mənfi təsir göstərir, onu xeyli dərəcədə zəiflədir. Məktəblilər çətinliklə məktəb proqramını mənimsəyir, aşağı qiymət göstəricilərinə malik olurlar. Əgər heç vaxt alkoqol qəbul etməyənlər qrupunda uşaqların 42%-i yüksək əqli qabiliyyət nümayiş etdirirsə, müntəzəm alkoqol qəbul edənlər qrupunda onların göstəricisi 27%-ə kimi aşağı enir.

10. Müntəzəm alkoqol qəbul edən 515 oğlanın və 554 qızın fiziki inkişafının tədqiqi göstərdi ki, yalnız 65 oğlan və 87 qız yaxşı göstəricilərə malikdir. Qalan 450 oğlan və 467 qızda zəif fiziki inkişaf qeydə alınmışdır.

11. Bəzi valideynlər hesab edir ki, yüngül alkoqollu içkilər bədəni gücləndirdiyinə görə guya hətta sağlamlığa xeyirlidir. Onlar günahsız uşaqların təbii meylinə qarşı çıxaraq, onları şərab və pivəyə qonaq edirlər. Artıq deyildiyi kimi, alkoqol – mərkəzi sinir sisteminə təsir göstərən narkotik zəhərdir və onun insan orqanizminə daxil edilməsi onun xəstəliklərə qarşı müqavimətini zəiflədir, müxtəlif bağırsaq, ürək, böyrək, qara və ağ ciyər xəstəliklərini törədir. Hələ fiziki və psixiki yetkinliyə çatmamış uşaqlarda bundan ilk növbədə psixika əziyyət çəkir. Alkoqol Allahın onlara verdiyi istedadları tədricən öldürür, onlar hirsli, kobud, zəif iradəli insanlara çevrilirlər; lakin ən vacibi odur ki, onların əqli o dərəcədə zəifləyir ki, onlar çox vaxt yelbeyin kimi görünürlər.

Beləliklə, alkoqollu içkilərə aludəçilik sosial, mənəvi, fiziki və əqli inkişafa çox zərərli təsir göstərir. Alkoqol tezliklə cəmiyyətə xidmət sahəsində öz atalarını və analarını əvəz edəcək uşaqlarımızın varlığını təhlükə altına alır. Uşaqlarının

üstündə əsən, onları sağlam, çalışqan, ağıllı böyütmək istəyən valideynlərin özləri alkoqoldan tamamilə imtina etməli, həmçinin böyüməkdə olan nəsildə daim sərxoşluğa və ümumiyyətlə alkoqollu işkilərin qəbuluna qarşı ən mənfi münasibət tərbiyə etməlidirlər. Ümidverən gənclərimiz, şübhəsiz ki, bu iyrənc vərdişdən vaz keçməyin zəruriliyi ilə bağlı bizimlə razılaşacaqlar.

***Kino və televiziya***

*....ismətli və müqəddəs həyat, yəni təvazökarlıq, paklıq, nəfsini saxlaya bilmə və düşüncənin aydınlığı, həm də hər bir məsələdə, geyimdə, danışıqda, əyləncədə, həmçinin incəsənət və*

*ədəbiyyatda mötədilliyi gözləməyi tələb edir44.*

Heç bir ixtira çapçılıq işi yaranandan bəri, biliklərin yayılmasında kinematoqraf və televiziya kimi rol oynamamışdır. Dünyanın ən uzaq və qapalı ərazilərinə biliklərin çatdırılmasında onlardan səmərili vasitə yoxdur. Çəkiliş və “hərəkət edən şəkillər”in proyeksiyası üçün 1895-ci ildə ilk kinoaparatı ixtira etmiş Lümer qardaşlarının adı, şübhəsiz ki, ehtiramla yad edilməlidir. Bir çox ölkələrdə müəllimlər tarixi hadisələri, elmi problemləri və sosial məsələləri izah etməkdən ötrü tədris prosesində tele -, kino – və videofilmlərdən geniş istifadə edirlər.

Müxtəlif ölkələrdə uşaqlar üçün kinofilmlərin cəzbedicilik dərəcəsini göstərən bəzi statistik göstəriciləri nəzərdən keçirək.

İngiltərədə, Liverpulda hər gün kinoteatrlara 13000 şagird, Nyu-Yorkda isə 10000 şagird baş çəkir; Şotlandiyada, Edinburqda hər şagird həftədə iki dəfə, Almaniyanın bəzi şəhərlərində şagirdlərin 75%-i ildə 20 dəfədən az olmayaraq kinoteatra gedir.

Bizim uşaqlar mədəniyyətin yeni forması olan televiziyanın mövcudluğu şəraitində dünyaya gəlmiş və böyümüşlər. Televiziya onların həyatının ayrılmaz hissəsinə çevrilmiş,

ekran qarşısında keçən vaxtların sayı isə əhəmiyyətli dərəcədə artmışdır. Valideynlər üçün televizordan dayə kimi istifadə etmək kimi şirnikləndirici şeydən imtina etmək bəzən çətin olur. Uşaqlar üçün televiziya az qala ən böyük aludəyə çevrilmişdir.

Uşaqların televiziya ekranı qarşısında uzun müddət vaxt keçirmələri bəzən bu və ya digər verilişə olan maraqdan deyil, yoldaşlarının izlədiyi proqramları nəzərdən qaçırmamaq həvəsindən də irəli gəlir.

Şübhəsiz, kino və televiziya dünyagörüşün genişlənməsində əhəmiyyətli rol oynayır. Onun uşaqlara tərbiyələndirici təsiri də böyükdür. Onların köməkliyi ilə dərk etmə prosesi sürətlənir. Lakin film seçimində uşaqlar başlı-başına buraxılanda, onlar asanlıqla mötədillik həddini aşır və bu zaman kino və tele filmlər təhsil vermək, dünyagörüşünü genişləndirmək əvəzinə, onlara yalnız ziyan gətirir. Bir çox tədqiqatçılar və tərbiyəçilər əxlaqi baxımdan zərərli olan filmlərə baxmağın “əhəmiyyətini” və onların uşaqları mütaliə və məktəb dərslərindən ayırdığını valideynlərə xəbərdarlıq edirlər.

Kino və televiziya uşaqların inkişafına necə təsir göstərir? Aşağıda verilmiş nəticələr kinonun uşaqlara təsirini öyrənən tədqiqat işlərinin ümumiləşdirilmələri əsasındadır. Onların bir çoxu televiziyaya münasibətdə də tətbiq edilə bilər.

1. Uşaqlar kinoya çox zaman tək və ya yoldaşları ilə gedirlər. Ona görə də filmləri onlar öz zövqlərinə uyğun olaraq seçirlər. Əgər valideynlər uşaqların baxdığı filmlərin mövzularına nəzarət etmirsə, onda uşaqlar ya bütün filmlərə fərq qoymadan bir-birinin ardınca baxır, ya da onların ruhani və mənəvi inkişafına ziyanlı olan filmləri seçirlər.

Doktor Lanqerberq 1145 uşaq arasında sorğu keçirərək aşağıdakıları müəyyən etmişdir: 653 uşaq – kinoya tək gedir; 265 uşaq – kinoya dostları ilə; 190 uşaq – qardaşı ilə, 14 uşaq – bacısı ilə, 10 uşaq – atası ilə; yalnız 1 uşaq – kinoya anası ilə gedir. Beləliklə, soruşulanlar arasında yalnız 23 nəfəri böyüklərdən biri ilə kinoya gedir.

2. Nəzarətsiz qalmış uşaqlar saatlarla kinoteatrlarda vaxt keçirir, çox vaxt eyni filmə bir neçə dəfə baxırlar. Uzun müddət boğanaq yerdə oturmaq, əlbəttə, uşaqların sağlamlığına zərərlidir. Bir sinifdə oxuyan 43 şagirdin tədqiqi göstərir ki, əksər uşaqlar kinoteatrlarda gündə dörd və daha çox saat vaxt keçirirlər: 3 şagird – 1 saat; 2 şagird – 1,5 saat; 2 şagird – 2 saat; 6 şagird –

2,5 saat; 4 şagird – 3 saat; 3 şagird – 3,5 saat; 9 şagird – 4 saat; 2 şagird – 4,5 saat; 7 şagird – 5,5 saat; 1 şagird – 7 saat və 1 şagird

– 8 saat.

3. Uşaqlar döyüşkən, detektiv, cəsuslardan, oğrulardan, cəngavərlərdən və s. bəhs edən filmlərə baxmağa üstünlük verirlər. Uşaqlar arasında bilik artıran, psixoloji, mənəviyyat mövzusunda filmlərə baxanların sayı çox aşağıdır. Uşaqlara böyüklər tərəfindən film seçimində yardım olmayanda, nə baş verdiyini öyrənən doktor Sternbüber aşağıdakı nəticələrə gəlmişdir:

a) əyləndirici filmlər uşaqları həyatı səthi qavramaya öyrədir;

onları passiv və intellektual baxımdam tənbəl edir;

b) başqalarının davranış və hərəkətlərinin təsirinə güclü məruz qaldığına görə uşaqların şəxsi enerjisi və yaradıcı qüvvəsi zəifləyir;

c) cəlbedici və əyləndirici planda olan verilişlərə baxarkən, uşaqlar mümkün qədər az zehni qüvvə sərf edirlər. Bu da onların dərk etmək səviyyəsini aşağı salır, qavramanın kəskinliyini və məntiqi təfəkkür qabiliyyətini azaldır;

ç) onların xasiyyətində tədricən yalan və niyyətini gizli saxlamaq üstün gəlməyə başlayır, uşaq mənasız vaxt keçirmək vərdişi əldə edir;

d) mənəvi səviyyəsi aşağı olan filmlər uşağın mənəvi təməlini dağıdır, onu təcavüzkarlığa öyrədir, onu mənəviyyatsız hərəkətlərə təhrik edir;

e) bu cür filmlər uşağın sağlamlığına mənfi təsir göstərir; görmə qabiliyyətini aşağı salır, sinir sistemi zəiflədir, müxtəlif cür boğaz-burun xəstəliklərinə həssaslığını artırır.

Bir çox tədqiqatçılar hesab edir ki, aşağı keyfiyyətli filmlər mənəviyyatsızlığı şəxsiyyətin qanuni davranışı kimi təqdim etdiklərinə görə ictimai və sosial şərin daşıyıcılarıdır. Bu səbəbdən emosiyaların hələ əqlə üstün gəldiyi, ruhani əsasları çox da möhkəm olmayan, əxlaqi davranışları isə vəziyyətdən asılı olaraq dəyişən uşaqlar və yeniyetmələr çox vaxt filmdəki mənfi obrazlarda öz qəhrəmanlarını tapırlar. “Qəhrəman”ın hərəkətləri seyrçiləri hər dəfə heyrətə gətirib, həyəcanlandırdığı üçün yeniyetmələrdə ona qarşı rəğbət hissini gücləndirir. Onlar öz qəhrəmanlarına bənzəməyə çalışırlar.

Məlumdur ki, pornokino məhsulları uşağı ruhani kamilliklər və insani xeyirxahlıqlar yolundan sapdırmaq və qanunu pozma, zorakılıq və qanunlara tabe olmamaq yoluna itələməklə gözə çarpan dərəcədə ziyan vurur. Tanınmış tədqiqatçı Plas kinematoqrafın uşaqların inkişafına təsirindən bəhs edən özünün məşhur əsərində göstərir ki, genital seksuallığın artıq özünü göstərməyə başladığı cinsi yetişkənlik yaşına çatmış yeniyetmələr tez-tez erotik və pornoqrafik filmlərə baxmaqla, asanlıqla pozğunluq bataqlığında bata bilərlər. Sirr deyil ki, pornobiznes qarşısına müyyən sort insanların heyvani instinktlərini təmin edilmək hesabına pul qazanmaq məqsədini qoymuşdur. Nəticə etibarı ilə bu cür filmlər yeniyetmələrin şəxsiyyətinin deformasiyasına gətirib çıxarır.

Ona görə də, valideynlər və müəllimlər məsuliyyətli olmalı, uşaqların hansı filmlərə baxdığını diqqətlə izləməli, yeniyetmələr üçün filmlərin seçilməsinə rəhbərlik etməlidirlər. Bundan başqa, uşaq filmlərinin istehsalı zamanı müxtəlif yaş qruplarına differensial yanaşma da zəruridir. Hökumət valideynlərə qoyduğu qaydalara əməl edilməsinini vacibliyini izah etməli və bu prinsiplər uşaqların baxdığı həmin televiziya proqramlarına da tətbiq edilməlidir.

Əlbəttə, uşaqlar filmlərə baxmaq ləzzətindən tamamilə məhrum edilə bilməzlər. Bu hər halda faydalı ixtiradır. Lakin valideynlər uşaqları filmlərlə bağlı riskdən qorumalıdırlar. Valideynlər aşağıdakılara xüsusi diqqət yetirməlidirlər:

1. Uşağı kinoya aparmamışdan əvvəl, filmdəki səhnələr haqqında məlumat əldə etməyə çalışın. Mümkün olarsa, həmin filmə əvvəlcə özünüz tək baxın. Yalnız onu ziyansız hesab etdiyiniz halda uşağı həmin filmə baxmağa aparın. Filmi qiymətləndirərkən, unutmayın ki, valideyn zövqü – nümunə deyildir və sizin üçün ziyansız olan film, yuxarıda qeyd edilən səbəblərə görə uşağınız üçün tamamilə yararsız ola bilər.

2. Mötədilliyi gözləyin. Əgər böyüklər dalbadal bütün filmlərə baxmırsa, bunu uşaqlar da etməyəcək. Güman etmirəm ki, hər sərbəst vaxtı televizorun ekranı qarşısında və ya kinoya getməklə keçirməyə ehtiyac vardır.

3. Kiçik yaşlı uşaqları özünüzlə kinoya aparmayın. Filmin sujeti, hadisələr, personajlar onlara aydın olmayacaq, çünki onların dərk etmək qabiliyyəti kifayət qədər inkişaf etməmişdir. Kinoteatrın havasız zalları uşaqları yoracaq və onlar heç bir zövq almayacaqlar. İstirahət üçün ayrılmış vaxt əbəs yerə itirilmiş olacaq.

4. Bilet alarkən və kinoteatrda yer seçərkən, uşağın görmə qabiliyyətini nəzərə alın. Uzağı görməyən uşaqlar səhnəyə uzaqdan yaxşı görən uşaqlara nisbətən yaxın oturdulmalıdırlar ki, gözləri yorulmasın.

5. İmkan daxilində, böyüklərin müşayəti olmadan uşaqları tək kinoya göndərməyin.

6. Uşaqlarınızın saatlarla kinoteatrda oturub, eyni filmə dəfələrlə baxmalarına icazə verməyin. Televerilişlərin və kinofilmlərin izlənməsi məhdudlaşdırılmalıdır, belə ki, vaxtın bu formada keçirilməsi, uşağı sağlam hərəkətli istiharətdən ayırır.

7. Uşaqlarınızı təşviq edin ki, onlar idraki, tarixi, elmi-populyar filmlərə baxsınlar. Bu onlara dünyagörüşlərini və təcrübənin sərhədlərini genişləndirməyə, bir çox həyatı vəziyytələrlə tanış olmağa imkan verəcəkdir.

Yaxşını pisdən ayırmağı bacaran, kiminsə “bu belədir” və ya “bu belə deyil” məsləhətinə ehtiyac duymayan yeniyetmələrə gəldikdə isə, narkotik maddələrdən və alkoqollu içkilərdən özlərini qoruduqları kimi, onlar qəti şəkildə və tam dərk etmə ilə onların xarakterinə, mənəviyyat və psixoloji statusuna ziyan gətirən filmlərə və televerilişlərə baxmaqdan da özlərini çəkindirməlidirlər.

Burada danışdıqlarımız olduqca əhəmiyyətlidir və əgər bu məsləhətlər praktikada öz tətbiqini taparsa, onlar uşaqların inkişafına müsbət təsir göstərəcəkdir.

***Kitablar***

*Onlara yüksək məqsədlər və ideallar verməkdən ötrü böyük qayğı və səbir göstərin. Müəyyən yaşa çatanda, onlar, yanar şam kimi dünyaya işıq səpəcəklər və özlərini şəhvət və ehtiraslarla ləkələyə bilməyəcəklər. Onlar öz ürəklərini əbədi şərəfə və*

*bütün insani fəzilətlərin əldə edilməsinə tərəf çevirəcəklər45.*

Nadir hallarda valideynlər uşaqların əlinə keçən çap məhsullarının keyfiyyətinə diqqət yetirirlər. Uşaqlara kitab və jurnal seçimində, adətən, tam azadlıq verilir. Çünki uşaq üçün mütaliənin əhəmiyyəti çox vaxt valideynlər tərəfindən qəbul edilmir və onları uşaqların nə oxuduğu, necə seçim etmələri narahat etmir. Beləliklə, bir tərəfdən valideynlərin biganəliyi səbəbindən, digər tərəfdən dostların təsiri, həmçinin uşaqların hər şeyi bilmək və infantil meyilliyindən irəli gələrək, onlar əllərinə düşən hər bir şeyi, yaxşı və ya pisə fərq qoymadan oxuyurlar.

Bu cür azadlığın mənfi nəticələri hər ata və anaya yaxşı bəllidir. Uşağın iştahsızlığı istənilən ata və anada böyük narahatçılıq yaradır. Bu səbəbdən valideynlər uşağın qida rejimini gözləməyə çalışır, onlarda keyfiyyətsiz qidadan mədə pozğunluğunun yaranmaması qayğısına qalırlar. Onlar eynilə, bəlkə də bir qədər çox, öz uşaqlarının maraqlarının inkişafı qayğısına qalmalıdırlar. Valideynlər diqqətlə nəzarət etməlidirlər ki, uşaqlara həyat yolunda ziyanlı kitablar rast gəlməsin və onlarda “ruhani həzm olunmama” baş verməsin. Əgər zəhər uşağın əqlinə çatarsa, onun ruha zərərli təsiri pis qidanın bədənə təsirindən daha güclü olar.

Qəzet və jurnallar evə müntəzəm şəkildə gətirilir və ailənin böyük üzvləri onları oxuyur. Böyüklər evin bir guşəsinə çəkilib mütaliə ilə məşğul olduğu zaman, uşaqlar da onları götürür, oxuyur və nəzərdən keçirirlər. Təəssüflər olsun ki, mətbuatda tez-tez çap olunan müxtəlif növ seksual tarixçələr və qalmaqallar hissiyat, zövq və davranış mədəniyyətinin formalaşmasına kömək etmir. Əgər uşaqlara maneəsiz olaraq bu cür mənəvi tələblərə zidd olan ədəbiyyatı oxumağa icazə verilərsə, onlar tədricən, əsəb və psixi xəstəliklərin qənimətinə çevriləcəklər.

İndi mən uşaqların erotik ədəbiyyatı oxumasının bəzi zərərli nəticələrinin qısa təsvirini vermək, sonra isə uşaqları bu cür ədəbiyyatdan uzaqlaşdırmağın mütəxəssislər tərəfindən təklif olunan metodlarından danışmaq istəyirəm.

1. Məhəbbət mövzusunda ədəbiyyata maraq ona gətirib çıxarır ki, yeniyetmələr həqiqi dəyəri olan kitabları nəzərdən qaçırırlar. Məhəbbət mövzusunda yazılmış ədəbiyyat cəlbedici və xəyali bir stildə yazıldığından yeniyetmələr, təbii ki, böyük həvəslə onları oxuyurlar. Nəticədə biliklərin əldə edilməsindən və şəxsiyyətin zənginləşdirilməsindən ötrü gərəkli olan vaxt hədər yerə itirilir. Bu cür uşaqları yol çantası qızıl pulların ağırlığından cırılmış ehtiyatsız səyyaha bənzətmək olar: pullar yerə tökülür, səyyah isə bunu yalnız çantada qızıl pul tamamilə qurtarandan sonra aşkar edir.

2. Məhəbbət və romantik əhvalatlar bir müddət yeniyetmələri gerçək dünyadan, onun problem və tələblərindən uşaqlaşdırır, onların ruh quşlarına uzun müddət fantaziya və xəyal fəzasında uçmasına imkan verir. Lakin dərin şirin yuxu gerçəklikdən son dərəcə fərqlənir. Bu cür ədəbiyyat, çətənə və ya tiryək şirəsi tək düşüncəni zəhərləyir, ətraf gerçəkliyi adekvat qavrama qabiliyyətinə dağıdıcı təsir göstərir və bu qeyri-reallığa enerji sərf edərək real həyatı hadisələrdən bu qədər uzaq təxəyyül dünyasına səyahətə qeyri-normal meyil törədir.

Yeniyetmə məktəbə dərsliklərlə birgə “Novellalar” adlı kitab da götürür. Müəllimi dinləmək əvəzinə, partanın altında gizlətdiyi kitabı gizlincə oxumağa başlayır. O, təxəyyülünün tam gücü ilə təsvir edilən hadisənin cəlbedici dünyasına qərq olur ki, bununla da dərrakəsini bu erotik özünəməxsus narkotik substansiyanın köməkliyi ilə kütləşdirir. Evə qayıtdıqdan sonra, ev tapşırıqlarını etmək əvəzinə çarpayıya uzanıb, mütaliəsini davam etdirir. Aldadıcı hadisələr uşağın təxəyyülünə o dərəcədə güclü təsir göstərir ki, onun ətraf həyatın real hadisələri haqqında təsəvvürü tamam dəyişir və o, dünyaya çəhrayı eynəklə baxan və onu təhriv olunmuş şəkildə görə insana çevrilir. Anası ev işlərində ona kömək etməyi xahiş edəndə, onu “şirin yuxudan” oyatdığına görə narahat olur. Uşaq bu xahişi ya qulaq ardına vurur, ya da buludlar üzərindən yerə enərək, onları əsəbi halda yerinə yetirməyə başlayır.

Əgər yeniyetmələrin erotik hekayə və romanlar oxumağının bütün zərərli nəticələri sadalansaydı, bundan ötrü uzun vaxt sərf olunardı. Şərhin müxtəsərliyi naminə burada dayanaq və bu cür ədəbiyyatın oxunmasının zərərli təsirinin qarşısını almaqdan ötrü bəzi metodları araşdıraq.

1. Analar və atalar daim uşaqların oxuduğu kitablara nəzarət etməli, onlara kitab seçimində yardımçı olmalıdırlar. Bununla belə, əgər uşağın əlinə ədəbsiz kitab keçərsə, valideynlər bu cür kitabları oxumağın nə səbəbdən pis olmasını uşağa izah etməlidirlər. Valideynlər uşaqlarını elə tərbiyə etməlidirlər ki, həmişə onlarla, xüsusən də anaları ilə, böyüklüyündən və ya kiçikliyindən asılı olmayaraq bütün məsələlərdə, o cümlədən kitab seçimi məsələsində məsləhətləşsinlər, onların öyüd-nəsihətlərinə qulaq assınlar.

2. Son dərəcə nəzakətlə, ehtiyat və xeyirxahlıqla valideynlər uşağa kitabxanada kitab seçəndə, qəzet və jurnal alanda valideynlə məsləhətləşmənin zəruri olduğunu anlatmalıdırlar. Uşaq valideynləri ilə məsləhətləşdikdən və onların fikirini öyrəndikdən sonra, əgər onlar razılıq verərsə, bu kitabı oxumalıdır.

Əgər valideynlər razılıq vermirsə, uşaq o kitabı oxumaqdan vaz keçməlidir.

Yəqin ki, apteklərdə üzərində böyük hərflərlə “zəhər” sözü yazılmış kəllə və sümüklərdən ibarət şəkli görmüsünüz. Əczaçı həmişə zəhərli maddələri başqa dərmanlardan ayırır ki, səhvən onu alıcılara verməsin. Uşaqlar üçün yaramayan kitab və jurnallara da eyni cür yanaşılarsa, onlar “Zəhər” işarəsini görəcək və bu ziyanlı şeydən uzaq duracaqlar.

**VII FƏSİL**

**UŞAQLARIN İNKİŞAFI ÜÇÜN ƏLVERİŞLİ ŞƏRAİT**

*Uşaqların qayğısına qalmaq, onları qorumaq və tərbiyə etmək vacibdir; uşaqlara qarşı həqiqi mərhəmət və valideyn borcu budur46.*

Platonun zamanından bizim günlərə kimi yüksək savadlı müdrik insanlar, alimlər və müəllimlər iddia edir ki, ailə uşaqların psixoloji təşəkkülünə böyük təsir göstərir və onların əqli imkanlarının formalaşmasına, ruhani və fiziki qabiliyyətlərinin harmonik inkişafına, sağlam mənəvi prinsiplər ruhunda tərbiyəsinə görə böyük məsuliyyət daşıyır.

Tərbiyə haqqında kitablar daim valideynlərə xatırladır ki, əgər onlar uşağın sağlamlığı qayğısına qalırlarsa və onun fiziki inkişafından ötrü canla-başla çalışırlarsa, uşaq ətraf mühitin zərərli təsirindən qorunacaqdır. Bunu intellektual qabiliyyətlərin inkişafı və mənəviyyat haqqında da demək olar. Ruhani inkişafdan qalmış insan, rahatlıq və zənginlik içində böyüsə də, fiziki cəhətdən sağlam, elm və sənət sahəsində möhkəm olsa da, harmonik şəxsiyyətə məxsus kamilliklər onda başlanğıc halından qabağa getməyəcək və o, bizim insan dünyasına, bəşəriyyətin buna görə ona minnətdar olduğu yaxşı heç bir şey verməyəcək. Tanınmış İran şairi Sədi bu fikri aşağıdakı şəkildə ifadə etmişdir:

Comərdlik və yaxşılıq -

Budur insanın gerçək məqamı,

Heyvan dünyasında tapmazsan onları. Bu keyfiyyətlər olmadan,

İnsanın divardakı rəsmdən nədir fərqi.

Oxucuya ailə tərbiyəsinin uşağın psixoloji inkişafına təsirini göstərməkdən ötrü bu sahədə mütəxəssis kimi dünyada ad çıxarmış Raul Bertin müşahidələrinin nəticələrini nümunə gətirək. O, aşağıda göstərilən səbəbləri uşağın əqli inkişafına və onun gələcəyinə mənfi təsir göstərdiyini, onu diqqət, qayğı və tərbiyə payından məhrum etdiyini düşünür.

1. Ata və ya ananın ölümü.

2. Valideynlərin boşanması və ailənin dağılması.

3. Atanın tez-tez harasa (səyahət, xidməti ezamiyyə və s.)

müvəqqəti getməsi.

4. Ananın uzun müddət olmaması və uşağın yad adamların yanında qalması.

5. Valideynlərin uşağın ruhani tərbiyəsinə kifayət qədər diqqət yetirməməsi, həmçinin uşaqlara pis nümunə kimi valideynlərin mənfi davranışı – yadlaşma, mübahisə, qəzəb, söyüş və s.

6. Ailədə alkoqollu içkilərə aludəçilik.

7. Ata və ya ananın siqaret çəkməsi.

8. Ata və ya ananın və ya hər ikisinin səviyyəsi aşağı olan dostları.

Evdə hətta kitabların sayı, onların mövzusu, ananın təhsil səviyyəsi, valideynlərin bir-biri ilə danışıq tərzi və s. uşaqların psixoloji inkişafına əhəmiyyətli dərəcədə təsir göstərir.

Rus pedaqoqu, həkim, uşaq xarakterinin tədqiqi sahəsində mütəxəssis P.F.Lesqaft uşaqlara münasibətdə valideynlərin ailədə uşağın davranışına təsir göstərən altı mövqeyini ayırmışdır.

1. Əgər valideynlər uşaqlara diqqət yetirmir, onları alçaldır, onların ehtiyaclarına etinasız yanaşır, onlarla hesablaşmır, onların təlim-tərbiyəsinə cüzi də olsa, əhəmiyyət vermirlərsə, bu

cür ailələrdə uşaqlar iki üzlü və yalançı böyüyürlər, onlarda çox vaxt yüksək olmayan intellektual səviyyə və ya əqlin inkişafdan qalması müşahidə olunur.

2. Əgər valideynlər daim uşaqlarını tərifləyir, əzizləyir, onları kamillik nümunəsi hesab edirlərsə, uşaqlar eqoist və səthi böyüyürlər. Həddsiz heyranlıq mövqeyi uşaqda son dərəcə güclü özünə əminlik, öz şəxsiyyəti haqqında yüksək fikir yaradır.

3. Sakitlik, xoşbəxtlik və harmoniyanın hökm sürdüyü, valideynlər arasında münasibətlərin həqiqi məhəbbət və ehtiram əsasında qurulduğu ailələrdə, yetkinlik yaşına çatmış uşaqlar yumşaqürəkliliyi və dərin təfəkkürü ilə seçilirlər. Onlar daim öyrənməyə, biliklərə yiyələnməyə can atırlar.

4. Valideynlər daim uşaqdan narazı qalanda, onu məzəmmət və töhmətləndirəndə, hər məsələdə təqsirkar biləndə, uşaq bu cür münasibətə cavab olaraq qaba hərəkət etməyə, itaətsizlik göstərməyə başlayır, qəlbinin dərinliyində həmişə qəzəb və inciklik yaşayır, o, əsəbi və emosional baxımdan səbatsız böyüyür.

5. Valideynlər uşağı hədsiz əzizləyir və qoruyur, hər istəyini yerinə yetirir, yaşını nəzərə almadan onunla körpə kimi rəftar edir, sərbəstliyinə əngəl törədirsə (məsələn, hətta çəkməsini sərbəst geyməyə imkan vermirsə), bununla da onlar onun əqli və fiziki fəallığını məhdudlaşdırırlar. Uşaqlar tənbəl, sosial baxımdan yetişməmiş, real həyatın üzünə baxmaq qabiliyyəti olmayan şəxs kimi böyüyürlər.

6. Maliyyə çətinlikləri uşaqlara münasibətdə valideynlərin mövqeyinə, məhəbbətlərinin ifadəsinə təsir göstərmirsə, uşaqlar zəhmətkeş, emosional baxımdan sakit, təvazökar böyüyürlər. Lakin aşağı həyat səviyyəsi ailə münasibətlərinə təsir göstərirsə, məhəbbət, valideyn qayğısı həmin evi tərk edirsə, uşaqlar özlərini bədbəxt, atılmış hiss edir, gələcəyə bədbin, ümidsiz və kədərlə baxırlar.

Uşaqların psixoloji inkişafı, mənəvi təşəkkül tapması, davranış nümunələri, sosial qaydalar, əlaqələr, prinsiplər – bütün

bunlar ailə münasibətlərinin strukturuna əsaslanır. Cəmiyyətin firavanlığı, onun tərəqqisi və ya durğunluğu ata və anaların həmin tutduğu mövqeyindən, onların sözündən, əməlindən, qayğı və diqqətindən asılıdır. Görünür, valideynlərdən, xüsusən də analardan öz müqəddəs vəzifələrini reallaşdırmaq və üzərlərinə qoyulmuş həmin məsuliyyəti tam dərk etməliləri tələb olunur. Törətdiyi əməldən, işlətdiyi sözdən, ünsiyyət etdiyi insandan, həll etdiyi problemdən asılı olmayaraq, öz müqəddəs vəzifələrini yadda saxlamaq onlar üçün vacibdir. Bu yola düşmüş insan səbir, mərhəmət, yenilməzliyi özünə yol tədarükü etməli, öz gücünü və biliyini durmadan artırmalıdır.

***Anaların məsuliyyəti***

*Uşaqlara münasibətdə başlıcası, Həzrət Bəhaullahın Yazılarında dəfələrlə qeyd edildiyi kimi, anaların məsuliyyətidir. Ananın yeganə imtiyazı evdə uşağın maddi firavanlığından və ruhani rifahından ötrü ən əlverişli şəraiti yaratmaqdır. Uşağın anasından ilk dəfə həyatında aldığı onun gələcək inkişafının təməlini təşkil edir...47.*

*Siz ey sevən analar, bilin ki, Allaha ibadət üsullarının ən yaxşısı*

*– uşaqlara tərbiyə vermək və onlara bütün insani kamillikləri öyrətməkdir. Bundan xeyirxah əməl yoxdur48.*

Ailədə ananın vəzifə və məsuliyyətləri, şübhəsiz ki, atanınkından daha yüksəkdir. Məhz ana uşaqlar üçün mənəviyyatın mənbəyidir və bu da onların davranışını müəyyən edir. Daim ana ilə ünsiyyətdə olan uşaq tez bir zamanda onun baxışlarını, fikirlərini, mülahizəsini və vərdişlərini mənimsəyir. Ana heç bir halda uşağın tərbiyəsində məntiqi hədləri keçməməlidir. O, kamilliklər və tərifə layiq davranış əldə etməyə çalışmalıdır ki,

uşaqlar ondan nümunə götürə bilsinlər. Allahın hökmünə zidd olaraq, əgər ananın ləyaqəti uşaqların gözündə zəifləyərsə və hörməti azalarsa, onda uşaqların tərbiyəsi çətinləşər və hətta qeyri-mümkün olar. Bunu ata da bilməlidir və heç vaxt ananı uşaqların yanında alçatmamalı və onların gözündə hörmətdən salmamalıdır. Ailədə ananın statusunun aşağı salınması uşağın rifahına zərbə vurar və ailə birliyinin əsaslarını sarsıda bilər. Bu uşaqların tərbiyəsində çox vacib prinsipdir və ona biganə yanaşılmamalıdır.

***Valideynlər və uşaqların qarşılıqlı münasibətləri***

*Siz yaxşı xasiyyətin tərbiyə olunmasına birinci dərəcəli problem kimi baxmalısınız. Öz uşaqlarına düzgün məsləhətlər vermək və cəmiyyətdə ləyaqətli yer tutmalarından ötrü onlara rəhbərlik etmək ata və ananın üzərinə qoyulmuş vəzifədir49.*

Bir çox atalar ailədə öz vəzifələrini məhdudlaşdırırlar. Onlar yalnız işləməyi və ailənin maddi rifahının təmin edilməsini özlərinin əsas vəzifəsi hesab edirlər. Öz növbəsində, davranışın bu stereotipinə uyğun olaraq, bir çox analar da evdə öz səylərini hamını yedizdirmək və gündəlik tələblərini ödəmək məsələlərində cəmləşdirirlər. Beləliklə, uşağın ruhani inkişafının, onun intellektual qabiliyyətlərinin artırılması qayğısına qalmaq uşaq bağçasındakı tərbiyəçilərin, ibtidai və orta məktəbdə müəllimlərin üzərinə qoyulur.

Valideynlər səhvən uşaqlarla sıx və dostluq münasibətlərinin böyüklərin statusunu aşağı saldığını düşünürlər. Uşaqların səs-küyü,gülüşü və boş söhbətləri onların qanını qaraldır. Onlar adətən, uşaqlara “bizi rahat buraxın, görmürsüz biz məşğuluq” – deyirlər. Düşüncənin bu cür stereotipi tamamilə səhv, istifadə olunan metodlar isə yararsızdır, çünki – ev uşaqlarda yumşaqürəklilik, sağlam emosiyalar və düzgün düşüncə tərbiyə etməkdən ötrü ən yaxşı yerdir, ən ixtisaslaşmış tərbiyəçilər isə atalar və analardır. Uşaq bağçaları və məktəblər öz funksiyalarını nə qədər yaxşı yerinə yetirsələr də, onlar uşağa evi və valideynləri əvəz edə bilməzlər. Həzrət Şövqi Əfəndi yazır: “*Uşaqların tərbiyəsi ilə bağlı problemə gəldikdə, mən bir daha Həzrət Bəhaullah və Həzrət Əbdül-Bəhanın uşaqların, xüsusən də erkən yaşlarında, məhz valideynləri tərəfindən tərbiyə edilməsinin zəruriliyinin vurğuladıqları həmin məsələlərə xüsusi diqqət yetirmək istərdim. Buna daha çox üstünlük verilməlidir, nəinki, uşaqların ilk bilik və nəsihətin ananın əlindən deyil, yad insanlardan aldığı uşaq bağçasında tərbiyə olunmasına*”50.

Uşaq bağçalarında və məktəblərin ibtidai siniflərində uşaqlarla məşğuliyyət elə qurulub ki, tərbiyə məsələlərində və təlim metodlarında bütün uşaqlara eyni cür yanaşmağa məcburdurlar; fərdi cəhətlərində fərqlərə baxmayaraq, uşaqlar üçün təlim-tərbiyə proqramı vahiddir. Hətta uşaq bağçalarında və məktəblərdə təlim-tərbiyə prosesində hər bir uşağın psixoloji cəhətləri, qazanılmış və anadangəlmə xüsusiyətlərini nəzərə almaq istəsələr belə, bunu praktiki cəhətdən həyata keçirmək mümkün olmazdı. Pedaqogika elminin bu sahədə böyük nailiyyətlər əldə etməsinə baxmayaraq, təlim-tərbiyə prosesində fərdi yanaşma problemi hələ də öz həllini tapmamışdır. Alimlərə, bir qayda olaraq, hər kəsin fərdi cəhət və tələblərini nəzərə almağa imkan verən təlim-tərbiyənin əsas prinsiplərini işləmək hələ də müyəssər olmayıbdır. Bu kitabın müəllifi bir sıra Avropa məktəblərində və uşaq bağçalarında olmuş, onların bəzilərində işləmişdir. Pedaqoji təcrübə göstərir ki, bəzi şagirdlərin bu və ya digər fənni mənimsəyə bilməməsi mütəxəssislər tərəfindən təbii hal kimi qəbul olunur.

Bununla belə biz etiraf etməliyik ki, pedaqogika elmində ailənin uşağın tərbiyəsinə təsirinə çox böyük əhəmiyyət verilir. Tərbiyə məsələlərinin öhdəsindən o analar yaxşı gəlir ki, özləri uşaqlarla məşğul olur, onların maraqlarını, meyillərini, davranış xüsusiyyətlərini nəzərə alırlar. Elə bu səbəbdən analar uşaqları dayələrin və uşaq bağçalarının ixtiyarına buraxıb, işdən iki əlli yapışmaq əvəzinə, evdə oturub onların qayğısına özləri qalsalar daha yaxşı olardı. Uşaqlara qayğı, onları tərbiyələndirməyə can atma, onlara müəyyən bilik və vərdişlər öyrətmək qadının istənilən fəaliyyətindən qat-qat şərəflidir.

Şübhəsiz, əgər valideynlər onlarla sıx qarşılıqlı münasibət yaratmağa çalışır, sədaqətli dost və yoldaş rolunda çıxış edir, onların rəyi ilə hesablaşır və davranışlarındakı qüsurları düzəltməkdə onlara kömək etməyə çalışırlarsa, uşaqların təlim-tərbiyəsi ilə bağlı bir sıra mürəkkəb problemlər ailədə öz həllini tapa bilər. Uşaqlara qarşı bu cür qayğı və diqqətin zəruri və vacib hesab edildiyi ailələrdə, onlarla söhbət etməkdən ötrü valideynlər xüsusi vaxt ayırırlar. Valideynlər və uşaqlar bir yerdə oturub, ailə həyatında ortaya çıxan müxtəlif məsələləri müzakirə edirlər. Bəzən valideylər hansısa hadisələri danışır, bəzən isə danışmağı uşaqlara təklif edir. Ailənin məşvərət prosesində aktual və mürəkkəb pedaqoji problemlər öz həlli tapa bilir.

***Ana ilə uşaq arasında dostluq münasibəti***

*Ana uşağın ən birinci tərbiyəçisi və ən birinci mürəbbisidir. Körpələrinin xoşbəxtliyi və gələcək böyüklüyü, mülayimliyi və savadlılığı, əqidə və imanı ondan asılıdır51*.

Uşaqların həmişə düşüncələrini, onları narahat edən məsələləri və problemləri bölüşəcək bir kimsəyə ehtiyacları vardır. Onlar həmişə rəhbərlik və dəstəyə ehytiyac duyurlar. Bununla bağlı ana ilə uşaq arasında sabit dostluq münasibətlərinin əhəmiyyətini qiymətləndirmək çox çətindir. Balaca uşaq anasını sadiq yoldaş, yaxın dost, etibarlı müdafiəçi bilməli və ondan heç nəyi gizlətməməlidir.

Əgər ana qarşılıqlı rəğbət və anlaşmaya əsaslanan əlaqəni qura bilmirsə, uşağın bundan ötrü, dostluq və ünsiyyətə olan ehtiyacını ödəyən kimsəni tapması və ürəyinin açarlarını ona verməsi zəruridir. Dostun təsiri o qədər güclü ola bilər ki, uşaq onun qarşısında itaətkarlıq və alçalma hissi keçirə bilər. Bu cür vəziyyət uşağın təcrübəsizliyi və sağlam düşünmə qabiliyyətinin olmaması səbəbindən onun tərbiyəsi nöqteyi-nəzərindən kifayət qədər təhlükəlidir. Əgər qabaqda gedən və ya bələdçi yolu uçurumdan və ya oğrunu gecə keşikçisindən ayıra bilmirsə, bu kədərli və zərərli nəticələrə gətirib çıxara bilər.

Bəzi analar uşaqlarına kifayət qədər diqqət və məhəbbət ayırmır, onlarla ünsiyyətdən tez yorulurlar. Öz növbəsində anaları tərəfindən soyuqluqla qarşılanan uşaqlar məsləhət üçün başqalarına müraciət edirlər. Onlar ürəklərini təcrübəsiz dostlarına boşaldır, talelərini özləri kimi insanların əlinə verirlər. Nəticədə qarşılıqlı anlaşma itirilir, ana ilə uşaq arasında ünsiyyət, yaxınlıq və dostluq mümkünsüz olur. Məsələn, yeddi yaşlı oğlan hansısa hadisənin şahidi olur və ya onu təəccübləndirmiş və maraqlandırmış bir hadisə haqqında eşidir. Uşağın diqqəti bu hadisəyə bağlanmışdır və o özü onun izahını tapmağa çalışır. Tezliklə oğlan əmin olur ki, o, həmin problemi sərbəst həll etmək qabiliyyətində deyildir və bu haqda anasından soruşmaq və onun rəyini bilmək qərarına gəlir. O, evə qayıdır və şahidi olduğu hadisəni anasına danışır və onun bu haqda nə fikirləşdiyini soruşur. Lakin ev işlərindən yorulmuş ana yorğun olduğunu, vaxtının olmadığını və nahar yeməyini hazırlaya bilmədiyinə görə əsəb keçirdiyini söyləyir. Onun səbri oğluna yalnız bu sözləri deməyə çatır: “görmürsən əlimdə nə qədər işim var. Mən vaxtımı boş söhbətlərə sərf etmək istəmirəm. Sənə aydın olmayan nədir?”.

Ananın reaksiyası oğlunu elə dilxor edir ki, ondan bir daha heç bir şey soruşmayacağını və ona bir daha sual verməyəcəyini özünə söz verir. Lakin onun hər şeyi bilmək həvəsi təmin olunmamış qalır və o, ona əziyyət verən suala cavab tapmağa

cəhd edir və nəhayət onunla bir parta arxasında oturan sinif yoldaşına müraciət etmək qərarına gəlir. Dostu ona özünün dərk etdiyi və öz zövqünə uyğun səviyyədə ona izahat verir. Ola bilsin bu “məsləhət” uşağın yaddaşında uzun müddət qalsın və onu yanlış yola yönəltsin. Əgər ana oğluna bir qədər vaxt ayırıb, vaxtının olmamasını və iş gördüyünü bəhanə gətirib onunla söhbətdən özünü yayındırmasa idi, uşaq az məlumatlı dostuna müraciət etməzdi.

Alimlər ana ilə uşaq arasında dostluğun vacibliyindən və əhəmiyyətindən çox danışırlar. Uşaqla necə danışmaq məsələsi, tərbiyənin xüsusi hissəsini təşkil edir və elmdə bu problemə həsr olunmuş xüsusi bölmə vardır. Bu mövzuya həsr olunmuş nəşrlər arasında ilk dəfə uşaqlarda davranış problemini həll etməkdən ötrü sual-cavabdan istifadəni tövsiyyə etmiş Ortun işlərini göstərmək olar. Valideynlər imkanları və qabiliyytələri daxilində uşaqların hər şeyi bilmək həvəsini təmin etməli, onların fikir və həyəcanlarına maraq göstərməli, onlarla söhbət etməkdən ötrü daim istənilən imkandan istifadə etməlidirlər. Təəssüflər olsun ki, sərt cəza, kobud danışıq dostluq və bağlılığı asanlıqla dağıdır. Ona görə də uşağı anadan ayıra bilən heç bir hərəkətə yol verilməməlidir. Əgər ana ilə uşaq arasında yaxın münasibətlər qurularsa və onlar qarşılıqlı anlaşma əldə edərlərsə, anasından tükənməz məhəbbət və istilik alan uşaq şübhələrini, həyəcan və təəsüratlarını onunla bölüşəcəkdir.

***Tərbiyəyə etinasız yanaşma***

*Ey Allahın kənizləri! Uşaqlara körpəlikdən tərbiyə vermək sizin borcunuzdur! Sizin vəzifəniz – onlara yüksək mənəvi dəyərlər verməkdir! Diqqətli olmaq sizin borcunuzdur, çünki Allah – Onun calalı daha da artsın! – anaları uşaqların birinci müəllimləri olduğunu müəyyən etmişdir. Bu çox böyük əhəmiyyətli xerirxah və yüksək vəzifədir. Sizə bunda zəiflik göstərməyə icazə verilməmişdir!*52.

Anaların üzərinə qoyulmuş müqəddəs vəzifə elə əhəmiyyətlidir ki, onun gerçəkləşməsinə mane olacaq heç bir şeyə yol verməməlidir. Əks halda xoşbəxtlik binası uçacaq, bəşəriyyətin özü isə çox saylı xəstəliklərə mübtəla olacaqdır. Uşaqlıq dövrü nə qədər təriflənsə də, gələcək üçün onun böyük əhəmiyyəti vurğulansa da, ilk əvvəl yadda saxlamaq lazımdır ki, bu dövrdə uşağın əxlaq və davranışının əsası qoyulur.

Tez-tez məsuliyyət hissini itirmiş və öz vacib vəsifəsini yaddan çıxarmış valideynlərlə rastlaşmalı olursan. Onlar vaxtlarının çoxunu uşaqlarının təlim-tərbiyəsinə həsr etmək əvəzinə, boş-boşuna sərf edir və yalnız macal tapanda başlı-başına buraxılmış övladlarını xatırlayır və tam laqeydliklə onlardan işlərinin necə getdiyini soruşurlar. Onlar uşaqlarına bir və ya iki, əksər hallarda dəyərsiz,boşvəcəfəngməsləhətlərverir,bununladaözuşaqlarının fiziki və ruhani tələblərindən tamamilə xəbərsiz olduqlarını nümayiş etdirirlər. Nəzarətə ehtiyacı olan uşaqlar anaları tərəfdən qayğı və diqqətdən məhrumdurlarsa, onlar alaq otları kimi böyüyəcək və inkişaf prosesində tələb olunan keyfiyyətlər əldə etməyəcək və faydalı vərdişlərə yiyələnməyəcəklər. Məsələn, ana gec yatdığına görə, uşaqlar məktəbə hazırlaşdıqları vaxt yuxudan ayılır. Ananın nəzarətindən kənarda qalmış uşaqlar əl-üz yumağı, dişlərini təmizləməyi, yəni sağlamlıq üçün zəruri olan gigiyenik prosedurları etməyi unudurlar. Ananın öz vəzifəsinə – təlim-tərbiyəyə bu cür laqeyd münasibəti ona gətirib çıxarır ki, uşaqlar səliqəsiz geyinəcək, səhər yeməyini necə gəldi yeyəcək və nəhayət məktəbə gecikəcəklər. Başlı-başına buraxılmış uşaqların düşdüyü çətin vəziyyəti sürücüsüz hərəkət edən avtomobilə bənzətmək olar.

Məktəbdən qayıdan uşaqlar ananın harasa getməyə hazırlaşdığını görürlər. Ayna qarşısında bəzənməklə məşğul olan ana hədsiz “mehribanlıq” və “şəfqətlə” onlara “ana” məsləhəti verir: “Mənim əzizlərim, atanızla bərabər nahara dəvət olunmuşuq. Bəlkə evə gec qayıtdıq. Ev tapşırıqlarınızı hazırlayın, dəcəllik etməyin, dayənin sözünə qulaq asın. Axşam yeməyindən sonra, lütfən ertədən yatağınıza girin”.

Uşaqlardan kimsə ananın daim evdə olmamasına qarşı öz etirazını bildirərsə, o, həmin an onun səsini kəsərək, öyüdverici tonla deyir: “Afərin! Nə vaxtdan mənə əmr etməyə başlamısan? Nə vaxtdan uşaqlar böyüklərin işlərinə qarışmağa başlamışlar? Siz məktəbə gedirsiniz, başqa uşaqlarla həyətdə oynayırsınız. Mənsə heç yerə getmirəm. İndi sizə görə mən evdə oturmalıyam”. Ananın ədalətsiz ittihamı uşağı susdurur və o öz “kobudluğuna” görə peşman olur.

Bu cür ailə şəraiti suvarılmayan, qulluq edilməyən bağbansız meyvə bağına bənzəyir. Belə bağın ağacları, əlbəttə, bəhər verməyəcək və göz oxşamayacaq, əvvəl-axır quruyacaq və yalnız sobada yandırılmağa yararlı olacaqdır.

Analar uşaqlarına görə çox şeyi qurban verməli və şəxsi maraqlarını və istəklərini uşaqlarının xoşbəxtliyinə tabe etməyi bacarmalıdırlar. Övladın təlim –tərbiyəsindən, kamilləşdirilməsindən ən böyük vəzifə ola bilməz. Allahın anaların üzərinə qoyduğu bu böyük vəzifənin öhdəsindən heç kim, nə müəllimlər, nə də qohumlar gəlmək gücündə deyillər.

Öz məsuliyyətinə biganə yanaşan valideynlər bir gün uşaqlarının kobud, savadsız, insani məziyyətlərdən xəbərsiz böyüdüklərini aşkar edəcək və bundan da ilk növbədə əziyyət çəkən də valideynlərin özləri olacaqdır.

***Ananın ləyaqət hissi***

*Uşağın yaxşı bir şey etdiyini görən ana onu sevindirməli, düzgün hərəkətini tərifləməli və mükafatlandırmalıdır. Lakin uşağın davranışında arzuolunmaz cəhətlərin təzahürü zamanı ona ya bu və ya digər vəziyyətdə düzgün davranmaq*

*tövsiyə olunmalı ya da cəzalandırılmalıdır. Cəza günahı ötüb keçməməlidir, fəqət hətta yüngül şifahi töhmət kifayət edər*53.

Rəhimdil, xeyirxah və şəfqətli ana uşaqlarla həmişə mehriban danışır, uşağın qəlbini ox kimi dəlib keçən kobud danışığa deyil, həlim və sakit danışıq tərzinə üstünlük verir. Uşağa təlim-tərbiyə verərkən və onu həyatda istiqamətləndirərkən, ana həmçinin öz ləyaqətini itirməməkdən ötrü daim tədbirlər görməlidir. Heç bir halda ana özünü uşaqların qarşısında alçaltmamalı və onların ağılsız tələblərinə yol verməməlidir. Əgər ana uşağın əsassız və məncil şıltaqlıqlarına tabe olarsa, o, ananın ondan qorxduğunu, ona daha çox yarıtmağa çalışdığını və onun bütün tələblərini yerinə yetirməyə hazır olduğunu düşünəcək.

Atalara ananın ləyaqətinin alçaldılmasına yol verməməyi tövsiyə edirik. Uşaqların gözündə onun əhəmiyyəti qiymətdən salınırsa, ailənin nizama salınmış həyatı yolunu azacaq, bu balaca ölkədə xaos hökm sürəcək və heç bir qüvvə orada sülh və əmin-amanlığı bərpa etmək qüdrətində olmayacaqdır.

Ana ailədə öz məqamını və ləyaqətini saxlamaqdan ötrü heç vaxt amiranə, sərt və məntiqsiz tələblər irəli sürməməlidir. Eyni zamanda o, uşaqlarının ağılsız tələblərinə də güzəştə getməməlidir. Mötədillik yolu ilə hərəkət etməklə bu iki əks ifratçılıqdan qaçmaq mümkündür. Sədi bu haqda belə yazır:

Məhəbbət və intizamın qarışığı

Budur qızıl ortaq; Sanki qan alan həkim tək

Həm yaralayır, həm də sağaldır.

Əgər ana uşaqların nəzərində öz ləyaqətini itirib, gülüş obyektinə çevrilibsə, onların təlim-tərbiyə prosesinin üzərinə heç zaman xoşbəxtlik işığı düşməyəcəkdir.

Həyatdan götürülmüş bir nümunəyə baxaq. Beş yaşlı oğlan səhər yuxudan oyanır və gözlərini açmağa macal tapmamış qışqırmağa, anasını çağırmağa başlayır.Ana əlindəki işləri kənara atıb, onun yanına tələsir, narahat halda soruşur: “nə olub sənə, mənim balam?” Uşaq gözləri yaşlı halda şıltaqlıqla deyir: “Mən yerimdən durmaq istəmirəm, səhər yeməyini bura gətir!”. Onun tələbi anada bir qədər narahatçılıq yaradır və o, həlimliklə onu ələ almağa cəhd edir: “Mənim balam, sən əvvəl ayağa durmalısan, əl-üzünü yumalı, sonra stol arxasında səhər yeməyini yeməlisən. Zəhmət olmasa, yerindən qalx”.

Onda uşaq yenə hücuma keçir, qışqırmağa və ağlamağa başlayır: “Dedim, axı, yatağımdan durmayacağam! Səhər yeməyimi burada yeyəcəyəm!”. Ana ağılsız tələbə müqavimət göstərsə də, uşaq uğurla onun müqavimətini bağırtının köməyi ilə qırır. Nəhayət ana oğlunun tələbini yerinə yetirməyə razı olur: “Yaxşı, yaxşı. Amma ağlama. Mən indi səhər yeməyini gətirərəm”. Bir neçə dəqiqədən sonra ana əlində içində səhər yeməyi olan məcməyi ilə geri qayıdır.

Bu hadisədə hər bir detalın hərtərəfli təsvirini vermək mümkündür. Lakin işin mahiyyətindən müxtəsər danışsaq, uşaq qaydalara məhəl qoymur, şəxsi intizamı gözləmir, köməksiz ana isə oğlunun hər cür şıltaqlığına göz yuman asılı vəziyyətdədir.

Tələbləri nə qədər hiddət doğuran olsa da bütün gün ərzində o, anasını qulluqcu rolunda çıxış etməyə məcbur etməklə daim istədiyinə nail olacaqdır. Ananın düşdüyü vəziyyət hətta kənar müşahidəçidə belə təəssüf doğurmaya bilməz. Nahar zamanı oğlan su içmək istəyərkən, özünə əziyyət verib qarşısındakı qrafindən stəkana su töküb içmir, o mütləq barmağı ilə stəkanı göstərməli, ana isə onun istəyini dinməzcə yerinə yetirməlidir. Allah eləməmiş, ana onun bu işarəsinə diqqət yetirməyə və suyu stəkana tökməyə. Bağırtı və qışqırıq səsləri otağa yayılacaq və uşaq yenə barmağı ilə boş stəkanı göstərəcəkdir.

Oğul özünü vəziyyətin ağası kimi hiss edir, anaya qulluqçu kimi göstərişlər verir, onu istədiklərini yerinə yetirməyə məcbur edir. Mən bu cür səhnələrin dəfələrlə şahidi olmuşam, onlar məndə heyrət və təəssüf hissi doğurubdur. Lakin mən kənar müşahidəçi kimi heç vaxt bu hadisələrə müdaxilə etməmişəm.

Bir dəfə mən balaca oğlanın anasının üstünə qışqıraraq, otaqdan çıxmasını tələb etməsinin şahidi oldum. Uşaq ananın otaqdan çıxmadığını görəndə, onu qəzəblə yumruqlamağa başladı. Oğlunun hücumlarına baxmayaraq, ana onunla yumşaq səslə danışmaqda davam edirdi. Bununla da onun pis davranışına yol verir və oğlunun istibdadına tabe olurdu.

Bir daha qeyd edim ki, analar uşaqlara qarşı təkcə qəzəb və əmiranilik deyil, həmçinin alçalma, məzlumluq, itaətkarlıq nümayiş etdirməməlidirlər. Mülayimlik və mehribanlıq, qürur, ağıllılıq, ləyaqət, özünə hörmətlə bir yerdə olmalıdır və bütün bunların mötədilliyi gözlənilməlidir.

***Uşaqların tərbiyəsində atanın rolu***

*Gənclər böyüməli və inkişaf etməlidirlər ki, öz atalarının yerini tutsunlar54.*

*...uşaqlara təlim verməkdən həyatı əhəmiyyətli və vacib iş yoxdur; heç bir halda siz öz uşaqlarınızın tərbiyəsi ilə məşğul olmağı unutmamalısınız...55*.

“Necə ola bilər ki, bu cür gözəl valideynlərin belə dəhşətli uşaqları olsun?”. Bu, yüksək əxlaq və nümunəvi davranışın təcəssümü olan valideynlərə dostları, tanışları, qohumları tərəfindən tez-tez verilən sualdır. Bir halda ki, hər bir nəticənin səbəbi var, onda biz də bunun izahını verməyə çalışaq.

1. Valideynlər, ilk növbədə atalar, öz uşaqlarının davranışına ya heç nəzarət etmir, ya da onların tərbiyəsinə kifayət qədər vaxt ayırmırlar. Onlar əsasən bütün vaxtı işdə olur və evə yorğun halda, yalnız dincəlmək və gün ərzində itirdikləri enerjini bərpa etmək məqsədi ilə qayıdırlar.

Ailədə uşaqların qayğısı yalnız ananın üzərindədirsə və bu məsələdə uşaqlara (xüsusən də oğlanlara) böyük təsiri olan atanın iştirakı və əməkdaşlığı cüzidirsə, belə ailəni bir ayağı üstündə durmağa cəhd edən insana bənzətmək olar. Məsələn, ağır iş günündən sonra ata evə qayıdır. O, bir müddət qəzet oxuyur, sonra gəzməyə gedir, ailəsi ilə birgə şam edir və sonra hansısa ictimai tapşırığı yerinə yetirməkdən ötrü yenə evdən gedir. Evə olduqca gec qayıdır, yatmağa getməzdən əvvəl mütaliə edir və yazır.

Bunu ailə hesab edə bilərikmi? Uşaqlar atanın varlığını hiss edirlərmi? Ata onların təlim-tərbiyəsinə təsir göstərirmi? Yəqin ki, yox. Belə ata uşaqlarla söhbət etməkdən ötrü nə imkan tapır, nə də onların həyatı ilə maraqlanmaqdan, məsləhət verməkdən, onların sevincini, həyəcan və qayğılarını bölüşməkdən ötrü onun vaxtı var. Onu, işinin çoxluğundan qonaqları ilə danışmağa vaxtı olmayan ev sahibinə oxşatmaq olar. Bu cür şəraitdə ata uşaqlarını necə çoxsaylı fiziki və əqli pozulmalardan qoruya və düzgün tərbiyə edə bilər? O, öz işi, mühazirələri, elmi məqalələri ilə cəmiyyətə xeyir verir, lakin bir məsələdə onun cəmiyyətə bəhrəsi az olacaq – bu onun uşaqların tərbiyəsində ailəsinə olan töhfəsidir.

Uşaqla az ünsiyyət edən, vaxtını evdən kənar maraqlara sərf edən ata ciddi səhvə yol vermiş olur. Ehtiyac və məhrumiyyətlər onda əməksevərlik tərbiyə etmişdir, lakin təəssüflər olsun ki, atanın bu təbii keyfiyyəti ailəyə məyusluqdan başqa heç nə vermir. Əgər başqa adamlar onda əxlaqlı, savadlı insan, vicdanlı işçi görürlərsə, öz doğma uşaqları onu laqeyd və onlarla ünsiyyətdən qaçan insan kimi tanıyırlar.

Ataların özlərini uşaqların təlim-tərbiyəsindən kənarlaşdırması yolverilməzdir. Onlar uşaqlarına diqqət ayırmağı özlərinin əsas vəzifələri hesab etməli və öz imkanları daxilində onların təlim-tərbiyələrində fəal iştirak etməlidirlər.

2. Ata tərəfindən diqqətin kifayət qədər olmaması, bu cür münasibətin bilavasitə nəticəsi olan uşaqların evdən kənar davranışına da təsir göstərir. Ata bir qayda olaraq, uşağın kiminlə ünsiyyət etdiyindən, yaşıdları ilə münasibətindən, istirahət və əyləncəni necə keçirməsindən xəbərsizdir.

Uşaqlarının evdə nə ilə məşğul olmasından xəbərsiz ata, şübhəsiz ki, onların evdən kənarda özlərini aparmasından da xəbərsizdir. Uşaq öz təbiətinə görə kamil varlıq deyildir, o hələ çox şey öyrənməli və bilməlidir, lakin əgər o valideynin rəhbərliyindən və nəzarətindən məhrumdursa, onun davranışı düzgün yoldan kənara çıxacaq və arzuolunmaz nəticələrə gətirib çıxaracaqdır.

Mənim məqsədim ataları əhəmiyyətli işlərlə məşğul olmaq və ictimai həyatın yaxşılaşdırılmasından ötrü öz töhfələrini vermək fikrindən döndərmək deyildir. Lakin onların fəaliyyətində birinci yerdə həmişə ailə durmalı, atanın ən əhəmiyyətli vəzifəsi isə uşaqların təlim-tərbiyəsi olmalıdır. Bu daha böyük məsuliyyətdir.

***Çətin yaş dövrü***

*Xüsusilə gənclər daim və əzmlə Həzrət Bəhaullahın həyatını təqlid etməyə səy göstərməlidirlər. Bizi əhatə edən dünyada biz mənəvi aşınma, heç bir şeyə fərq qoymama*, *ədəbsizlik və mədəniyyətsizlik görürük. Həzrət Bəhaullahın təlimini əlində*

*rəhbər tutan gənclər qoca və cavan insanları Əmrə cəlb edəcək*

– *öz paklığı və isməti, düzlüyü və alicənablığı, məzurluğu və gözəl rəftarı ilə buna qarşı durmalıdırlar. Dünya sözlərdən doyubdur, əməl gərəkdir və Həzrət Bəhaullahın təliminin ardıcılı olan gənclər bunu edəcəkdir56.*

Kiçik yaşlı uşaqla valideyn nisbətən asanlıqla yaxın münasibət qura bilir, bu dövrdə nadir hallarda soyuqluq yaranır. Məktəbəqədərki və aşağı məktəb yaşları dövründə uşaq-valideyn münasibətləri kifayət qədər sakit keçir: valideynlər hökmdar, uşaqlar isə təəbələridir, atalar və analar qanunlar verir, uşaqlar isə itaətkarcasına icra edirlər.

Budur, uşaqlar 12-13 yaşına gəlib çatırlar, uşaq-valideyn münasibətləri kəskin şəkildə dəyişir. Bu yeni dövr 17 və 18 yaşına kimi davam edir. Hər iki tərəfdə narazılıq artır, bağlılıq hissi yadlaşma hissinə qarışır. Yeniyetmələr böyüklərə irad tutmağa, tənqidin müxtəlif formalarına əl atmağa başlayırlar. Onlar çox vaxt əsəbi və tərs olurlar. Ailədəki vəziyyət yeniyetmələrin istəyinə daha uyğun gəlmir, onların səbirsizliyi və müstəqilliyə can atması valideynlərlə onlar arasında nifaqa gətirib çıxarır.

Əgər diqqətlə nəzər yetirsək, həyatın ən çətin mərhələsi, təlim-tərbiyə nöqteyi-nəzərindən, bu dövrə düşür. Mütəxəssislər yeniyetməlik dövründə uşaqlarda xeyli xarici və daxili dəyişikliklərin baş verməsi səbəbindən, onu keçid dövrü adlandırırlar.

İlk növbədə fiziki inkişafda dəyişikliklər gedir: səsin tempi dəyişir, boyun böyüməsi sürətlənir, cinsi hormonların ayrılması baş verir. Fiziki dəyişikliklərlə eyni vaxtda intellektual fəaliyyətdə də əhəmiyyətli irəliləyişlər müşahidə olunur: hisslər coşqun şəkildə güclənir, yeni meyillər və tələbatlar ortaya çıxır. Yeniyetmə özünü sanki başqa aləmdə hiss edir, ürəyinin dərinliyində hələ uşaqlıq dünyasına mənsubluğunu saxlayaraq, özü haqqında aydın təsəvvürü itirir. Bu hal cinsi yetişkənlik dövrünə kimi davam edir. Yeniyetmələr hələ kişi və qadın olmasalar da, artıq balaca oğlan və qız da deyillər. Onların davranışında böyüklərdə olduğu kimi məqsədə çatmaqdan ötrü inadkarlıq və sabitlik yoxdur. Onlar gah öz otaqlarına çəkilib, hamıdan gizlənir, gah da qonşu uşaqlar və dostları ilə əylənirlər. Bir halda süstlüyü dəf edib, çox sadə bir işə – əl-üzü yumağa gücləri çatmır, digər halda isə hansısa bir işi görməkdən ötrü özlərini şövq və coşqunluqla irəli atırlar.

Yeniyetməlik yaşında həmçinin öhdəsindən gəlmək mümkün olmayan bir arzu ortaya çıxır – böyük kimi görünmək, böyüklərdən kiməsə oxşamaq. Bu arzu ona gətirib çıxarır ki, yeniyetmə kobudluq etməyə, hər şeydən əsəbləşməyə başlayır. O, çalışır ki, ətrafdakılar ona tabe olsunlar, lakin eyni zamanda başqa insanların mülahizəsinə qulaq asmaq da istəmir.

Valideynlər yaxınlaşmaqda olan cinsi yetişkənlik dövrünün xüsusiyyətlərini əgər nəzərə alırlarsa və uşaqlarla münasibətlərini, böyümüş yeniyetmələrə öz təşəbbüsü olmayan balacalar kimi baxmayan, etibarlı təlim-tərbiyə prinsipləri əsasında qururlarsa, onların öz uşaqlarının fiziki və əqli inkişafında nailiyyətlər əldə etməsindən ötrü bütün şansları vardır. Əgər atalar və analar böyüməkdə olan uşaqlara münasibətdə dəyişikliklərin zəruriliyini dərk edib, metodiki göstərişlərə əməl edəcəklərsə, onların şübhələrin boş səhrasında gəzməsinə ehtiyac olmayacaqdır.

Tərbiyənin bu aspekti bir halda ki, olduqca vacibdir, mən valideynlərin diqqətinə aşağıdakıları çatdırmaq istərdim.

1. Yeniyetmələrin əhval-ruhiyyəsi izahı həmişə mümkün olmayan qəfil dəyişə bilər. Onların əhval-ruhiyyəsi sabit olmur, ruhi vəziyyətləri isə bəzən mövcud vəziyyətdən həm ümumi narazılıq, həm də daxili narahatçılıq ilə səciyyələnir. Yeniyetmənin hətta özünə qarşı tələbi də bir mənalı deyil, dəyişkəndir, onun inkişaf etməkdə olan təxəyyülü şübhələrdən tutqunlaşmışdır. O, çox vaxt nə istədiyini özü də bilmir. Yeniyetmə özünü tənha və atılmış hiss edir, bu hal onu kənarda özünə dost və məsləhətçi axtarmağa məcbur edir. Yeniyetmənin məqsədləri, düşüncələri və hissləri uşaqlıq dövründə keçirdiklərindən kəskin şəkildə fərqlənir. Bir az bundan qabaq markalardan kolleksiya düzəltmək ona sevinc gətirirdisə, indi bu həzz mənbəyinə qarşı tamamilə biganədir, hətta bu onda ikrah hissi yaradır. Yaşıdları ilə küçədə qaçan oğlanı və ya gəlinciyi ilə oynayan qızı yeniyetməlik dövründə daha ciddi məsələlər özünə cəlb edir. Onları intellektual məşğələlər daha çox maraqlandırır.

Uşaqların yeni inkişaf fazasına daxil olduğunu etiraf edən valideynlər, onları mümkün ruhi əzablardan qorumaqdan ötrü bütün öz biliklərini və təcrübələrini ortaya qoymalı və onlara kömək əllərini uzatmalıdırlar. Valideynlər ilk növbədə yeniyetmələrlə qarşılıqlı anlaşmaya nail olmalı, onlarla nəzakətlə, dostcasına onları narahat edən problemləri və keçirdikləri hissləri müzakirə etməli, onların daxili aləminə maraq göstərməlidirlər.

Hörmətli valideynlər, yeniyetməlik dövrünə qədəm qoymuş övladlarınızla yaxın dost və başa düşən yoldaş olun, çətin anlarda onlara dəstək olun, ağıllı və gərəkli məsləhətlər verin, onları istiqamətləndirin və rəhbərlik edin, asudə vaxtı bir yerdə keçirin, onlarda elmin müxtəlif sahələrinə maraq yaradın, peşə seçəndə və ya hər hansı fəaliyyətlə məşğul olanda onları təcrübəli nüfuzlu mütəxəssislərlə tanış edin, etibarlı konsultant, məsləhətçi, köməkçi olun! Ağıllı mürəbbiliyin, həqiqi dostluğun nəticəsi odur ki, uşaqlar şübhələr, çətinliklər, tənhalıq dövrünü rahat keçirərək həyatın ləyaqətli və ləyaqətli olmayan yolları arasında düzgün seçim edirlər.

Yeniyetmələr nə qədər istedadlı, qabiliyyətli və güclü olsalar da, öz həyatlarının təhlükəli böhranlı dövrünü aşmaqdan ötrü onların daha təcrübəli insanların, valideynlərin məsləhətinə ehtiyacları vardır.

2. Yeniyetmələr hər şeyi dərk etmək istəyirlər. Bu dövrdə dərk etmə funksiyası və intellekt, xüsusən də yaddaş və təxəyyül intensiv inkişaf edir. Onların fərdiyyəti özünü daha çox göstərməyə başlayır, onlar çox vaxt yerli-yersiz olaraq “mən” əvəzliyini işlədirlər. Onlar yüksək diqqətlə öz xarici görkəmlərinin, geyim və saçlarının quruluşunun qayğısına qalırlar. Valideynlər bu halla hesablaşmalı və yeniyetməni tənqid etməməlidirlər. Özünü düşünmə prosesi bəzən özünü yüksək qiymətləndirməyə gətirib çıxarır. Yeniyetmələr başqa adamların onlardan üstünlüyü ilə barışmır və həmişə öz dediklərində inadkar olurlar.

Yeniyetmələr xəyalpərəstdirlər. Öz daxili aləmlərinə qərq olmaq, həyəcanlardan həzz almaq qabiliyyəti əldə edən gənc xəyalpərəstlər çox vaxt özlərini oxuduqları kitabların qəhrəmanlarının yerində təsəvvür edirlər. Onlar təxəyyül qanadlarında buludlar üzərində uçaraq, reallıq dünyasından fantaziya və mücərrədlik səltənətinə keçirlər.

Uşaq keçid dövrünə qədəm qoyanda, valideynlər bu dövrün çətinliklərini dəf etməkdə ona kömək etməlidirlər. Onlar ilk növbədə öz əməllərinə diqqət yetirməlidirlər: öz davranışlarına nəzarət etməli, xeyirxah və mərhəmətli olmalı, müxtəlif problemlərin müzakirəsi zamanı ağıllı səmərəli mövqedə durmağa səy göstərməli, onlarla ünsiyyət zamanı kobudluq və lüzumsuz ciddilikdən qaçmalı, başqalarının qarşısında uşağın ləyaqətini alçaltmamalıdırlar. Onda yeniyetmə valideynin məntiqi izahını qəbul edəcək və onun tələblərinə tabe olacaqdır. Böyüklərin sözünün yeniyetmə tərəfindən qəbul olunmasından ötrü bu onun ürəyinə toxunmalı, valideynin qəlbinin dərinliyindən gəlməlidir.

Yeniyetmələrin tərbiyəsi zamanı aşağı yaş qrupundan olan uşaqlara tətbiq olunan metodlardan istifadə edilə bilməz. Onların bu və ya digər problemlərlə bağlı sizim məsləhətinizə ehtiyacları vardır. Əgər böyüklər yeniyetmələrə hörmətlə yanaşır və onları məhz bu mövqedən tərbiyə edirlərsə, bununla da uşaqlarının onlara qarşı hörmətini qoruyub saxlamış olurlar.

Valideynlər həmçinin yeniyetmələrin əsaslandırılmış qanuni tələblərini qəbul etməyə və yerinə yetirməyə, onların zəruri tələblərini ödəməyə hazır olmalı və imkanları daxilində uşaqların istirahəti, əyləncə və təhsili üçün zəruri imkanlar yaratmalıdırlar. Valideynlər öz gücləri və qabiliyyətləri daxilində uşaqların suallarını cavab verməyə və hər şeyi bilmək həvəsini ödəməyə səy göstərməli, biliyə həvəslərini təqdir və təşviq etməli, müxtəlif maraqlarının formalaşmasına imkan yaratmalı, həmçinin ata və ananın nüfüzuna ehtiram göstərməyi tərbiyə etməlidirlər. Valideynlərə hörmət və itaət mənəviyyat və yaxşı davranışın əsasını təşkil edir. Yeniyetmələr bunu dərk edərsə, onlar xoşbəxt gələcəyə qapı açmış olar və bununla da özlərini yollarına çıxan bir çox çətinliklərdən qoruyarlar. Uşağın qəlbinin dərinliklərinə daxil olmuş valideyn məhəbbəti onu mənəviyyatsızlıq və əxlaqsızlığın zəhərli oxlarının öldürücü təsirindən qoruyan sipər olacaqdır. Əlbəttə, bu vacib məqsədə çatmaq valideynlə yeniyetmənin qarşılıqlı münasibətindən əhəmiyyətli dərəcədə asılıdır. Ona görə də yeniyetmə elə tərbiyə olunmalıdır ki, böyüklərə qarşı nəzakət, mülayimlik, ehtiram onun üçün təbii hal olmalıdır. Yeniyetmələr bilməli və dərk etməlidirlər ki, onların bu və o biri dünyada xoşbəxtlikləri bütövlükdə valideynlərin xeyr-duasından və razılığından asılıdır və ona görə də onlarla bir olmağa çalışmalıdırlar.

***Yeniyetmələrlə məsləhətləşin***

*...həqiqi məsləhət – məhəbbətlə deyilmiş nəsihətdir57.*

Bir gün on səkkiz yaşlı gənclə söhbət edirdim, onu əvvəllər də tanıdığıma görə əhvalını, evdəki vəziyyətini soruşdum. O, heç çəkinmədən həyatından şikayətləndi, bədbəxtliyinin əsas səbəbkarları saydığı ata-anasının hərəkətlərindən kədərləndiyini bildirdi. Bir müddət sonra mən həmin ailə haqqında geniş informasiya əldə etdim və onların problemlərini araşdırdım. Aşkar etdim ki, ailə konfliktinin əsas səbəbi minlərlə öz yaşıdları kimi bu gəncin buraxdığı ciddi səhvlər idi. Gəncin valideynlərinə qarşı iddiası onun düşünülməmiş mülahizələri ilə böyüklərin həyatı müdrikliyi arasında kəskin təzadın ortaya çıxması səbəbindən yaranmışdı. Lakin bu ailəni dərindən öyrəndikcə, mən anladım ki, ata və ana təlim-tərbiyənin düzgün prinsiplərini gözləməmiş, oğlanlarını dinləməmiş və bununla da bilə-bilə onda özlərinə qaşı bu cür münasibət yaratmışdılar

Gənc mənə aşağıdakıları bildirdi. “evdə gələcəyim haqqında fikirlərimi, planlarımı söylədiyim zaman, atam və anam o dəqiqə sözümü kəsir, bir mənalı şəkildə mənə bu haqqda danışmamağı anladırlar. Mənsiz qərar qəbul edir və mənə ona sözsüz tabe olmağı tövsiyə edirlər. Mən bu qərarı düzgün hesab etmədiyimə və onlarla razılaşmadığıma görə, onlara könüllü tabe olmaq fikrində deyiləm. Mən onların tələblərinə tabe olanda belə, həmişə öz narazılığımı başqa yollarla bildirirəm. Nəticədə biz bir-birimizi tamamilə anlamırıq və məndə valideynlərimə qarşı nifrət hissi yaranır”.

Həyatdan götürülmüş bu nümunə bizə bir daha göstərir ki, uşaqları dinləmək və ailənin bütün üzvləri ilə məsləhətləşmək lazımdır. Uşaq yeniyetmə yaşına çatanda, ona aid bütün məsələlər onun bilavasitə iştirakı ilə səbir və diqqətlə müzakirə edilməlidir. Yalnız bu yolla ailədə yaxın münasibətlər və qarşılıqlı anlaşma əldə etmək mümkündür. Çətin və mürəkkəb məsələləri daha təcrübəli adamlarla, valideynlərlə müzakirə etməklə yeniyetmə problemin müxtəlif aspektlərini görə və özünün səhv düşüncəsini dəyişə bilər. Problemlərin həlli prosesində, bu və ya digər vəziyyətdə müxtəlif imkanların və nəticələrin qiymətləndirilməsi zamanı o, bilik və təcrübə əldə edəcək və onun valideynlərin başa düşməməsindən şikayət üçün bəhanəsi qalmayacaqdır.

Yeniyetmə qarşısında hansı problemin çıxmasından asılı olmayaraq, onun ailədə məqsədyönlü müzakirəsi vacibdir. Əlbəttə, öz fikirlərini bildirməkdən ötrü yeniyetmələrin özləri də bu müzakirələrdə iştirak etməlidirlər. Məşvərət prosesində yeniyetmə aşkar yersiz və ya qəbul edilə bilməyən fikir söyləyəndə, valideynlərə məsləhət görürük ki, xeyirxahlıq və nəzakətlə ona səhvlərini əsaslandırılmış şəkildə izah etsinlər. Əgər onu inandırmaq mümkün deyilsə, valideynlər hər halda öz dediklərinin üstündə durmalı və ona izah etməlidirlər ki, o axırda, şübhəsiz ki, valideynlərin qəbul etdiyi qərarın müdrikliyini dərk edəcəkdir. Uşaqlarla söhbət edərkən və onlarla məsləhətləşərkən valideyn də istər-istəməz onlarla birgə bu və ya digər problem haqqında fikirləşir və götür-qoy edir. Bu cür psixoloji yanaşma uşaqların tərbiyə prosesində bəzi problemləri həll etməyə imkan verir.

1. Məşvərət Allahın xoşbəxtlik sarayının fundamental elementlərindən biridir və hər bir ailədə o, əsas kimi götürülməlidir.

2. Uşaq yaşlarından məsləhətləşmək və məşvərət etmək vərdişi əldə etmiş yeniyetmə ünsiyyət etməyi öyrənir, məntiqi təfəkkürə yiyələnir.

3. Uşaqları tərbiyə edərkən valideynlər, yeniyetmələrin duyğularını, emosiya və ehtiyaclarını nəzərə almalı, onların meyilləri ilə hesablaşmalıdırlar. Onlar uşaqların düşüncələrini və mühakimələrini düzgün məcraya yönəltməklə onlar üçün həqiqət yolunu açırlar.

4. Yeniyetmələr öz valideynlərində danışıqsız itaət və tələblərini yerinə yetirməyi tələb edən əmranə, avtoritar insanları görməyəcəklər.

5. Sürətlə yetkinləşən yeniyetmələr bir çox mürəkkəb məsələlərlə rastlaşırlar. Valideynlərlə problemi müzakirə edib, onu dərk etdikdən sonra, yeniyetmələr böyüklərlə birgə qəbul etdikləri qərarı könüllü şəkildə yerinə yetirməyə başlayacaqlar.

Öz təcrübəmdən bilirəm ki, valideynlərin uşaqlarla danışmaq bacarığı yaxşı nəticələr verir. Ona görə də ailədə yaranmış çətinlikləri məhz bu yolla həll etməyi israrla tövsiyə edirəm.

**VIII FƏSİL MÖMİNLİK RUHUNDA TƏRBİYƏ**

*Hər tədqirə layiq əməl möminlikdən törəyir və bu yüksək ənamın uşaqda çatışmaması onu şər yola itələyə və xeyir yolundan uzaqlaşdıra bilər*58.

*Əgər uşaqlar Həzrət Bəhaullahın təliminə uyğun tərbiyə edilərsə, onların arasında müqəddəs ruhlu şəxslər çox olar*59.

Valideynlər və müəllimlər çox vaxt bu predmetə kifayət qədər diqqət yetirmirlər. Bununla belə, bəşəriyyətin inkişaf təcrübəsi Allah xofunun günaha batma və nəfs oxlarından etibarlı sipər olmasına az da olsa, şübhə yeri qoymur. İnsan ikili mahiyyətə malikdir: o, bir tərəfdən, yüksək ruhaniyyətə sahibdir, digər tərəfdən isə fiziki varlıq olub, alçaq instinklərin daşıyıcısıdır. Əgər onun ruhani təbiəti bir yerdə qalmayıb, inkişaf edir və daim yüksəlirsə, insan cəmiyyətdə layiqli yer tutacaqdır; yox, əgər onun ilahi əlamətləri söndürülürsə, o, heyvandan az fərqlənəcəkdir. “*Tərbiyəçinin olmadığı yerdə bütün ruhlar vəhşi qalır*”60 – Həzrət Əbdül-Bəha yazır və sonra izah edir: *Tədqiqatlar göstərir ki, istismarın və ədalətsizliyin, cinayətkarlığın, nizamsızlıq və pozğunluğun ilkin səbəbi dini inamın və tərbiyənin çatışmamazlığıdır*”61.

Yalnız din insanı heyvani təbiətindən azad edə və alçaq və pozğun ehtirasların qarşında böyük keçilməz səd çəkə bilər. O, yaramaz meyillərin qarşısını alır, heyvani olanı ruhani olana tabe edir, insanı bütün ləyaqətsiz işlərdən qoruyur.

Uşaqlıq ruhaniyyətin inkişafından, həqiqi inam və möminliyin formalaşdırılmasından ötrü ən münasib vaxtdır. Uşaqlıq inam toxumunu səpməkdən və bütün ilahi kamilliklərin və keyfiyyətlərin etibarlı mənbəyi olan möminliyi gücləndirməkdən ötrü insan həyatının ən yaxşı dövrüdür. Məhz ana bu müqəddəs vəzifənin onun üzərinə qoyulduğu həmin tərbiyəçidir. Şübhəsiz ki, o özü ilk növbədə Allaha tapınan, Ona ibadət edən və sözün tam mənasında Onun mömin bəndəsi olmalıdır. O, cəza və o biri dünyada Müqəddəs Yazılarda vəd edilən əvəz məsələlərinə laqeydlik göstərməməlidir. O, durmadan ürəyini inam nuru ilə işıqlandırmalı və Calallıların Calallısı olan Allaha elə inanmalıdır ki, bütün zahiri yalanlardan və kor-koranə bağlılıqdan azad həqiqi inam ruhu damla-damla onun əziz uşaqlarının qəlbinə daxil ola bilsin. Müxtəlif nümunələrdən istifadə etməklə, analar sadə və başa düşülən dildə bütün bunları elə bir anda uşaqlara başa salmağa səy göstərməlidirlər ki, onlar onu anlaya bilsinlər.

Ana eyni zamanda addım-addım uşağa öz şəxsi dini anlayışının formalaşmasında kömək etməlidir. Bizi yaradan və bizə gündəlik ruzi verən dünyanın Xaliqi Allah birdir. Öz arasıkəsilməyən qayğısı ilə O, bizi haqq yoluna yönəldir. O, Hər Şeyi Bilən və ən Müdrükdür. O, bizim söz və əməllərimizdən xəbərdardır və bizim sirlərimizdən halidir. Heç nə Onun nəzərindən gizlədilə bilməz. O, bizi təkliyimizdə də tənha qoymur. O, daim bizimlədir. Etdiyimiz hər bir əməl, dediyimiz söz, ağlımıza gələn istənilən fikir Allaha bəllidir və biz bunu dərk etməliyik. Yəqin ki, biz başqa insanlardan nəsə gizlədə bilərik, lakin biz Allahdan heç vaxt və heç nəyi gizlədə bilmərik. O, hər şeyi bilir, O, Ən Qüdrətlidir...

Yuxarıda deyilənlərin uşaqlara izah edilməsi metodu, onların tələbindən, yaşından, dərketmə səviyyəsindən və qabiliyyətindən asılıdır. Blaca uşaq, məsələn, ona dinin mahiyyətini təkrarən izah etməyi xahiş edə bilər. Onda ana, Allahın ona verdiyi əqli qabiliyyətə uyğun olaraq uşağa onun başa düşmədiklərini izah etməli, ona ibrətamiz hekayələr danışmalıdır ki, o, hər şeyi aydın

təsəvvür edə bilsin. Əgər ana bunu özü edə bilmirsə, o, bundan ötrü məxsusi yazılmış kitablara müraciət etməli və ya daha təcrübəli və məlumatlı insanların köməyindən istifadə etməlidir.

Bu cür tərifəlayiq vəzifə münasib və əlçatan üsullarla həll edilməlidir ki, uşaqda Allaha tədricən inam yaransın və o dini təlim alsın. Buna qarşı laqeydlik uşaqların ruhuna və bədəninə ziyan vurar və nəticədə günahın gur burulğanı zəif və sütül ağacları kökündən qoparar.

Uşaqlıqdan möminliyə və dinin əsaslarına öyrədilməmiş, ürəyində Allah xofu olmayan və ruhu iman işığı ilə nurlanmayan insan mənfur əməllərdən qaça bilməyərək, mənəvi prinsipləri pozan kəsə çevriləcəkdir. Yalnız maddi rahatlıqlarda, hissi həzzlərdə cəmlənmiş, ruhi məsələlərə cüzi də olsa diqqət yetirməyən, cəza və əvəz məsələlərinə etinasız yanaşan həmin bu insanlar vəhşi atlara minmiş təcrübəsiz at sürənə oxşayırlar. Onların gələcək taleyini görmək o qədər də çətin deyildir.

İstənilən əhəmiyyətli işin çətinliklərlə bağlı olması təbiidir və insan artıq baş ağrısından və narahatçılıqdan canını qurtarmaq xətrinə məsuliyyətdən yaxasını kənara çəkə bilməz və bunu etməyə onun mənəvi haqqı da yoxdur. Uşaqların düzgün tərbiyəsi, əlbəttə, çox çətin məsələdir və müəllim bu vəzifəni yerinə yetirməkdən ötrü həm mənəvi, həm də fiziki çətinliklər çəkməlidir. Eynilə analar və atalar da uşaqlarının xoşbəxt gələcəkləri naminə könüllü surətdə tərbiyənin çətinliklərini çiyinlərində daşımalıdırlar.

***Allah xofu***

*Bizim Allaha məhəbbətimiz Allah xofu ilə tamamlanır ki, ondan da yaxşı əməllər və xeyirxahlıqlar törəyir. Bu əməllər və xeyirxahlıqlar Həzrət Bəhaullahın şəhərində hakimdir.Bu dəqiq qaydalarla qorunmuş və onlardan qətiyyətlə yapışmış insan xoşbəxtdir62.*

*Dünyanın mürəbbisi Ədalətdir, çünki Ədalət mükafat və cəza sütunları üzərində dayanır. Bu iki sütun dünyaya həyat mənbəyidir63.*

Valideynlər bilir ki, bütün Müqəddəs Kitablar dünyanı xəlq etmiş Gözəgörünməz, Əlçatmaz və Dərkedilməz Allahdan bəhs edir. O, Ən Böyük, Ən Qüdrətli, Hər Yerdə Mövcud Olandır və O, bütün sirlərə vaqifdir. Bütün İlahi dinlərin ardıcılları Allaha inamı ruhani inkişafın əsası kimi qəbul edirlər. Bu mövzunun müzakirəsi bizi əsas məqsədimizdən çox uşaqlara apara bilər, bununla belə, bu vacib məsələ ilə bağlı bir neçə mülahizəni nəzərdən keçirək.

Qurani-Kərimdə biz oxuyuruq: “*Gözlər Onu dərk etməz. O, gözləri dərk edər. O, lətifdir, xəbərdardır*” (6:103). Və sonra “... *Həqiqətən, Allah hər şeyi eşidəndir və görəndir*” (40:20).

Allah xofu Allaha inamdan irəli gəlir və dinin vacib əsasını təşkil edir. Allahı hər yerdə mövcud olan hesab edən mömin, əmindir ki, onun həm yaxşı, həm də pis sözləri və əməlləri Allaha bəllidir və hər kəsə gördüyü işlərə görə əvəzi veriləcəkdir.

Allah xofu – tərbiyədə əsas amildir. Qəlbində Allah xofu olan istənilən insan, başqa sözlə desək şüuru həmişə hazır vəziyyətdə duran kəs – pis əməllərdən özünü saxlayacaqdır. Ona görə də Müqəddəs Yazılar Allah xofuna xüsusi diqqət yetirir, məsələn, Əhdi-Ətiqdə Süleymanın məsəllərində deyilir: “*Öz gözündə özünü hikmətli sanma, Rəbdən qorx, şərdən çəkin*” (3:7). “*Allah qorxusu ömür uzadar, Şər insanların ömründən illər azalar*” (10:27). “*Düz yol tutan Rəbdən qorxar, yolunu azan Ona xor*

*baxar*” (14:2). “*Rəbbin gözü hər yerə baxar, pislərə, yaxşılara nəzər salar*” (15:30). “*Təvazökarlığın və Rəbb qorxusunun nəticəsi sərvət, şərəf, həyatdır*” (22:4).

“Müdrüklük Kəlamı” kitabında Bəha (Şərqdə orta əsrlərdə yaşamış mütəfəkkir – *tərcüməçi*) yazır: “Ən böyük müdriklik Allah xofudur”.

Qurani-Kərim həmçinin Allah xofunun möminin əsas keyfiyyətlərindən biri olduğunu qeyd edir: “*Ürəkləri Rəbbinin hüzuruna qayıdacaqlarından qorxuya düşüb verməli olduqlarını verənlər*”(23:60). “*Biz Musa və Haruna Furqanı bir nur və müttəqilərdən ötrü öyüd-nəsihət olaraq vermişdik. O kəslərdən ötrü ki, onlar öz Rəbbindən Onu görmədən qorxar və qiyamətdən lərzəyə gələrlər”* (21:49-50). Sonra yenə orada deyilir: “*Əgər Biz bu Quranı bir dağa nazil etsəydik, sən onun Allahın qorxusundan parça-parça olduğunu görərdin. Biz bu misalları insanlar üçün çəkirik ki, bəlkə, düşünələr” (59:21).*

Tərbiyəçi uşaqları möminlik və Allaha inam ruhunda tərbiyə etmək arzusundadırsa, onları çirkin əməllərdən qorumaq, onların ilahi öyüd-nəsihətlərdən uzaqlaşmasına imkan verməmək və alçaq meyillərin onların ruhuna hakim kəsilməsinə yol verməmək istəyirsə, uşaqlarda Allah xofunu yaratmalı və uşaq qəlblərində ilahi xeyirxahlıqları tərbiyə etməlidir.

Bütün bunlara nail olmaqdan ötrü analar və atalar ilk növbədə özləri bu cəhətlərə sahib olmalıdırlar. Onlar daim ürəklərində Allah xofunu qorumalı, Ona müraciət etməli və Onun astanasında dua etməlidirlər. Onlar özləri heç vaxt qadağan olunmuş əməllər törətməməli, Allahın qanunlarına laqeyd yanaşmamalıdırlar. Uşaqlar valideynlərini əməli-saleh görəndə, mömünlük ruhunda tərbiyə alanda və materializm dünyasının dağıdıcı təsiri üçün əlçatmaz olanda, onların qəlblərinin güzgüsü pis əməllərin çirkabına batmayacaq, düşüncələri isə ləyaqətli davranışın işığından aydınlaşacaqdır.Uşaqlıq illərini pis əməllərdən uzaq şəxslərlə keçirən uşaqlar çox xoşbəxtdirlər; bu cür ailələrdə ilahi mərhəmət mələyi məsum uşaqlara öz qanadları altında sığınacaq verəcəkdir.

Valideynlər həmçinin uşaqların diqqətini Allahın böyüklüyünə, gücünə və hər şeyi əhatə edən biliyinə yönəltməli və sevimli övladlarının qəlblərində və ruhlarında Allaha inamı möhkəmləndirməkdən ötrü hər cür imkandan istifadə etməlidirlər. Hər gün uşaqlara vaxt ayırmalı və öz evlərini ilahi biliklər məktəbinə çevirməlidirlər. Hekayələrin, məsəllərin və nümunələrin köməyi ilə uşaqların qabiliyyətinə və dərketmə səviyyəsinə uyğun olaraq gerçəkliklərin ruhani mahiyyətinin əsas anlayışları onlara izah edilməlidir .

Öz şəxşi təcrübənizi genişləndirməyə və dərinləşdirməyə və bilik gövhərlərini öz uşaqlarınıza verməyə səy göstərin. Çalışın aşağıdakıları uşaqlarınıza izah edəsiniz.

Yerin və göyün Xaliqi öz məzlum bəndələrinə qarşı xeyirxah və mərhəmətlidir. Öz mərhəməti sayəsində O, xeyiri şərdən, möminlik yolunu səhvlər yolundan ayırmışdır. O, insanları xeyirə yönəldir və onlara pis şeylər haqqında düşünməyi qadağan edir. O, bizim etdiklərimizi və dediklərimizi həmişə görür və eşidir. Heç nə Onun gözündən gizlədilə bilməz. Bizim borcumuz Onun qadağan etdiyi şeylərdən kənar durmaq, Onun bizə məsləhət gördüklərinə diqqət yetirməkdir. Onda Allah bizdən razı qalacaqdır. Əgər Bənzərsiz Allah bizdən narazı qalarsa, onda xoşbəxtlik bizi tərk edəcəkdir.

***Qeybət***

*Qeybət qəlbin nurunu söndürür və ruhun həyatını məhv edir*64.

Qeybət başqaları haqqında dedi-qodu ilə məşğul olmaq, onlar haqqında bədxahlıqla danışmaq vərdişinə deyilir. İnsanlar onlar haqqında arxalarınca deyilənləri eşitmiş olsaydılar, əlbəttə, özlərini dərindən təhqir olunmuş hesab edərdilər. Bu sosial bəla öz qurbanlarını öldürmək, onların düşüncələrini dumanlandırmaq, ruhlarına ziyan vurmaq və ürəklərində məhəbbət alovunu söndürməklə epidemiya kimi yayılmışdır.

Təcrübə göstərir ki, insan təbiətinin heyvani hissəsi adətən onu bu vərdişə doğru sürükləyir. İnsana dünyəvi arzular və ya “nəfsi-həva” hakim kəsiləndə, onlar ətrafdakıları ittiham edir, onlara şər atır, bədnam şayiələr yayır, qeybət edir və bundan həzz alırlar.

İlahi Mərhəmətin hər yeni axınında, Vəhylərdə bu pis vərdişlərdən istənilən yaşda kənar durmaq tövsiyə olunur. Yüksək əxlaq sahibləri, yazıçılar, şairlər xalqı qeybətdən uzaq durmağa çağırmışlar. Bu çağırışlar bəzən tövsiyələr şəklində, bəzən isə ibrətamiz hekayətlər şəklində verilir.

Qurani-Kərimdə deyilir: “*Ey iman gətirənlər! Bir qövm digərini lağa qoymasın.... Bir-birinizə tənə etməyin və bir-birinizi pis ləqəblərlə çağırmayın... Ey iman gətirənlər! Çox zənn-gümana qapılmaqdan çəkinin. Şübhəsiz ki, zənnin bəzisi günahdır. Arayıb axtarmayın, bir-birinizin qeybətini qırmayın! Sizdən biriniz ölmüş qardaşının ətini yeməyə razı olarmı?! Bu sizdə ikrah hissi oyadar. Allahdan qorxun. Həqiqətən, Allah tövbələri qəbul edəndir, rəhmlidir!* ” (49:11-12). Qeybəti insan ətini yeməklə müqayisə edən Allah, insanları bu cür dəhşətli əməllərdən çəkindirir. Əhdi-Ətiq və Əhdi-Cədid Kitablarında da qeybət pislənmişdir. Levililər kitabında deyilir: “*Xalq arasında xəbərçilik etmə..*” (19:16). Süleymanın Məsəllərində “*sidq ürəkdən saleh olan həyata qovuşar, şərin ardınca düşən ölümə çatar*” (11:19), qeybət və iftira pislənir. Mattaya görə müjdədə Məsih buyurur: “*Və nə üçün qardaşının gözündə tükü görürsən, öz gözündə tiri seçmirsən? Yaxud necə qardaşına: “burax gözündəki tükü çıxarım”, -deyirsən?, budur tir sənin gözündədir!*” (7:3-4).

Lakin qəybət, təqsirkar axtarışının və iftiranın mənəviyyat tərəfindən pislənməsinə və Müqəddəs Kitablarda qadağan olunmasına baxmayaraq, təəssüflər olsun ki, bu vərdiş cəmiyyətdə çox geniş yayılaraq nəsildən-nəsilə ötürülür. Bu pis xəstəliyə düçar olmuş özü-özünü dağıdan dünya üçün dərman da xəstəliyin özü kimi “yapışan” olmalıdır.

Öz sevimli uşaqlarını qorumaqdan ötrü, valideynlər Allahın hökmlərinə itaət etməli, qeybətcil və iftiraçı insanlarla yaxınlıq etməməli, öz üzərlərinə başqaları haqqında pis danışmamaq kimi öhdəlik götürməlidirlər. Lakin valideynlər öz davranışlarına nəzarət edə bilmirlərsə, bunu hər halda uşaqların yanında etməsələr daha yaxşı olardı, çünki valideynlərin sözləri və əməlləri uşağın davranışına güclü təsir göstərir. Ana isə mənəviyyatın əsas qanunvericisi və öz uşaqları üçün davranış qaydalarının tərbiyəçisidir. Qeybət axını lap əvvəldən kəsilərsə, bu pis vərdiş valideynlərdən uşaqlara keçməyəcək və uşaqların bu pisliyə doğru gedən yolunun qarşısına etibarlı sipər çəkiləcəkdir.

Atalar və analar bu vəzifəni yerinə yetirilə bilməyən və ya həddən artıq çətin hesab etməməlidirlər. Müəyyən qədər səy göstərməklə dərindən kök atmış bu vərdişdən can qurtarmaq mümkündür.

Yuxarıda deyilənləri ümumiləşdirərək, qeyd edək ki, uşaqlar ailədə heç vaxt qeybət görməməli, eşitməməli və hətta duymamalı və öz evlərində təqsirkar axtarmamalıdırlar. Ruhani kamilliyə canatma Allahın istəyinə uyğun gəldiyindən, öz qəlblərinin güzgüsünü qeybət çirkabından təmizləməyə cəhd edən adamlara kömək edilməlidir.

***İkiüzlülük və riyakarlıq***

*Cəhənnəm alovunda yanmaq ikiüzlü olmaqdan yaxşıdır65.*

İkiüzlülük və riyakarlıq həmişə Peyğəmbərlər və mənəviyyat müdafiəçiləri tərəfindən pislənmişdir. Onlar bu mənfur keyfiyyətlərin kökünü kəsməyə və mötədillik yolunu tutmağa çağırmışlar. Kimsə bu keyfiyyətlər haqqında deyilənləri bir yerə toplamağa cəhd etsəydi, kifayət qədər həcmli əsər alınardı. Lakin ikiüzlülük bizi tərbiyə nöqteyi-nəzərindən maraqlandırır, çünki valideynlər bu vərdişin fəlakətinə əmin olmalı və var gücləri ilə uşaqlarını ondan qorumalıdırlar. İkiüzlülük, riyakarlıq, yəni insanın dediyi ilə düşündüyünün uyğun gəlməməsi, nəsildən-nəslə, valideynlərdən övladlara ötürülən, demək olar ki, hamıda öz izini qoyan yoluxucu ruhani xəstəlikdir. Bu xəstəlik yayıldıqca, bizim cəmiyyətə bir o qədər viranedici təsir göstərir, onun əsaslarını dağıdır və insanlararası münasibətləri korlayır. Bir nümunəni nəzərdən keçirək.

Ata və ana evdə oturub öz aralarında söhbət edirlər. Valideynlərinin söhbətinə qulaq asan uşaqlar atalarının qonşuda yaşayan kişi haqqında pis danışdığına və tez-tez onu ittiham etdiyinə diqqət yetirirlər. “Bizim qonşu kimi pis adam görməmişəm. – ata deyir – Pullarını küpdə gizlədir, amma arvad-uşağı normal yemək və geyinmək imkanından məhrumdurlar. Bütün ailə bu insanın xəsisliyindən və qəddarlığından əziyyət çəkir”.

Qapının döyülməsi onun sözünü yarımçıq kəsir. Qapını döyən haqqında ata və ananın danışdığı qonşu idi. Məsum uşaqlar atalarının “zalım” qonşunu sərt qarşılayıcağını və hətta qapıdan qovacağını gözləyirlər. Lakin onların gözlədiyinin əksi olaraq, valideynləri qonşunu mehribanlıqla evə dəvət edirlər və ata gülər üzlə ona deyir: “Xoş gəlmişsiniz! Biz həmişə sizin səxavətinizə, ailənizə göstərdiyiniz qayğıya heyranıq...”.

Hadisələrin bu cür dönüşündən heyrətlənmiş və heç nə başa düşməyən uşaqlar gah atanın, gah ananın, gah da qonşunun üzünə baxır, nəsə anlamağa cəhd edirlər, lakin bunu bacarmayaraq, çaşmış vəziyyətə düşürlər.

Nəhayət qonşu gedir və söhbət yenə öz əvvəlki məcrasına qayıdır. “Gördünüz, bu xəbis insan vaxtımızı necə aldı? Məndən olsa ondan yeddi ağac aralı gəzərəm...” – deyə, ata daha böyük hiddətlə söhbətini davam etdirir.

Məhz bu yolla ikiüzlülük və riyakarlıq toxumu uşaqların ürəyinə və ruhuna düşür. Sonralar, məktəb illərində onlar cücərti verərək, riyakar davranış uşağın ikinci xasiyyətinə çevrilənə kimi sürətlə böyüməyə başlayırlar. Həqiqi alicənablığın əsas keyfiyyəti olan doğruçuluq itəndə əksər insanlarla bu cür hallar baş verir.

Analar və atalar uşaqların qəlbinə bu toxumun düşməməsindən ötrü çox çalışmalıdırlar. Burada da təlim-tərbiyənin qızıl qaydası tamamilə qəbul olunandır: yəni uşaqların bu cür davranışlara yol verməməsindən ötrü onlar ailədə ikiüzlülük və riyakarlıqla üzləşməməlidirlər. Valideynlərin özləri bu mənfur vərdişlərdən uzaq olmalı və evlərində riyakarlığın baş qaldırmasına imkan verməməlidirlər. Ailə fəzilətlərin və insani keyfiyyətlərin tərbiyələndirildiyi məkan olmalıdır. Bütün imkanlardan istifadə olunmaqla uşaqlar doğruçuluq və səmimiyyətə öyrədilməlidirlər.

Hər bir işdə, xüsusən də cəmiyyətin ruhani dirçəlişi kimi çox əhəmiyyətli məsələdə inadkarlıq vacibdir. Bizdən bu işdə həmçinin səbir və səbatlılıq da tələb olunur. Çünki cəmiyyətin normal inkişafından ötrü fasiləsiz cəhdlərin göstərilməsi tələb edilir.

***Valideynlərə ehtiram***

*Valideynlərə ehtiram Allaha ehtiram kimi, Allahın kitabında yazılmış və övladların üzərinə qoyulmuş müqəddəs vəzifələrdən biridir66.*

Valideynlərə ehtiramın vacibliyi hamıya bəllidir. Peyğəmbərlərin hər biri bunu dəfələrlə insanların diqqətinə çatdırmışdır. Əhdi-Ətiqdə Çıxış Kitabında deyilir: “*Ata-anana hörmət et ki, Allahın Rəbbin sənə verdiyi torpaqda ömrün uzun olsun*” (20:12). “*Atasını yaxud anasını döyən adam öldürülməlidir*” (21:15). Sonra deyilir: “*Atasını yaxud anasını söyən adam öldürülməlidir*” (21:17).

Süleymanın Məsəlləri Kitabında biz oxuyuruq: “*Oğlum, ata tərbiyəsinə qulaq as, ananın öyrətdiklərini kənara atma. Onlar başını gözəl çələng kimi, boynunu boyunbağı kimi bəzər*”(1:8-9). Sonra bu Kitabda yazılıb: “*Oğlum atanın əmrini yerinə yetir, ananın öyrətdiklərini atma. Onları qəlbinin başına yapışdır, həmişə onları boynuna bağla. Gəzəndə onlar sənə yol göstərər, yatanda səni hifz edər, oyananda sənə məsləhət verər. Bu əmr çıraqdır, bu təlim nurdur, tərbiyə üçün edilən məzəmmət həyat yoludur*” (6:20-23).

Qurani–Kərimin elə ilk surələrində Allahın bu tövsiyəsini oxuyuruq: “*Allahdan qeyrisinə ibadət etməyin, valideynlərinizə, yaxın qohumlarınıza, yetimlərə, yoxsullara ehsan (yaxşılıq, kömək) edin..*.” (2:83). Dördüncü surədə yazılmışdır: “*Allaha ibadət edin və Ona heç bir şeyi şərik qoşmayın! Ata-anaya qohum-əqrəbaya, yetimlərə, yoxsullara, yaxın və uzaq qonum-qonşuya, yaxın dosta, müsafirə, əlinizin altında olana yaxşılıq edin”* (4:36).

“İsra” surəsində deyilir: “*Rəbbin yalnız Ona ibadət etməyi və valideynlərə yaxşılıq etməyi buyurmuşdur. Əgər onların biri və ya hər ikisi sənin yanında qocalığın ən düşkün çağına yetərsə, onlara: “Uf!” belə demə, üstlərinə qışqırıb acı söz söyləmə. Onlarla xoş danış! Onların hər ikisinə acıyaraq mərhəmət qanadının altına salıb: “Ey Rəbbim! Onlar məni körpəliyimdən tərbiyə edib bəslədikləri kimi, Sən də onlara rəhm et!” – de*” (17:23-24).

Ana və ataya hörmət və ehtiram hər bir dinin əsas müddəalarına daxil olduğu kimi, mülki qanunlar külliyatında da öz yerini tapmışdır. Bunun ruhani və insani əhəmiyyəti böyükdür. Valideynlərə hörmət və ehtiram ailəni xarici təsirlərdən qorumağa qabildirsə, onda cəmiyyətin əsasını təşkil edən ailə sarsılmaz qalaya çevrilər.

Cəmiyyətin tənəzzülünün, millətlərin məhvi və yerdə həyatın yox olmasının qısa yolu – ailədə sabitliyin pozulması, ailənin dağılmasının ən yaxşı üsulu isə – valideynlərə hörmətsiz yanaşmaq, onları alçatmaq, yaşlıları nüfuzdan salmaqdır. Uşaqları valideynlərinə qarşı qaldıran və onlarda analarına və atalarına qarşı qiyamçılıq hissi yaradan, sözləri və əməlləri ilə itaətsizliyə və zidd fikrə təhrik edən kəs, şübhəsiz ki, ailəyə ziyan vurur. Uşaqlara itaət və ehtiramın vacibliyini dərk etməyə kömək edən, uşaq ürəklərində ata və anaya bağlılığı möhkəmləndirən kəs isə Müqəddəs Yazıların hökmlərinə əməl edir.

Bəs, valideynlərə ehtiram etməyi uşaqlara necə öyrətmək olar?

1. Uşaqlar danışmağa və anlamağa başladığı andan başlayaraq, ata və ana onunla çox böyük hörmətlə rəftar etməli, heç vaxt kobudluğa yol verməməli və nalayiq sözlərdən istifadə etməməlidirlər. Valideynlər bir an belə düşünməməlidirlər ki, uşaqlar guya pisi yaxşıdan ayıra bilmir və onlara qarşı münasibəti dərk etmirlər. Əksinə uşaqların ürəyi böyüklərinkindən dəfələrlə həssasdır. Onlar tez sınandır və sizin davranışınızdakı ən kiçik detallara belə olduqca həssaslıqla yanışırlar.

Bir çox ailələlərdə bu əhəmiyyətli prinsipə əhəmiyyət verilmir və nəticədə uşaqlar kobud, səbirsiz, tərs, valideynlərə qarşı hörmətsiz böyüyürlər. Bəzi ölkələrdə belə bir məsəl var: “Gənclərə hörmətlə yanaşan böyük, gənclərdən hörmət görər”.

Valideynlər öz övladlarına həmişə ehtiramla yanaşmalı, onlarla hesablaşmalı və onlara şüurlu və həssas insani varlıq kimi baxmalıdırlar. Əsəbi, tez özündən çıxan valideynlər də həmçinin öz davranışlarına nəzarət etməyə cəhd etməli və çətin vəziyyətlərində kobudluq və qəzəbə yol verməməlidirlər. Bundan əlavə, fiziki cəzanın bütün növləri istisna edilməlidir. Uşaqların tərbiyəsində kobudluq – hətta bunun mümkünlüyü fikri belə, – heç bir halda yolverilməzdir, çünki uşaqlara hörmətsiz münasibət məhəbbət və bağlılığın bütün izlərini onların ürəyindən tədricən silib aparır. O faktı da inkar etmək olmaz ki, valideynlər öz uşaqlarına ehtiramla yanaşanda, onlar öz ləyaqətlərini də qoruyub saxlamış olurlar, əks halda uşaqlar tədricən kobud və ədəbsiz olurlar.

Uşaqlarla gündəlik ünsiyyətləri zamanı atalar və analar onların ləyaqət hissini alçaltmamalı və uşaqların qəlbinə dəyməməkdən ötrü hər deyəcəkləri sözü ehtiyatla seçməlidirlər. Valideynlər bu qaydanı gözləməyəndə uşaqların valideynlərinə qarşı normal bağlılıq hissi yox olur. Uşaqlara qarşı hörmət və diqqət, əksinə, onlarda həm valideynlərinə, həm də müəllimlərinə qarşı məhəbbət və bağlılıq hissi yaradır. Təlim-tərbiyənin müdrik metodları isə bu bağlılıq və alicənablıq dərslərini sarsılmaz dostluq telləri ilə möhkəmləndirir.

2. Atalar və analar öz hakimiyyətlərindən sui-istifadə etməməlidirlər. Əgər uşaq hansısa göstərişi yerinə yetirmək gücündə olmadığına və ya axıra çatdıra bilməyəcəyinə əmindirsə, valideyn tərəfindən hədsiz inadkarlıq və təkid, onun uşağın hörmətinin itirlməsinə gətirib çıxara bilər. Əgər valideyn bununla kifayətlənməyib, uşağın görəcəyi işi sərt hərəkətlər və kobud sözlərin köməyi ilə ona etdirmək istəyirsə, o, uşağın müqaviməti, tərslik və itaətkarsızlığı ilə üzləşməli olacaqdır.

Ona görə valideynlər uşaqlara verdikləri tapşırıq və göstərişləri diqqətlə ölçüb-biçməlidirlər. Əgər o uşağın imkanı xaricindədirsə, onun haqqında uşağın yanında danışmağa belə dəyməz. Uşaqlarda özünü göstərən tərslik və ədəbsizliyin əsasında bu prinsipin gözlənilməməsi durur.

3. Erkən yaşlarından uşaqlar valideynlərə itaət ruhunda tərbiyə olunmalıdırlar. Bu mövzuda şair və alimlərin ruhani poetik əsərlərindən uşaqlar parçalar oxumağı və izah etməyi valideynlərə tövsiyə edərdik. Həm də izahat sadə və anlaşılan dildə, bəzən müzakirə formasında, bəzən isə keçmiş və indiki dövrün nümunələrindən və ibrətamiz hekayələrdən istifadə olunmaqla edilməlidir. Uşaqlarda itaətsizliyin və qəbahətli davranışın qarşısı alınmalıdır, hətta günah haqqında fikir belə uşağın ağlına gəlməməlidir. Əgər uşaq valideynlərinə qarşı hörmətsiz hərəkət edirsə, valideyn elə həmin an onun diqqətini etdiyi hərəkətə yönəltməli və ona izah etməlidir ki, tərbiyəli və yaxşı uşaqlar bu cür hərəkət etmirlər, onun bu hərəkətləri onları kədərləndirir və bu hərəkətlərin bu dünyada və o biri dünyada onun üçün mənfi nəticələri ola bilər. Bunlar uşaqları böyüklərə qarşı işlətdiyi hörmətsiz söz və əməllərdən çəkindirməkdən ötrü lazımdır.

4. Valideynlər övladlarını ata və analarına qarşı hörmətsiz yanaşan, onların hərəkətlərini tənqid edən, valideynlərindən yad adamlara şikayət edən uşaqlarla dostluqdan çəkindirməlidirlər. Bunu müdrikliklə etmək lazımdır. Uşaqlar üçün pis dostlardan təhlükəli heç nə yoxdur. Doğru deyiblər, “pis dostun vurduğu ziyan ilanın çalmasından təhlükəlidir”.

5. O da məlumdur ki, ana uşaqların yanında atanın hörmətini aşağı salan söz deməməlidir və eynilə ata heç bir halda ananı uşaqların yanında alçaltmamalıdır. Valideynlər arasında yaranmış inciklik və ixtilaf ailənin xoşbəxtliyinə və rifahına dağıdıcı təsir göstərir.

Valideynlər onlara deyilən tövsiyələrə əməl etsələr, xoşbəxtlik quşu onların evlərinin üstünə qonar və Bənzərsiz Allah evlərinin qapısını kədər və bədbəxtliyin üzərinə bağlayar. Uşaqların xoşbəxtliyi və bədbəxtliyi əgər bizim öz əlimizdədirsə, bəs görən nə üçün Peyğəmbərlərin bizə göstərdikləri yolla getmirik? Nə üçün öz laqeydliyimizlə onların xoşbəxtliyini dağıdırıq?

**IX FƏSİL**

**İNTELLEKTİN İNKİŞAFI**

*Ey Bəha əhli! Sənətlərin, elm və incəsənətin mənbəyi düşüncə qabiliyyətidir. Hər bir səy göstərin ki, bu ideal mədəndən elə hikmət və bəyan gövhərləri bərq vurub çıxsın ki, bütün yer üzü övladlarının rifahını və harmoniyasını irəlilətsin*67.

*Qoy onlar qısa zamanda böyük tərəqqi etsinlər, gözlərini geniş açsınlar, bütün şeylərin daxili mahiyyətini kəşf etsinlər, hər*

*bir sənət və bacarıqda mahir olsunlar, bütün şeylərin sirrini olduğu kimi dərk etməyi öyrənsinlər,* – *bu qabiliyyət Müqəddəs Astanaya bəndəliyin ən aşkar təsirlərindən biridir*68.

İnsan fiziki qüvvəyə və intellektual qabiliyyətlərə sahibdir. Beş hissiyyat orqanı maddi dünyadakı cisimlərin xassələrini əks etdirir. Bu zaman insanın intellektual qabiliyyətləri həqiqətin qavranılmasına, real həyatın dərkinə cavabdehdir. Bu iki tip qabiliyyətlərin birləşməsi bəşəriyyətə maddi və ruhani mədəniyyətlərin ən yüksək zirvəsinə çatmağa imkan verir.

Ruhun intellektual qabiliyyətlərini beş tipə bölmək mümkündür.

1. *Ümumi qabiliyyətlər* – beş fiziki hissiyyatlarla ruhun qabiliyyətləri arasında aralıq mövqedə durur; bu fiziki duyğunun və ya qavrayışın təfəkkürə keçdiyi həmin sahədir.

2. *Təxəyyülün gücü* – təxəyyüldə müxtəlif predmetləri, obraz və vəziyyətləri ifadə etmək və yaratmaq qabiliyyətidir.

3. *Düşüncənin gücü* – real predmetləri, xarici aləmdəki hadisələri əks etdirir.

4. *Dərketmənin gücü* – predmet və hadisələrin mahiyyətini dərk etməyə imkan verir.

5. *Yaddaşın gücü* – insanın təsəvvür etdiklərini, haqqında düşündüklərini və dərk etdiklərini saxlayır və mühafizə edir.

Şəxsiyyətin idrak prosesi – psixoloji biliklərin ən mürəkkəb və sirli sahələrindən biridir. Mütəxəssislər tərəfindən bu sahədə yüzlərlə kitab və məqalələr yazılmışdır. Bu mənbələrdə onlar qabiliyyətlərin inkişafının necə getdiyini izah etməyə cəhd edirlər. Lakin elmdə təcrübəsi olmayan adamlar üçün orada yazılanları dərk etmək olduqca çətindir. Bununla belə ataların və anaların bu problemə marağı böyükdür. Bu kitabın müəllifi predmeti dərk etmə səviyyəsinə və biliyinə uyğun olaraq insan qabiliyyətlərinin inkişafı və formalaşması probleminin bəzi cəhətləri üzərində qısa da olsa dayanmağa cəhd etmişdir. Lakin müəllifin arzusu odur ki, oxucular bu səthi oxunuş ilə kifayətlənməsinlər, bu məsələ haqqında özləri düşünsünlər.

***Qavrama və tanıma***

*Allaha inamın sarsılmaz dayaqları olan müəyyən əsaslar mövcuddur. Onlardan biri öyrənmə və əql, şüurun inkişafı, həmçinin kainatı və Qüdrətli Allahın gizli sirlərini dərk etmə gücünü inkişaf etdirməkdir*69.

Bir çox alimlər müəyyən ediblər ki, qavrama və tanıma insan şüurunun təbii xassəsidir və dərk etmə, təsəvvür, təfəkkür onlara əsaslanır.

Qavrama ilə duyğu arasında fərq vardır. Duyma prosesində maddi dünyanın predmet və hadisələri bilavasitə, vasitəçi olmadan sinir sistemindən cavab “hasil edir”: məsələn, insan isti, soyuq, aclıq, sususluq və s. hiss edir. Bu zaman onun daxili “mən”i sanki passivdir. Lakin insan bir predmeti digərindən

ayırmaq istəyəndə və ya ayrı-ayrı duyğuları nizamlamaq və birləşdirmək istəyəndə, dərhal onun əqli qabiliyyətləri işə düşür. Burada insan şüurunun gücü və fəallığı özünü göstərir. Qavrama və tanıma hadisəsində əsas rol fərqləndirmə və təyin etməyə məxsusdur. Kimsə deyəndə ki, “Mən bu kitabı tanıyıram” və ya “mən bu adamla tanışam”, bu o deməkdir ki, o həmin kitabı başqa kitablardan və ya həmin adamı başqa adamlardan fərqləndirmək qabiliyyətinə malikdir.

Əqli fəallıq özünü təkcə maddi dünyaya münasibətdə deyil, mücərrəd, qeyri-maddi dünyaya münasibətdə də göstərir: insan şüuru ideyaları da bir-birindən ayırmaq qabiliyyətindədir.

Digər tərəfdən, əqli fəallıq, əqli qabiliyyətlər predmetlərin ümumi xassəsini təyin etməyə və onları təsnifləşdirməyə, qavranılmış predmetləri müəyyən qrupa və ya sinfə daxil etməyə kömək edir. Məhz bu yol kateqoriyaların formalaşmasına doğru aparır və insan fəaliyyətinin elm kimi əhəmiyyətli sahəsini inkişaf etdirməyə imkan verir. Məsələn, insan bir cisim görür və özlüyündə soruşur: “Bu nə predmetdir?” və həmin an o, həmin predmetin başqa predmetlərlə əlaqə və qarşılıqlı təsirini təsəvvürünə gətirir. Sonra belə bir nəticəyə gəlir ki, “yeni” predmet “ağac” adlanan predmetlər kateqoriyasına aiddir, çünki hər cəhətdən onlara oxşayır. İnsan qavradığı predmeti müəyyən qrupa aid etdikdən sonra, o, fikrində ona ad qoyur.

Qavrama və tanıma prosesi, beləliklə, aşağıdakılardan ibarətdir: bir tərəfdən bu müxtəlif predmetlər arasında əlaqələrin dərk edilməsi, onları qruplaşdırılması və kateqoriyalara ayırması; digər tərəfdən isə predmetlərin müxtəlif xassə və keyfiyyətlərinin dərk edilməsidir. Daha dəqiq ifadə etsək, insan predmetin başqa predmetlərlə eyniliyini və ya fərqini müəyyən edərək, həmin an əminliklə deyə bilir ki, “bu predmet – kitabdır”, “bu – mürəkkəbdir”, “ bu qələmdir, bu isə vərəqdir”.

Təbiətən güclü əql, əgər o üstəlik intizamlı və təlim prosesində kifayət qədər inkişaf etmişsə, naməlum hadisələri və səbəbləri dərk etmək, müxtəlif elmlərin sirlərini açmaq qabiliyyətindədir.

Dünyaya dahi insan formasında təzahür edən geniş bilikli və kamil şüur, predmetlər arasında mövcud olan gizli əlaqələri təyin etmək qabiliyyətindədir, hansı ki, bunu etmək normal intellektə sahib insanların imkanı xaricindədir.

***Yaddaş***

*Bütün xeyir-dualar öz mahiyyətinə görə ilahidəndir, lakin heç nə əbədi bəxşiş və qeyri-məhdud həzzlərin mənbəyi olan əqli axtarışın gücü ilə müqayisə oluna bilməz... O əbədi xeyir-dua və ilahi bəxşiş, Allahın insana ən böyük hədiyyəsidir. Ona görə də siz erkən yaşlarından elm və incəsənəti öyrənməkdən ötrü səy göstərməlisiniz. Sizin dərin bilikləriniz, sizin yüksək qabiliyyətiniz – ilahi iradənin nəticəsidir*70.

Elmin inkişafında əldə olunan görkəmli nailiyyətlər xeyli dərəcədə yaddışın bizim həyatımızda oynadığı rola və bizim əqli fəaliyyətimizin bütün cəhətlərinə göstərdiyi təsirə görə borcludur. Xarici aləmin insanın ruhuna qoyduğu izdən, qavrama vasitəsilə çıxardığı nəticədən və ətraf mühitin ona təsirindən asılı olmayaraq, hamısı keçmiş təcrübənin mühafizəsinin gücü qarşısında geri çəkilir. İnsan öz qabiliyyətlərini inkişaf etdirməyəndə, onun əqli fəallığı və intellekti səmərəsiz olur və o, heç nə qavraya və dərk edə bilmir.

Bir an təsəvvür edək ki, yaddaşımızı itirmişik. Qarşımıza çıxmış insanın sifətini yadda saxlaya bilmirik və həmin adama ikinci dəfə rast gələndə onu tanımırıq. Başqa sözlə ifadə etsək, əgər bizim yaddaşımız olmasaydı, keçmişdə gördüyümüz və müşahidə etdiyimizin indi bizim üçün heç bir əhəmiyyəti olmazdı və biz yalnız indikini qavramış olardıq, sinir sistemimizin artıq tanış duyğulara və təəssüratlara reaksiyası isə məhdud olardı. Yaddaşından məhrum olmuş insan musiqi təranələrini yadda saxlaya bilmir, musiqi kəsilən kimi onu tez də unudur.

Yadda saxlamaq qabiliyyəti olmasaydı heç bir xarici təsir insan beynində öz izini qoymaz və stimul yaradan maddi əşyalar tezliklə itər, bununla da insan gördüyü və eşitdiklərini yenidən yarada və ya bərpa edə bilməzdi. Belə halda real predmetlər arasında qarşılıqlı əlaqə açılmamış qalar, insan heç nə öyrənə bilməz və öz köməksizliyini və təbiətin sirlərini aşmaq qabiliyyətində olmadığını aşkar edərdi.

Məhz bu səbəbdən psixoloqlar yaddaşın öyrənilməsinə böyük diqqət ayırır və onun inkişaf etdirilməsindən ötrü tövsiyələr verirlər.

***Yaddaşın işləmə mexanizmi***

Yaddaş – yadda saxlamaq, keçmiş təcrübələrin təəssüratını mühafizə etmək, yenidən canlandırmaq və onlar arasında fərqi aşkar etmək qabiliyyətinə malikdir. Keçmişdə olanların yaddaşda təzələnməsi təkcə təsəvvürlər və düşüncələrlə əlaqədar deyildir, həm də insanı hazırkı anda həyəcanlandıran, narahat edən şeylərdən də asılıdır. Beynimizin nəyi qavramasından və bizim nə haqda düşünməyimizdən asılı olmayaraq, hamısı yaddaşda qorunur və lazımi zamanda yenidən təsəvvürə gətirilir.

Yaddaşın iki cəhəti vardır: şəxsi və ümumi. Yaddaşın birinci növü fərdi təcrübəni toplayır, hər bir insanın şəxsi tarixçəsini, vacib və ikinci dərəcəli olmasından asılı olmayaraq gündəlik hadisələri yazır, keçmişin hər anı haqqında bilik verir. İkinci növ

– ümumi yaddaş insanı ətraf mühitlə bağlayır, öz mənliyini və xarakterindəki cizgiləri dərk etməkdə, ətrafdakı müxtəlif insanlar və hadisələrlə tanış olmaqda kömək edir. Yaddaş, beləliklə, konkret insanla onu əhatə edən dünyanı birləşdirən bağlayıcı həlqə kimi çıxış edir. O, cəmiyyəti dağılmağa qoymayan bağlayıcı həlqədir, o, keşmiş, hazırki və gələcək arasında əlaqədir.

Yaddaş proseslərinə aşağıdakılar aid edilir:

A. Yadda saxlama. B. Xatırlama.

C. Yaddaşda saxlanılan materialın tanınması (müəyyən edilməsi).

D. Zaman ardıcıllığı.

Qavranılmış hər şey yaddaşda qalır və qorunur, lazımi anda isə təsəvvürə gətirilir. Yaddaşda bağlanmış hər bir surət və predmet bir-birindən ayrılmış vəziyyətdə, bu və ya digər təəssüratın qeydə alındığı zaman isə dəqiq göstərilmiş halda olur.

Beləliklə, yaddaş – yazır və qoruyur. O, dörd funksiyanı yerinə yetirir. Onlar haqqında qısa məlumat verək.

A. *Yadda saxlama*

Yadda saxlama prosesini anlamaq olduqca çətindir və onu nəzərdən keçirməkdən ötrü psixoloqlar analogiyalardan istifadə etmək məcburiyyətindədirlər. Bəziləri onu informasiyanın saxladığı arxivə bənzədir, digərləri onu üzərində müxtəlif işarələrin çəkildiyi qumla müqayisə edir. Bəziləri isə onun fotoplastinka üzərində izlər qoyan fotoaparatla oxşarlığının olduğunu söyləyirlər. Psixoloqların bir hissəsi yadda saxlama qabiliyyətinin informasiyanın maqnitofon lentinə yazılmasına və lazımi anda yenidən oxudulmasına oxşadığına diqqət yetirirlər.

Həmçinin belə bir fikir də mövcuddur ki, bizim daxili “mən”ə təsir göstərən bütün hərəkətlər, reaksiyalar və duyğular yaddaşda öz izini qoyur. Beləliklə, təəssüratın yadda saxlanması və qorunması insan şüurunun əsas xassələrindən biridir. İnformasiyanın yaddaşda iz buraxması və qorunması müəyyən şəraitlərdə baş verir.

Yadda saxlamanın müvəffəqiyyəti, yaddaşa qəbul olunanın qorunması insanın cəmləşməyindən, onun diqqətindən asılıdır. Bu prosesin normal getməsindən ötrü insan öz fiziki sağlamlığına diqqət yetirməli, sağlamlığa zərər vuran vərdişlərdən uzaq durmalıdır. Çünki sağlamlığın yaddaşın funksional fəaliyyətinə bilavasitə təsiri vardır və xəstəliklərdən əziyyət çəkən insan, təbii ki, güclü yaddaşa malik ola bilməz. Yaddaşını möhkəmləndirmək istəyən şəxs öz sağlamlığını möhkəmləndirməkdən ötrü müəyyən addımlar atmalıdır: alkoqollu içkilərdən və siqaretdən imtina etməli, təmiz havada çox vaxt keçirməli, yuxu rejimini gözləməli, həddindən artıq yemədən və pis ehtiraslardan özünü gözləməlidir.

Yadda saxlama prosesinə və informasiyanın yaddaşda qorunmasına müəyyən psixoloji amillər də təsir göstərir:

1. *Təəssüratın parlaqlığı*. Təəssürat qavrama anında daha parlaq olur və bundan sonra o yaddaşa keçir. Demək olar ki, hər bir insanın həyatında nə vaxtsa yaddaşından heç vaxt silinməyən hansısa hadisə baş verir. Əgər yaddaşı fotoaparata bənzətsək, fotolentdə şəklin aydınlığı işığın mənbəyindən asılı olduğu kimi, yaddaş da təəssüratın parlaqlığından asılıdır. Məlumdur ki, bu və ya digər hadisə insana nə qədər güclü təsir göstərərsə, o onun yaddaşında bir o qədər dərin və parlaq iz qoyacaqdır.

2. *Həyəcanın dərəcəsi*. Keçmişin yaddaşda qorunması duyğularla sıx əlaqədardır. Güclü həyəcan yadda saxlamanın möhkəmliyinə və dəqiqliyinə yardım edir. Güclü sevinc və kədər törədən hadisələr yadda daha yaxşı qalır, nəinki insanın laqeyd yanaşdığı hadisələr. Əgər yaddaşı böyük dənizlə müqayisə etsək, onda həyəcanı küləyin qovduğu dalğalara bənzətmək olar. Külək gücləndikcə dalğalar bir o qədər hündür və dalğalararası çökəklik isə dərin olacaqdır.

3. *Cəmlənmənin səviyyəsi*. Cəmlənmə yaddaşa güclü təsir göstərir: insan hər hansı predmetə nə qədər çox diqqət yetirərsə, onu bir o qədər çox yadda saxlayacaqdır. Bəzi adamlar informasiyanı tez yadda saxlayıb, onu tez də unudur, digərləri

isə informasiyanı yadda saxlamaqdan ötrü xeyli səy göstərir, onu uzun müddət unutmurlar. Əlbəttə, qum təpəsinin üstündə nəsə yazmaq, mərmər üzərində yonmaqdan asandır, lakin daş üzərinə yolunmuş yazı əsrlərlə qaldığı halda, qum üzərində yazılanlar küləyin yüngül əsməsi ilə yox olurlar.

Cəmlənmə qabiliyyəti, diqqətin səfərbərliyə alınması yaddaşa böyük kömək edir, belə ki, yadda saxlanınan predmet və hadisəni daha aydın edir. Bütün qeyri-müəyyən, aydın olmayan predmet və hadisələr çox çətinliklə yadda qalır və asanlıqla unudulur, lakin aydın və anlaşılan olanlar isə yaddaşa asanlıqla yazılır və uzun müddət orada qorunur.

Gərginləşmiş diqqət böyüdücü şüşədə cəmləşdirilmiş günəş şüalarına bənzədiyi halda, diqqətsizliyi adi şüşədən keçən şüalara oxşatmaq olar. Böyüdücü şüşədən keçən şüalar o dərəcədə cəmləşirlər ki, onların düşdüyü yerdə temperatur yandırmaq həddinə çatır, halbuki adi şüşədən keçən şüalar səthi qızdırmaq qabiliyyətində olmur. Bu əyani nümunə güclü yaddaşın inkişafından ötrü cəmləşmək qabiliyyətinin nə qədər əhəmiyyətli rol oynadığını göstərir.

4. *Nizam-intizam*. Əgər yaddaş prosesləri nizam-intizama tabe olarsa, bizim yaddaşımız möhkəm, fikirlərimiz daha aydın və açıq olar. Əqli fəaliyyətimiz isə yaxşılaşar. Bu səbəbdən şeir nəsrə nisbətən daha asanlıqla yadda qalır. Əgər nəsr aydın və məntiqlidirsə, o daha asanlıqla yadda qalır, nəinki rabitəsiz və məqsədsiz yazılmış yazılar.

5. *Təkrarlama*. Əzbərləmə-yadda saxlama prosesində əhəmiyyətli əməliyyatlardan biridir. Əksər insanlar təkrarlamadan az və ya çox miqdarda informasiyanı yadda saxlaya bilmirlər. Çox vaxt elə olur ki, biz materialı qeyri-ixtiyarı yadda saxlayırıq, sadəcə ona görə ki, bizim üçün maraqlı olub-olmamasından və ya onu yadda saxlamağı istəyib-istəməməyimizdən asılı olmayraq, biz onu tez-tez təkrarlayırıq. Bəzi mütəxəssislər hesab edir ki, yadda saxlama prosesi və təkrarlama ayrılmazdır.

*B. Xatırlama*

Əvvəllər mənimsənilmiş materialın xatırlanması həm ixtiyarı, həm də qeyri-ixtiyarı, yəni öz-özünə və ya iradi aktın köməkliyi ilə baş verə bilər.

Uzun müddət yaddaşın gizli yerində qorunmuş fikirlər, çox vaxt öz-özünə düşüncəyə qayıdır. Məsələn, insan müəyyən problemin həllini bilir və onun bütün səyi onun üzərində cəmləşmişdir. Qəflətən nə vaxtsa bildiyi musiqi yadına düşür və o, tıqqıldadaraq onu çalmağa başlayır. Ola bilsin ki, bu melodiya gün ərzində, hətta insan bunu arzulamasa da onun başından çıxmasın. Bu melodiya ona elə “yapışa” bilər ki, onun fikirlərinə mane ola bilər və o, hətta bu hücum qarşısında özünü aciz hiss edə bilər.

Əgər fikirlər və ideyalar yaddaşda güclü iz qoyursa, onlar asanlıqla yenidən ortaya çıxır və bu zaman indiki obrazlarla yaddaşın dərinliyindən qəfildən ortaya çıxmış keçmiş xatirələr arasında konflikt yaranır. Bəzən elə olur ki, keçmiş sanki “cilovdan çıxıb” bizim fikirlərin axdığı yolları tutur və ani yaranmış hisslərə yer qoymur.

*C. Obrazların tanınması*

Obrazların tanınması – yaddaşın vacib funksiyasıdır. İnsan bir fikri digərindən fərqləndirmək istəyəndə bu fikrin təxəyyülün məhsulu deyil, yaddaşdan gəldiyinə və lazımi vaxt onun yaddaşın anbarına qoyulduğuna şübhə etməməlidir. Bu səbəbdən tanınma ilə zaman amilini bir-birindən ayırmaq olmaz. Əgər tanınma bu şəkildə baş verirsə, materialın yaddaşın lazımi özəyindən götürüldüyünə şübhə qalmır.

İnsan başqa adamı görəndə və ya hansısa mahnını eşidəndə, bu adamı əvvəllər gördüyünü və ya bu mahnını əvvəllər eşitdiyini dəqiq bilməlidir, yəni gördüyü və eşitdiyini yaddaşında olduğuna

uyğun gəldiyinə əmin olmalıdır, yəni əvvəlki təəssürat məhz indi yaddaşdan çağrılmışdır.

Yaddaşdan götürülmüş materialla cari duyğu arasında fərq mövcuddur:

1. Qavrama xatirədən, şübhəsiz ki, güclü və aydındır. İngilis filosofu Herbert Spensere görə, predmetlərin qavranması güclü, xatırlanması isə zəif amildir. Məsələn, turist Paris Noturdam kilsəsinə baxdıqdan bir-neçə gün sonra gördüklərini yadına salmaq istəyəndə, o artıq bütün detalların yadına düşmədiyini və bu abidə ilə bağlı xatirənin onun bilavasitə qavramasından zəif və qeyri-müəyyən olduğunu aşkar edəcəkdir.

2. Qavrama – qeyri-iradi aktdır və qavrama bizim şüurumuza zorla daxil olur. İnsan abidə qarşısında açıq gözlə duranda, onu görməkdən ötrü xüsusi səy göstərməyə ehtiyac yoxdur. Lakin onun yenidən xatırlanması iradi aktın nəticəsində baş verir. Onun haqqında təəssürat ya yaddaşdan itəcək, ya da yenidən ortaya çıxacaqdır.

3. Qavrama və ya təsəvvürə gətirmə nə vaxtsa yaşanmış başqa təəssüratları törədir. Məsələn, mən masaya baxanda, evdəki kitabxanam və oradakı gözəl kitablar yadıma düşür və mən işimlə bağlı hər şeyi xatırlayıram. Lakin cari təəssüratlar yaddaşda zəif iz qoyur. Məsələn, ticarətçinin evində gördüyüm masanı yada salmaqla mən eyni zamanda kitabxanamda qoyulmuş masanı da təsəvvürümə gətirirəm. Sonuncu təəssüratın intensivliyi, məhz mənim şəxsi masamın görüntüsü ticarətçinin masasının surətini dəyişir, onu zəiflədir.

*D. Zaman amili*

Qavramanın zaman spesifikası – yadda saxlama və yenidən canlandırılmanın sonuncu mərhələsi – yenidən canlandırılan təəssüratın konkret zamana aid etmək bacarığıdır. Fərqləndirmə mərhələsi qurtarandan və yaddaşda ortaya çıxmış təəssüratın

yeri müəyyən edildikdən sonra meydana çıxma qaydasından asılı olaraq ona müəyyən vaxt qoyulmalıdır. Məsələn, mən hansısa şəhərə etdiyim səyahəti xatırlamağa başlayıram. Mən ilk öncə əminəm ki, səyahət doğrudan da baş veribdir, lakin vaxt keçdiyinə görə onun nə vaxt, ilin hansı dövründə olduğu yadımdan çıxıbdır. Bu hadisənin dəqiq vaxtını təyin etməkdən ötrü mən keçmişə doğru hərəkətə başlayıram, hissə-hissə bu səyahətə aid hadisələr zəncirini üzə çıxarmağa başlayıram. Araşdırma prosesində səyahət zamanı baş vermiş bir hadisə yadıma düşür. Mən mehmanxanaya daxil olanda sobada odun yanırdı və xidmətçidən xahiş etdim ki, mənim otağıma da bu cür odun gətirsinlər, çünki mən istisevərəm. Bu an mənim yadıma düşdü ki, səyahət qış zamanı baş vermişdi. Beləliklə, səyahətin baş vermə vaxtının təyin edilməsi problemi həll edildi və mənin tədqiqatım başa çatdı.

Əgər “Mən” və şüur arasında qarşılıqlı əlaqə baş verirsə, onda keçmiş hadisələrlə və onların baş verdiyi zaman arasında əlaqənin təyini məsələsi mürəkkəblik təşkil etmir. Biz yaddaşımızda yazılmış hadisələr silsiləsini axıra kimi asanlıqla izləyə bilərik. Lakin bu sadə məsələ deyildir, belə ki, bəzi təəssüratlar, obrazlar, fikirlər zaman keçdikcə zəifləyir və ya silinir və onların xatırlanması demək olar ki, mümkün olmur. Burada, yaddaş prosesinin daha bir cəhəti – unutma prosesi fəaliyyət göstərir.

Lakin zaman ardıcıllığı dərk ediləndə və keçmişin obyektləri müəyyən vaxt və məkanda yerləşdiriləndə sabit və əhəmiyyətli material üçün yadda saxlama və xatırlamanın sonuncu mərhələsini tamamlanmış hesab etmək olar.

***Yaddaşın pozulması***

Bildiyimiz kimi, yaddaş proseslərinin mexanizmləri müəyyən göstəricilərə malikdirlər. Onlar xəstəliklərə və müxtəlif pozulmalara məruz qala bilirlər. Bütövlükdə yaddaşın pozulmasını iki tipə bölmək olar:

A. Yaddaşın itirilməsi.

B. Yaddaşın hədsiz intensiv işləməsi.

Yaddaşın daha geniş yayılmış ümumi pozulması amneziya adlanır. Amneziya halında xatırlama o dərəcədə zəifləyir ki, keçmişin xatirələri tamamilə itir.

A. Amneziyanın bir-neçə növü fərqləndirilir.

1. *Ümumi və ya ümumiləşdirilmiş amneziya*. Amneziyanın bu növündə yaddaşın pozulması bir-neçə dəqiqədən bir neçə ay və ilə kimi davam edə bilər. Bu müddət ərzində insan keçmişdə onunla baş verənləri xatırlaya bilmir. Yıxılma, baş zərbəsi, güclü hərarət, məsələn, qarın yatalığı zamanı (hətta qısa müddət davam etsə də), həyatın böyük dövrü üçün xatirələrin tam unudulmasına gətirib çıxarır.

Növbələnən amneziya insanda müəyyən dövrdə baş verir. Bu cür amneziya müvəqqəti amneziya adlanır.

2. *Şiddətlənən amneziya*. Amneziyanın bu növündə yaddaşın zəifləməsi şiddətlənmə istiqamətində inkişaf edir. Bu xəstəlik zamanı insan ilk növbədə bir az bundan qabaq əldə etdiyi bilikləri xatırlamaq, cari hadisələri, faktları yadda saxlamaq qabiliyyətini itirir. Lakin bu zaman insan uşaqlıq dövründə baş verən hadisələri daha yaxşı xatırlayır, bununla belə mürəkkəb anlayışları sadələrə nisbətən daha tez unudur. Xəstəlik şiddətləndikcə keçmişdə onunla baş vermiş hadisələri də tədricən yaddan çıxarır. Bu xəstəlik əvvəl-axır ona gətirib çıxarır ki, uşaqlıq dövrünün xatirələri də tamamilə xatirələrdən silinir.

3*. Qismən amneziya*. Bu xəstəlik zamanı insan hadisələrin bir hissəsini yaxşı xatırlayır, digərlərini yox. Məsələn, onlar riyaziyyat və musiqidən bildiklərini unutduqları halda, başqa biliklər yaddaşlarında tam qorunmuş olur. Bu xəstəlikdən əziyyət çəkən insanların bəziləri öz adını və ya yaxınlarının adını, bəziləri rənglərin adını və rəqəmləri, digərləri isə nitqin bu və ya digər hissəsindən – feldən və ya felin lazımi formasından necə istifadə etməyi unudurlar. Amneziyanın bu tipinin növmüxtəliflikləri həddsiz dərəcədə çox olduğundan onların hamısının adını burada sadalamaq mümkün deyildir.

B. Yaddaşın pozulmasının ikici tipi yaddaşın hədsiz intensiv işləməsi ilə əlaqədardır. Yaddaşda saxlanılan bütün informasiya sanki bir anın içində ağlasığmaz sürətlə şüurda ortaya çıxır. Yaddaşın bu cür pozulması, adətən, ölüm ayağında olmuş, lakin həyata qaytarılmış insanlarda müşahidə olunur. Sonradan onlar bütün keçmiş həyatlarının ani olaraq gözlərinin qarşısından keçdiyini danışırlar.

Bu xəstəlik özünü şəxsdə qismən göstərdiyi zaman da tamam unudulmuş və normal halda heç bir əhəmiyyət kəsb etməyən şeylər xatırlanır. Məsələn, güclü qızdırma zamanı insanda yaddaşın müvəqqəti güclənməsi baş verir və insan çox-çox illər baş vermiş hadisələrini detallarını, tarixləri və əhəmiyyətsiz faktları yada salır.

***Yaddaşın növləri***

Yaddaş proseslərini tədqiq edən psixoloqlar yaddaşın müxtəlif növlərinin olduğunu və insanların materialı yadda saxlamağın və qorumağın müxtəlif qabiliyyətlərinə sahib olmasını müəyyən etmişlər. Bu fərqlər irsiyyət, qavrama, bu və ya digər duyğunun inkişaf dərəcəsi, yaş və s. ilə izah edilir. Yaddaşın funksional qabiliyyəti insanın fərdi xüsusiyyətindən asılıdır və bu baxımdan cəmiyyətin bütün üzvləri bir-birindən fərqlənirlər.

Yaddaşın növlərə ümumi bölgüsü duyğularla bağlı olan xarici yaddaşı, məzmunu abstraksiyalar, fikirlər olan şifahi-məntiqi yaddaşdan ayırmağa imkan verir. Duyğularla bağlı olan yaddaş aşağıdakılara bölünür:

A. Görmə yaddaşı. B. Eşitmə yaddaşı. C. Hərəkətli yaddaş.

Hər bir insanda yaddaşın bu növləri müxtəlif cür inkişaf edə bilər: məsələn, rənglər, formalar və obrazlar, məkan nisbətləri, yəni görmə yaddaşı rəssamlar, heykəltaraşlar və mühəndislər üçün əhəmiyyət kəsb etdiyi halda, eşitmə yaddaşı musiqiçilərdə yaxşı inkişaf etmişdir və onlar uzun musiqi frazalarını yadda saxlamaq qabiliyyətindədirlər. Yaxşı məlumdur ki, görə bilən insanlara nisbətən korlar əşyaları əllə yoxlamaqla daha yaxşı fərqləndirirlər, ona görə də toxunmaqla hiss etmək yaddaşı onlarda daha yaxşı inkişaf etmişdir.

Fikirlər və abstraksiyalarla bağlı yaddaşın növləri də öz inkişafına görə, məsələn, riyazi, fəlsəfi və təbiətçi qabiliyyətlər fərqləndirilirlər. Ona görə də yaddaşına görə insanlar aşağıdakı kateqoriyalara bölünürlər: bəzilərində görmə yaddaşı üstünlük təşkil edir və onlar gördükləri obrazları daha yaxşı yadda saxlayır; bəzilərində eşitmə yaddaşı üstünlük təşkil edir və onlar eşitdikləri təəssüratları daha yaxşı yadda saxlayır; digərlərində isə hərəkətli yaddaş yaxşı inkişaf etmişdir və onlar əzələnin hərəkəti ilə bağlı bütün hadisələri, o cümlədən yerimə, yazma, fiziki cəldliyi daha yaxşı yadda saxlayırlar.

Amma etiraf etməliyik ki, yaddaşın bütün növləri bir-biri ilə qarşılıqlı əlaqədədir və bir-birindən təcrid edilmiş halda deyillər. Lakin müxtəlif insanlarda yaddaşa təsir göstərən amillər, müxtəlif cür ifadə olunmuşdur və əgər birində hansısa amil aparıcıdırsa,

digərində həmin amil asılı, ikinci dərəcəli rol oynayır. Hər bir insanda yadda saxlama və qoruma qabiliyyətinin tamamlayıcı səciyyəsi bu amillərin məcmusu kimi müəyyən olunur.

***Yaxşı yaddaş nədir?***

İnsanların yaddaşında fərdi fərqlər özünü yaddaşın bu və ya digər növünün üstünlüyündə göstərir. Digər tərəfdən bu növlərin hər biri özünün inkişaf dərəcəsinə görə də fərqlənirlər: yaddaş ya məşq etdirilmiş, ya da zəif olur. Yaxşı yaddaşın göstəriciləri aşağıdakılardır:

1. Material yaddaş tərəfindən asanlıqla mənimsənilir və saxlanılır. İnsan birinci dəfədən böyük həcmdə materialı dərk edir və yadda saxlayır.

2. Yaddaşa yazılmış hər şey onda uzun müddət və etibarlı şəkildə qorunur. Sonra lazımi anda sürətlə təsəvvürə gətirilir. İnsana yaddaşdan material lazım olanda götürməlidir, bundan ötrü o xüsusi səy qoymamalıdır, onda cavab hazır olmalıdır.

Bu iki amil yaxşı yaddaşın əsas göstəriciləridir. Onlara sahib olan insan müxtəlif materialları asan və sürətlə mənimsəyir və uzun müddətdən sonra onu sərbəst şəkildə təsəvvürə gətirir. Bu xüsusiyyətlərə sahib olmayanlar zəif yaddaşa malikdirlər.

***Yaddaşın məşqi və inkişaf etdirilməsi***

Uzun illər ərzində yaddaşın məşqi və inkişaf etdirilməsinin mümkünlüyü psixologiyanın əsas məsələlərindən biri olmuşdur. Yaddaşın təbiətin insana verdiyi xassə olmasına və onu möcüzəli şəkildə təkmilləşdirməkdən ötrü hazır reseptin olmamasına baxmayaraq, fiziki və əqli gigiyenanın müəyyən qaydalarını gözləməklə yadda saxlamanı daha məhsuldar etmək mümkündür. Heç kim bu ilahi bəxşişi inkişaf etdirməyin mümkünlüyünü inkar etmir və onu mükəmməlləşdirmək işini ümidsiz hesab etmir. Digər tərəfdən, hər bir insan daim öz yaddaşını inkişaf etdirməkdən ötrü addımlar atmalı və bəzi qaydaları gözləməklə çatışmamazlıqlardan qurtarmağa cəhd göstərməli, yaddaşın möhkəmliyini artırmalı və yadda saxlama və materialın təsəvvürə gətirmə prosesini yaxşılaşdırmalıdır. Yaddaşı təkmilləşdirməkdən ötrü çoxlu sayda tövsiyələr mövcuddur və onlardan ən vaciblərini nəzərdən keçirək.

1. Bir halda ki, yaddaşın normal fəaliyyəti ümumi fiziki sağlamlıqla bağlıdır, səhhətlə bağlı bütün məsələlərə, istər mərkəzi sinir sisteminin xəstəliyi, istərsə də həzmin pozulması və ya orqanizmin fəaliyyətində başqa istənilən pozulmalar olsun, nəzərdən qaçırılmamalı və qaydaya salınmalıdır.

Zehni əmək zamanı təmiz hava, görmə və eşitmənin gigiyenası, soyuqdəymə xəstəliklərinin vaxtında müalicəsi və profilaktikası, səmərəli qidalanma prinsipinin gözlənilməsi, sakit və dərin yuxu, açıq havada fiziki məşqlər, həmçinin narkotika və alkoqoldan imtina, şübhəsiz ki, yaddaşın fəaliyyətini yaxşılaşdırır.

2. İş masası sakit və rahat yerdə qoyulmalı, lazımi dərəcədə işıqlandırılmalıdır. Zehni əməyin düzgün təşkili diqqəti dərsin üzərində cəmləşdirməyə və dərs materialını möhkəm yadda saxlamağa kömək edir.

3. Oxuyarkən, yazarkən, istənilən yaradıcı fəaliyyət zamanı diqqətinizi gördüyünüz işin üzərində cəmləşdirməyə çalışın.

4. Kitabın bir hissəsini oxuduqdan sonra həmin hissənin qısa xülasəsini yazın, bu oxuduğunuz materialı yaxşı dərk etməyə kömək edər.

5. Hər hansı bir şeyi oxumazdan, yazmazdan və ya əzbərləməzdən əvvəl işinizin əsas məqsədini müəyyən edin. Məsələn, əgər oxumağın əsas məqsədi əzbərləməkdirsə, ayrı-ayrı xüsusi detallara diqqət yetirin. Sizin qarşınızda əgər mətnin ümumi dərk edilməsi durursa, ayrı-ayrı detallara həddən artıq diqqət yetirməyə ehtiyac yoxdur.

6. Yorğunluq əlamətlərini hiss edən kimi məşğələlərə son qoyun.

7. Əzbərlənəcək material iri həcmlidirsə, onu bir neçə günə bölün, belə ki, yaddaşı hədsiz yükləməyə ehtiyac yoxdur.

8. Mətni yadda saxlamaq tələb olunursa, onu hissələrə bölmədən tam şəkildə oxuyun və bir-neçə dəfə təkrar edin.

9. Hansı yaddaş tipinə sahib olduğunuza diqqət yetirin və materialın əzbərlənməsi məsələsinə imkanlarınıza uyğun olaraq yanaşın. Məsələn, əgər sizdə görmə yaddaşı yaxşı inkişaf edibsə, materialı vizual olaraq yadda saxlayın; əgər sizdə eşitmə yaddaşı üstünlük təşkil edirsə, onda mətni ucadan oxuyun və ya kiminsə onu oxumasına qulaq asın; özünüz hansısa hərəkəti edən zaman yaxşı yadda saxlayırsınızsa, onda əzbərlənəsi mətni imkan daxilində bir neçə dəfə yazmağa cəhd edin.

10. Əzbərləməyə başlamazdan əvvəl mətni diqqətlə oxuyun və onu dərk etməyə çalışın, çünki birinci dəfədən səhv yadda saxlasanız, sonradan onu düzəltmək çətin olacaq.

11. Materialın yaxşı yadda qalmasından ötrü onun sözləri və ya mənaları arasında qarşılıqlı əlaqə, həmçinin materialın hissələri arasında məntiqi ardıcıllıq yaratmaq lazımdır.

12. Əzbərlənəsi şeyi yaddaşda möhkəmləndirməkdən ötrü, yadda saxlama təkrarsız mümkün deyildir. Bu zaman, əlbəttə, təkrarlama prosesi materialın dərk edilməsi və diqqətin onun üzərində cəmləşdirilməsi, həmçinin yadda saxlamaq arzusu ilə müşayiət olunmalıdır.

Bu məsləhətlər, sizə yadda saxlamanı daha məhsuldar etməyə və əqli qabiliyyətlərinizi inkişaf etdirməyə kömək edəcəkdir.

***Biliyin rolu***

*Müxtəlif sahələrdə biliyin üstünlüyünü onlara nümayiş etdirin71.*

*Elm və incəsənət sahəsində nailiyyətlər bəşəriyyətin böyük şərəfi olsa da, yaddan çıxarmayın ki, bu o zaman mümkün ola bilər ki, insan çayı Qüdrət Dənizinə axsın və öz ilhamını qədim İlahi mənbədən alsın72.*

Psixoloqlar hesab edir ki, elementar elmi biliklərə sahib olmayan valideynlər uşaqların suallarına nə səlahiyyətlə cavab verə və nə də onların hər şeyi bilmək istəyini təmin edə bilər. Bununla belə, valideynlərin istənilən kitabxanadakı elmi-populyar kitablardan məlumat almaq imkanı vardır. Onlara müraciət etməklə, valideynlər öz uşaqlarının dünyagörüşünü genişləndirə və onlarda elmin müxtəlif sahələrinə maraq yarada bilərlər.Aşağıda valideynlərə faydalı ola biləcək sadə və uşaqların başa düşəcək dildə yazılmış bir neçə tipik mətn verilmişdir.

A. *Yer kürəsi*

1. Yer – portağala və ya qarpıza oxşayan yumru səma cismidir. Səthinin dörddə üç hissəsi su, qalan hissəsi isə qurudur.

2. Yer həm öz oxu ətrafında, həm də Günəşin ətrafında fırlanır. Hər iki hərəkət eyni zamanda baş verir.

3. Yer öz oxu ətrafında tam dövrü 24 saat ərzində edir, bu gecə və gündüzün dəyişməsini təmin edir. Yerin öz oxu ətrafında bir tam dövrü sutka adlanır. Yer günəş ətrafında tam dövrü 365 gün, 6 saat,

9 dəqiqə və 9 saniyə ərzində edir və bu fəsillərin yaranmasının əsas səbəbidir. Yerin Günəş ətrafında tam dövrü il adlanır.

4. Maqnit metal əşyaları özünə cəzb etdiyi kimi, Yer müxtəlif obyektləri özünə cəzb edir. Ona görə də biz Yerin üstündə dayanırıq və kənara yıxılmırıq.

5. Yer çox böyük sürətlə hərəkət edir, lakin biz bunu hiss etmirik, necə ki, hərəkət edən gəmidəki sərnişinlər onun hərəkətini hiss etmirlər.

6. Bütün maye maddələr hər hansı maneəyə rast gəlib, onu dəyişdirənə kimi kürə formasında olur. Yağış damlaları və dolu yerə toxunana qədər kürə formasında olur. Günəş, Ay və ulduzlar kürə formasındadırlar.

7. Yerin kürə formasında olmasını sübut edən çoxlu sübutlar vardır. Onların bəzilərinin üzərində dayanaq:

a) limana yaxınlaşmaqda olan gəmini dəniz kənarından izləyən şəxs, əvvəlcə gəminin üst hissəsini, sonra tədricən qalan hissələrini görür;

b) gəmi limandan uzaqlaşanda da müşahidəçi onun tədricən gözdən itdiyini görəcəkdir. Əgər Yer kürə şəklində olmasa idi, nə qədər uzaq getməsindən asılı olmayaraq, gəmini güclü durbinlərlə görmək mümkün olardı. Lakin yer kürə şəklində olduğundan əvvəlcə onun gövdəsi, sonra isə dirəkləri gözdən itir; c) gəmi sahilə yaxınlaşanda, sərnişinlər əvvəlcə şəhərin ən yüksək binalarının üst hissələrini müşahidə edirlər, bütün evləri

onlar yalnız sahilə tam yaxınlaşanda görürlər;

ç) Yer günəş və ay arasında olanda günəş tutulması baş verir;

bu zaman Yerin ayın üzərinə düşən kölgəsi dairəvi formada olur.

8. Yer Günəşdən 1300000 dəfə kiçik və aydan 50 dəfə böyükdür.

9. Əgər insan gündə eyni istiqamətdə 150 km yol qət edərsə, Yer kürəsini dövrə vurub 365 gündən sonra səfərə başladığı nöqtəyə gəlib çıxar.

B. *Səma cisimləri*

Səma cisimləri üç böyük qrupa bölünür: ulduzlar, planetlər və kometlər.

1. Ulduzlar öz işığını saçırlar və onların əlavə işıq mənbəyi yoxdur. Baxdığımız göydə ulduzlar arasında məsafə həmişə sabitdir. Aydın gecədə biz adi gözlə göydə 6 min ulduz saya bilərik. Lakin biz teleskopdan istifadə etsək, göydə ulduzların sayı minlərlə, milyonlarla olacaq və hər halda onları sayıb qurtarmaq mümkün olmaz.

2. Planetlər özünün deyil, günəşin onların üzərinə düşən şüalarını əks etdirirlər. Ona görə də onları aydın gecədə yaxşı görmək olur. Planetlər öz oxu və günəşin ətrafında hərəkət edirlər. Bizim günəş sistemində aşağıdakı planetlər vardır: Merkuri, Venera, Yer, Mars, Yupiter, Saturn, Uran, Neptun, Pluton. Planetlərdən başqa, astronomlar çoxlu sayda asteroidlər və ya kiçik planetlər aşkar etmişlər. Əksər planetlərin ətraflarında hərəkət edən öz təbii peykləri, ayları vardır. Aşağıdakı planetlərin təbii peykləri vardır: Mars – 2, Yupiter – 14; Saturn – 10, Uran –

5, Neptun -2 və Yer – 1.

3. Kometlərin Yerlə oxşar cəhəti odur ki, onlar da Yer kimi günəşin şüalarını əks etdirirlər. Onlar baş hissəsi gur və quyruq hissəsi zəif işıq saçan qaz buluduna bənzəyirlər. Vaxtaşırı onları qaranlıq səmada görmək mümkündür. Kometlər Kosmosun dərinliyindən gəlir, Günəşin yanından keçib, yenidən kosmosun dərinliyinə dönürlər.

C. *Günəşin doğması və batması*

1. Günəş külli miqdarda istilik və işıq verən kürəvi səma cismidir. Fikirləşmək olar ki, o, hər səhər şərqdə çıxır, üfiqi kəsərək qərbdə batır. Lakin bu belə deyildir; bu cür illüziyanı Yerin öz oxu ətrafında hərəkəti yaradır. Eynilə, gəmi limandan ayrılanda, onun sərnişinlərinə elə gəlir ki, gəmi limandan deyil, liman gəmidən uzaqlaşır.

2. Günəş öz oxu ətrafında iyirmi beş gün yarım tam dövrə vurur. Yerin Günəşə çevrilmiş hissəsini gündüz, əks tərəfini gecə adlandırırıq. Ona görə də Asiya və Avropada gündüz olanda, Şimali və Cənubi Amerikada gecədir. Amerikalılar yuxudan durub işə gedəndə, Asiya və Avropada yaşayanlar yatmağa hazırlaşırlar.

3. Günəş üfüq xəttinə enəndə deyirik ki, O, batır və üfüqün həmin hissəsi qərb adlanır. Yerin öz oxu ətrafında şərqdən qərbə iyirmi dörd saat ərzində dövr etməsini Günəşin şərqdən çıxıb qərbdə batması əsasında deyə bilərik.

4. Yer günəşdən 150 milyon kilometr məsafədə yerləşmişdir və günəşin şüaları yerə səkkiz dəqiqəyə çatır.

*Ç. Ay*

1. Ay da kürəvi səma cismidir. O, Yerin yeganə təbii peykidir. Ay özü işıq saçmır. İşığın bir hissəsi ona günəşdən düşür, lakin işığın böyük hissəsini o, Yerdən alır, bunu gecə vaxtı yaxşı görmək olur. Başqa planetlərlə müqayisədə Ay dəfələrlə kiçik olsa da, o çox böyük görünür, çünki o Yerə ən yaxın səma cismidir.

2. Ayda su, hava, həyat yoxdur, onun daşlı səthi çoxsaylı kraterlərlə örtülmüşdür.

3. Ay 27 gün 8 saat və 43 dəqiqə ərzində Yerin ətrafında tam dövrə vurur və Yerlə birlikdə bir il ərzində Günəşin ətrafında tam dövrə vurur.

4. Ay yerin ətrafında dövrə vurduğuna görə biz onun müxtəlif “səhfələrini” və “ay aylarını” görürük. Bu səhfələr əsasında ay təqvimi tərtib edilir. Ay bizə qaranlıq hissəsini çevirəndə biz onu tamam görmürük. Sonra aypara görünür və səhfələr bir-birini əvəz edir: birinci dörddə bir, bədrlənmiş ay, sonuncu dörddə bir və nəhayət, onun yalnız az hissəsi görünür və tamamilə gözdən itir. Ayın günəşə tərəf çevrilmiş hissəsi Yerə tərəf heç vaxt dönmür və biz təbii ki, onu görə bilmirik. Ayın günəşin işıqlandırdığı yarım hissəsi Yerə tərəf çönəndə, bu səhfəsi bədrlənmiş ay adlanır.

5. Günəş və ay tutulmaları da Ayın hərəkəti ilə əlaqədardır. Yer bədrlənmiş ay səhifəsində Günəşlə Ay arasında duranda, günəş şüaları aya düşmür, çünki o, yerin kölgəsində dayanmış olur. Bu hadisə ay tutulması adlanır. Ay Yerlə günəş arasında duranda, bu dəfə yer Ayın saldığı kölgəyə düşmüş olur. Həmin anlarda günəş tutulması baş verir. Günəş tutulması tam və qismən ola bilər. Tam günəş tutulmasında Ay günəşdən gələn şüaların hamısının qarşısını kəsir, qismən günəş tutulmasında isə günəş şüalarının bir hissəsi yerə çatır. Öz növbəsində əgər yer Ayı günəş şüalarından tamamilə bağlayırsa, tam ay tutulması müşahidə edilir, əgər günəş şüalarının bir hissəsi hər halda ayın səthinə çatırsa, bu hadisə qismən ay tutulması adlanır.

D. *Hava və atmosfer*

1. Atmosfer – təmiz və yüngül substansiyadır. Atmosferi təşkil edən hissəciklər kiçik olduğundan onları adi gözlə görmək mümkün deyildir. Bununla belə, atmosferin çoxlu sayda qatları mavi rəngdə görünə bilər. Məsələn, otaqda bizi əhatə edən havanı görmürük, lakin göyə baxanda mavi göy qübbəsini görürük. Bu qübbə bir-birinin üzərində yerləşmiş atmosfer qatlarından ibarətdir.

2. Hava, insan da daxil olmaqla bütün canlıların yaşaması üçün vacibdir. Qarpızın qabığı onun yeyilən hissəsini örtdüyü kimi, yerin hava təbəqəsi olan atmosfer də yer kürəsini əhatə edir.

3. Bulud, duman, qar, dolu, külək, şimşək və ildırım – bütün bunlar havada yaranan atmosfer hadisələridir.

**Bulud.** Günəşin istiliyinin təsiri altında okean, dəniz, göl və çaylarda suyun bir hissəsi buxarlanaraq, şəffaf görünməz buxara çevrilir. Su buxarı havadan yüngül olduğuna görə o, müəyyən yüksəkliyə qədər qalxır, soyuyur, sıxlaşır və buluda çevrilir. Beləliklə, bulud – havada olan buxarın kondensasiya və sıxlaşmasının nəticəsidir.

**Duman**. İsti gündən sonra suyun səthində çoxlu su buxarı toplanır. Atmosferin üst qatlarına qalxa bilməyən bu qalın buxar qatı duman adlanır.

**Yağış**. Buludu yaradan buxar kondensatı su damcılarını yaradır. Onlar bir-biri ilə birləşərək iriləşir, ağırlaşır və yerə düşür. Bu damcılar yağış adlanır.

**Qar və dolu**. Buludlarda kondensasiya olunmuş buxar havanın soyuq qatları ilə toqquşanda donur və donmuş damcılar yerə qar və dolu şəklində düşür.

**Külək**. Hava atmosferin müxtəlif qatlarında paylandığına görə, bu qatlarda temperatur fərqləri Yerin səthində havanın hərəkətini – küləyi yaradır. Hərəkət zəifdirsə, biz yüngül briz hiss edirik. Onun sürəti intensivdirsə və böyük hava kütləsi hərəkətə gəlirsə, onda biz ona qasırğa deyirik.

**İldırım və göy gurultusu**. İki qat buludların birgə hərəkəti zamanı statik elektrik yaranır və buludlar elektrik yükü əldə edir. Biri müsbət, digəri mənfi yüklə yüklənmiş iki bulud yanaşı duranda onlar arasında elektrik boşalması – ildırım yaranır, elektrik boşalmasını müşayiət edən səs hadisəsi isə göy gurultusu adlanır. Boşalma buludlar və yer arasında baş verəndə, o, ağacları yıxır və yandırır, evləri uçurur.

Tanınmış amerika alimi Bencemin Franklin, ildırım keçiricisinin aşağıdakı sxemini təklif etmişdir: ildırımdan qorunmaqdan ötrü bütün yüksək binaların yanında torpaqda çuxur qazmaq, ora dəmir parçası basdırmaq və su ilə doldurmaq lazımdır. Sonra binanın yuxarı hissəsində başqa bir dəmir parçası bərkidilir və hər iki dəmir parçası dəmir məftillə birləşdirilir. İldırım, təbii ki, binanın yuxarısına bərkidilmiş dəmiri vuracaq, çünki o, binanın ən yüksək yerindədir və elektrik cərəyanı məftillə çuxurdakı dəmirə keçərək orada neytrallaşacaq. Franklinin dövründən bəri bu ixtira xeyli təkmilləşdirilmişdir və hazırda ildırım keçirən konstruksiyalar xeyli sadələşdirilmişdir.

İnsan əqli təbiətin sirlərini dərk edir və ona təsir göstərir. Valideynlər və tərbiyəçilər öz əhəmiyyətli missiyalarını tam dərk etməlidirlər və daim uşaqların qabiliyyətlərinin inkişaf etdirməyin zəruriliyini unutmamalıdırlar.

1. Təhsil uşağa daha çox bilik vermək, daha çox predmeti ona öyrətmək və başına daha çox informasiya yerləşdirməkdən ibarət deyildir. Yaxşı tərbiyəçi öz psixoloji və pedaqoji təcrübəsindən istifadə edərək uşağa predmetin mahiyyətini daha çox dərindən araşdırmaqda kömək etməli, ona biliklərə yiyələnməklə can atdığı məqsədi açmalıdır.

2. Qısa vaxt ərzində şagirdinə mümkün qədər çox informasiya vermək məqsədini qarşısına qoyan müəllim bununla da uşaqların biliyinin keyfiyyətinə görə öz məsuliyyətini inkar edir və uşağın gələcəyinə marağı olmadığını nümayiş etdirir.

3. Əldə edilən biliklərin kəmiyyəti onların keyfiyyəti və öyrədilmə metodu qədər əhəmiyyətli deyil. Şagirdlərə sərbəst düşünmə və çalışqanlıq aşılamaq, yaşadıqları dünyanın sirlərini açmaq və dərk etmək səylərini dəstəkləmək lazımdır.

4. Öz işinə sadiq müəllim şagirdlərdə nəinki həqiqəti dərk etmək və biliklər əldə etməyə maraq yaradır, həm də öz davranışı ilə doğruçu, etibarlı olmağa, özündə tərifəlayiq keyfiyyətlər yaratmağa həvəsləndirir.

5. Əsl təhsilin mahiyyəti uşaqların əqli qabiliyyətlərini amansızcasına istismar etmək deyil, onlara möhkəm baza biliklər verməkdən ibarətdir.

Valideynlər unutmamalıdır ki, uşaqların yaddaşı məktəbdə kifayət qədər yüklənir və onların başı orada öyrəndikləri daim müxtəlif predmetlərlə məşğuldur. Onlar bilməlidirlər ki, insanın əqli, inkişafın müxtəlif mərhələlərində müxtəlif imkanlara malik olur və onu dözülməz mürəkkəb məsələlərlə yükləyəndə bu yalnız ziyan gətirir.

**X FƏSİL MƏNƏVİ TƏRBİYƏ**

*Mənəviyyatın tənəzzül etdiyi zaman yetişəcək. Həzrət Bəhaullahın göstərdiyi yolla gedən uşaqlar həm bu dünyada, həm də o biri dünyada xoşbəxtlik əldə edəcək. Əgər onlar başqa yol seçsələr həyəcan və kədər onları bezdirəcək, çünki insanın xoşbəxtliyi ruhaniyyətdədir*73.

Cəmiyyətimizin acınacaqlı vəziyyəti haqqında düşünən əksər insanlar hesab edə bilər ki, “mənəviyyatın tənəzzül etdiyi zaman” artıq yetişmişdir. Ona görə də ictimai əxlaqın pozğunluğuna və ümumi imansızlığa qarşı durum gətirməkdən ötrü uşaqlar yüksək əxlaqi prinsiplər əsasında tərbiyə edilməlidirlər. Həzrət Şövqi Əfəndi buyurur: “*Həzrət Bəhaullahın təlimi ruhunda tərbiyə alan uşaqlar gələcəkdə böyük rol oynayacaqlar. Onlar başqa zamanda yaşayacaqlar və əvvəlki nəsillərin heç vaxt rastlaşmadığı problemlərlə üzləşəcəklər. Yalnız Həzrət Bəhaullahın təlimi onlara müharibələrdən yorulmuş, ümidsizliyə qapanmış bədbəxt bəşəriyyətə sədaqətlə xidmət etməkdə kömək edə bilər. Onların vəzifəsi hədsiz böyük və hədsiz məsuliyyətli olacaq, ona görə də onların tərbiyəsindən və hazırlığından söhbət gedəndə onlara göstərilən heç bir qayğı artıq hesab olunmamalıdır*”74.

***İtaətkarlıq***

*İnsan deyil, qanun hökmranlıq etməlidir: çünki yalnız o zaman dünya gözəl və həqiqi qardaşlığın məskəni ola bilər75.*

Uşaqların malik olacağı cəhətlərdən biri itaətkarlıq vərdişidir. Allahın buyurduğu dini hökmlərin gözlənilməsi və ədalətli hökumətin qoyduğu qanunlara itaət millətlərin maddi və mənəvi tərəqqisinin əsasını təşkil edir. Vətəndaşları mənəviyyatın tələblərini yerinə yetirən, onları əldə rəhbər tutan istənilən ölkə uğurla inkişaf edəcəkdir. Məsələn, bəzi ölkələrdə aşağıdakı qaydalar qoyulmuşdur: teatrda, avtobusda, qatarda və başqa ictimai yerlərdə siqaret çəkmək qadağandır; sürücülər sürət məhdudiyyətini, piyadalar yol qaydalarını gözləməlidir; su hövzələrinin çirkləndirilməsi, yola zibil atılması qanuna zidd hesab olunur və s.

Əgər ölkənin vətəndaşları qanun və qaydalara tabe olurlarsa, ictimai borclarını ciddi şəkildə yerinə yetirirlərsə, onlar öz rahatlıqlarına və firavanlıqlarına əmin olacaqlar. Məncil maraqlardan irəli gələrək, insanlar davranış qaydalarına laqeyd yanaşırlarsa və qanuna zidd hərəkətləri cəsarətlilik hesab edirlərsə, onda ölkədə xaos və anarxiya tüğyan edərək insanların qəlbində ümidsizlik yaradacaq, sülh və əmin-amanlıq haqqda hətta fikri belə kökündən qoparacaq, zəifləri və ehtiyacı olanların ümidini boşa çıxaracaq və bu, bütün ictimai mexanizlər tam dağılana kimi beləcə davam edəcəkdir.

Uşaqların itaətkar, intizamlı olmaq kimi gözəl vərdişləri mənimsəməsindən ötrü valideynlər müəyyən qaydaları gözləməlidirlər. Burada biz uşağın özünü yaxşı aparmasından və valideynlərinə ehtiram göstərməyi öyrənməsindən ötrü istifadə olunan bəzi metodlar haqqında danışacağıq.

1. Valideynlər uşaqları erkən yaşlarından itaətkarlıq ruhunda tərbiyə etməlidirlər. Onların şüuruna yumşaqlıq və xeyirxahlıqla valideynlərə ehtiram və diqqət fikri yeridilməli və onlar

anlamalıdırlar ki, böyüklərə hörmət – Allahın qoyduğu qaydadır və valideynlərini saymayan kəs Allah qarşısında cavab verməli olacaq və onu cəmiyyət qınayacaqdır.

2. Uşaqlara verilən tapşırıqlar onların imkanı daxilində olmalıdır, çünki qüvvə xaricində olan iş uşaqda itaətsizlik və intizamsızlıq yaradır.

3. Məktəb müəllimləri öz şagirdlərinə atalara, analara və tərbiyəçilərə itaətin vacibliyini istənilən vasitədən istifadə etməklə izah etməlidirlər. Nümunələr gətirməklə, müəllim həmişə itaətkarlığın xeyirini və itaətsizliyini ziyanını əyani şəkildə göstərə bilər. Məsələn, o, insan bədənini nümunə göstərə bilər. Əgər insan bədəninin müxtəlif hissələri, əllər, ayaqlar, gözlər və qulaqlar, beynin göndərdiyi hökmlərə itaət etməsə, şüur və bədənin birliyi pozular və “suveren dövlətin ərazisində”, yəni bədəndə, xaos baş verər. Eynilə, uşaqlar da ata və analarına qulaq asmayanda və öz bildikləri kimi hərəkət edəndə bu ailə normal ailə ola bilərmi? Əgər şəhərin sakinləri dövlətin qoyduğu qaydalara saymazyana yanaşırsa və hər kəs ictimai mənafeyi nəzərə almadan ağlına gələni edirsə, bu şəhərdə əmin –anmanlıq ola bilərmi? Ona görə də valideynlər, tərbiyəçilər və müəllimlər bütün metodlarla uşaqların özbaşına və tərs böyüməməsindən ötrü zəruri tədbirlər görməlidirlər.

4. Sosial təsisatlar kinofilmlər, pyeslər, qəzet və jurnal məqalələri, kitablar və s. vasitəsilə bu problemə maraq yarada bilərlər. Əgər insanlar itaətkarlığın zəruriliyini dərk etsələr, cəmiyyətdə xoşbəxtlik və harmoniya hökm sürər və ləyaqətsiz işlər görülməz.

Dini nöqteyi-nəzərdən bu predmetin vacibliyi həmçinin mütləq mənada ona görə aydındır ki, inam “qeyri-aşkar itaətkarlıqdır”. İnsanlar dərk etmə, düşüncə və dəlillər vasitəsilə özlərinin Allaha inamını təsdiq edirlərsə, onlar Allahın təlimlərinə və qanunlarına bəşəriyyətə rəhbərliyin yeganə mənbəyi kimi hörmət göstərəcək, Onun göstərişlərinə əməl edəcək və özlərinə onun tövsiyələrindən zərrə qədər də uzaqlaşmağa imkan verməyəcəklər.

Etiraf etmək çətin deyil ki, itaətkarlıq – bəşəriyyəti xoşbəxtlik və firavanlığa aparan ən etibarlı yoldur. Valideynlər, müəllimlər, tərbiyəçilər, kimlər ki insan nəslinin intellektual, fiziki və ruhani kamilləşməsində iştirak edir, şübhəsiz ki, buna diqqət edəcək və uşaqlarda bu ən dəyərli keyfiyyətin tərbiyə edilməsindən ötrü əllərindən gələni edəcəklər.

***İntizam və qayda***

*İstənilən intizam, istər fiziki, əxlaqi və ya əqli olsun, həqiqətən zəruridir. Əgər bu tələblər gözlənilməsə təlim-tərbiyə tam olmayacaq və fayda gətirməyəcək*76.

*Təmizkar, sözəbaxan, yaxşı xasiyyətli uşaq, hətta o savadsız olsa da belə, kobud, pinti, pis xasiyyətli, lakin bütün elmlərdən və sənətlərdən yaxşı xəbərdar olan uşaqdan üstündür*77.

İntizam və qayda uşaqlarda əqli qabiliyyətlərin düzgün inkişafından ötrü vacibdir, ona görə də ailədə qoyulmuş norma və qaydalar mənimsənilməli və gözlənilməlidir. Uşaqların hər bir hərəkəti və davranışı bu qaydalara uyğun olmalıdır. Dərrakəli ana kiçik yaşlarından uşağı ailədəki qayda və mütəşəkkilliyə öyrədə bilsə pis davranışın əsas səbəbini aradan götürər və böyük yaşlarında sosial əmin-amanlığa ziyan gətirən hər bir şeyin qarşısına almış olar.

Uşaq intizamsızdırsa və qaydalara hörmət göstərmirsə, yuxu və gəzinti, istirahət və oyun, iş və qüvvənin bərpası vaxtını gözləmirsə, onun dəyərli həyatı plansız şəkildə keçirsə, əgər o, əşyalarını öz yerinə qoymağa öyrədilməyibsə və dəyərli vaxtının bir hissəsi çəkmələrinin, papağının, qələminin axtarışına sərf olunursa (onları otağın küncündə bir qalaq əşyanın içindən tapmaq olar), onu necə cəmiyyətin qəbul etdiyi qaydaları gözləyən son dərəcə dəqiq və tərbiyəli vətəndaş kimi böyütmək olar? İnsan

təbiəti dəyişikliyə qarşı həssasdır və insanın özü tərbiyənin məhsuludur. Bizim vərdişlər, xasiyyətimizdəki xüsusiyyətlər, biliklərimiz, hətta bizim arzularımız və maraqlarımız aldığımız tərbiyənin nəticəsidir.

Əgər analar və müəllimlər uşağın necə olmasını, hansı ideyalarla, hansı inamla onun cəmiyyət qarşısında durmasını istəyirlərsə, onda lazımi vərdişləri formalaşdıra, xarakterində lazımi cəhətləri və keyfiyyətləri tərbiyə edə bilərlər. Analar öz uşaqlarını intizam və qaydaya erkən yaşlarından öyrətməlidirlər, yalnız bu halda onlar böyük uğurlar qazana bilərlər. Bu məqsədə çatmaqdan ötrü aşağıdakılara diqqət yetirmək lazımdır.

1. İlk öncə tövsiyə edirik ki, uşaqları gündəlik rejimə alışdırasınız. Yuxu və gəzinti, qida qəbulu, istirahət və oyun, mütaliə və dərslərin hazırlanması vaxtı ciddi şəkildə müəyyən edilməlidir. Uşaqların bütün fəaliyyəti müəyyən qrafikə uyğun qurulmalı, ondan kənara çıxılmamalıdır. Uşağınızdan hər səhər saat altıda durmağı tələb edin. O, hər gün həmin vaxtda durmalıdır. Əgər o, bu tələbə tabe olmamağa cəhd edərsə, ana həlimliklə və dostcasına onunla danışmalı, ona bağlılığını bildirməli, hər halda sözünün üstündə durmalı və dediyindən geriyə çəkilməməlidir. Əvvəlcə uşaq güclü müqavimət göstərə bilər, lakin əvvəl-axır səhər saat 6-da durmaq vərdişə çevriləcəkdir və o, ananın müdaxiləsi olmadan lazımi vaxtda durmağa adət edəcəkdir. Bu onu göstərir ki, vərdiş təkrarlamaq vasitəsilə insanın ikinci təbiətinə çevrilir.

Ananın gündəlik qaydaları unutmaması da vacibdir. Uşaq axşam vaxtında yatağına girməli, gündüz saatlarında yuxu və gəzinti vaxtını gözləməlidir.

Analar bilməlidirlər ki, uşaqlara axşamlar qorxulu nağıllar danışmaq olmaz. Uşaqlar tez təsirlənən olduğundan bu cür nağıllar onların sinir sistemini pozur. Uşaqların kədərli və ya həyəcanlı halda yatağa girməsi onların sağlamlığına mənfi təsir göstərir. Uşaqlara axşam saatlarında onların təxəyyülünü həyəcanlandıran hadisələr danışmaq, xüsusən də məhəbbətə dair

hekayə və kitabların oxunması tövsiyə olunmur. Yuxu zamanı bədən istirahət etdiyi kimi, sinir sistemi də istirahət etməlidir. Beyin fikirlərdən azad olanda insan sakit və xoşbəxtdir.

2. Uşaq kitabları, dəftərlər, məhrəba, fırça, geyim – uşağın bütün əşyaları bundan ötrü xüsusi ayrılmış yerdə, bir-birindən ayrı qoyulmalıdır. Bu uşaqda məsuliyyət hissini artırır və onları nizam-intizama alışdırır. Əşyalarını yerləşdirməkdən ötrü iki və üç qutu qoymaqla hətta balaca otaqda belə uşağa künc ayırmaq olar.

3. Analar və atalar özləri də gündəlik rejimi gözləməli, mütəşəkkil olmalı və qoyulmuş qaydaları pozmamalıdırlar. Onların əməlləri uşaqlara nümunə olanda, onda uşaqlar da özlərini validenləri kimi aparmağa səy göstərəcəklər. Evin xanımı həmçinin hər bir əşyanın öz yerini müəyyən etməli və evi səliqə-sahmanda saxlamalıdır. Məsələn, mətbəx əyşaları otaq boyunca səpələnməməli, tualet üçün nəzərdə tutulmuş şeylər stola, sobanın və ya pəncərənin qırağına qoyulmamalıdır.

Analara evin interyerinə laqeyd yanaşmamağı tövsiyə edirik. Divardan mənasız və yöndəmsiz şəkillər asılmamalıdır, çünki bu uşaqlarda qaydalara qarşı hörmətsizlik tərbiyə edir, onlarda qeyri-sağlam maraq və pis zövq formalaşdırır.

4. Analar çox böyük təmkin və səbirlə, lakin eyni zamanda qətiyyətlə uşaqlarını intizama öyrətməli, əşyalarını öz yerinə qoymağı onlardan tələb etməlidirlər. Uşağın pis davranışına və ya səliqəsizliyinə biganə yanaşmaq olmaz. Lakin bunu sakit inadkarlıqla etməli və uşaqlara ətrafdakıların onları mədəni insan saymalarından ötrü özlərini necə aparmalarını onlara xatırlatmalıdırlar.

Uşaq məktəbdən evə qayıdır, çantasını evin bir küncünə, papağını başqa bir küncünə atır. Evdə tam səliqəsizlik yaradır. Ana həmin dəqiqə nəzakətli və intizamlı insanın bu cür etmədiyini ona xatırlatmalı və sonra da töküşdürülmüş əşyaları öz yerinə qoymağı ondan xahiş etməlidir. Uğur tamamilə ananın səbir və inadkarlığından asılıdır. O, niyyətindən çox tez imtina etməməli, uşaqda nadanlığın ilk əlamətlərinin görünməsindən dilxor

olmamalıdır. Səbrini toplamalı, xeyirxah olmalı, əsəbləşməməli, uşaqla kobud danışmamalıdır. Ana səbirlə, təmkinlə və qətiyyətlə uşağa davranış mədəniyyətini öyrətməlidir. Təcrübə göstərir ki, valideynlər onlara verilən tövsiyələri praktikada reallaşdıranda, onların uşaqları tez bir zamanda intizam və mütəşəkkilliyə öyrənir və ömürlərinin sonuna kimi qayda-qanuna ehtiram nümayiş etdirirlər.

Müxtəlif pedaqoji konsepsiyaların bir çox nümayəndələri irəli sürdükləri tərbiyə metodlarını ideal sayaraq, valideynləri onların tətbiqinə həvəsləndirməyə çalışırlar. Onlar ümid edir və bundan ötrü səy qoyaraq, onları həyata keçirməyə, erkən yaşlarından uşaqlarda Allahın xəlq etdiyi bu dünyada gözəlliyə can atmaq həvəsini yaratmağa, onları harmoniya və nizama qarşı duran xaosun yaratdığı eybəcərliklərdən uzaqlaşdırmağa və uşaqları onların təbii qabiliyyətlərinə uyğun olaraq tərbiyə etməyə cəhd edirlər.

Bu qısa fəsildə, əlbəttə, nə antik dövrün Platon və Aristotel kimi filosoflarının baxışları üzərində dayanmaq, nə Kant və onun ardıcıllarının fikirlərini müzakirə etmək, nə də müasir dövrün tanınmış alimlərinin təlim-tərbiyə ilə bağlı nəzəriyyələrini nəzərdən keçirmək mümkün deyildir. Lakin əsas məsələ aydındır: əgər valideynlər, xüsusən də analar öz uşaqlarını kiçik yaşlarından nizam-intizama alışdırsalar və özləri də intizam və qaydalardan zərrə qədər də uzaqlaşmasalar, bu halda onların uşaqları gözəllik idealını yetərincə mənimsəyəcəklər.

***Əməksevərlik***

*Uşaqlarda əməksevərlik və çalışqanlıq tərbiyə edin, onları çətinliklərə öyrədin78.*

*...insan tərəfindən səmimi qəlbdən təzahür edən bütün səy və cəhdlər əgər bəşəriyyətə xidmət kimi ali motiv və arzudan doğmuşdursa, bu, Allaha ibadətdir79.*

Biz hamımız yaxşı bilirik ki, əmək insan həyatında əhəmiyyətli yerlərdən birini tutur. İnsan cinsi yetkinli yaşına çatanda və ictimai məsuliyyəti daşımağa qabil olanda, o, cəmiyyətin faydalı üzvünə və xeyirxahlıq mənbəyinə çevrilməlidir. O, vaxtını əyləncələrdə, keflə yaşamaqda keçirə bilməz və hətta imkanlı olduğu halda belə, öz dəyərli həyatını boş-boşuna sərf etməyə onun ixtiyarı yoxdur. Digər tərəfdən öz yaxınlarına fayda vermək onun borcudur.

Əməyə məhəbbət uşaqda kiçik yaşlarından tərbiyə olunmalıdır ki, onu əməyə və məqsədyönlü əmək fəaliyyətinə tam şəkildə hazırlamaq mümkün olsun. Əqli və fiziki qabiliyyətlərin inkişaf etməməsi uşağı nəticədə istənilən peşə üçün yararsız edir.

Ailə və məktəb birlikdə uşaqları əmək fəaliyyətinə hazırlamağa səy göstərirlər, lakin, təəssüflər olsun ki, çox vaxt bu məsələyə kifayət qədər diqqət yetirilmir. Ona görə də biz bununla əlaqədar bir neçə məsləhət verəcəyik.

1. Analar uşaqlara gücləri çatan iş tapşırmalıdırlar. Onlar uşaqların vaxtlarını boş keçirmələrinə və bekarçılıqlarına xeyirxahlıq, bağlılıq və ya rəğbətlə cavab verməməlidirlər, çünki bu mütləq mənfi nəticələrə gətirib çıxaracaqdır. Məsələn, dörd-beş yaşlı balaca uşağın evdə daim vəzifəsi olmalıdır və o, gündəlik ev işlərinə alışdırılmalıdır (əlbəttə, zəruri hallarda ona bu işdə kömək göstərilməlidir). Səhərlər o, tamamilə sərbəst şəkildə öz yatağını yığışdıra, paltar və ayaqqabısını geyinə, başqalarının köməyi olmadan əl-üzünü yuya, özünə çay tökə, nahardan sonra öz qabını yuya bilər. Lakin o bütün bu işləri valideynin və ya tərbiyəçinin nəzarəti altında etməlidir.

Müəllif bəzi ölkələrdə böyük uşaq bağçalarında öz gözləri ilə üç-dörd yaşında balaca uşaqların müəllimlərin nəzarəti altında təcrübəsiz əlləri ilə, lakin aşkar sevinc və şövqlə bu və ya digər işi etdiklərinin şahidi olmuşdur. Şübhəsiz ki, uşaqlar yorulmamalı və əmək onlar üçün ağır yükə çevrilməməlidir. Ona görə də iş uşaqlara böyük ehtiyatla tapşırılmalı və onların təlim-tərbiyəsinin bir hissəsi olmalıdır. Əmək fəaliyyəti özlüyündə tərbiyəedici amil olub, əqli və fiziki qabiliyyətləri inkişaf etdirir.

Dünyanın qabaqcıl uşaq bağçalarında əmək uşaqların əqli və fiziki inkişafını stimullaşdıran əsas metodlardan biri hesab olunur. Bununla belə valideynlər və müəllimlər uşaqlara iş tapşırarkən, inkişaflarının müxtəlif mərhələlərində onların qabiliyyətlərini nəzərə almalıdırlar.

2. Valideynlər bilməlidirlər ki, uşaqları çətinliklərə alışdırmaqla onları möhkəmlədir, onların hədsiz himayədarlığa ehtiyacı olmur, onlar sağlam və müxtəlif xəstəliklərə qarşı davamlı böyüyürlər. O ailələrdəki uşaqlara altı-yeddi yaşlarında “əllərini batırmağa” imkan vermirlər, həmin ailələrdə uşaqlar əyləncələr və bekarçılıqlar yolu ilə gedir. Məsələn, nahardan sonra uşaq qabları yumaq və ya hansısa başqa bir işi görmək istəyir, lakin valideynləri onu ev işlərinə yaxın qoymaq istəmirlər. Ana deyir: “Fincana əl vurma, sən onu sındıra bilərsən”. “Bunu etmə təzə paltarını batırarsan”. Ata deyir: “Mən həyatım boyu işləmişəm. İndi mənim bankda kifayət qədər pulum var və sənin bu cür çirkli işi görməyini istəmirəm”.

Bu cür məhəbbət və bağlılıq zərərdən başqa heç nə verə bilməz və gələcəkdə bir mənalı şəkildə uşağı çətinlik və iztirablarla üzləşdirəcəkdir. Fiziki əmək heç də utanc gətirici deyil və uşaqlar öz icbari əməklərinə uşaqlıqdan alışdırılmalıdırlar.

3. Üzgüçülük, gimnastika, uzun piyada gəzintilər, fiziki əmək uşaqları güclü və möhkəm, bir çox çətinlikləri dəf etməyə hazır insan kimi formalaşdırır. Qızlar, əlbəttə istisna təşkil etmir, çünki həyatın çətinlikləri kişilərə nisbətən qadınların çiyninə daha çox düşür.

Uşaqlar erkən yaşlarından ev işlərinə alışdırılmasa, onlar sonradan üzərlərinə düşən məsuliyyət yükünü necə daşıya bilərlər? Ərköyün böyüdülmüş və işləməyə alışmamış gənc qız öz gələcək ailəsində dilxorçuluq və xoşa gəlməz hadisələrin mənbəyinə çevriləcəkdir. Ona görə də uşaqlarda əməyə qarşı məhəbbət və vərdiş tərbiyə olunmalıdır və əmək fəaliyyəti rüsvayçılıq sayılmamalıdır. Burada varlı və kasıb arasında fərq qoyulmamalıdır, bütün uşaqlar özləri etmək qabiliyyətindədirlər və etməlidirlər. Uşaqları fiziki əməkdən uzaqlaşdırmaq, onların yerinə işlərini görmək olmaz.

***Vicdan***

*Öz öhdəliyini yerinə yetirən insan necə gözəl, necə alicənabdır80.*

*Görünür, ləyaqət və alicənablıq kimi təbii insan hisslərinin təzahürü tərbiyənin nəticəsidir81.*

Hər hansı bir işi görüb qurtarandan sonra yaranan məmnunluq hissi və ya qarşıya qoyulmuş tapşırığı yerinə yetirməyəndə yaranan təəssüf hissi – bütün bunlar insan vicdanının təzahürüdür. Əksər analar və atalar yaxşı bilir ki, vicdan – mənəvi prinsiplərin əməl edilməsinə cavab verən əsas amildir.

Müəllif də həmçinin hesab edir ki, cəmiyyət üçün bu məsələnin böyük əhəmiyyətini nəzərə alaraq, ona xüsusi diqqət yetirmək gərəkdir. Uşaqlar əgər uşaqlıqdan itaətkarlığa öyrədilməyiblərsə, onlar mənəvi norma və tələbləri tam şəkildə mənimsəyə bilmirlər. Şübhə yoxdur ki, tədqirəlayiq davranışın öyrədilməsindən ötrü ən yaxşı vaxt – uşaqlıq illəridir. Cinsi yetişkənlik dövrünə çatmış insana xarakterindəki çatışmamazlıqları düzəltmək çox çətindir.

Əgər ölkədə işlər yaxşı gedirsə və ölkə çiçəklənirsə, bu o deməkdir ki, onun vətəndaşları itaətkar və vicdanlı olub, cəmiyyət qarşısında öz borclarını yaxşı dərk edir və üzərlərinə qoyulmuş öhdəlikləri vicdanla yerinə yetirirlər. Əgər ölkə dağıntı və tənəzzül içindədirsə, arzular qırılmış, ümidlər itirilmişsə, onda, şübhəsiz ki, həmin ölkə vətəndaşlarının xeyli hissəsi nüfuz sahiblərinə tabe olmurlar, onların vicdanı isə “susmuş” haldadır.

Beləliklə, itaətkarlıq vərdişi erkən yaşlarından tərbiyə olunmalıdır və bunu müntəzəm etmək lazımdır. Aşağıda tərbiyə sahəsində mütəxəssislərin bəzi məsləhətlərini vermişik.

1. Uşağa hər hansı işi tapşırmamışdan əvvəl, ana və ata qabaqcadanözaralarındaməsləhətləşməli,uşağınüzərinəqoyulan öhdəliyin münasibliyini əsaslı surətdə qiymətləndirməlidirlər. Ev işlərində iştirakın zəruriliyi bütün uşaqlara səmimi və azad diskussiya şəraitində uşaqlara izah olunmalıdır; hər bir kəsin həmçinin öz öhdəliyi müəyyən edilməlidir.

Əgər uşaqlar etiraz edərlərsə, valideynlərə məsləhət görürük ki, onları diqqətlə dinləsinlər və zəruri olan halda əvvəlcə qəbul etdikləri qərarı ləğv etsinlər. İş paylandıqdan və hamı yekdilliklə bu bölgü ilə razılaşdıqdan sonra valideynlər onun uyğun şəkildə yerinə yetiriləcəyinə ümidlərini bildirməlidirlər.

2. Valideynlər səylə uşaqlarını inandırmalıdırlar ki, itaətkarlıq ən alicənab işdir, onu inkar edən istənilən şəxs Allahdan utanmalı və xəcalət çəkməlidir, eynilə dostlar qarşısında vəd etdiyini yerinə yetirməməkdən, razılaşmanı pozmaqda qəbahətli iş yoxdur.

3. Tapşırılmış işin yerinə yetirilməməsinin mənfi nəticələri və onların yerinə yetirilməsinin üstünlüklərini valideynlər gündəlik həyatdan müxtəlif hekayələr danışmaqla uşaqlara izah edə bilərlər.

4. Öz öhdəliklərini yerinə yetirdiyinə görə valideynlər uşaqları həvəsləndirməli və mükafatlandırmalıdırlar.

5. Əgər uşaq müqavimət göstərir və ev işlərini yerinə yetirməkdən imtina edirsə, onunla söhbət edilməli və vəziyyəti düzəltməyə cəhd edilməlidir. Bu zaman cəza tədbirləri ədalətli olmalı, uşağın ləyaqəti alçaldılmamalı və qəlbi sınmamalıdır.

6. Ailənin bütün üzvlərinin – ata, ana və uşaqların iştirakı ilə keçirilən ailə məşvərətində əmək öhdəlikləri elə dəqiqliklə paylanmalıdır ki, uşaqların sonradan izahata ehtiyacı olmasın. Növbəti ailə məşvərətində yeni məsələlərin üzərində dayanmaq və yeni tapşırıqlar da vermək olar.

Bu problemlə tanış olmayan insanlar bizim mühakimələri artıq və ya hətta gülməli hesab edə bilərlər. Lakin biz yeni bir işlə üzləşəndə, o ilk baxışda bizə lazımsız, çətin, ya da yerinə yetirilməsi mümkün olmayan görünə bilər. Lakin bir dəfə onun öhdəsindən gəlmiş insana o, asan və öyrəncəli gələcəkdir. Ona görə də müəllif təkidlə oxuculara məlum məsələyə ciddi diqqət yetirməyi və onu əhəmiyyətsiz və ya az əhəmiyyətli saymamağı tövsiyə edir.

Ata, ana, altı, doqquz və on bir yaşlı uşaqdan ibarət bir ailəni təsəvvürümüzə gətirək. Evdə uşaqların asanlıqla öhdəsindən gələ bildiyi xeyli iş vardır. Təbii ki, bütün bu işləri valideynlər də görə bilər, lakin tərbiyə nöqteyi-nəzərindən bunun uşaqlara tapşırılması daha çox məqsədə uyğun olardı, beləliklə də, onlar başqalarından az asılı olar, həyat təcrübəsi və özlərinə inam qazanarlar.

Öz uşaqlarını məktəbə buraxmayan bir varlı adam tanıyırdım. O, belə mühakimə yürüdürdü: “Yalnız imkansız insanlar tərləməli və elmlər öyrənməlidirlər. Coğrafiya mənim oğlumun nəyinə lazımdır? O, istədiyi yerə gedə bilər, başqaları onu istədiyi yerə aparacaq və istənilən arzusunu yerinə yetirəcəklər”. Bu cür məntiqdən istifadə edərək, bir çox valideynlər onların uşaqlarının əgər ailənin maddi imkanları yaxşıdırsa, nə üçün işləməyə ehtiyacı olmadığını əsaslandıra bilərlər.

Əməkinsanıtərbiyəedirvəondazərurivərdişləraşılayır.Əmək özü-özlüyündə nəcib işdir, əgər iş kömək kimi qiymətləndirilirsə, o, şərəfli hesab olunur. Məşhur atalar məsələsində deyilirki: “Əməksiz bəhər yoxdur”. Tərbiyə prosesində uşaqların ev işlərində çalışmağının verdiyi üstünlüklərdən istifadə etmək lazımdır.

Ata və ana üç uşağın hekayətinin üzərinə qayıdaq. Axşam ailə bir yerə toplanır, ata və ana uşaqlara onların üzərinə düşən öhdəlikləri müzakirə etməyi təklif edirlər: “Bizim ailə beş nəfərdən ibarətdir, amma evdə və həyət-bacada həmişə xeyli iş vardır. Gəlin, kimin nə işlə məşğul olacağını müəyyən edək” – ata deyir (burada, uşaqlara, əlbəttə, ev işlərinin əhəmiyyətini və vacibliyi, onlardan başqa bunu heç kimin etməyəcəyini onalara izah etmək lazımdır).

Ata sözünə davam edir: “Beləliklə, hər səhər hamı öz yatağını yığışdırır, səhər tualetində istifadə etdiyi əşyalarını öz yerinə qoyur, ayaqqabılarını təmizləyir.

Səhər, nahar və şam yeməyindən sonra hər biriniz qabları və fincanları yumaqda, silməkdə və yerinə qoymaqda ananıza kömək edir, duzqabı, istiotqabı, əlsilən və təmiz qabları stolun üstündən yığışdırırsınız.

İndi siz kimin nə edəcəyini bilirsiniz. Biz sizə etibar edirik və ümid edirik ki, hər şey öz qaydasında olacaq. Əgər siz bizi sevir və özünüzə hörmət edirsinizsə səy göstərəcəksiniz, çünki söz verən və sözünə əməl etməyən insan pis hərəkət etmiş olur. Bu cür insana hörmət etmək olarmı? Öz vəsifəsini vicdanla yerinə yetirən kəs özündə sevinc hiss edir, onun vicdanı sakit olur. Mən nə vaxtsa vicdanı qarşısında məsuliyyətli olmağın vacibliyi haqqında bir ibrətamiz hekayə oxumuşdum və indi onu sizə danışmaq istəyirəm.

Siz bilirsiniz ki, dəmir yol keçidlərində və yollarında həmişə gözətçi olur. Onun vəzifəsi təhlükəli anlarda qatar sürücüsünü qırmızı bayraqcıqla xəbərdarlıq etməkdir. Bu gözətçi siqnalçı adlanır və əgər o öz vəzifəsinə biganə yanaşarsa sərnişinlərin həyatını təhlükə altında qoymuş olar. Bu sadə fəhlə, gördüyünüz kimi, böyük məsuliyyət daşıyır və onun kiçik başısoyuqluğu yüzlərlə insanın həyatına son qoya bilər.

Soyuq qış günü bir siqnalçı öz postunda durmuşdu. O, möhkəm üşüyürdü və budkasını qızdırmaqdan ötrü onun oduncağı qurtarmışdı. Saatına baxıb növbəti qatarın gəlməsinə

hələ yarım saat vaxtın olduğunu müəyyən etdi və bu ətrafdan çör-çöp yığmaqdan ötrü kifayət edərdi. Siqnalçı bayrağı büküb gödəkçəsinin cibinə qoyur və yaxındakı meşəyə yollanır. Başı çör-çöp yığmağa qarışdığından vaxtı unudur. Qəfildən o, qatarın səsini eşidir. Saatına baxanda anlayır ki, qatar bir neçə dəqiqədən sonra keçidə yaxınlaşacaqdır. Fikirləşəndə ki, sərnişin qatarını təhlükə gözləyir, həyəcandan onun gözləri qaralır və dizləri bükülür, bütün gücünü toplayaraq, o, dəmir yol xəttinə tərəf qaçmağa başlayır. O, yalnız keçidə qədər qaça bilir. Qatar artıq keçidə çatmışdı. Lakin o, əlini cibinə salanda qırmızı bayraqcığın orada olmadığını aşkar edir. O, qaçanda qırmızı bayraqcıq cibindən düşmüşdü. Siqnalçı cib dəsmalını çıxarır və üstündə həmişə gəzdirdiyi iti bıçaqla əlini kəsir və dəsmalı qana bulayaraq qatara tərəf yelləmə başlayır. Sürücülər təhlükə siqnalını görüb qatarı saxlayırlar. Qanı axan siqnalçı yerə yıxılır. Həkim və qatarın bir neçə sərnişini ona yardım göstərirlər, qanı kəsirlər və bir neçə dəqiqədən sonra siqnalçı özünə gəlir.

Beləliklə, diqqətsizliyə yol vermiş lakin güclü məsuliyyət hissi olan insan qəzanın qarşısını alıb, yüzlərlə insanın həyatını xilas edir. Deyilənə görə, hökumət dəmir yol stansiyasında ona abidə ucaltmışdır ki, hamı onun bu qəhrəmanlığını xatırlasın və bu cür insanlardan nümunə götürsünlər”.

***Mənəviyyat***

*..onlar elə tərbiyə olunmalıdır ki, erkən yaşlarından bütün məsələlərdə ürəklərinin ən dərinliyində, onların öz təbiətində və həyat tərzlərində İlahi Təlimlərə itaət qəti bərqərar olsun*82.

Əksər müəllimlər belə bir fikrin tərəfdarıdırlar ki, şifahi tövsiyələr, mənəviyyat qanunlarının izahı digər pedaqoji üsullarla birgə tətbiq olunmasa uşaqların tərbiyəsində lazımi səmərəni

verməyəcəkdir. Bununla belə, biz tərbiyənin bu növünə etinasız yanaşa bilmərik. Atalar və analar mənəviyyatı inkişaf etdirməyin əsas metodundan – ailədə vacib və müntəzəm söhbətlərin təşkilindən istifadə etməlidirlər. Söhbətlərin özü yaxşı təşkil olunmalı və hər dəfə müzakirə üçün yeni mövzu seçilməlidir. Uşaq xarakterini kamilləşdirməyə xidmət edən mənəvi prinsiplər ibrətamiz hekayələr, heyvanlar haqqında hadisələr, təmsillər danışmaq, həyatdan nümunələr gətirməklə izah edilməlidir. Bütün bunlar həyat haqqında, davranış normaları haqqında informasiya verir, uşaqlarda təfəkkür qabiliyyətini və duyğuları inkişaf etdirir. Axşam saatları uşaqlarla söhbət etməkdən ötrü ən əlverişli vaxtdır, çünki bu radələrdə onlar, adətən, gündəlik işlərini bitirir və bir qayda olaraq evdə olurlar.

Böyüklərin uşaqlarla ünsiyyətini həddindən artıq şişirtmək lazım deyildir: Bütün valideynlər öz təhsil səviyyəsinə uyğun olaraq uşaqla söhbət etmək qabiliyyətindədir. Bundan ötrü xüsusi biliklərin olması tələb olunmur. Valideynlər uşaqları bir yerə toplaya və böyük məhəbbətlə cəmiyyətdə xeyirxah davranışın vacibliyinə xüsusi diqqət yetirməklə, onlara əsas mənəvi prinsipləri öyrədə, qınağa layiq davranışlardan onları çəkindirən məsləhətlər verə, onları xeyirxah əməllərə doğru istiqamətləndirə bilərlər.

Təcrübə göstərir ki, sözlə təsiretmə uşaqlarda sağlam mənəviyyat formalaşdırır. Əgər bu cür müzakirələr müntəzəm keçirilirsə, zaman-zaman unudulmur və elmi prinsiplərə əsaslanırsa, uşaqlar mənəvi normaları mənimsəməyə, valideynlərin məsləhətlərinə əməl etməyə başlayırlar. Həmin axşamlar isə onların yaddaşında silinməz iz qoyur. Uşaqlar evdə daha çox olmağa çalışır, onların əqli və ruhu alicənab istəklərə daha çox həssas olur.

Məsələn, valideynlər uşaqları bir yerə toplayıb və öz ətraflarında oturdub, onlara mənəvi tələblərin mahiyyəti haqqında danışa bilərlər.

“Siz bilirsiz ki, Allah bizi yaratmışdır və bizim dünyada olan hər şey Onun xəlq etdikləridir. O, hamıya qarşı mərhəmətlidir. Hamıya sığınacaq verir və hamını zəruri olanlarla təmin edir. O, hər bir vaxt bizimlədir. Biz nə ediriksə, nə haqda düşünürüksə, O bunları bilir, çünki Onun adlarından biri – Hər Şeyi Biləndir. Allah bizim yalnız yaxşılığımızı istəyir və bizi möminlik yoluna yönəldir. Biz Ona inanmalı və Onun Qanunlarına tabe olmalı, bizə verdiyi göstərişlərə əməl etməli və Onun istəmədiyini etməməliyik, çünki bizim xoşbəxtliyimiz və həm bu, həm də o biri dünyada izzətimiz Onun qanunlarına necə əməl etməyimizdən asılıdır.

Allahın Elçiləri – Peyğəmbərlər deyirlər ki, insan başqalarına özünə xoş gəlmədiyini etməməlidir. Özünə istəmədiyini başqalarına arzu etməməlidir. Bu “şəfqət göstərmə, qayğıkeşlik” adlanır və mənası odur ki, biz özümüzü başqa insanın yerində qoymalı və dərk etməliyik: bizə xoş olmayan ona da xoş deyildir.

Məsələn, əgər insanlar bizə qarşı münasibətdə yaxşı hərəkət edirlərsə, biz də onlara qarşı eyni cür hərəkət etməli və onların hisslərinə toxunmamalıyıq. Əgər sinif yoldaşınız sizə kobud söz deyir, dəftərinizi cırır və ya qələminizi sındırırsa, siz əlbəttə bundan kədərlənəcəksiniz, lakin bununla belə siz yoldaşınıza eyni hərəkətlə cavab verməməlisiniz. Dostunuz sizə öz hərəkətini dərk etmədən pislik edirsə, siz ona yaxşılıqla cavab verməli, ona dostcasına və nəzakətlə yanaşmalısınız. O, özü etdiyindən peşman olacaq, düzgün hərəkət etmədiyini başa düşəcək və bundan sonra nə sizinlə, nə də başqaları ilə bu cür hərəkət etməyəcəkdir.

Biz həmişə həssaslıq göstərməli, başqalarının şəxsi həyatına müdaxilə etməməli, onları pərt etməməliyik. Biz insanları sevməli, onların ləyaqətinə hörmətlə, özümüzünkünə yanaşan kimi yanaşmalıyıq, çünki yalnız onda biz özümüzü insan nəslinin ləyaqətli nümayəndəsi hesab edə bilərik. Bu keyfiyyətlər insani məziyyətlər və mənəvi xeyirxahlıqlar adlanır. Bu cəhətlərə malik olmayan kəs insan kimi öz təyinatını heç vaxt yerinə yetirə bilməyəcək və heyvandan da pis hala düşəcək, çünki heyvan mənəviyyatsız insanın törətdiklərini heç vaxt etmir.

İstənilən dinin əsaslarında duran insani məziyyətlərdən biri

– valideynlərə ehtiramdır. Valideynlərə ehtiram dedikdə, onlara qarşı məhəbbət, itaət, xeyirxahlıq, diqqət başa düşülür. Ata və analar uşağa həyat verir, öz uşaqlarının xoşbəxtliyi yolunda bir çox çətinliklərlə üzləşir, məhrumiyyətlərə və narahatlıqlara məruz qalırlar. Uşaqlar valideynlərinə borcludurlar və onlara itaət etməlidirlər. İstər uşaqlıqda, istər gəncliyində, istərsə də yetkinlik yaşında valideynlərə ehtiramla yanaşılmalı, onlara diqqət göstərilməli, onların xətrinə dəyilməməlidir.

Bu dünyada və o biri dünyada xoşbəxtlik və tərəqqiyə çatmağın bir yolu vardır – pis əməllərdən qaçmaq. Bu o deməkdir ki, Allahın qadağan etdiklərini biz etməməliyik. Biz Onun göstərişlərinə uyğun hərəkət etməliyik. Kədər və bədbəxtliklərin əsas səbəbi bəzi insanların Allahdan üz döndərməsi və Onun qanunlarını yerinə yetirməməsidir. Gələn dəfə biz yenə bir yerə toplananda mən sizə bu haqqda ətraflı danışacağam”.

***Gözəl ədalar***

*Gözəl ədalar – istənilən insanın, həm qocanın, həm də gəncin bədəninə uyğun gələn libasdır83.*

İnsan öz təbiətinə görə sosial varlıqdır. O, başqa insanlarla əlaqədə yaşayır, lakin onun ailəsinə bağlılığı daha çoxdur.

Hər bir millətin öz adət-ənənələri vardır və onun nümayəndələri onları gözləməyə çalışırlar. Kimsə ümumi qəbul olunmuş normalardan çıxır və özünü hamı kimi aparmırsa, onun başqa insanlarla harmonik dostluq münasibətləri qurmasında çətinlikləri yaranır.

Mən özüm kiçik yaşlı uşaqlarına gözəl ədaları öyrədən valideynlərin qeyri-adi inadkarlığının şahidi olmuşam. Lakin həmin cəmiyyətdə qəbul olunmuş davranış qaydalarının valideynlər tərəfindən inkar edilməsi ona gətirib çıxarmışdır ki, həmin hərəkətləri ilə onlar başqa insanların gözündən düşmüşlər. İnsanlar onları nəzakətsiz və ədəb qaydalarını bilməyən kəslər kimi qəbul etmişlər. Bu yalnız təəssüf hissi yaradır, lakin bir çox valideynlər davranış mədəniyyətinin tələblərinə əhəmiyyət vermirlər və onların özü hətta cəmiyyətdə etiket gözləsələr də, bunu öz uşaqlarına öyrətmirlər. Nəticədə uşaqlar özlərini apara bilmir və onların hər addımı valideynlərə çoxlu narahatlıqlar gətirir.

Ədəb qaydalarına yaxşı öyrədilmiş beş yaşlı qız uşağını təsəvvürünüzə gətirin. O, sizi görən kimi salamlayır. Siz ondan adını soruşursunuz, o, sizə cavab verir. Yaşı, yaşadığı ev, gəlinciyi, rəfiqələri, qardaş və bacıları barədə sizin bütün sorğularınıza o, nəzakətlə cavab verir. Masa arxasında onun davranışı heyranlıq yaradır, o yaşına uyğun olaraq hər şeyi etməyi bacarır.

Əgər həmin vaxtda tərbiyə almamış başqa bir qız uşağına rast gəlsəniz fərqi həmin an hiss edəcəksiniz. O, sizi görən kimi anasının arxasında gizlənir və onun paltarından bərk-bərk yapışır. Ana onu ağıllandırmaq istəsə də bu ona müyəssər olmur. Nəhayət, çoxlu narahatçılıqdan və vurnuxmadan sonra o sakitləşir və siz ondan adını soruşursunuz. Sizə cavab vermək əvəzinə o barmağını ağzına salıb döşəməyə baxır. Siz təkidlə sualınızı bir neçə dəfə təkrar edirsiniz, yenə cavab vermək əvəzinə o, anasına bir qədər də bərk sıxılaraq, ondan tələb edir: “de, de tez ol de!”. Siz ondan gəlinciyinin olub-olmadığını soruşursunuz, o ya susacaq, ya da “demək istəmir. Sənə dəxli yoxdur” cavab verəcəkdir. Uşaq özünü o qədər pis aparır ki, ana onu cəzalandırmağın zəruriliyini hiss edir.

Gətirilmiş nümunələr təxəyyülün məhsulu və şişirdilmə deyildir. Əksinə, o, tam həqiqətdir və bir çox uşaqlar mənim təsəvvür etdiklərimə oxşayırlar. Uşaqların tərbiyə edilməsi və onların gözəl ədəb qaydalarına öyrədilməsi səbir və qüvvə tələb edir. Əgər bu iş asan olsa idi, onda biz mədəni və mədəniyyətsiz adamlar arasında heç bir fərq görməzdik. Əgər insanın davranışı vaxt keçdikcə və təcrübə toplandıqca kamilləşsəydi, onda qüvvə sərf etmək mənasız olardı və insanlar meşədəki ağaclar kimi

öz-özünə böyüyərdilər. Bioloji olaraq, insan, əlbəttə, öz-özünə böyüyür, lakin bu kifayət deyildir. İnsanın intellektual və ruhani qabiliyyətlərinin inkişafı bütövlükdə tərbiyədən asılıdır.

Ağaclara qulluq etməyən, onların qayğısına qalmayan, onları kifayət qədər sulamayan, gübrələməyən, ətrafındakı alaqlardan təmizləməyən bağban onlardan meyvə ala bilməz. Onda uşağı necə özbaşına buraxmaq və ona öz dəyərli vaxtını hədər yerə itirməsinə yol vermək olar? Öz uşaqlığının “kapitalını” “qumarda sərf edərək”, o yetkinlik yaşına çatanda başa düşəcək ki, tərbiyə üçün əlverişli vaxtı artıq itirmişdir və onun əqli qabiliyyətləri inkişafdan qalmışdır.

Şair Sədinin təqribən 700 il əvvəl yazdığı bir şeir üzərində ata və anaların düşünmələri əhəmiyyətli olardı:

Xoşbəxtlik,

uşaqlıqdan tərbiyə görməmişdən qaçar, Düşünün: yaşıl budağı əymək asandır, Quru budağı yalnız atəş düzəldər.

Burada qələm və kağızı bir tərəfə qoyaraq, sevimli oxucularımla vidalaşıram. Bu kitabdakı fikirləri uyğun hesab edib, onlardan yararlanacaqlarını güman edirəm. Müəllif üçün bundan qiymətli mükafat ola bilməz.

201

202

**Ədəbiyyat siyahısı**

*Advent of Divine Justice*, The. Shoghi Effendi. Wilmette, Illinois; Baha’i Publishing Committee, 1939.

*Baha’i Education: A Compilation.* The Research Department of The Universal House of Justice.Wilmette, Illinois; Baha’i Publishing Trust, 1977.

*Baha’I Wold Faith.* Selected Writings of Baha’u’llah and

Abdu’l-Baha. Wilmette, Illinois; Baha’i Publishing, Trust, 1943,

2nd edn. 1956, reprinted 1976.

*Baha’I Youth: A Compilation.* National Spiritual Assembly of the Baha’is or the United States. Wilmette, Illinois; Baha’i Publishing Trust, 1973.

*Epistle to the Son of the Wolf*. Baha’u’llah, translated bu

Shoghi Effendi. Wilmette, Illinois; Baha’i Publishing, Trust,

1941, 2nd edn. 1953, reprinted 1976.

*Gleanings from the Writings of Baha’u’llah.* Translated bu

Shoghi Effendi. Wilmette, Illinois; Baha’i Publishing, Trust,

1939, 3 rd edn. 1976.

*Hidden Words, The*. Baha’u’llah, translated bu Shoghi Effendi with the assistance of some English friends. London; Baha’i Publishing Trust, 1932, reprinted 1975.

*Paris Talks.* Addresses given bu Abdu’l-Baha in Paris 1911-

1912. First published 1912. London; Baha’i Publishing Trust, II

th British edn. 1969, reprinted 1972.

*Promulgation of Universal Peace, The.* Discourses by Abdul

Baha Abbas During His Visit to the United States in 1912. Vol.

1, Chicago; Executive Board of Bahai Temple Unity, 1922. Vol. 2, Chicago; Bahai Publishing Committee, 1925. Published complete in one volume, Wilmette, Illinois; Baha’i Publishing Committee, 1943.

*Secret of Divine Civilization, The*. Abdu’l-Baha, translated by

Marzieh Gail. Wilmette, Illinois; Baha’i Publishing, Trust, 1957,

2nd end. 1970, reprinted 1975.

*Seletions from the Writings of Abdu’l-Baha*. Translated by a Committee at the Baha’I Word Centre and by Marzieh Gail. Haifa; Baha’I World Centre, 1978.

*Star of the West*. Vol 9. Chicago; The Bahai News Service,

1918. Reprinted, in vol. 5, Oxford;George Ronald, 1978.

*Tablests of Abdul-Baha Abbas*. 3 volumes. First published

1909-1916. New York: Baha’I Publishing Committee, 1930.

*Tablets of Baha’u’llah*. Translated by Habib Taherzadeh with the assistance of a Committee at the Baha’i World Centre. Haifa: Baha’i World Centre, 1978.

**\* \* \***

1. Abdu’l-Baha, Promulgation,p.163; *Baha’I Education*, pp.75-76.

2. Baha’u’llah, Tablet of Wisdom, *in Tablets of Baha’u’llah*, p.138.

3. Abdu’l-Baha, *Baha`i Education*,p.24.

4. Baha’u’llah, *Gleanings*, CXXVIII, p.277.

5. Abdu’l-Baha, *Selections*, p.136. *Baha`i Education*,p.24.

6. Baha’u’llah, Tablet of Tarazat, *in Tablets of Baha’u’llah*, p.37.

7. Abdu’l-Baha, *Baha’I Wold Faith. P.384.*

8. Letter on behalf of Shoghi Effendi to an individual believer, 9 July 1939, in *Baha`i Education*,p. 66.

9. Baha’u’llah, *Hidden Words*, Arabic, no.68.

10. Baha’u’llah, Tablet of the World, in *Tablets of Baha’u’llah*, p.88.

11. Abdu’l-Baha, *Promulgation*, pp.175-176.

12. Abdu’l-Baha, *Selections*, p.125. *Baha`i Edication*,p.50.

13. Letter on behalf of Shoghi Effendi to an individual believer, 26 January 1935, in *Baha`i Education*,p. 63.

14. Abdu’l-Baha, *Promulgation*, p.124.

15. Baha’u’llah, Words of Paradise, in *Tablets of*

*Baha’u’llah*,p.69.

16. Abdu’l-Baha, Tablets. vol. 1, p.45.

17. Abdu’l-Baha, *Selections*, p.136.

18. Abdu’l-Baha, *Promulgation*, p.433.

19. Abdu’l-Baha, *Baha`i Edication*,p.24.

20. Abdu’l-Baha, *Selections*, p.63.

21. Abdu’l-Baha, *Selections*, p.135.

22. Abdu’l-Baha, *Selections*, p.129.

23. Abdu’l-Baha, *Promulgation*, p.50.

24. Abdu’l-Baha, *Secret of Divine Civilization*, p.96.

25. Abdu’l-Baha, Tablets. vol. 3, p.663.

26. Abdu’l-Baha, *Selections*, p.130.

27. Abdu’l-Baha, *Baha`i Education*,p.23.

28. Abdu’l-Baha, *Selections*, p.115.

29. Letter on behalf of Shoghi Effendi to an individual believer, 9 July 1939, in *Baha`i Education*,p. 65.

30. Baha’u’llah, *Gleanings*, CXXVIII, p.278.

31. Abdu’l-Baha, *Promulgation*, p.163.

32. Baha’u’llah, *Gleanings*, CXXV, p.265.

33. Baha’u’llah, *Gleanings*, CLXXIII, p.342.

34. Abdu’l-Baha, *Secret of Divine Civilization*, p. 97-98;

*Baha`i Education*,p.17.

35. Abdu’l-Baha, *Selections*, p.130.

36. Baha’u’llah, *Gleanings*, LXXX, p.154.

37. Abdu’l-Baha, *Baha`i Education*,p.48.

38. Baha’u’llah, *Gleanings*, CLIX, p.335-336.

39. Shoghi Effendi. Advent.p.28.

40. Baha’u’llah, *Epistle*, p.131.

41. Baha’u’llah, *Hidden Words*, Persian, no.56.

42. Abdu’l-Baha, *in Advent*.p.27.

43. Baha’u’llah, *in Advent*.p.27.

44. Shoghi Effendi. Advent.p.25.

45. Abdu’l-Baha, *Selections*, p.136.

46. Abdu’l-Baha, *Baha`i Education*,p.23.

47. Letter on behalf of Shoghi Effendi to an individual believer, 16 November 1939, in *Baha`i Edication*,p. 66.

48. Abdu’l-Baha, *Selections*, p.139.

49. Abdu’l-Baha, *Selections*, p.134.

50. Letter on behalf of Shoghi Effendi to an individual believer, 13 November 1940, in *Baha`i Edication*,p. 67.

51. Abdu’l-Baha, *Selections*, p.126.

52. Abdu’l-Baha, Tablets. vol. 3, p.606.

53. Abdu’l-Baha, *Selections*, p.125.

54. Abdu’l-Baha, *Baha`i Education*,p. 51.

55. Letter on behalf of Shoghi Effendi to an individual believer, 17 July 1938, in *Baha`i Education*,p. 63.

56. Letter on behalf of Shoghi Effendi to youth attending Green Acre Summer School, 19 September 1946,*Baha`I Youth, pp.7-8.*

57. Abdu’l-Baha, *Promulgation*, p.69.

58. Baha’u’llah, *Baha`i Education*, p.6.

59. Abdu’l-Baha, Star, vol.9, no.8,, pp.90-91;

60. Abdu’l-Baha, Tablets. vol. 3, p.578-579.

61. Abdu’l-Baha, *Secret of Divine Civilization*, p.18.

62. Baha’u’llah, Tablet of Ishraqat, *Tablets of Baha’u’llah*, p.120.

63. Ibid, pp. 128-129;

64. Baha’u’llah, *Gleanings*, CXXV, p.265.

65. Baha’u’llah, unpublished tablet quoted by permission of The Universal House of Justice.

66. Abdu’l-Baha, Tablets. vol. 2, p.262-263.

67. Baha’u’llah

68. Abdu’l-Baha, *Selections*,

69. Ibid, pp. 126;

70. Abdu’l-Baha, *Promulgation*, p.47.

71. Abdu’l-Baha, *Selections*, p.129.

72. Abdu’l-Baha, *Baha`i Education*,p. 12.

73. Abdu’l-Baha, *Baha`i Education*,p. 26.

74. Letter on behalf of Shoghi Effendi to an individual believer, 11 January 1942, in *Baha`i Edication*,p. 68.

75. Abdu’l-Baha, *Paris Talks*, pp.132.

76. Letter on behalf of Shoghi Effendi to an individual believer, 9 July 1939, in *Baha`i Education*,p. 65.

77. Abdu’l-Baha, *Selections*, p.135.

78. Abdu’l-Baha, *Selections*, p.129.

79. Abdu’l-Baha, *Paris Talks*, pp.176-177.

80. Abdu’l-Baha, *Secret of Divine Civilization*, p.4.

81.Ibid, pp. 97-98; *Baha`i Education*,p. 17.

82. Abdu’l-Baha, *Selections*, p,126.

83. Baha’u’llah, *Epistle*,p.50.

209